
Începutul basmului 


Tremurând pe salteaua gonflabilă dezumflată 
de pe podeaua rece, Bloom Peters și-a tras până la 
bărbie sacul murdar de dormit și și-a dorit să fie 
acasă. 

Nicio zână binevoitoare nu a venit să-i 
îndeplinească dorința. 

Depozitul în care își petrecea nopţile era un loc 
care putea să-ţi provoace coşmaruri, iar Bloom nu 
prea mai avea nevoie de vreun ajutor în privinţa 
asta. În colţurile spaţiului cavernos erau mormane 
de pietre și, uneori, Bloom auzea foșnete ciudate 
dintr-acolo - foșnete pe care hotărâse ferm să nu 
le cerceteze. Razele reci ale lunii pătrundeau prin 
ochiurile din acoperiș ca niște nave spaţiale 
extraterestre în căutarea unuia care fusese răpit. 

Din fericire pentru Bloom, în coșmarurile ei 
apăreau case în flăcări, și nu depozite friguroase. 
Și, dacă nu dormea niciodată, nu putea să viseze 
urât. 

S-a ridicat în capul oaselor în patul improvizat 
și și-a luat carnețelul, folosindu-se de telefon ca să 
lumineze partea de sus a paginii. 

Lista de idei a lui Bloom se intitula Ce naiba se 
întâmplă cu mine? 

Pirokinezie? 

Mutatii? 

Superputeri? 

Sunt ignifugă? 

Sub lista ei de idei, scrisese rezultatele 

experimentelor făcute: 

6 iulie - lumânări - nicio arsură. 

8 iulie - aragaz de camping - nicio arsură. 

10 iulie - lampă de sudură - nicio arsură. 

Experimentele asupra propriei persoane 
fuseseră  înfricoșătoare, dar nu la fel de 
înspăimântătoare ca amintirea casei sale cuprinse 
de flăcări. În fiecare noapte, retrăia cearta cu 
mama ei și, apoi, clipa în care își văzuse locuinţa 
arzând. Cumva, știuse că ea făcuse asta. Trecuse 
în viteză prin vâltoarea focului către dormitorul 
părinţilor, ca să vadă că patul, perdelele și întreaga 
încăpere se transformaseră într-un iad părjolitor. 
Bloom își aducea aminte că tatăl ei tușea disperat 
pe podea și că mama ei, înfășurată într-o pătură, 
era plină de arsuri. De parcă focul s-ar fi năpustit 
să-i înghită mama, când Bloom niciodată nu ar i... 

Niciodată. Doar că o făcuse. 

Noapte de noapte, se furișa din dormitorul ei 
drăguţ și obișnuit, din casa drăguță și obișnuită, 
reconstruită în urma incendiului. Venea aici, se 
ghemuia pe jos și încerca să-și dea seama cum să 
scape de situaţia asta. Bloom se considera o 
luptătoare, dar ea fusese cea care-și rănise mama. 
Nu știa cum să se lupte cu sine. 

S-a auzit alt foșnet, de data asta mult mai 
puternic. Cu o smucitură, Bloom și-a ridicat capul. 
Pe ferestrele pătate de funingine, nu putea să vadă 
prea multe. Dacă cineva ar fi zărit o adolescentă 
furișându-se într-un depozit abandonat, ar fi putut 
să-i vină tot felul de idei. 

Bloom și-a lăsat telefonul și carnețelul pe jos. 

Să-ncerce numai să o atace! Își rănise propria 
mamă. N-ar fi ezitat să pârjolească un ciudat. La 
propriu! 

S-a mai auzit un sunet - ecoul unor pași. Bloom 
și-a strâns mâinile-n pumni, simțind o mâncărime 
în mijlocul fiecărei palme, ca o căldură din ce în ce 
mai intensă. 

Pașii nu se auziseră dinspre ușă. 

Bloom s-a întors să o vadă pe femeie. 

Intrusa nu era una oarecare. 

Femeia asta era clar extraordinară. Nici nu 
încăpea îndoială. Femeia albă și înaltă, de vârstă 
mijlocie, cu sprâncene negre bine conturate, purta 
haine de modă veche, își ţinea părul bogat, blond- 
cenușiu, bine prins cu agrafe, iar prezența ei 
impunea un respect incomensurabil, părând să 
transforme depozitul murdar într-o sală de 
recepție. 

În plus, peretele din spatele femeii se 
deschisese într-un portal sclipitor de lumină. Incă 
un indiciu că se petrecea ceva neobișnuit. 

— Bloom Peters? a întrebat străina. Sunt Farah 
Dowling. Te rog să-ncerci să-mi uiţi imediat numele 
mic! Dacă ai să vii la școala mea, nu ai să-l 
folosești. Directoarele nu au nume de botez. 

Bloom începea să-și revină după primul șoc. 

— Dacă vin... la școala dumneavoastră, a zis 
Bloom și un râset răgușit i-a erupt din gât. O 
străină misterioasă a venit să-mi povestească 
despre școala ei pentru vrăjitori? 

— Nu este pentru vrăjitori, i-a răspuns femeia. 

Bloom i-a ignorat răspunsul. 


— Asta-i partea în care-mi spuneţi că acum am 
puteri magice? 

— Ai avut dintotdeauna, Bloom, i-a zis 
Directoarea Dowling. Doar că n-ai știut. 

Replica i-a fost de ajuns. Poate că avea puteri 
misterioase pe care nu le putea controla și lumea o 
lua razna, însă părinţii ei nu o educaseră să-i 
asculte pe străinii adulţi care o abordau în toiul 
nopţii ţinându-i un discurs de parcă ar fi vrut să o 
recruteze într-un cult. Bloom a râs zgomotos, și-a 
abandonat sacul de dormit și s-a îndreptat spre 
ușă, 

Glasul femeii a oprit-o la ieșirea din depozit. 

— Știu despre incendiu, Bloom. 

Bloom a tremurat ca flacăra unei lumânări 
surprinse de o rafală de vânt. Încet, s-a întors. 
Femeia o urmărea cu o privire fixă, aspră, dar nu 
haină. N 

— Unde pleci? Nu poţi să te duci acasă! |ţi este 
prea teamă că ai să-ți răneşti din nou părinții. 

Directoarea Dowling avea dreptate. Bloom s-a 
cutremurat. Noptile puteau să fie friguroase chiar 
și în California. 

Directoarea Dowling a venit lângă Bloom, iar 
fata a încremenit, cuprinsă de un amestec de frică 
și speranţă. 

— Tu cauţi răspunsuri. Eu sunt profesoară. Asta 
înseamnă că am toate răspunsurile. Sau cel puţin 
am să-ţi spun că le am. 

Bloom își dorea să fie acasă mai mult decât să 
primească răspunsuri, dar nu putea să ajungă 
acolo în siguranţă. Nu pe cont propriu. 


BASMUL #1 


Vino, pui de om! 
Spre ape și sălbăticie... 
— W. B. Yeats 


FOC 


Abia ajunsesem la castel și, sincer, eram 
șocată. 

Calmează-te, Bloom! Îmi tot repetam în minte, 
dar era greu să fii calmă în tărâmul zânelor. Nu mă 
așteptasem ca noua mea școală pentru zâne să 
arate precum castelul dintr-o carte de basme 
ilustrată pe care, cândva, o preţuiam. Odată, 
demult, era obiectul meu preferat, cea mai luxoasă 
carte pe care o aveam, cu spirale aurii pe copertă. 
Dar, crescând, mi-am lăsat cartea în vechea ladă 
cu jucării, alături de ursuleţii de pluș. Crezusem că 
am lăsat în urmă basmele de ceva vreme. 

Asta înainte să-mi folosesc magia ca să-mi ard 
casa din temelii, cu tot cu lada mea cu jucării și 
cartea de basme. 

Nici măcar în copilărie nu mă așteptasem să 
pășesc într-un basm. Intregul peisaj era ca acesta: 
dealuri înverzite care păreau catifelate ca velurul, 
păduri de un verde intens și, acum, un castel 
împrejmuit de porți și grădini. 

Turnuri cu bolți flancau castelul, iar pe 
acoperiș, din loc în loc, găseai câte o turlă. Zidurile 
păreau a fi de granit, dar cumva mai netede, ca și 

cum granitul s-ar fi transformat în sticlă sau i s-ar fi 
dat un luciu magic. Poate că zânele erau în stare 
să facă așa ceva. 

Habar nu aveam ce puteau să facă zânele. Și, 
aparent, eram una dintre ele. 

În cartea mea de basme nu se spunea nimic de 
vreo mulţime de copii de vârsta mea. O puștoaică 
afro-americană cu picioare lungi și care părea a fi 
în formă deplină a trecut pe lângă mine, cărând o 
geantă ticsită cu echipament sportiv. Stai, nu era 
afro-americană. Africa sau America nu existau 
pentru zâne. Nu știam cum se numea tărâmul 
zânelor pe care mă aflam. |n plus, nu-mi 
imaginasem că zânelor le plăceau sporturile 
extreme. 

Altă fată, palidă și cu un păr șaten vâlvoi, s-a 
grăbit să traverseze curtea ţinând la piept o plantă 
într-un ghiveci. O a treia, cu ten măsliniu, care 
purta niște căști uriașe din care se auzea slab un 
bâzâit și care semăna oarecum cu o fană a punk 
rockului, a trecut agale. Nu-mi imaginasem nici că 
zânelor le plăcea rockul. 

Am văzut și un tip înalt și zvelt cu blugi strâmți, 
sprâncene mult prea diabolice și un nas ascuţit. În 
California erau mulţi rebeli albi, dar rebelul ăsta 
avea un cuţit adevărat. O, nu, un cuţit adevărat! 
Nu mă interesa deloc să-l cunosc mai bine pe 
Cuţitar. 

O blondă uimitoare cu ten de porțelan își făcea 
un selfie cu un grup de eleve mai mici 
impresionate peste măsură. Un fir luminos plutea 
în aer, făcându-i părul lucios să scânteieze. Ce să 

mai vorbim de „unghiul bun”! Se pare că zânele 
puteau să-și creeze propria lumină care să le 
avantajeze. 

Mi-am verificat telefonul. Directoarea Dowling 
îmi spusese că Stella, o fată mai mare ca mine, 
avea să mă întâmpine și să-mi arate mersul 
lucrurilor. Stella întârzia, iar eu nu mai voiam să o 
tot aștept. Puteam să mă descurc și singură. 

Am înaintat, am ezitat și am schimbat direcția, 
înaintând apoi din nou. Îndrăzneala era totul. 

— Uau! s-a auzit o voce. Te-ai rătăcit, nu 
glumă! 

Un tip vorbea cu mine. Nu Cuţitarul, din 
fericire, dar... scuze, Individule, nu am timp pentru 
tine. 

Individul a continuat, pe un ton meditativ: 

— Problema este că-ţi dai prea mult silinţa. 
Adică fugi pur și simplu. Și acum, că sunt aici, e 
imposibil să-mi dai satisfacția de a te întoarce. 

l-am aruncat pe furiș o privire și am rânjit. 
Individul era destul de drăguţ, cu un bronz văratic 
la care eu, roșcata palidă, puteam doar să visez, 
însă nu aveam de gând să-l încurajez. 

— Presupun că asta înseamnă că suntem 
nevoiţi să facem asta pentru totdeauna. Există și 
lucruri mai rele, dar... 

M-am oprit și m-am întors către el. 

— N-am nevoie de ajutor, dar mulțumesc! 

Acum, că-l priveam cu atenţie, Individul era 
foarte drăguţ, cu maxilarul unui erou și un aer 
încrezător. Chiar dacă era simpatic, eu eram genul 
de fată independentă. 

— Nu-mi aduc aminte să mă fi oferit să te ajut, 
m-a tachinat Individul. Ce încrezută! Sigur ești o 
zână! 

Ei bine, asta-mi spusese Directoarea Dowling. 
Am inspirat adânc și am spus-o pentru prima dată 
cu voce tare: 

— Da. Sunt o zână. 

Castelul și tipul simpatic s-au înceţoșat pentru 
un minut în jurul meu. Am continuat să-l iau peste 
picior, dar nu prea reușeam să ascund cât de 
copleșită eram. Presupunând că nu eram de pe 
aici, privirea i s-a îndulcit de parcă i-ar fi părut rău 
pentru mine. 

În California, nu reuşisem să mă integrez. 
Puteam s-o fac aici? Băiatul ăsta părea să se simtă 
ca acasă într-un castel, într-o lume în care zânele 
erau adevărate. O parte din mine voia să-i tot 
zâmbească, iar o alta să-mi găsesc singură drumul. 

— Omule! Nu te mai da la boboace! 

Simpaticul s-a întors către glas, care era al 
Cutitarului. O, la naiba! Nu! Trebuia să plec. 

M-am îndreptat spre scară cât cei doi s-au 
îmbrățișat. Din câte se pare, Cuţitarului i se spunea 
„Riv”. Ei bine... Numele meu era Bloom. Nu trebuia 
să judec pe nimeni. 

Blonda cu iluminatul magic m-a prins din urmă 
lângă scări. Ar fi fost și mai frumoasă dacă n-ar fi 
afișat o expresie care sugera că a simţit vreun 
miros urât. 

— Bloom? 

Am presupus că despre mine era vorba. 

— Cred că tu ești Stella. Bună! Te așteptam. 


12 


Doar că mi-am cam pierdut răbdarea. 

Stella n-a părut impresionată de nerăbdarea 
mea, însă m-a condus prin castel, fluturând o mână 
graţioasă spre împrejurimile impresionante. Unele 
candelabre de aici erau atât de elegante și de 
delicate, încât semănau cu niște stele suspendate 
de panglici aurite. Încăperile erau mari și 
luminoase, razele soarelui pătrunzând pe ferestrele 
cu vitralii la fel de complicate ca broderia de pe 
tivul unei prințese. O mare parte din vitralii erau în 
diferite nuanţe de verde, colorând subtil aerul din 
jurul nostru, ca și când ne-am fi aflat într-o lume 
din jad și de smarald. 

Până și mâna Stellei era împodobită. Am dat 
din cap spre bijuteria ei ornamentată. 

— Ce inel fantastic! 

— E moștenire de familie, a spus Stella. Un 
inel-portal. Singurul lucru care mă ajută să nu-mi 
pierd minţile în locul ăsta e posibilitatea de a-l 
părăsi. 

Ea a continuat să vorbească, extrem de 
plictisită de castelul de basm, în vreme ce eu m- 
am mai uitat o dată pe furiș la inelul ei. „Dacă ai 
să-ţi dorești vreodată să te întorci”, mi-a spus 
Stella când mi l-a fluturat intenţionat prin fața 
ochilor. Juca un soi de joc al puterii, dar nu știam 
de ce. 

Fata asta, Stella, nu știa cât de mult îmi 
doream să mă întorc acasă. Dar nu puteam. 
Femeia aia, Directoarea Dowling, îmi promisese 
răspunsuri. 

Am lăsat-o pe Stella să mă conducă la etaj, 

spre complexul de camere din castelul de basm pe 
care-l denumea apartamentul Winx. Mi-am lăsat 
bagajele pe jos, fără să fiu prea atentă la ce 
spunea Stella. Mă concentram asupra 
răspunsurilor. 

Primul punct de pe agenda mea era să o 
găsesc din nou pe Directoarea Dowling. 


FOC 


O zână care părea interesată doar de telefonul 
ei m-a îndrumat spre biroul directoarei. Odată 
ajunsă acolo, am descoperit că aveam mai multe 
întrebări. În birou se afla un glob pe care erau 
înfățișate  tărâmuri, nu continente. Unul era 
Eraklyon - numele aducea cu sunetul scos de un 
dragon care-și dregea glasul. Din câte se pare, cel 
în care mă aflam acum se numea Solaria. 

Școala de zâne Alfea. Solaria, tărâmul zânelor. 
Lumi departe de California și de casa mea. 

Și Directoarea Dowling, femeia cu răspunsurile. 
Singura mea speranţă. Cu volumele și vitraliile din 
fundal, globul cu tărâmuri și biroul ei strălucitor, 
părea să se încadreze în peisaj. Stătea în picioare 
lângă birou, cu spatele la scaunul minuţios sculptat 
și la ferestrele rotunde din mozaic de sticlă verde, 
spunându-mi că sunt o Zână de Foc. 

— Atâta lucru știu și eu, i-am zis sec și, apoi, i- 
am adresat prima întrebare: Așadar, când 
începem? 

Doamna Dowling mi-a răspuns pe un ton egal. 

— Lecţiile încep mâine. Ai să începi cu 

elementele de bază. Să înveţi să-ţi foloseşti magia 
încetul cu încetul, în siguranţă. 

M-a durut. Credeam că, de vreme ce venise 
personal să mă ia, ar fi putut să-mi dea niște lecţii 
speciale. Dar nu, eram doar o altă elevă la școala 
pentru zâne. Mie-mi convenea. Misiunea mea era 
să scap de aici cât mai repede posibil. 

Prin urmare, un singur cuvânt pe care-l folosise 
m-a neliniștit. 

— Când spuneţi încet... 

— Vorbesc serios. Magia poate să fie 
periculoasă, după cum bine știi. Planul nostru de 
învăţământ este conceput în acest sens. Ai 
încredere în proceduri! 

Cu vocea tremurândă, am spus: 

— În... procedurile... lente. 

— Absolvenţii școlii Alfea au condus tărâmuri și 
oștiri. Au făurit relicve puternice și au redescoperit 
magia demult pierdută. Ei orânduiesc Lumea 
Cealaltă. Dacă ai să reușești aici, ai să poţi și tu. 

Mi-a vorbit pe un ton profund, serios și 
convingător. Cuvintele ei s-au desfășurat înaintea 
mea ca o altă hartă a tărâmurilor ciudate. Doamna 
Dowling mi-a ţinut un discurs grozav de recrutare, 
dar eu nu căutam să fiu recrutată. 

— Locul ăsta... Lumea Cealaltă, Alfea? Sincer, 
pare... - aidoma unei povești care a prins viaţă - 
uimitor, însă nu este casa mea, i-am zis eu. N-am 
nevoie să conduc un tărâm sau o oștire. Am venit 
pentru că mi-aţi promis că o să mă învăţaţi să mă 
controlez. 

N-am vrut să o implor să mă încurajeze și nici 

nu a făcut-o. 

Privirea rece și hotărâtă a doamnei Dowling mi- 
a întâlnit ochii în care se citea stăruința. Vocea ei a 
pus capăt conversatiei. 

— Nu, Bloom. Ai venit pentru că știai că nu ai 
de ales. 

Aproape am urât-o pentru că nu m-a ajutat, 
dar avea dreptate. Asta era locul în care puteam să 
învăţ cum să mă controlez. Părinţii mei meritau 
ceva mai bun, nu un copil scăpat de sub control ca 
un incendiu forestier. O făceam pentru ei. 


FOC 


Aș face orice pentru părinţii mei, chiar și să-i 
mint în legătură cu noua mea școală cu internat 
din Elveţia. 

Apelul video de după-amiază a fost un pic 
ciudat, mai ales când mama și tata mi-au dat de 
înțeles că voiau să vadă priveliștea de la fereastră. 
Măcar de-ar fi existat pârtii de schi în tărâmul 
zânelor... 

Pe vremea când mama credea că aveam să 
cresc și să ajung majoretă și poate regina balului, 
ne jucam prefăcându-ne că eram prințesă. Ne 
costumam și îmi cânta melodii ca pentru majorete. 
Mi-am adus aminte de un vers care suna cam așa: 
Închide ochii şi deschide-ti inima! Spălarea deloc 
stilată a creierului nu avusese efect. Niciodată nu 
mi-a păsat prea mult de rochiile cu volănașe de 
prinţesă, dar mi-a plăcut ideea de a fi acasă, în 
castelul meu de prinţesă. 

În reveriile mele cu castele de basm, prinţesa 
avea camera ei. 
In ceea ce frumoasa blondă Stella spusese că 


era apartamentul Winx - o serie de camere 
luminoase, cu ferestre înalte și o priveliște pe care 
nu le-o puteam arăta părinţilor -, o singură 


persoană avea camera ei. N-am fost deloc uimită 
să aflu că acea persoană era Stella. 

Cealaltă camera era ocupată de Musa, fata cu 
căștile băzâitoare pe care o zărisem mai devreme, 
și de Terra, care chiar și acum se agita prin camere 
așezând plante pe toate suprafeţele disponibile. Eu 
împărţeam camera cu o fată pe nume Aisha. li 
observasem geanta de antrenament în curte, dar, 
acum, mulțimea impresionantă de medalii sportive 
ale Aishei strălucea mai puternic decât oglinda de 
pe șifonierul ei. Nu știam unde era ea. Se mișca 
repede, trecând prin camerele noastre cu o viteză 
și o graţie terifiante. 

Părea drăguță, dar nu mă vedeam 
împrietenindu-mă cu o sportivă de performanţă. 

Când mama, care aștepta mereu să mă 
transform în Miss Popularitate, m-a întrebat despre 
celelalte fete, am ridicat din umeri. „Sincer, 
suntem cinci fete într-un spaţiu închis, deci... e 
doar o chestiune de timp să ne trezim într-o 
situaţie ca în impăratul muștelor şi să ne ucidem 
una pe cealaltă”. 

Mamei nu i-a plăcut răspunsul. După întrebările 
zilnice, părinţii mei au vrut din nou să vadă Alpii. 
M-am uitat în jur, cuprinsă de panică. Nu puteam 
să le ofer o fiică de succes din punct de vedere 

social și nici măcar o priveliște a munţilor. 

Pe noptiera mea, un bec s-a stins. După care s- 
a aprins. Și s-a stins încă o dată. 

— În regulă, s-a auzit vocea calmă a Aishei. Să 
stingem luminile și să închidem telefoanele! 

Le-am spus alor mei că îi iubesc și m-am 
deconectat. Apoi, am putut să-mi exprim 
recunoștința veșnică faţă de Aisha. 

Abia a schiţat un zâmbet, dar mi s-a părut că 
simt un strop de căldură. 

— Oare aș vrea să știu de ce cred ei că ești în 
Alpi? 

— Ambii mei părinţi sunt umani. Se pare că nu 
au voie să afle nimic despre locul ăsta, așa că ei 
cred că Alfea este o școală internaţională cu 
internat din Elveţia. 

Aisha a părut uimită. 

— O fiică zână din părinţi umani? 

Sperasem să nu fie un lucru atât de neobișnuit 
pe cât mi-a dat de înţeles tonul Aishei. Nu părea 
genul de fată ușor de uimit. 

M-am apucat de despachetat ca să-mi 
maschez stânjeneala. 

— Doamna Dowling a spus că e o zână pe 
undeva în arborele meu genealogic... O 
descendență magică latentă de multă vreme? am 
zis, cu un oftat. Într-o zi, am să mă obișnuiesc cu 
cât de ridicol sună toate astea. 

Uimirea Aishei s-a transformat într-un fals 
amuzament. 

— O, Dumnezeule! Oare tocmai am cunoscut 
singura persoană din univers care nu a citit Harry 

Potter? 

— Cum îndrăznești? Dac-ai ști câte ore am 
pierdut făcând teste cu Jobenul Magic pe internet... 

— Ochi-de-Șoim? 

— Uneori Viperini, am recunoscut eu. 

Câteodată trișam ca rezultatul să nu fie 
Viperini. Mă-ngrijoram că asta mă făcea mai 
potrivită ca niciodată pentru Viperini. 

— Atunci așa se explică minciunile, a zis Aisha 
cu blândețe. 

— Cercetași? am întrebat-o la rândul meu. Așa 
se explică logica. 

Am zâmbit larg amândouă. Apoi, mi-am luat 
portfardul și m-am îndreptat spre baie. Până acum, 
îmi plăcea noua colegă de cameră. Dacă am fi 
ajuns într-adevăr să ne ucidem una pe cealaltă, 
poate pe Aisha aș fi omorât-o ultima. 

Și tot ar mai fi trebuit să mă gândesc pe cine 
să ucid prima dată. 

Am trecut pe lângă camera Stellei și am văzut- 
o studiindu-și ţinutele întinse pe pat ca un general 
care-și pregătea campania. 

— Pot să te ajut? m-a întrebat Stella fără să se 
uite la mine. 

Directoarea Dowling a spus că Stella trebuia să 
fie îndrumătoarea mea. Deși, până acum, nu se 
arătase prea interesată să mă ajute. 

— Te schimbi? am întrebat-o eu. 

— Da. 

— Credeam că petrecerea de orientare e un 
eveniment neprotocolar. 

— Ai dreptate. 

— Un eveniment neprotocolar pentru care te 
schimbi, adaug, doar ca să fiu clară. 

— Am fost văzută în ţinuta asta. Oamenii au să 
se aștepte la ceva diferit, a spus Stella, ca și când 
ar fi fost evident, contemplând altă fustă cu 
intensitatea a o mie de sori. 

Am clipit. 

— Oamenii se așteaptă să porți mai multe 
ținute într-o zi? 

— Se așteaptă să-mi pese de cum arăt. 

Stella s-a uitat la ţinuta mea deloc oficială și s- 
a dus la oglinda ei fără să mai scoată un cuvânt. 
Când și-a privit reflexia, ochii i-au strălucit brusc 
într-o nuanţă de galben-ocru, surprinzători ca 
farurile în faţa unei fete, și o altă lumină magică și 
scânteietoare a apărut. Relaxată, Stella a luat-o din 
aer și a poziţionat-o într-un unghi ca să-i lumineze 
tinuta. 

Am  încremenit, surprinsă ca un iepure în 
farurile magiei. 

— Mai voiai și altceva? a spus Stella, părând 
plictisită. 

— Lumina aia. Este magică, nu? Cum anume... 

— Sunt îndrumătoare, a zis Stella cu hotărâre. 
Nu dascăl. 

Bine, Stella, am priceput. 

— E un lucru pe care ai să-l înveţi în prima zi 
de cursuri, dar magia zânelor are legătură cu 
emoţiile, s-a înduplecat Stella să-mi spună. Ar 
putea fi gânduri bune sau rele. lubire, ură, frică. 
Puterea magiei este direct proporţională cu 
intensitatea emoţiilor. 

— Deci mă urâăști sau te temi de mine? am 
tachinat-o eu. Mă fixai cu privirea când ai făcut 
vraja aia. Și sunt destul de sigură că nu mă iubești. 

Glumeam, dar Stella a părut să mă ia în serios. 

— Nu te cunosc, mi-a răspuns ea. Sunt sigură 
că, după ce am să ajung să te cunosc, am să 
găsesc... ceva care să-mi placă la tine. 

După felul în care m-a privit, mi-am dat seama 
că nu era atât de sigură. In același timp, era drăguţ 
din partea Stellei că nu respingea ideea. Erau 
momente în care mă uitam în oglindă și nu 
vedeam multe de iubit. 

M-am întrebat dacă vreuna dintre noile mele 
colege de apartament se simţea vreodată așa. 
Terra cea fericită și agitată, Musa imperturbabila, 
fermecătoarea Stella și Aisha, care părea cu 
picioarele bine-nfipte în pământ. Cumva, bănuiam 
că nu. 


MINTE 


Cinci fete. Patruzeci și opt de plante. 
Apartamentul Winx era aglomerat. Pentru Musa, 
orice loc era ticsit: plin de sentimentele nedorite 
ale altor oameni, strecurate pe sub ușa ei ca un 
flux constant de mesaje pe care nu-și dorise 
niciodată să le primească. 

Musa își dorea cu ardoare ca măcar să fi primit 
o cameră a ei, dar dorinţa nu îi fusese ascultată. 
Terra a intrat în dormitorul pe care-l împărțeau, 
supărată că obrăznicătura de Stella îi spusese să-și 
ducă plantele în altă parte. 

Terra părea că putea fi ușor rănită. Durerea ei 
răsuna în capul Musei ca un gong, iar Musa și-a 
ieșit din sărite. 

— Pare încântătoare, a comentat Musa. 

Emoţiile  Stellei erau oricum, numai nu 
încântătoare. Dar, pe de altă parte, luând în 
considerare experiența Musei, sentimentele 
majorității oamenilor nu erau aşa. 

Terra, cu vocea ei superdulce, a intrat în priză 
și a început să vorbească repede, spunând 
înnebunită tot felul de lucruri plăcute. 

— Doar se distrează! Și știu că sunt greu de 
suportat. Zâna de Pământ Terra adoră plantele - 
șocant! Așa e în familia noastră. Am o vară pe 
nume Flora. Numele mamei este Rose, iar tata 
lucrează în sera de aici. De asta știu multe despre 
cele din anul doi. Am crescut pe lângă Alfea și... 

Printre mulți alții din anul doi, ca Stella, voia să 
zică Terra. Părea nedrept. Informaţia a surprins-o 
pe Musa, ca și când ar fi observat lipsa unei cărți 
de pe un raft. 

— Stella e în anul doi? De ce stă într-un 
apartament numai cu boboace? 

— O, da! De fapt... Nu știu. O fi vreo problemă 
administrativă de anul trecut? Adică, așa cred... 

Cred că minti, a gândit Musa. S-a întors cu 
spatele și și-a canalizat puterea spre Terra, simțind 
oarecum că... 

Nu, nu trebuia să meargă mai departe. Mulţi 
oameni minţeau. Terra nu trebuia încurajată, asta 
era clar. Deja umplea camera pe care o împărțeau 
cu plante și capul Musei cu prea multe informaţii 

pe care ea nu i le ceruse niciodată. 

— Ştii ce? De fapt, nu e mare lucru, a hotărât 
Musa și s-a întins după căștile ei ca unul care se 
îneacă după o plută de salvare. 

Terra a pălăvrăgit mai departe. 

— În plus, nu i-aș spune nimic despre asta. 
Haideţi doar să... cădem de acord. „Cui îi pasă?” 

— Destul de straniu, ăsta e mottoul meu în 
viaţă. Deci ne-am înţeles, a spus Musa, ca să 
încheie subiectul ferm, dar cu blândeţe. 

Terra-Teroarea nu s-a prins. 

— Vrei o suculentă? Sunt grozave! Ușor de 
îngrijit. Ti-ar plăcea. Nu că te-aș cunoaște cu 
adevărat, dar... 

— Dacă o iau, ai să taci odată? s-a răstit Musa 
Și, apoi, s-a simţit imediat prost. Terra! Glumeam! 

Musa a luat planta, făcându-i Terrei pe plac și 
primindu-și răsplata când ea s-a întors. Ușurată, 
Musa și-a pus repede căștile. 

Apoi, dezastru! Pentru că Terra nu voia cu 
adevărat ca Musa să ia o plantă, ci să se implice, 
să fie interesată și copleșită de valul de emoţii 
amestecate ale Terrei. Să se scufunde în ele. 

— De fapt, asta s-ar putea să fie... 

Musa s-a întors cu spatele ca Terra să nu-i 
vadă chipul, sperând cu disperare că Terra avea să 
cedeze și să-i dea pace. 

S-a auzit o bătaie în ușă. Musa a aruncat o 
privire într-acolo, presupunând că era Aisha ape- 
calme sau Bloom-zvăpăiata. Stella cu siguranţă nu 
era genul de fată care să ciocănească la ușă. 

Aisha și-a băgat capul pe ușă. 

— Ai zis că ai crescut la Alfea? 

Aisha, sportiva înrăită, voia să găsească un 
bazin, pentru că trebuia să înoate zilnic, de câte 
două ori, altfel, după câte se pare, ar fi murit. Plină 
de energie, Terra a-nceput să-i dea o sumedenie 
de informaţii total inutile despre iazul unde se 
antrenau Specialiștii. Când se luptau cu săbiile, se 
pare că cei din divizia militară a școlii se 
îmbrânceau unii pe alţii în apă, pe rând. 

Musa a lăsat-o pe Aisha să se descurce cu 
Terra. 

Obișnuiţi-vă cu dezamăgirile, și-a spus Musa în 
sinea ei, cu gândul la Aisha și la Terra. Aisha n- 
avea să poată înota în piscină, după cum nici Terra 
nu urma să-și facă vreo prietenă. 

În mod clar, Terra era genul de persoană care- 
și dorea să fie plăcută de toată lumea. Cu cât se 
străduia mai mult, cu atât mai puţin o plăceau 
oamenii - ceea ce o făcea să-și dea și mai mult 
silinţa. Era ca-n Catch-22, dar mai grav. 

Asta o făcea pe Musa să se simtă groaznic 
văzând că Terra făcea tot posibilul... dar nu să o și 
placă. Musa presupunea că felul în care reacţiona 
Terra era o parte din problema ei. 

Nu conta. Musa avea și ea probleme. Nu-i păsa 
de Zânele de Foc, de Zânele de Lumină, de Zânele 
de Pământ, de Zânele de Apă sau de Specialiști. 
Era concentrată pe încercarea de a-i ignora pe toţi 
și pe toate. 

SPECIALISTUL 


În Alfea, era o altă zi frumoasă în care 
puternicii Specialişti se antrenau să-și apere 
tărâmurile magice.  Ucenicii se  duelau pe 
platformele care se întindeau de-a lungul lacului, 
un dreptunghi uriaș de apă în care se reflectau 
zidurile de piatră gri, o potecă mărginită de copaci, 
pe o parte, și o porţiune de gazon verde, pe 
cealaltă parte. Un nerod tocmai fusese împins în 
apă. 

Riven a zâmbit superior și și-a rotit sabia. După 
o lungă vară liberă, era grozav să ţină din nou o 
sabie în mână. Mai puţin grozav era Sky, cel mai 
enervant și cel mai bun prieten al lui Riven din 
întreaga lume, care pălăvrăgea despre roșcata din 
lumea oamenilor pe care o întâlnise cu o zi în 
urmă. Riven era sigur că era nebună. Ştia asta, 
pentru că nebunia îl atrăgea pe Sky la o femeie. 

Tot neplăcut, dar de neașteptat, era faptul că 
Sky conducea detașat în sesiunea de scrimă cu 
Riven. 

— Te-ai „ramolit” vara asta! a spus Sky râzând. 

Riven și-a dezgolit dinţii. 

— Permite-mi să te corectez: vara asta m-am 
„afumat”! 

Nu prea avea sens să încerce să-l învingă pe 
Sky. El era cel mai bun. Oricine din Alfea putea să- 
ti spună asta... imediat după ce-ţi spunea că Riven 
era cel mai slab. 

Era în zadar, însă Riven tot încerca să-l învingă 

oricum pe Sky. Hei, nimeni n-a zis vreodată că era 
inteligent! 

Tatăl lui Sky era Andreas din Eraklyon, 
răposatul erou legendar, ucigașul Incendiaţilor. 
inlocuitorul tatălui său era Directorul Specialist 
Silva, liderul lor neînfricat cu ochii de un albastru 
glacial și pasionat de alergările de la primele ore 
ale zilei. Precaut, Riven a aruncat o privire în jur. 
Avea o problemă cu autoritatea, și anume că nu 
suporta ca alţii să-și exercite autoritatea asupra lui. 
Riven era sigur că Silva urma să vină în curând și 
să le explice dependenţa tragică a Directorului de 
ședințele de antrenament și că toți bobocii 
Specialiști trebuiau să-l respecte pe Sky, să-l imite 
și să fie ca el, dar niciodată la fel de buni. 

Ucide-mă, a gândit Riven. Mă duc în pădure să 
mă droghez. 

S-a îndreptat spre pădure, ignorând protestele 
lui Sky. Făcând asta, l-a observat pe unul dintre 
bobocii Specialiști urmărindu-l. Să fi fost Don? Nu, 
era Dane. Riven s-a gândit dacă să-i arate sau nu 
degetul mijlociu, dar a ales să nu se sinchisească. 

A trecut pe lângă Barieră și a intrat în pădurea 
adâncă și întunecată. Mai că îl auzea pe Silva 
povestindu-i că, în primii ani, Bariera fusese scutul 
lor magic împotriva Incendiaţilor. Trebuia să se 
ferească de monștrii nemiloși cu viteza și puterea 
lor inumană; nu conta că nimeni nu mai văzuse 
unul de șaisprezece ani - uau, uau, ce înfricoșător! 

Riven era alergic la discursurile motivaţionale. 

Tocmai voia să-și aprindă un joint când a auzit 
zgomotul. Zornăitul intens și grav, ca al oaselor 

târâte peste alte oase. Trosnetul ciudat și tăios. 

Venea dinspre copaci. Pădurea arăta la fel ca 
întotdeauna: ramurile se îndoiau sub greutatea 
frunzelor verzi luminate ici și colo de razele 
soarelui. Era un sunet care-l făcea pe Riven să 
tresară și să-l ia cu frisoane, în ciuda soarelui. 

S-a uitat cu atenţie în jur, apelând la tot ce-și 
putea aduce aminte din timpul ședintelor de 
antrenament, ca să fie vigilent și să se 
pregătească. 

Nimic nu ar fi putut să-l pregătească pe Riven 
pentru ceea ce zăcea dincolo de frunze. Era 
cadavrul sfârtecat al unui bătrân. Capul era 
aproape nimicit, dar ce mai rămăsese din chipul 
său zicea povestea unei terori și-a unei groaze ce 
depășeau orice imaginaţie. Trupul neînsuflețit 
fusese făcut bucăţi și bucățele. In profunzimea 
celor mai adânci și zimțate răni, Riven a zărit 
întunericul tăciune. 

Riven s-a uitat o dată, lung, la părţile care, 
cândva, alcătuiseră trupul unui om. A încercat să 
se poarte ca un soldat, să fie curajos. Apoi a fugit, 
împiedicându-se de rădăcinile copacilor și 
grăbindu-se înapoi, prin pădurea deasă și 
întunecată, spre Barieră și siguranță. A strigat 
după Sky. După Silva. După ajutor. 


PĂMÂNT 


În curte erau înșirate lumini. Se auzea muzică. 
Terra era în sfârșit elevă la Alfea și participa la 
petrecerea de orientare, așa cum  visase 

dintotdeauna. După ani de zile în care fusese fiica 
profesorului care stătea prea mult pe lângă seră, 
era, în sfârșit, elevă cu drepturi depline. 

Însă când Terra își imaginase scena asta, nu se 
gândise niciodată că toată lumea avea să 
vorbească despre crimă. Fiind la o petrecere, nu o 
interesau în mod deosebit bârfele despre cadavre. 

Din câte se pare, Riven găsise un cadavru în 
pădure. Se șoptea că bătrânul ar fi murit de mâna 
unui Incendiat, dar oamenii șușoteau mereu despre 
Incendiaţi. Terra știa că era imposibil să fie 
adevărat. 

Cred că Riven este foarte supărat, a gândit 
Terra, dar cu siguranţă fără să-i pese cu adevărat. 
Își petrecea timpul cu noile ei colege de 
apartament la o petrecere. Apartamentul lor avea 
un nume grozav - apartamentul Winx. Ar fi putut 
oare să spună că făceau parte din Clubul Winx? 

Terra, Aisha și Musa tocmai își luau de 
mâncare, simțindu-se bine și vorbind despre... 
crimă. 

— Poate a murit de bătrânețe, a spus Terra 
stânjenită. Oamenii îmbătrânesc. Mor. Toţi murim. 

Varianta ei suna bine. Nu era prea 
înfricoșătoare. 

Noua colegă de cameră a Terrei, Musa, care 
era prea îndrăzneață și cu siguranţă prea grozavă 
pentru Terra, a spus: 

— Mda. Decapitarea chiar te ia prin surprindere 
la bătrâneţe! 

Terra și-a mușcat buza. Probabil Musa o credea 
proastă de-a binelea. 

Pe un șerveţel, Aisha construia un magnific 
turn de prăjituri. Turnul înclinat al Prăjiturilor. 
Agitată, Terra s-a uitat la mâncarea întinsă pe 
mesele din faţa lor. Uneori, i se părea că mâncarea 
ar fi putut să o muște înainte ca ea să apuce să ia 
o îmbucătură. Nu putea să mănânce prăjituri. 
Toate celelalte fete din apartamentul Winx erau 
foarte slabe și drăguțe. Dacă Terra ar fi mâncat o 
mulțime de prăjituri, oamenii ar fi spus: „Nu-i de 
mirare că arată așa!” Dar dacă și-ar fi umplut o 
farfurie cu morcovi, ar fi zis: „Pe cine crede că 
păcălește, când arată așa?” îi era greu să-și dea 
seama cum să procedeze. 

Musa și Aisha făceau glume pe seama 
numărului uriaș de prăjituri pe care le mânca 
Aisha. Părea că Musa chiar nu știa să zâmbească. 

Musa a dat din cap spre prăjituri. 

— Nu vreau să judec pe nimeni, dar... 

— Mănânc un milion de calorii pe zi. Dacă nu 
aș înota, aș fi cât o balenă, a zis Aisha, părând 
amuzată. 

Arăta și se mișca precum o mașinărie zveltă, 
răutăcioasă și frumoasă. Bineînţeles că o amuza 
ideea de a fi câto balenă. i 

— Și eu dansam, a spus Musa. Ințeleg ce vrei 
Să Spui. 

Chiar păreau să se înţeleagă una pe cealaltă și 
să se împace. 

— Și, acestea fiind spuse... 

Aisha s-a ridicat și a plecat în căutarea altor 
prăjituri. 

— A doua rundă, a tachinat-o Musa. La naiba! 

De două ori pe zi! În fiecare zi! Nu glumeai. 

Aisha a râs și a plecat. Acum, că nu o mai avea 
pe Aisha cu care să se distreze, Musa a vrut să-și 
pună din nou câăștile. 

— Deci ai auzit-o mai devreme? a spus Terra 
pe un ton mai tăios decât intenţionase. 

— Poftim? i-a răspuns Musa. 

Terra știa că nu trebuia să insiste. Simţea deja 
că îi era greață și că discuţia doar ar fi făcut-o să 
se simtă mai rău, dar nu se putea abţine. 

— În cameră. Pentru că-mi aduc aminte că 
aveai căștile pe urechi. Și... m-ai ignorat de parcă 
nu m-ai fi auzit. Dar pe Aisha ai auzit-o? 

Era clar că Musa își alegea cuvintele cu atenţie. 

— Uneori îmi pun căștile când nu am chef să 
vorbesc. 

— Mda, a spus Terra. Am observat că le porți 
mult în jurul meu. 

Sub luminile care scânteiau și înconjurată de 
muzică, Terra și-a urmărit noua colegă de cameră, 
străduindu-se să-i dea un răspuns. 

Musa era drăguță, gândea Terra cu tristețe. Ea 
nu voia să o rănească pe Terra. Pur și simplu nu o 
plăcea. 

— Așa sunt eu, a afirmat Musa după o pauză. 
Nu are... 

— E în regulă, i-a zis Terra, brusc sătulă de 
propria-i persoană. Nu-i nevoie să-mi explici. Ai 
spus destule. Și eu prea multe. 

l-a făcut Musei singura favoare pe care putea 
să i-o facă și a plecat, lăsând-o în pace și ajungând 
astfel să fie singură la prima ei petrecere de la 

30 


Alfea. 

S-a zărit tatăl, care, părând deosebit de 
hotărât, își făcea loc printre petrecăreţi. Câţiva 
elevi au strigat „Hei, domnule profesor Harvey!” 
când a trecut pe lângă ei, dar fără să-i audă. Până 
și tatăl Terrei era mai popular decât ea. 

În momentul de faţă, tatăl său era singura ei 
speranţă. 

Terra a încercat să-i vorbească vesel: 

— Hei, tată! Te duci în seră? Ai nevoie de 
ajutor? 

Era imposibil să aibă de-a face cu... cadavrul. 
Nu, Terra era sigură că ajunseseră noile specii de 
brândușe plângătoare. 

Binevoitor, tatăl i-a făcut semn din ochi, iar ei i 
s-a strâns inima. 

— Nicio șansă, iubire! Este prima ta zi. Nu ai să 
te ascunzi în seră. Toată viața ta ţi-ai dorit să înveţi 
la Alfea. Acum ești aici. Socializează! Fii tu însăți! 

Să fiu eu însămi este problema, și-a spus Terra 
în sinea ei. Mi-aș dori să fi putut fi altcineva! 

Nu avea de gând să-și caute fratele enervant. 
La Musa și Aisha nu putea să se întoarcă. Simpla 
ideea de a pleca să o caute pe Stella era hilară și 
foarte, foarte înfricoșătoare totodată. 

Și Terra nici măcar nu era sigură că Bloom 
venea la petrecere. Roșcata din lumea oamenilor - 
la fel de zveltă și de drăguță ca toate celelalte 
colege ale ei de apartament - părea distrasă când 
îi vorbeai. De parcă s-ar fi concentrat la altceva și 
nu ar fi avut timp pentru tine. N 

Era vremea să recunoască. In mod evident, 


31 


toate colegele ei de apartament o credeau la fel de 
plictisitoare ca solul afânat. Chestia era că solul 
afânat era cu adevărat interesant, gândea Terra. 
Din nefericire, nimeni altcineva nu era de acord cu 
ea. 

Nu-și dorea decât să aibă pe cineva cu care să- 
și petreacă timpul și să facă lucruri amuzante, cum 
ar fi compostul. O singură persoană. O prietenă. 

Părăsită chiar și de propriul tată, Terra și-a 
îndreptat privirea spre mesele pline de mâncăruri 
abandonate. Măcar putea să se facă utilă. Cineva 
trebuia să curețe mizeria asta. 


FOC 


Am scrutat curtea școlii mele pentru zâne, 
căutându-mi colegele Winx de apartament. 
Hotărâsem că scrisesem destule despre foc și 
părinţii mei în carneţțel. Eram la Alfea, unde 
intenţionam să rămân până învăţam suficiente 
lucruri încât să mă întorc acasă. Trebuia să profit la 
maximum de situaţie. 

Dar aici, la petrecere, erau mulți oameni. Zâne. 
Ciudăţenii de oameni-zâne, în locul ăsta magic și 
ciudat. La nici două minute de când ajunsesem la 
petrecere, aveam nevoie de o pauză. 

În loc să văd o colegă, l-am zărit pe Simpaticul 
de mai devreme și m-am îndreptat spre el, 
recunoscătoare să văd un chip cunoscut. 

— Mulţi oameni mai sunt pe aici! i-am spus, în 
încercarea de a-mi explica posibila oboseală 
vădită. 

— Ce, voi nu daţi petreceri în... Simpaticul s-a 
oprit, gândindu-se, și apoi a riscat: Ca/ifornia? 

Prefăcându-mă surprinsă, am tăcut. 

— Și-a adus aminte! 

Simpaticul mi-a zâmbit. 

— impresionată? 

De faptul că intrase în belele, poate. Mi-a 
plăcut grija cu care a pronunţat California, de 
parcă ar fi rostit un cuvânt necunoscut. O făcuse 
corect, dar cu anxietatea incertitudinii. 

Tot mai simțeam nevoia să iau o pauză. 

— Unde pot să mă duc să fie liniște? Ce este 
afară? 

Simpaticul mi-a părut alarmat. 

— Dincolo de Barieră? În funcţie de zvonuri, 
urși, lupi sau ceva mai înspăimântător. 

— Dar nu oameni? l-am întrebat. Perfect! 
Mulţumesc! 

Parc-ar fi fost depozitul în care mă ascunsesem 
acasă. Inofensiv în esenţă, dar înfiorător, ca alţii 
să-l evite, iar eu să pot să mă refugiez acolo. M-am 
îndreptat spre porţi, iar Simpaticul a-nceput să 
spună că nu ar trebui să mă duc singură. S-a oferit 
să mă însoţească, iar eu l-am luat peste picior. Ce 
replică de agăţat! 

— Nu vreau să te agăţ. Crede-mă! a spus el. 

M-am gândit la ce-mi zisese Stella, și anume că 
odată ce ar fi ajuns să mă cunoască, ar fi găsit 
ceva să-i placă la mine. 

Asta m-a făcut să zâmbesc. Sau poate că 
băiatul din faţa mea m-a făcut să zâmbesc. 

— Poate într-o zi am să încerc! 

Băiatul căruia California i se părea un concept 
extraterestru era foarte drăguţ și, în mod evident, 
se străduia să mă înveselească. Faptul că nu-mi 
găsisem niciodată locul acolo nu ar fi contat pentru 
el. Poate că trebuia să-i permit să mă însoţească. 

De parcă aș fi invocat-o gândindu-mă la ea, am 
auzit vocea Stellei. 

— Hei, Sky! Putem să stăm de vorbă? 

Stella era îmbrăcată cu noua ei ţinută 
impecabilă și ţinea două băuturi. Fiecare lumină 
scânteietoare din curte devenea aurie în părul ei. 
Se uita chiar la Simpatic, al cărui nume era, se 
pare, Sky. După expresia lui Sky, o cunoștea destul 
de bine pe Stella. 

Uau, asta chiar nu mă privea deloc! l-am lăsat 
singuri. In jurul meu, toţi vorbeau entuziasmați 
despre nu știu ce film de groază cu măruntaie 
scoase peste tot. Nu eram aici să-mi fac prieteni, 
să capăt încredere în cineva sau să iubesc pe 
careva. Curând, aveam să plec acasă. 

Am trecut pe lângă ceea ce Sky spusese că era 
Bariera. Să fiu singură, unde eram în siguranță. 


PĂMÂNT 


Ocupată să care tăvile cu mâncare printre 
petrecăreţi, Terra a surprins o scenă de o 
nedreptate îngrozitoare. 

O, pentru numele lui... Riven flirta ameninţător 
cu un sărman Specialist. Așa se purta Riven de 
obicei când nu se simţea în apele lui. Odată, Terra 
îl văzuse apropiindu-se de o ferigă de parcă ar fi 


34 


vrut să o smulgă cu răutate sau să o sărute. 

Binecuvântată fie mizeria asta! gândise pe 
atunci. Acum, era și mai convinsă că mizeria asta 
trebuia să devină compost. 

Bietul băiat era cu siguranţă boboc. Terra nu-l 
recunoștea de anul trecut. Riven îl ţinea cu un braţ 
și-l obliga să bea ceva care conţinea alcool, după 
bănuielile Terrei. 

„Ajută-mă!” - rugămintea se citea în privirea 
noului băiat. Aşa că Terra a făcut-o. 

— Serios? || agresezi pe puştiul cel nou? Nu-ţi 
mai da în petec! 

Riven a rânjit superior pentru că, bineînțeles, 
asta făcea. 

— Nu poţi să-i agresezi pe cei care vor să fie 
agresaţi. Nu-i așa? a spus Riven pe un ton parcă 
apăsat de ceva anume. 

— Nu știu ce înseamnă asta! a zis tăios băiatul 
cel nou care, în mod clar, se simţea stânjenit. 

Terra îl compătimea. Săracul nu trebuia să ia 
personal comportamentul groaznic al lui Riven. 

— Ignoră-l! i-a spus ea, arătând spre Riven. Se 
crede șmecher. Ar fi trebuit să-l vezi anul trecut. 
Este doar un tocilar trist care se ascunde. 

Riven a mijit ochii. 

— Și ea are trei personalităţi pe care le 
ascunde! 

O tăcere asurzitoare s-a lăsat peste petrecerea 
zgomotoasă la care Terra nu-și găsea locul. Băiatul 
cel nou i-a aruncat o privire vinovată, oferindu-se 
în tăcere să facă ceva - era foarte frumos din 
partea lui, dar nu și necesar. 

— Mă descurc, dar mulţumesc! i-a spus Terra 
băiatului dulce, renunțând la tonul vesel când s-a 
îndreptat spre Riven. 

Ce ușurare, a gândit distrată. Nu trebuia să se 
mai prefacă a fi de treabă în fața Domnului 
Sociopat în blugi strâmţi. Terra putea să-l distrugă 
pur și simplu. 

— Vezi tu, oamenii cred întotdeauna că pot să 
se poarte ca naiba cu fetele dolofane. Suntem 
drăguţe. Inofensive. Ar trebui să fim fericite că 
măcar staţi de vorbă cu noi. 

Vrejurile de pe zidul castelului din spatele lui 
Riven au început să se răsucească și să se miște, 
ca niște șerpi verzi prietenoși. 

— Dar uneori avem o zi proastă și un tâmpit 
sfrijit spune ce nu trebuie la momentul nepotrivit, a 
zis Terra încetișor. Și, deodată, nu mai suntem 
fericite că vorbiţi cu noi. Și nu suntem drăgute. Și, 
mai presus de toate, nu suntem inofensive. 

Vrejurile s-au încolăcit în jurul gâtului lui Riven. 
S-a întâmplat atât de repede, încât nu a avut timp 
să-și folosească abilităţile de Specialist ca să se 
ferească. Vrejurile îl sufocau, de nici măcar nu 
putea să vorbească. Era foarte plăcut și liniștitor. 

Terra a zâmbit dulce. 

— Ce spui, Riv? Sunt sigură că vreo replică 
inteligentă. Doar că nu te aud. 

El s-a înroșit la faţă. Era pe punctul de a leșina, 
a observat Terra, tot bucurându-se că era la 
distanţă. De fapt, nu s-ar fi cuvenit să-l lase să 
leșine. Lui Riven nu i-ar fi plăcut. 

Vrejurile s-au retras și Riven a inspirat adânc. 

— Ai fi putut să mă omori, ciudato! a spus cu 
năduf, ca și când el ar fi fost cel trădat. 

Riven a luat-o la fugă. Terra a strigat în urma 
lui, pentru prima dată pe un ton plăcut și natural: 

— Și mie mi-a fost dor de tine! 

Apoi, deodată, și-a dat seama cum se purtase 
în faţa băiatului cel nou și s-a întors pe deplin 
umilită. 

— Bună! a izbucnit ea. Îmi pare rău! Eu sunt 
Terra și nu ţi-am lăsat o primă impresie ideală. 

Băiatul cel nou i-a zâmbit. Era un zâmbet vag, 
dar Terra aprecia efortul lui. 

— Este mai bine sau mai rău decât să vomiţi 
după o singură băutură? 

Noul Specialist, a remarcat Terra, era foarte 
drăguţ - impresionant pentru cineva pe cale să 
vomite. Ochii lui erau de un ciocolatiu intens, ca 
pământul roditor și proaspăt săpat, era grozav din 
cap până-n picioare, cu brațe fantastice, iar 
mușchii îi ieșeau în evidenţă pe sub pielea de un 
măsliniu închis. Dinţii îi erau albi, dar zâmbea 
neîncrezător. 

Ai să apreciezi fizicul deosebit mai târziu; 
acum, ajută-l pe novice! El se abţinea să spună ce 
gândea, dar Terra era de părere că n-avea s-o mai 
facă mult timp. Terra ar fi trebuit să-l ducă într-un 
loc privat și poate să-i aducă un pulover subţirel. 

— Eu sunt Dane, i-a spus băiatul când a urmat- 
O. 

Terra nu știa decât că exista cineva care avea 
nevoie de ea. În sfârșit! 

FOC 


În pădure era frumos și liniște, așa cum 
sperasem. Printre copaci erau roiuri multicolore de 
insecte minuscule, scânteietoare ca niște bijuterii 
în verdele umbrit. 

Pădurea asta mistică era locul perfect în care 
să-mi exersez magia. Magia se manifestă cu 
ajutorul sentimentelor, îi spusese Stella. Ca 
dragostea. Mi-am scos telefonul și m-am uitat la 
fotografiile cu familia mea. În regulă, Bloom, 
gânduri frumoase! Poţi s-o faci! 

Casa în flăcări. Mama mea, încremenită. 

Nu, Bloom, nu gândurile alea... 

Fugeam spre părinții mei în timp ce țipau, 
știind că am să ajung prea târziu... 

Of, la naiba! Simţeam ceva. Cu siguranţă 
trebuia să funcţioneze. Mi se părea că asta ar fi 
putut să funcţioneze. M-am concentrat la acel 
sentiment, și nu la amintirile mele. Începeam să 
simt că mă încălzeam. 

Odată cu strălucirea care s-a născut în mine, în 
mâna dreaptă mi-a apărut un mic foc. Apoi mi s-a 
aprins și în mâna stângă. 

M-am  holbat la cele două flăcări care-mi 
dansau în palme, fermecându-mă. Era frumos. 
Incepeam să mă simt destul de bine. 

M-am jucat cu flăcările de parcă ar fi fost niște 
bile de jonglerie, urmărindu-le în aer limbile 
strălucitoare ca lumina stelelor. Flăcările ardeau 
mai puternic, înălțându-se, din ce în ce mai intens. 


38 


Îmi picurau din mâini. 

Panica a început să se înteţească odată cu 
focul. 

Am încercat să arunc flăcările și mi-am dat 
seama de prostia mea doar când scânteile mi-au 
căzut din palme și solul din pădure s-a aprins. 

Peste părâitul flăcărilor, am auzit-o pe Aisha 
rostindu-mi calm numele. 

Prinsă în lupta dintre rușine și panică, am fixat- 
o cu privirea când a înaintat spre mine, hainele ei 
albastre contrastând intens cu frunzele verzi și cu 
pământul din pădure. Cosiţele-i lungi și negre erau 
încă umede din cauză că înotase în râu, iar ea 
folosise o bentiţă de pânză ca să nu-i vină peste 
faţă. Apropiindu-se de mine, a continuat să-mi 
vorbească în stilu-i calm și liniștitor, dar eu n- 
aveam chef să mă liniștească nimeni. 

— N-ar trebui să fii aici! am mârâit eu. 

— Nici tu, a spus Aisha. Ţi-ai pierdut controlul. 

În mine, frustrarea era un infern. 

— Știu. 

Ştiam asta mai bine decât oricine altcineva. 

— Calmează-te! m-a îndemnat Aisha. Dacă te 
superi pe mine... 

— Pleacă odată! 

Țipătul de frustrare a izbucnit din mine, 
manifestându-se în flăcările de la picioarele mele. 
Brusc, mă aflam în mijlocul unui foc, de parcă aș fi 
fost o vrăjitoare pe rug, însă flăcările nu mă 
răneau. S-au năpustit spre Aisha, grăbindu-se să o 
învăluie, așa cum ţâșniseră și spre mama. 

Eram un incendiu forestier în forma unei fete. 

Toată lumea trebuia să stea departe. 

— Fugi, Aisha! am strigat eu. Fugi! 

Însă Aisha nu a făcut-o. În schimb, a înfruntat 
flăcările care se grăbeau în direcţia ei. S-a ghemuit 
la pământ, iar ochii i-au strălucit albastru intens 
când a invocat apa. Apa a lovit focul ca o sabie 
albastră, punând capăt ravagiilor mele. 


APĂ 


Aisha nu era obișnuită cu Alfea, dar era 
obișnuită să facă parte dintr-o echipă. Se bucura că 
avea colege de apartament, și era și mai 
bucuroasă că avea o colegă de cameră, în loc să 
fie singură cu Stella. Și pe Bloom o plăcuse 
imediat, apreciind că era directă și avea simţul 
umorului. 

Era o inconvenienţă că Bloom aprinsese un foc 
în pădure, dar Aisha încerca să facă faţă. Dacă ar fi 
reușit să le convingă pe fetele din apartamentul 
Winx să simtă că făceau parte din echipa ei, atunci 
ar fi știut că putea să înfrunte orice ar fi întâmpinat 
la Alfea. 

Aisha sperase la ceva din partea noii ei colege 
de cameră. Nu neapărat la o explicaţie, dar poate 
la o scuză de genul „Imi pare rău că aproape ţi-am 
dat foc?” 

Însă Bloom nu a spus nimic. În schimb, a fugit 
din pădure și înapoi la castel. 

Aisha a urmărit-o pe Bloom în curte, încercând 
să îi explice cât de nesăbuită fusese. 

— Erai scăpată de sub control, Bloom! Habar n- 

aveai ce făceai! 

— Şi de aia eram acolo singură, încercând să- 
mi dau seama! 

— Strălucită idee! a spus Aisha. 

Era cea mai cretină idee pe care o auzise în 
toată viaţa ei. 

— N-am crescut aici! s-a răstit Bloom. Părinţii 
mei nu sunt zâne. Am făcut magie o dată în viața 
mea. Și a fost... 

— Cum? Groaznic? a întrebat ironic Aisha. Sunt 
șocată! Eu mi-am inundat toată școala generală 
după ce am picat un test la matematică. Apa a ieșit 
de peste tot: din robinete, aspersoare... toalete. Ai 
înotat vreodată prin excremente de om? Eu da. Nu 
este plăcut. Dar, uneori, a fi zână înseamnă să ai 
de-a face cu tâmpenii. 

Trebuia să fie o istorioară amuzantă, una care 
să o facă pe Bloom să râdă. Una care să le ajute să 
se împrietenească, să le transforme într-o echipă. 
Când Bloom s-a oprit și s-a întors, uitându-se în 
ochii ei, Aisha s-a gândit pentru o clipă că Bloom 
avea să-i împărtășească o întâmplare stupidă ca să 
râdă împreună. 

— Suntem colege de cameră, Bloom, a șoptit 
încurajator Aisha. Trebuie să ne deschidem una în 
faţa celeilalte. 

Bloom a inspirat adânc și i-a spus povestea ei: 
că se certa cu mama ei din cauza vieţii sale 
sociale, că ea prefera să repare veioze vechi decât 
să fie majoretă; că trântise o ușă, iar mama îi 
spusese: „Dacă o trântești, rămâi fără ea!” 

Părinţii îi scoseseră ușa din balamale și se pare 

că Bloom își ieșise din ţăţâni. 

— În noaptea aia, nu am putut să dorm. Ori de 
câte ori închideam ochii, simţeam cum furia era tot 
mai intensă. Și atunci a izbucnit. Focul. 

Bloom s-a oprit un minut, aruncând o privire ca 
să vadă dacă Aisha înțelegea. 

Înţelegea. Se holba la ea tăcută și îngrozită. 
Părul roșcat al lui Bloom ieșea în evidență în 
noapte, ca o flacără. 

— Era de parcă focul avea viaţă, a continuat 
Bloom. Nu-mi aduc aminte cât timp l-am lăsat să 
ardă. Îmi amintesc doar ţipetele lor. 

Când Bloom și-a terminat povestea, era 
evident că se străduia din răsputeri să nu plângă. 
Un tremur subtil i-a străbătut trupul, de parcă ar fi 
ajuns la capătul puterilor. Se părea că lupta lui 
Bloom începuse de multă vreme. 

— Mama era plină de arsuri de gradul trei, a 
spus Bloom. Din cauza mea. Și dacă nu aș fi intrat 
ca să-l sting? Să opresc ce am declanșat? 

Ea s-a prăbușit pe o bancă din curte. Părea 
epuizată. 

— De atunci, m-am furișat din casă în fiecare 
seară. Eram atât de îngrozită că i-aș fi rănit din 
nou, încât dormeam în depozitul ăla înfiorător din 
apropierea casei. Până când m-a găsit doamna 
Dowling și... 

A amuţit, tremurând un pic fără un foc care s-o 
încălzească sau să distrugă altceva. Nu era 
împărtășirea distractivă a secretelor pe care și-o 
imaginase Aisha. Limbajul trupului lui Bloom, care 
deja se retrăgea, sugera că era sigură că Aisha 

avea să plece acum de lângă ea. 

În schimb, Aisha s-a așezat lângă colega ei de 
cameră. 

— În regulă, a murmurat ea. Povestea cu 
incendiul bate povestea cu rahatul. Ai câștigat! 

Aisha reușise, în sfârșit, s-o facă pe Bloom să 
zâmbească. 

— Și părinții tăi habar n-aveau ce s-a 
întâmplat? a întrebat Aisha. Nu știau că tu ai fost? 

— Nu sunt sigură cât de îndepărtate sunt 
strămoașele mele zâne, dar bătutul în lemn este 
cel mai mistic lucru în care cred părinţii mei. 

Aisha s-a încruntat. Nu avea sens. 

Bloom a sesizat imediat îndoielile prietenei 
sale. 

— Ce este? 

Aisha a ezitat. 

— Este pur și simplu ciudat. Ai atras foarte 
multă magie fără să-ncerci măcar. Mi se pare greu 
de crezut că te tragi dintr-o familie în care magia 
este latentă. Există... vreo șansă să fii adoptată? 

După cum o sfredelea privirea lui Bloom pe 
Aisha, nu exista absolut nicio posibilitate: nici în 
lumea reală, nici pe tărâmul zânelor. 

— Mi s-a povestit de un milion de ori cum m- 
am născut, a zis Bloom, pe un ton care nu lăsa loc 
pentru interpretări. Am fost un copil-minune. Cât 
am fost în pântecele mamei am avut o problemă 
cu inima, dar a dispărut la o zi după ce m-am 
născut. 

Aisha a îngheţat. 

— O, Dumnezeule! a șoptit ea. Eşti un copil 

schimbat! 

— Cum adică? 

Aisha a amuţit. Işi dorea ca noua ei colegă de 
cameră să o placă, să se înţeleagă. Nu voia să fie 
cea care să strivească toate lucrurile în care 
credea Bloom. 

— Aisha! Ce este un copil schimbat? 

Confruntându-se cu și mai multă liniște, Bloom 
a insistat. 

— Suntem colege de cameră. Trebuie să fim 
deschise una fată de cealaltă, ţi-aduci aminte? 

Aisha a inspirat adânc. 

— Un copil schimbat e un bebeluș-zână care a 
fost înlocuit cu unul uman la naștere. 

Întreaga lume a părut să se cutremure în jurul 
lor, de parcă ar fi fost o lumânare pe cale să se 
stingă. 

— Stai! a zis Bloom cu o voce tremurândă. Ce? 

— Este barbar și nu prea se mai întâmplă, 
dar... 

— Nu se poate așa ceva! 

Aisha a încercat să vorbească chibzuit, să o 
facă pe Bloom să înțeleagă și să accepte 
posibilitatea. 

— Bloom, e clar că ești foarte puternică. Sigur 
ești pur-sânge. 

— Aș ști dacă părinţii mei nu mi-ar fi părinţi, a 
spus Bloom, străduindu-se să vorbească pe un ton 
egal. 

Aisha a cedat imediat. 

— Bine! Bine! Ai dreptate. 

Acuzaţia a făcut-o pe Bloom să vorbească 

tăios. 

— De ce ai spune așa ceva? 

— Încerc doar să te ajut, a zis neputincioasă 
Aisha. 

Bloom s-a ridicat de pe bancă. 

— Ei bine, nu o faci! i-a spus Bloom cu răceală 
Aishei. 

S-a întors cu spatele la Aisha, de parcă ar fi 
fost vina ei. De parcă ar fi învinovăţit-o, de parcă ar 
fi urât-o. 

Și de ce să nu o fi urât Bloom? Aisha îi spusese 
efectiv că nu se putea duce niciodată acasă. Că 
locul ei nu era acolo. 

Procesul de apropiere de noua ei colegă de 
cameră nu mergea grozav. 


MINTE 


Musa o plăcea pe Aisha. Îi plăcea aura de calm 
general pe care o avea Aisha. Așadar, plecând de 
la adunarea de „bun venit” și întorcându-se 
împreună la apartamentul Winx, încerca să o 
liniștească și să o facă să nu se mai simtă 
vinovată. 

— Nu-mi răspunde la mesaje, a spus Aisha, 
făcându-și griji pentru Bloom. 

— Straniu. Oare din cauză că și-a pus sufletul 
pe tavă în faţa ta și tu i-ai zis că este o ciudată? a 
întrebat-o Musa. 

Aisha nu părea liniștită. Corect, a gândit Musa. 
Ups! 

— Ai văzut-o pe Bloom? a întrebat Aisha când a 

intrat pe lângă Stella în dormitor și a ieșit din nou. 

— Nu recent, i-a răspuns tărăgănat Stella, care 
stătea întinsă pe canapea și-și făcea selfie-uri. 

Tonul Stellei a făcut-o pe Musa să tacă. In plus, 
Musa își dădea seama că Aisha era cu adevărat 
supărată. În mod voit, și-a lăsat puterile să se 
activeze și a înfruntat-o pe Stella cu ochi 
strălucitori. 

— Pari calmă, dar vinovăția te distruge, a 
informat-o ea pe Stella. 

Aisha i-a aruncat Musei o privire cunoscută 
celei din urmă. 

— Ești o Zână de Minte, a remarcat Aisha, fără 
alte comentarii. 

Aisha s-a întors către Stella chiar în clipa în 
care Terra a ieșit din camera ei și a Musei. 

— O Zână de Minte? a repetat tăios Terra. 
Care-i legătura ta? Amintirile, gândurile... 

— Nu este un moment potrivit, i-a atras atenţia 
Musa. 

Terra s-a uitat la fiecare colegă de apartament 
în parte. 

— E totul în ordine? 

Aisha a oftat. 

— Nu chiar. O caut pe Bloom și, dintr-un motiv 
oarecare, Stella se simte vinovată din cauza asta. 

Stella a oftat și ea, de parcă ar fi fost răpusă de 
oboseală. 

— N-aţi putea, vă rog, să păstraţi toată 
tragedia pentru clubul de teatru? 

Musa și-a dat seama că Stella era hotărâtă să 
încheie subiectul. Și Musa nu avea de gând să o 


46 


contrazică, nu acum că și Terra știa ce putea să 
facă Musa. Știa cum s-ar fi petrecut totul; putea să 
simtă deja groaza care ar fi cuprins-o pe Terra. 
Musa s-a simţit brusc extrem de plictisită. Stella 
putea să-și păstreze secretele. 

Numai că Terra se îndrepta spre Stella, și nu 
pășea ca de obicei, când hoinărea fericită. Terra 
mergea ca o femeie care se ducea la război. 

Musa era aproape impresionată. 

— Vorbea cu Sky, nu-i așa? a vrut Terra să afle. 

— Și? i-a răspuns Stella cu aroganță. 

— Și știu ce s-a întâmplat cu ultima persoană 
care a stat de vorbă cu Sky, a continuat Terra. 
Eram aici anul trecut, ţi-aduci aminte? 

Stella s-a schimbat un pic la faţă când i-a 
răspuns: 

— Nu ştii toată povestea! 

Terrei nu părea să îi pese. 

— Ricki era cea mai bună prietenă a ta, apoi a 
vorbit cu Sky. Acum nu mai este aici. De ce oare? 

O ameninţare plutea în aerul dintre ele. 

— Stella, unde este Bloom? i-a cerut Terra să-i 
spună. 

Stella a hotărât că nu câștiga lupta asta. 

— Îi era dor de casă, i-a explicat Stella. Așa că 
am făcut un gest frumos și am lăsat-o să-mi 
împrumute inelul. 

Inelul magic al Stellei, care le permitea zânelor 
să călătorească între tărâmuri. 

— Dar inelul tău nu funcţionează doar dincolo 
de Barieră? 

Dincolo de Barieră, unde un om fusese ucis. 

Musa încercase toată seara să nu-i audă pe 
ceilalți gândindu-se la chinurile la care fusese 
supus bătrânul. 


FOC 


Dinspre grămezile de resturi din colţurile 
depozitului se auzeau și mai multe foșnete decât 
de obicei, dar nu-mi păsa. 

De acolo, am alergat tocmai până la casa 
părinţilor mei. Aveam de gând să intru-n fugă pe 
ușă, să nu mai plec niciodată și... 

O prelată acoperea încă o parte a casei 
înconjurate de molozul rămas în urma lucrărilor de 
construcție. Becul de pe verandă era un far care-mi 
lumina drumul spre casă. 

Și ce aș fi făcut odată ajunsă? l-aș fi dat foc din 
nou? Mi-aș fi ucis părinţii? 

Nu am mai înaintat. Mi-am scos telefonul și i- 
am sunat pe ai mei, uitându-mă pe fereastră cât 
am vorbit, și i-am minţit că îmi era greu să mă 
acomodez din cauza diferenţei de fus orar când m- 
au întrebat dacă eram în regulă. 

— Nu trebuie să fii în regulă, m-a asigurat 
mama. Ai doar șaisprezece ani. Este înfricoșător să 
fii atât de departe de casă! 

— N-aș fi putut să plec la studii în străinătate 
când eram de vârsta ta, a spus tata cu blândeţe. Fii 
recunoscătoare că ai moștenit curajul mamei tale! 

Dar acum știam că nu era adevărat. Nu 
moștenisem nimic de la mama. Nu e de mirare că 
o dezamăgeam mereu. 

Numai că eu o vedeam pe mama pe fereastra 
de la bucătărie. Nu părea dezamăgită, ci foarte 
fericită doar să stea de vorbă cu mine. Cum aș fi 
putut să-i spun vreodată ce-i făcusem? Cum aș fi 
putut să-i spun unde eram? 

Mama avea dreptate. Deși eram atât de 
aproape, n-aş fi putut să fiu mai departe. Și era 
foarte greu. 

Părinţii mei mi-au spus că mă iubesc. Știam că 
îi iubesc. Și știam că locul meu nu era aici. Poate 
nu fusese niciodată. 

M-am întors în depozitul în care-mi petrecusem 
atâtea nopţi obositoare. Odată ajunsă, m-am simţit 
de parcă niciodată n-aș fi plecat și n-aș fi văzut 
Alfea. Ca și cum aș fi fost prizonieră acolo, confuză 
și neajutorată. 

Am auzit niște șoapte. Șuierătoare. Stranii. 

Prin ferestrele prăfuite, lumina abia răzbătea. 

Am ridicat capul și, în singura zonă luminoasă 
de sub un iluminator, am văzut o siluetă. 

Chiar și la prima vedere, mi-am dat seama că 
totul era în neregulă, începând de la membrele 
alungite și până la modul grotesc în care stătea 
cocoşată. Împleticindu-se, a făcut un pas spre 
mine. 

Orice ar fi fost, nu era uman. 

M-am clătinat înapoi, am căzut și inelul Stellei 
mi-a alunecat din buzunar. Am urmărit cum 
bijuteria strălucitoare s-a rostogolit și a căzut 
printre barele unui grilaj din podea. O, nu! 

M-am târât spre el și-am întins mâna, în 
încercarea de a apuca inelul, dar era prea departe. 

Am tot insistat și, apoi, am auzit scârţăitul distant 
devenind din ce în ce mai zgomotos. 

Creatura inumană se tot apropia. Disperată, m- 
am întins din nou după inel, lipindu-mă de zidul de 
sub fereastră. Tremurând, mi-am ţinut respiraţia. 

Uitându-mă pe fereastra murdară, la câţiva 
centimetri de mine, i-am văzut chipul monstruos. 

Era acoperit de carne carbonizată, cu orbite 
adânci. Dar, în adâncul lor, ochii negri erau atenți. 
Ca și când m-ar fi văzut și, văzându-mă, știa ce să 
facă. 

Fereastra s-a spart, sticla zburând peste tot. 
Am ridicat grătarul și am coborât cu greu, iar apoi 
m-am târât prin spaţiul îngust. Aburii mi-au 
întunecat vederea. Apoi am văzut inelul Stellei la 
doar câţiva metri distanţă. De cealaltă parte a unei 
plase verticale. M-am mișcat spre strălucirea 
inelului, dar am auzit o izbitură, care mi-a făcut 
capul să-mi bubuie. 

Monstrul era pe grătarul de deasupra mea. 

M-am târât cât de repede am putut. Inelul era 
de cealaltă parte a plasei, dar în plasă era o gaură 
suficient de mare încât să bag mâna. M-am întins 
după inel și aproape l-am apucat. 

Dar în spaţiul înghesuit din faţa mea, dincolo 
de plasă, umbra creaturii a pășit peste grătar, 
monstrul lovindu-l frenetic. O dată. De două ori. 
Până când, cu un zgomot metalic, monstrul a căzut 
în spaţiul închis, lângă mine. 

Am încercat pentru ultima dată să mă întind 
după inel, dar monstrul l-a prins sub palma lui. 

Am hotărât să pun în aplicare alt plan. l-am 

spus „Planul B”: fugi mâncând pământul! 

M-am târât în grabă de sub grătar și am 
alergat spre ieșirea de urgenţă a depozitului. In 
spate, am auzit creatura venind după mine. Nu am 
îndrăznit să mă uit înapoi. Nu eram nevoită să o 
fac. Îmi dădeam seama că venea în viteză. 

Apoi, Directoarea Dowling a ieșit din spatele 
unei grinzi, afișând acea expresie deosebit de 
serioasă. 

— Pe aici! mi-a spus rece Directoarea și s-a dat 
la o parte, dezvăluind cadrul unei uși și o lumină. 

Era un alt portal magic. Am trecut prin el. 

Din partea cealaltă, m-am întors când doamna 
Dowling a pășit între monstru și ușă. A ridicat 
mâna, iar ușa s-a trântit, închizându-se. Doar 
tăcerea a urmat zgomotului făcut de ușă. 

Am rămas cu gura căscată, uluită și salvată. 

— Ești bine? am auzit vocea Aishei în spatele 
meu. 

M-am întors și, spre uimirea mea, le-am găsit 
pe Aisha, Terra și Musa așteptându-mă. Judecând 
după expresia de pe fetele lor, nu văzuseră 
monstrul de cealaltă parte a ușii. 

— Așa cred. Ce naiba era chestia aia? 

— Sunt destul de sigură că e unul dintre 
Incendiaţi, a spus Terra, cu frică în glas. 

Nu-mi venea să cred că toate veniseră aici, 
pentru mine. Dintre colegele mele de apartament, 
lipsea doar una. 

— Staţi! Unde este Stella? 

— Nu știu, a răspuns Aisha. De ce? 

— Chestia aia i-a luat inelul, am zis stupefiată. 

SPECIALISTUL 


Sky nu putea să și-o scoată din cap pe Bloom, 
fata din California. Se gândea la ea în timp ce era 
la duș. 

O, nu, s-a corectat consternat Sky când 
conștiința lui, Riven, a făcut un comentariu despre 
asta. Nu în felul ăla. Se gândea doar... la cât de 
drăguță era cu părul roșcat, strălucitor ca un bănuţ 
nou de cupru, în lumina soarelui care scălda 
curtea, la cât era de amuzantă. li păruse foarte 
dezorientată în încercarea de a se descurca prin 
castelul ciudat, iar asta îl atrăsese pe Sky spre ea 
ca pe o molie la o Zână de Foc. 

Sky făcuse deja ceva oarecum dubios. La 
petrecerea de orientare, o găsise pe Terra Harvey, 
fiica profesorului Harvey, deoarece avusese un 
interes. Terra se plimba de colo-colo, părând 
veselă și visătoare. 

— Bună! îi spusese el. Tu ești Terra, nu? 

Terra clipise la Sky. 

— Da. 

— Îmi cer scuze dacă este ciudat, dar mă 
întrebam... Eşti colega de apartament a lui Bloom, 
nu-i așa? Și presupun... că ai numărul ei de 
telefon...? 

Terra se luminase la faţă ca un bec. 

— Și-ai vrea ca eu să-ţi dau numărul ei! 
exclamase ea. 

— Nu și dacă ţi se pare ciudat, se grăbise Sky 
să spună. Sau agresiv. 

— Nu mi se pare ciudat, îl asigurase Terra. 
Cred că e frumos. lubirea este frumoasă! 

— Aăă... Nu știu ce să zic... Mă gândeam doar, 
știi tu, să-i trimit un mesaj, îi răspunsese Sky. 

Terra îi dăduse numărul lui Bloom, dar Sky tot 
își făcea griji că era ciudat. Terra avea intenţii 
bune, dar nu era o expertă în relaţii. 

Sky nu știa cum să invite pe cineva lao 
întâlnire. Fusese cu Stella de o veșnicie. Ea se 
agăța de el din cauza mamei sale. Se agăța atât de 
strâns, încât părea că trebuiau să fie o pereche 
potrivită. Dar, cu toate problemele din anul 
precedent, Stella îl părăsise și nu-i vorbise toată 
vara. Sky își spunea cu hotărâre că relaţia lor se 
încheiase. 

Nu avea pe nimeni. Ar fi putut să iasă cu altă 
persoană. 

Dacă ar fi reușit numai să-și dea seama ce să-i 
scrie lui Bloom! 

Se plimba prin cameră în prosop, compunând 
un mesaj pentru Bloom, când Stella a intrat pe ușă. 
Și a încercat imediat să i se bage pe sub prosop. 

— Tu te-ai despărţit de mine, s-a simţit Sky 
obligat să sublinieze. 

Stella s-a retras. 

— Știu. 

— Nu mi-ai dat niciun semn toată vara și, când 
îi spun două vorbe unei boboace, apari imediat! 

— Am spus că știu, bine? Imi pare rău! 

Era destul de neobișnuit ca Stella să își ceară 
scuze. Când spunea că îi părea rău, vorbea serios. 
Sky s-a simţit nesigur. O cunoștea pe Stella destul 

de bine, încât să vadă că era cu adevărat supărată. 

— Ce cauţi aici? a întrebat-o Sky cu mai multă 
blândeţe. 

— M-a apucat gelozia! a izbucnit Stella. Știu că 
nu trebuie, dar s-a întâmplat. Și apoi, am făcut o 
prostie și... Ele cred că sunt un monstru! 

— Stel, a șoptit Sky, îndurerat. 

— Nu pot să dorm acolo. Într-o cameră în care 
toată lumea mă urăște. Așa că pot, te rog, să 
rămân aici în seara asta? Lângă cineva care sper 
că nu mă urăște? 

Sky s-a apropiat de ea și i-a dat la o parte părul 
auriu de pe chipul frumos. 

— Ești mai bună decât te crezi, Stella, i-a șoptit 
și a tras-o mai aproape, îmbrăţișând-o și lăsând-o 
pe Stella să se sprijine de el. 

Bloom, noua fată frumoasă, păruse 
dezorientată încercând să-și găsească drumul prin 
Alfea, dar nu părea c-ar fi rămas așa. 

Ea nu avea nevoie de Sky - nu cu adevărat. Și, 
oricât de mult l-ar fi atras ideea de a cunoaște o 
fată nouă și independentă, datoria de soldat a lui 
Sky era să se ducă acolo unde trebuia. 


FOC 


Mai târziu în noaptea aia, m-am pregătit de 
culcare. Niciuna dintre noi nu știa ce să facă în 
legătură cu inelul. Niciuna dintre colegele mele de 
cameră nu părea să știe ce să-mi spună. Eu cu 
siguranţă nu știam ce să le zic. Apreciam că 
veniseră pentru mine, dar nu eram prietene. 

Poate a doua zi lucrurile aveau să fie mai clare, 
iar eu aș fi înțeles ce însemna să fii un copil 
schimbat și ce se întâmpla cu monștrii ăia cărora li 
se spunea Incendiați. 

Bănuiam că nu avea să fie așa. 

Aisha stătea întinsă în pat și mă urmărea 
îngrijorată. Nu făcuse decât să fie amabilă cu mine, 
zicându-mi că doamna Dowling urma să se ocupe 
de Incendiat - orice ar fi fost chestia aia de coșmar 
- şi că părinţii mei erau în siguranţă. Încercase 
chiar să mă complimenteze pentru lampa pe care o 
reparasem. 

Mama nu a înțeles niciodată de ce îmi doream 
să repar lucruri vechi. Poate din cauză că știam 
dintotdeauna că e ceva stricat în mine și că, într-o 
zi, trebuia să învăţ cum să mă repar. 

— Am simțit mereu, i-am spus Aishei. Că e 
ceva în neregulă cu mine. 

— Nu-i ciudat să fii zână, Bloom, a zis Aisha. 

— Dar un copil schimbat? Am văzut cum te-ai 
uitat la mine. De ce ar face asta o zână? De ce și-ar 
lăsa copilul în lumea oamenilor? 

— Ti-am spus că nu mai fac așa ceva. 

Norocoasa de mine! Eram excepția. 

— Dar a făcut-o. Am căutat destul de mult pe 
Google și am descoperit că în multe culturi apar 
copii schimbaţi. Dacă nu sunt bebeluși cu probleme 
sau sacrificii pentru diavol, nu sunt decât o glumă 
crudă făcută unei familii de oameni care nu 
bănuiesc nimic. Ştii ce nu sunt niciodată? Un lucru 
bun. 

— Nu sunt sigură că Google este cea mai bună 

sursă de folclor al zânelor, a spus Aisha cu 
blândeţe. 

— Ai dreptate! am încuviinţat și m-am uitat 
direct la ea. O zână e cea mai bună sursă. Și de 
aceea te întreb: ce sunt eu? 

Mi-am dat seama că îi ceream prea mult chiar 
înainte să văd tristeţea din ochii ei negri și calmi. 
Nu putea să fie salvarea mea, nu mai mult decât ar 
fi putut să fie doamna Dowling. 

— Nu știu, Bloom, a șoptit Aisha. Îmi pare rău! 

Nu mai era nimic altceva de zis, nu-i așa? ȘI 
mie îmi părea rău. M-am urcat în pat, luptându-mă 
cu impulsul de a-mi trage pătura peste cap și a de 
plânge după mama. Mama nu putea să ajungă la 
mine, iar eu nu puteam să ajung la ea. 

lată-mă aici, înconjurată de zâne și de monștri, 
și tot eu eram ciudata. 

Trează și ghemuită în patul meu, știam că 
eram prizonieră în Alfea. Nu aveam niciun control 
asupra puterilor mele și nici cum să le spun 
părinţilor adevărul. Nu exista cale de întoarcere. 

Și nu-mi imaginam cum aș fi putut să mă simt 
vreodată ca acasă în castelul ăsta. 


SPECIALISTUL 


Cel de-al doilea an al lui Riven începuse extrem 
de prost. Sperase să se cupleze cu fete sexy și, 
eventual, să devină mai priceput în mânuirea 
cuţitelor. Nu se așteptase să dea peste cadavre 
oribil sfâșiate și ca Terra să încerce să-l ucidă cu o 
plantă. Bine, știa că era o persoană îngrozitoare, 

dar nu trebuia ca ea să exagereze din cauza asta! 

Toată lumea credea că Terra era foarte 
drăgălașă, dar Riven știa mai bine. O fată cu 
adevărat drăguță s-ar fi arătat îngrijorată că Riven 
trecuse printr-o experienţă traumatică și i-ar fi 
adus o ceașcă de ceai și o pătură. Nu că Riven și-ar 
fi dorit așa ceva, pentru că ar fi fost jalnic. 

Și acum nici măcar nu mai putea să se întoarcă 
în camera lui, în seara asta, pentru că Sky era 
acolo cu Stella. Fosta lui, Prinţesa Tulburată în 
persoană. Probabil că Stella se dusese în camera 
lui Sky și izbucnise într-o criză de isterie, stările ei 
oscilând între „Săraca de mine!” și „Sunt atât de 
fragilă, dar și frumoasă!” Sky punea mereu botul. 
Ce fraier era! 

Riven se uitase o singură dată la Sky, care o 
îmbrăţișa tandru pe Stella, se  împotrivise 
impulsului de a vomita și ieșise imediat. 

Nu conta. Nu era ca și cum Riven ar fi apucat 
să doarmă prea curând. 

De fiecare dată când închidea ochii, vedea 
rănile înnegrite și masca sfâșiată și însângerată 
care fusese cândva chipul bătrânului. Dar era în 
regulă! Avea un plan, iar planul lui era să se 
drogheze. 

Aprinzându-și un joint, a observat o fată nouă 
și foarte drăguță traversând curtea cu un teanc de 
cărți. 

Riven i-a vorbit imediat, pentru că era focoasă, 
iar el era un om simplu. 

— Înveţi până târziu? 

— Mai degrabă am să prizez niște Adderall la 

miezul nopţii. La un moment, am să simt nevoia să 
dorm, i-a zis Misterioasa, cu o privire vicleană, care 
în niciun caz nu-i știrbea farmecul. 

Riven i-a oferit jointul. Ea a zâmbit, ceea ce a 
făcut-o și mai sexy. 

— Am mâinile ocupate. 

l-a zâmbit și el. Oho! Îl lovise sub centură. Fata 
s-a apropiat ca el să-i aprecieze mai bine ochii 
negri și gropiţa foarte atrăgătoare din bărbie. La un 
centimetru distanţă de chipul ei, Riven a lăsat 
fumul să i se strecoare printre buze, iar ea l-a ţinut 
nonșalantă în gură. Riven era impresionat. 

— Ești boboacă? 

Ea i-a suflat fumul în faţă. Într-un mod sexy. În 
privirea ei dansa o strălucire stranie și 
devastatoare. 

— Sunt multe lucruri. 

Fata s-a întors și a plecat, legănându-și ușor 
șoldurile. 

A tunat, iar Riven s-a simţit de parcă ar fi 
câștigat la zaruri. 

Bine, anul școlar începuse groaznic, dar poate 
ceva îi mergea bine, în sfârșit. Cineva credea că 
Riven era drăguţ. 

De fapt... Riven și-a adus aminte de bobocul 
Specialist Dane și a schiţat un zâmbet. Doi oameni 
îl credeau drăguţ pe Riven. Și aveau dreptate. 

SUFLETUL ÎMBĂTRÂNEȘTE 


Farah Dowling stătea singură în biroul ei și se 
uita pe fereastră la norii de furtună care se adunau 
în vârtejuri negre și argintii dincolo de geam. Spera 
că toţi elevii erau în siguranţă, în pat. Secretarului 
Callum îi dăduse drumul cu câteva ore în urmă, în 
ciuda tendinței lui de a mai zăbovi prin școală. In 
sanctuarul ei, putea să-și acorde o clipă și să se 
gândească la grozăvia care se petrecuse astăzi. 

Pe unul dintre Incendiaţi îl ţinea închis în 
școală. 

Silva a intrat abia atunci, furtunos ca lumea de 
dincolo de fereastra ei. El credea că ea ar fi trebuit 
să-l ucidă pe Incendiat. 

— Trebuie să pătrund în mintea lui, a obiectat 
Dowling. Trebuie să aflăm dacă este un incident 
izolat sau dacă e vorba despre ceva mai important. 

— Mai important? Cum ar fi? 

— Am găsit un copil schimbat în Prima Lume, a 
recunoscut ea. 

— Un copil schimbat? a întrebat Silva pe un ton 
mai tăios. N-am mai auzit de unul de secole bune! 

— Și, totuși, iat-o! a spus Farah. A fost părăsită 
în urmă cu șaisprezece ani, cam tot atunci când a 
fost zărit ultimul Incendiat. 

Ea și Saul Silva se cunoșteau de multă vreme. 
Împreună fuseseră tineri, vizionari, soldaţi şi rebeli. 
Era de parcă totul s-ar fi petrecut într-o altă viaţă, 
dar uneori tot i se părea că ar fi putut să-i citească 
gândurile, cu o magie care nu izvora din puterea 

zânelor, ci din faptul că formau o echipă. 


— Crezi că toate au o legătură. 
Asta credea Farah. 

BASMUL +2 


Aici nu sunt străini, ci doar 


prieteni 

pe care incă nu i-ai 
cunoscut. 

— Versuri atribuite lui W B. 


Yeats 
PĂMÂNT 


Din cealaltă cameră, Terra a auzit-o pe Aisha 
trâmbiţând veselă de dimineaţă. 

— Bea niște cafea și trezește-te naibii! Fii 
încântată! Astăzi ai să înveţi să-ţi foloseşti magia! 

Sărmana Bloom! Terra nu putea să-și 
imagineze că era încântată. Seara trecută fusese 
urmărită de un monstru înfiorător. 

Toate aveau probleme cu colega de cameră în 
dimineaţa asta. Terra însăși se confrunta cu o 
dilemă. Nu pot să mă duc la școală în pijamale. Nu 
pot să mă imbrac de față cu colega înfricoșătoare 
care citește gânduri. 

Terra a zbughit-o în baie. Reușise să îmbrace o 
cămașă pe jumătate când Aisha a intrat în baie, 
pălăvrăgind voioasă, și s-a așezat să... 

O! O, Doamne! 

— ... faci pipi în faţa mea. Bine. Asta-i o 
noutate! Și e în regulă! a adăugat Terra în grabă. 

Terra era calmă. Putea să suporte așa ceva. 

Aisha era total indiferentă. 

— O! Ti se pare ciudat? Nu prea ţin cont de 
asta. Fac parte din echipa de înot și așa mai 
departe. Voiai să faci un duș? 

Aisha a tras apa la toaletă și s-a ridicat. A 
deschis robinetul de la duș și, pentru o clipă 
zbuciumată, Terra s-a întrebat dacă Aisha îi sugera 
cu nonșalanţă să se spele împreună. Terra nu știa 
dacă ar fi avut loc amândouă și nu o interesa să 
afle. 

— Nu, eu ăăâă... voiam să mă schimb, dar... 

A rămas fără cuvinte. 

— Mi-am uitat sutienul! a zis apoi. 

Aisha a arătat către sutienul din teancul de 
haine al Terrei. 

— Pe ăla l-ai uitat? 

Terra a încercat să îndruge niște scuze - 
sutienul ăsta era prea mic, poate o incomoda, nu-l 
mai văzuse niciodată în viaţa ei - când Aisha a 
început să se dezbrace pentru duș. 

— Ai văzut-o pe Stella? a întrebat Terra, ca să 
schimbe subiectul. Nu cred că s-a întors aseară. 

Probabil Stella fusese cu Sky, dar oare chiar s- 
ar fi împăcat cu ea după anul trecut...? 

La fel de indiferentă ca întotdeauna, Aisha a 
ridicat din umeri. Astea erau colegele de cameră 
pe care Terra și le dorise de multă vreme: își 
petreceau toată noaptea pe afară cu băieţii și se 
dezbrăcau de față cu ea, fiecare dintre ele fiind 
mai grozavă decât avea să fie vreodată Terra. 

Terra și-a înșfăcat hainele și a ieșit în grabă. 


FOC 

Prima zi de cursuri, mi-am zis eu. Era vremea 
să învăţ și să nu mă gândesc la faptul că eram un 
copil schimbat sau că fusesem urmărită de un 
monstru ars. Trebuia să mă gândesc doar la lucruri 
bune, ca în Peter Pan! Așa zbori. 

Nu la propriu, pentru că zânele nu mai aveau 
aripi. Emoţional. Din punct de vedere emoţional, 
aveam să zbor. Fără gânduri negative. 

Prin ușa deschisă de la dormitor, am auzit-o pe 
Musa. 

— Nici măcar nu credeam că fiinţele alea sunt 
reale, dar toate am văzut creatura. Era al dracului 
de înfiorătoare! Părea că voia să o omoare... 

Până și în glasul Musei, care era detașată de 
obicei, se simţea o urmă de îngrijorare. Cum să 
reușesc să nu mă mai gândesc la monștri arși dacă 
oamenii tot mai vorbeau despre ei? Mi-am dorit ca 
Musa să nu-mi mai alunge cheful de a zbura. 

— Și cu inelul meu cum a rămas? a vrut Stella 
să afle. 

Se compara pericolul mortal cu bijuteriile? 
Priorităţile Stellei îmi dădeau lumea peste cap. 

Nu. Fusese drăguță să-mi împrumute inelul. Eu 
eram vinovata. Nu voiam să fug de 
responsabilități. 

Cu fruntea sus, am intrat în camera comună. 

Era un spaţiu vesel și frumos, plin de scaune 
confortabile și raze de soare. Camera comună 
părea concepută pentru o conversaţie diferită, mai 
plăcută. 

— Chestia aia arsă... l-a luat, am recunoscut 

eu. 

— Ce? s-a răstit Stella. 

— Calmează-te, prinţeso! a spus tărăgănat 
Musa. 

Stella s-a enervat. 

— Nu-mi spune să mă calmez și nu-mi folosi 
titlul ca pe o insultă! 

Era rândul meu să spun „Ce?”, dar am făcut-o 
în mintea mea. 

— Chiar ești prinţesă? am întrebat fără să 
gândesc prea mult. Stella mi-a aruncat o privire 
urâtă. 

— Inelul pe care l-ai pierdut este una dintre 
bijuteriile coroanei din Solaria. S-ar putea să nu 
însemne mult pentru una din Prima Lume, așa că 
poţi să-ţi întrebi colegele de apartament ce 
dezastru ai provocat. 

Ca la un semn, Aisha a ieșit din baie. 
Salvatoarea mea, care-și usca părul cu prosopul. 

— Aproape la fel de mare ca ăla pe care l-ai 
provocat tu, când i l-ai dat, i-a spus ea Stellei, cu 
calm. Dowling a închis creatura. Ai fi știut dacă ai fi 
fost aici aseară, când ne-a ţinut predică. 

Eu eram încă uluită de ceea ce tocmai aflasem. 
Știm, conform hărţii lui Dowling, că Solaria era 
tărâmul în care ne aflam acum. Stella era prinţesa 
ținutului. 

— Totuși, ai reușit să te furișezi înapoi, a 
comentat Musa. 

Musa și Aisha mă susțineau, iar eu apreciam 
asta, chiar dacă mă întrebam unde fusese Stella 
noaptea trecută. Cu Sky? Vorbiseră la petrecere, 

dar una era să stea de vorbă, și alta să sară-n pat. 

Simţisem că Sky mă place, iar gândul că-mi 
doream atât de mult ca Stella să-și fi petrecut 
noaptea cu altcineva mă surprindea. 

Aisha a continuat să vorbească despre doamna 
Dowling. 

— Și norocul nostru e că vrea ca tot ce s-a 
întâmplat noaptea trecută să rămână secret, deci 
nu ai dat de belele. 

Musa a clătinat din cap. 

— Dacă ar fi ştiut cineva că există un Incendiat 
în Prima Lume! Chiar și temporar? Dezastru! 

Musa a rostit „Incendiat” de parcă ar fi fost 
denumirea magică a acelor creaturi, scrisă cu 
majuscule. Însă doamna Dowling mă salvase de 
monstru. Poate avea să ne ajute din nou. 

Am vrut să-i explic: 

— Nu i-am spus că am pierdut inelul, dar sunt 
sigură că, dacă îi zicem... 

Stella mi-a răspuns cu o asprime care ne-a 
făcut pe toate să tresărim: 

— În niciun caz! Am să găsesc eu o soluţie 
după ore. Dar, deocamdată, nimeni nu o să spună 
nimic! Și vă rog, mă ajută cineva să-i transmitem și 
Terrei mesajul ăsta? Pentru că niciodată nu 
reușește să-și ţină gura. 

Spunând asta, Stella a deschis ușa de la 
dormitorul ei. Dintr-un motiv oarecare, Terra se 
schimba acolo. Era clar că auzise tot și părea 
extrem de umilită. 

Eu eram prea ameţită ca să o compătimesc pe 
Terra. Nu ar fi trebuit să conteze, în comparaţie cu 

incendiile magice și monștrii, dar nu puteam să 
trec peste faptul că Stella era cu adevărat o 
prinţesă dintr-un basm: născută la castel, 
înconjurată de lumină pe unde mergea și cu părul 
auriu. 

Cu siguranţă era eroina poveștii ăsteia. 


FOC 


Astăzi, ora se ţinea în interiorul unui cerc de 
pietre antice. Pietrele erau gri, unele ușor crăpate 
și ciobite, ca dinţii unui uriaș mort de multă vreme. 
Erau amplasate la intervale regulate una de 
cealaltă, urmând clar un tipar în iarba înaltă și 
verde. Pulsul istoriei, al amintirilor de demult, mă 
copleșea. Cu siguranţă nu puteam să fac parte din 
asta. 

Se pare că subiectul lecţiei noastre era un bol 
acoperit de desene cu bucle complicate, care 
păreau celtice. Terra mi-a șoptit că i se spunea 
„Recipientul”. Bolul se afla pe un soclu, în cercul de 
pietre, iar eu stăteam cu ceilalţi din primul an într- 
un cerc în jurul său. Toţi ne așteptam rândul ca să 
le arătăm tuturor ce puteam să facem. 

Directoarea Dowling se afla chiar în centrul 
cercului de pietre. Nimeni altcineva nu-și găsea 
locul ca ea în peisajul ăsta. Intonând cu seriozitate 
cuvintele, făcea să pară că lecţia era un ritual, iar 
noi participam la un soi de ceremonie. 

— Magia sălășluiește chiar în sânul naturii. Și 
aici, în cercul nostru de pietre, sporește. 
Recipientul vă testează abilitatea de a canaliza 

acea magie. Este un nivel de referință pentru 
începutul instruirii voastre. Pe parcurs, s-ar putea 
să învăţaţi să vă conectaţi cu alte elemente. Dar 
primul an este dedicat elementului cu care v-aţi 
născut. 

Ea a început să cheme elementele de parcă ar 
fi făcut prezenţa. 

— Pământ! Solul, nisipul, pietrele și toate 
felurile de plante! 

Deloc surprinzător, Terra a înaintat și a atins 
Recipientul cu mâinile. Ochii i-au strălucit imediat 
în nuanțe de verde și niște cârcei delicaţi de iederă 
au răsărit din bolul de piatră. 

— Apă! a continuat Dowling. Lacurile și 
oceanele lumii sau moleculele care există în toate 
organismele care ne înconjoară. 

A venit și rândul Aishei. Când a atins 
Recipientul, ochii i-au lucit albastru și un mic vârtej 
s-a stârnit în bol. 

— Minte! Legătura cu amintirile, gândurile, 
visele sau emoţiile tuturor flintelor vii... 

De îndată ce Musa a atins Recipientul, ochii i- 
au licărit mov și valuri electrice ca niște unde 
sonore au traversat bolul. 

— Sau aer! Viteza, temperatura și umiditatea 
lui; proprietăţile sale electrice și sonore... 

O fată pe care nu o cunoșteam, cu ochi negri 
răutăcioși și gropiţă în bărbie, s-a apropiat de 
Recipient. Brusc, ochii i-au strălucit gri și arcuri de 
fulgere au ţâșnit pe lângă bol, iar ea i-a zâmbit 
încrezătoare doamnei Dowling. 

Doamna Dowling a continuat de parcă nu ar fi 

văzut zâmbetul aproape batjocoritor al fetei. 

— Oricare ar fi elementul vostru, emoţiile de la 
baza acestuia sunt aceleași pentru toate zânele. 

Doamna Dowling nu se uitase la cealaltă fată, 
dar a dat din cap spre mine când m-am apropiat de 
Recipient. Am încercat să respir regulat și să o fac 
pe grozava, ca să-mi ascund emoţiile. Cu vârfurile 
degetelor, am atins buclele de piatră care 
acopereau Recipientul. 

Cu o voce calmă, doamna Dowling m-a 
îndemnat să continui: 

— Deschide-te în fața magiei din lumea care te 
înconjoară! 

Am încercat. 

Am fixat bolul cu privirea. 

Nu se întâmpla nimic. 

— Concentrează-te pe sentimente clare, 
pozitive! m-a încurajat doamna Dowling. 

— Da, i-am răspuns eu. 

Gânduri bune. Sentimente înălțătoare. Haide, 
la naiba! 

— În adâncul ființei tale e un izvor emoţional. 
Găsește-l! Scufundă-te în el! Lasă-ți îndoielile la o 
parte! 

Până și doamna Dowling începea să pară 
neîncrezătoare. Timpul s-a scurs, iar Recipientul a 
rămas umilitor de indiferent la atingerea mea. 
Ceilalţi din primul an murmurau pe la spatele meu, 
șoaptele lor umplând cercul de pietre ca o ceaţă. 

Vag, am auzit-o pe Musa spunând: „E un 
dezastru!” 

Și mi-am dat seama că avea dreptate. 

FOC 


După ore, ceilalți din primul an încă mă 
bârfeau, iar doamna Dowling m-a tras deoparte, 
sub copaci. Până și frunzele verzi de deasupra 
păreau să șușotească batjocoritor. 

— Este doar prima zi, mi-a adus ea aminte, 
însă nu aveam chef de discuţii încurajatoare. 

l-am adus și eu aminte câteva fapte: 

— Fie sunt pe punctul de a ucide pe toată 
lumea, fie abia sunt în stare să aprind un chibrit. 

— Trebuie să ai mintea limpede, m-a sfătuit 
doamna Dowling. Dacă nu te concentrezi, magia 
poate să-ţi scape de sub control. 

M-am gândit la ce ar fi putut să-mi distragă 
atenţia și-am reușit să identific pe puţin o mie de 
lucruri. 

Nu am știut că voiam să-i adresez întrebarea 
înainte să o fac: 

— Sunt un copil schimbat la naștere? 

Am văzut că vorbele mele au surprins-o pe 
doamna Dowling mai mult decât anticipasem. În 
mod clar, nu se așteptase să aflu atât de repede. 
M-am întrebat câtă vreme intenţiona să-mi 
ascundă asta și ce altceva nu mai voia să aflu. 

— Unde ai auzit așa ceva? m-a întrebat 
prudent doamna Dowling. 

— Colega mea de cameră a văzut cum mi-am 
pierdut controlul ieri, în pădure. l-a venit greu să 
creadă că mă trag dintr-o familie în care magia 
zânelor este latentă de foarte mult timp. 

l-am repetat cu amărăciune minciunile pe care 
mi le spusese și pe care eu le crezusem cu atâta 
ușurință. 

— Bloom... 

Doamna Dowling a inspirat. Din partea unei 
femei atât de bine pregătite, gestul era echivalent 
cu recunoașterea vinovăţiei. 

— V-ar fi fost atât de greu să-mi spuneţi că 
părinţii mei nu sunt, de fapt, ai mei? i-am spus cu o 
voce tăioasă. 

— Nu am vrut să te împovărez cu prea multe și 
prea repede. 

O, desigur! Mă minţise pentru binele meu. 

— Deci, în schimb, m-aţi lăsat să aflu de la 
adolescenţi, cele mai prietenoase și mai de 
încredere surse de informaţii! 

Doamna Dowling mai c-a tresărit. 

— Recunosc. Nu a fost alegerea ideală. 

— Așa credeţi? am pufnit eu. 

— Ai grijă la ton! s-a răstit doamna Dowling, iar 
eu mi-am dat seama că întinsesem prea mult 
coarda. 

Nu voiam să o îndepărtez. Voiam să mă ajute. 

— Ştiţi măcar cine sunt? am întrebat în șoaptă. 
Părinţii... mei adevăraţi? 

Am văzut răspunsul negativ în privirea ei 
înainte să vorbească. 

— Nu. Și acesta este alt motiv pentru care nu 
ti-am spus. 

Brusc, am cedat în faţa furiei. Eram atât de 
obosită și toate speranţele mele pentru ziua de 
astăzi fuseseră deja spulberate! 

— Așadar... ce ar trebui să fac? 

Nu-mi doream decât niște răspunsuri, însă nu 
mi le oferea nimeni. 

— Să vii la ore în fiecare zi, mi-a răspuns ea. Să 
te concentrezi. Să înveţi. Să te maturizezi. În cele 
din urmă, ai să primești răspunsurile pe care le 
aștepți. 

Răspunsurile n-aveam să le primesc de la 
doamna Dowling. Măcar atât era evident. 

— Criptic și vag, am spus cu amărăciune. Ca 
toate lucrurile de aici. 

Abia o cunoșteam pe femeia asta. Nu știam de 
ce tot căutam să mă ajute. Mă minţise, iar acum 
îmi spunea să vin să mă fac de rușine la ore în 
fiecare zi. Nu-i păsa de mine. Era mai mult decât 
inutil să-i cer ajutor doamnei Dowling. 

M-am întors și am plecat. 


SPECIALISTUL 


Pe platformele de lângă lac, doi Specialiști 
boboci se antrenau. Kat era dură, spre deosebire 
de Dane, băiatul cel nou. 

Sky le dădea sugestii utile. Riven, care stătea 
pe bancă lângă Sky, le dădea sugestii inutile și-i 
lua peste picior, însă era atent la telefonul lui 
Dane, care tot bâzâia cu ceea ce păreau a fi cinci 
mii de mesaje de la Terra. Uau, Riven presupunea 
că, acum, cei doi erau cei mai buni prieteni! Sau că 
Terra îl plăcea pe Dane. Oare Terra chiar îl plăcea 
pe Dane? Ai greșit adresa, Terra! 

Riven simţea nevoia să-și bată joc de Terra, 

dar ea ar fi putut să-l strângă din nou de gât cu 
vrejurile. Când Kat l-a trântit pe Dane pe saltea, el 
a râs. 

— Ai putea încerca să fii cu cincizeci la sută 
mai puţin dobitoc? a întrebat Sfântul Sky. 

Riven a rânjit. 

— Asta-nseamnă ca totul să fie cu cincizeci la 
sută mai puţin distractiv. 

Dane s-a dus să-și ia telefonul, probabil ca să-și 
citească multele mesaje. El evita să se uite în ochii 
lui Riven. 

— Mai ţii minte ce cauză pierdută erai anul 
trecut? Cu doi ochi vineți și o entorsă de gleznă. 
Din prima zi! 

Nu, lui Riven nu era nevoie să i se aducă 
aminte de anul trecut și nu înţelegea de ce Sky și 
Terra insistau să o facă. Mda, înţelegea că lui Sky i 
se făcuse milă de el și-l luase sub aripa lui. Riven 
pur și simplu ura să se gândească la cât de jalnic i 
se păruse, probabil, lui Sky, și la faptul că fusese 
opera de caritate a acestuia. 

Riven a făcut o sugestie scandaloasă despre 
modul în care ar fi putut să-și exprime profunda 
recunoștință pentru bunăvoința lui Sky, adăugând: 
„Credeam că prietenia mea este o recompensă 
suficientă...” 

Sky și-a lăsat capul pe spate și a râs. Riven era 
conștient că, în principal, Sky îl ţinea prin preajmă 
doar ca să se amuze. Era mai bine decât să-l 
compătimească. 

Apoi, Sky a zărit-o pe Stella, prinţesa nebunilor, 
zăbovind la marginea terenului. A plecat imediat 

către înălţimea Nebuniei Sale. 

Riven și-a îndreptat atenţia asupra lui Dane. 

— Lasă telefonul! 

— Și ar trebui să te ascult pentru că...? 

Măcar tipul cel nou avea un strop de 
personalitate. 

— Pentru că m-ai urmărit aseară pe Insta și n- 
am de gând să spun nimănui, l-a provocat Riven. 

Se amuzase observând că Dane îi apreciase o 
fotografie veche. Nici măcar nu era una deosebit 
de sexy. În mod evident, Dane nu era de acord cu 
asta. 

O roșeaţă fierbinte s-a strecurat pe sub tenul 
măsliniu al lui Dane. 

— Eram doar curios să-i văd pe toţi din anul doi 
și apoi mi-a alunecat degetul și... 

Riven a râs zeflemitor. 

— Ti-a alunecat degetul? Asta-i justificarea ta? 
Mă simt generos. N-am să mai fiu așa multă 
vreme. 

Când Dane și-a lăsat telefonul la o parte, Riven 
s-a aplecat ca să se uite la numeroasele mesaje 
dintre băiatul cel nou și Terra. Mda, aparent, se 
implicaseră într-o discuţie serioasă. Riven a clătinat 
din cap. 

Bine, a hotărât el. Putea să fie ca Sky. Să facă 
o faptă bună. Să-lia pe Dane sub aripa lui. 

Mda, Riven se simţea mărinimos. Și păcat dacă 
asta o deranja pe domnișoara Terra și pe toate 
prietenele ei vrejuri! Riven își dorea cu seriozitate 
să-l ajute pe puştiul cel nou, care roșea tot mai 
mult sub atenţia neîntreruptă pe care i-o acorda el. 

— Primul sfat? Alege-ţi cu grijă prietenii anul 
asta! Al doilea?  Concentrează-te! Adună-ţi 
gândurile! Ti-ai folosit membrele când te-ai luptat 
cu Kat și ai pierdut. Să fii un bun Specialist nu are 
legătură cu cât de impresionant ești din punct de 
vedere fizic, ci cu strategiile. Hei, Mikey! a strigat 
el. Hai să facem o demonstraţie! 

Dane s-a uitat alarmat la Mikey. Probabil din 
cauză că Mikey era uriaș, iar Dane își făcea griji că 
avea să-i stâlcească lui Riven chipul drăguţ. 

Mikey s-a mișcat greoi spre salteaua de luptă, 
unde Riven a venit să-l întâmpine. Mikey l-a atacat 
cu putere, însă Riven a parat două lovituri 
zdrobitoare și, apoi, și-a făcut avânt și l-a doborât 
pe Mikey la pământ, ţinându-l strâns de gât. 

Riven și-a ridicat privirea ca să vadă dacă Dane 
îi urmărea. Bineînțeles că o făcea! 

Prima lecție. Așa câştigi, nou-venitule! Fără 
milă. Faţă de nimeni. 

Terminând cu fapta bună de pe ziua în curs, 
Riven a părăsit zona de antrenament ca să-și caute 
niște prieteni, iar universul l-a răsplătit pentru 
virtutea lui când noua fată misterioasă a apărut din 
senin lângă el. 

N-au putut să stea departe, a gândit Riven. 

— Drogangiul care se ascunde, nu-i așa? a 
întrebat fata cea nouă. 

— Sau Riven, i-a sugerat el. 

— Te cheamă Riven? Serios? 

— Pot să te ajut? a întrebat-o Riven. 

— Da, poţi, i-a răspuns ea mieros și l-a luat de 
braţ, îndepărtându-l de prietenii lui, iar el i-a 

permis să facă asta cu un vag sentiment de triumf. 
Știuse că îl plăcea. 

— Pari un delincvent adevărat. 

— Depinde cine are de-a face cu mine, a spus 
Riven. 

Ea i-a făcut semn cu ochiul. 

— Persoana care vrea să pătrundă în biroul lui 
Dowling. M-am gândit c-ai vrea să mă ajuţi. 

— Şi de ce, mă rog, crezi asta? a întrebat-o 
Riven. 

— Pentru că ești băiat, iar eu sunt sexy. 

Fata cea nouă l-a fixat cu privirea. 

— Sau ţi-am interpretat greșit caracterul? 

Din câte se pare, numele infractoarei sexy era 
Beatrix. 


MINTE 


Odată ce lumea afla că puteai să citești 
sentimentele și că magia minţii tale era puternică, 
își doreau să-i citești pe toţi cei din jurul lor, dar 
niciodată pe ei. 

Până și Aisha, oricât de mult o plăcea Musa, 
începuse să o ia la întrebări în timp ce luau 
prânzul. 

Musa încerca să-i răspundă, dar nici măcar ea 
nu știa cum să-și explice magia. Se îngrijora că 
avea să o sperie pe Aisha și că ea ar fi compătimit- 
O. 

Şi-i era greu să descrie în cuvinte haosul 
nesfârșit care o înconjura permanent, presând-o 
din toate părțile. Pe doamna care le servea prânzul 

o durea spatele. Un puști Specialist nou, pe nume 
Dane, se simţea înnebunit și prins în capcană. Pe 
tatăl Terrei, profesorul, îl neliniștea ceva - probabil 
cadavrul -, iar Musa s-a bâlbâit încercând să-i 
spună Aishei toate astea și să le facă faţă. 

Și apoi s-a oprit în mijlocul frazei, lovită de 
ceva ce nu mai simţise niciodată. Tăcerea, după 
atât de multe zgomote, făcuse liniștea să pară de 
neimaginat. O oază de calm în uraganul emoţional 
al Musei. 

Noua senzaţie venea dinspre un tip într-o 
jachetă verde, care ieșea din încăpere. Musa i-a 
zărit doar spatele, după care el a dispărut. 

— Ce s-a întâmplat? a întrebat-o Aisha, de 
lângă ea. 

— Nu sunt sigură, i-a răspuns rece Musa. 

Nu știa ce se întâmplase, dar știa ce simţise. 

Pace, în sfârșit! 


LUMINĂ 


Stella plănuise să împartă o cameră cu 
prietena ei cea mai bună pe toată perioada șederii 
la Alfea. Nu funcţionase. Acum era nevoită să 
împartă un apartament cu elevii din primul an, și 
cea mai groaznică boboacă plecase și-i pierduse 
Stellei inelul. Sigur, de ce să fi fost altcineva atent 
cu Bijuteriile Coroanei? 

Bloom din California era ferm convinsă că 
putea să aibă orice îi atrăgea atenţia. Inelul Stellei. 
lubitul Stellei. Dar Stella îl păstra pe Sky și 
intenţiona să-și recapete și inelul. 

76 


Bloom le avea deja pe toate colegele de 
apartament de partea ei. Terra, Musa și Aisha luau 
chiar acum prânzul cu ea. Aisha, colega de cameră 
perfectă, tocmai încerca să-i explice sărmanei 
Bloom planul ei de o ajuta. 

— Deci, uite ce ar trebui să facem. Poate ar fi 
bine să scrii o listă cu toate lucrurile care-ţi 
declanșează emoţiile și, apoi, să le analizăm pe 
rând... 

— Aisha, apreciez ce faci, a spus Bloom în mod 
clar fără să aprecieze nimic, dar pot să-mi dau 
seama și singură. 

— Sunt sigură! a zis Aisha și nu părea deloc 
sigură. Cred că pur și simplu îţi stă mintea la faptul 
că ești un copil schimbat la naștere și poate te 
gândești prea mult la asta? 

Copil schimbat la naștere? O, interesant! Nu 
era de mirare că Bloom credea că putea să pună 
mâna pe lucrurile altora. Luase viaţa unui pui de 
om și o păstrase pentru sine. Stella intenţiona să 
afle toate povestea asta, și curând. 

— Deci știu toţi? a întrebat Bloom panicată și 
pe un ton tăios. Că sunt... 

— O, de aia te purtai ciudat cu Recipientul? a 
întrebat Terra. Acum înţeleg mai bine de ce, a 
continuat Terra, pentru că e cea mai ușoară 
sarcină pe care o s-o avem de îndeplinit și... 

Musa și-a pus o mână pe brațul ei. 

— Nu fac decât să înrăutăţesc lucrurile, a 
conștientizat Terra cu voce tare. 

Terra întotdeauna înrăutăţea lucrurile. Fata era 
o inadaptată din punct de vedere social. Ar fi 

trebuit să fie închisă în seră, pentru binele ei. 

Stella a considerat tăcerea ciudată drept 
semnul ei să se apropie de masă, ţinând o hartă și 
însoțită de Sky. 

— Deci avem un plan, a anunţat Stella și a 
întins harta la capătul mesei. 

— Ce-i asta? a întrebat Musa, în timp ce Terra 
s-a bucurat să vadă o hartă. 

— Bună! Stella mi-a povestit ce s-a întâmplat 
seara trecută. Ești bine? a întrebat-o Sky cu 
blândeţe și s-a așezat lângă Bloom, aproape 
atingând-o. 

Asta nu făcea parte din plan. Stella aprecia 
inima bună a lui Sky, dar nu voia să o dea cu 
împrumut. O păstra pentru ea. 

— Ce crezi? a întrebat Bloom epuizată. 

Sky s-a uitat la Bloom cu blândeţe și 
înțelepciune. 

— Cred că ești speriată, dar pretinzi că nu ești. 

— E așa de evident? a întrebat Bloom. 

— Nu, i-a răspuns calm Sky. Doar că mă pricep 
eu foarte bine să-i citesc pe alţii. 

Bloom a zâmbit, fermecată fără să vrea, și a 
lăsat-o mai moale. 

— Sky? s-a auzit tonul tăios al Stellei. 

Ea s-a uitat lung la fata din California, iar 
Bloom s-a trezit din nou pusă pe hartă. 

— Unde credeai că-l ţin? a întrebat Stella. 

Sky s-a ridicat de pe scaun și s-a dus la hartă 
când toată lumea a început să facă planul cum să 
găsească monstrul prins de Dowling și să 
recupereze inelul. În sfârșit, oamenii se concentrau 

asupra unui lucru important: bijuteria Stellei. 

Când s-a aplecat peste hartă, Stella și-a pus 
mâna pe spatele lui Sky, zgâriindu-l ușor. li lăsa 
semne. Își marca teritoriul. După toate aparențele, 
Bloom vorbea cu mama ei în fiecare seară și auzea 
numai cuvinte de laudă și de afecţiune, însă mama 
Stellei își învățase fiica lucruri mai importante: cum 
ar fi revendicarea unui drept suprem. 

Cu precizia unui soldat, Sky a început să arate 
diverse repere. Era un cavaler care o ajuta pe 
prinţesă. 

— Dincolo de Barieră sunt doar câteva clădiri în 
care ar putea să ţină o creatură ca asta. Și sunt 
destul de sigur că dimineaţă l-am văzut pe Silva 
îndreptându-se într-acolo dinspre est, deci... 

Cu degetele-i puternice, a conturat traseul pe 
hartă. 

— Este o moară, există un hambar... 

— Eu pun pariu că o ţin în hambar, a intervenit 
Terra zglobie. Când eram mică, tata a întărit 
grinzile ca să ţină în lanţ un cal rănit. Incă-mi aduc 
aminte cum mă furișam înăuntru și... 

Stella a  întrerupt-o. Cineva trebuia să o 
oprească pe Terra din a pălăvrăgi neîncetat. Era o 
fericire pentru Terra și cu siguranţă un act de 
caritate pentru oricine era nevoit să o asculte. Era 
un serviciu public pe care Stella și-l asuma pentru 
oamenii ei. 

— Așadar, noi trebuie doar să ne strecurăm în 
hambar și să-mi iau inelul. 

— E ciudat cu câtă nonşalanţă spui noi, a 
remarcat Aisha. 

Era amuzant cum Aisha se arăta atât de 
dornică să o ajute pe Bloom și atât de reticentă să 
o ajute pe Stella. Işi alesese destul de repede 
tabăra. 

— Mi se pare că treaba asta are mai mult 
legătură cu tine, a intervenit Musa. 

Se pare că toate colegele de apartament o 
făcuseră. 

— Cu excepţia faptului că nu eu l-am pierdut! a 
spus Stella și s-a uitat la Bloom cu înţeles. 

Mesaj recepționat. 

— Când plecăm? a întrebat Bloom. 

Toţi s-au privit îngrijoraţi. Bineînţeles, Aisha 
băgăreaţa a fost cea care a deschis gura ca să-și 
apere preţioasa colegă de cameră. 

— Trebuie să fiu directă. Imi pare rău, Bloom, 
dar nu poţi să-ţi controlezi deloc magia. Asta dacă 
reușești să o canalizezi. Este o idee proastă. 

— Eu am pierdut inelul! s-a răstit Bloom. Am 
să-l recuperez. Sunt bine. 

Bloom își asuma greșeala. Știa ce îi datora 
Stellei. Nu flirta cu Sky - Stella trebuia să 
recunoască. Poate că fata schimbată la naștere nu 
era atât de rea. Părea să aibă probleme cu magia 
ei, iar Stella știa totul despre subiectul acesta. 
Dacă Bloom își știa locul, puteau să se ajute 
reciproc. 

Noul sentiment al Stellei de acceptare a lui 
Bloom s-a stins când Sky s-a uitat la Bloom de 
parcă ar fi știut că nu se simțea bine. El nu o 
cunoștea pe fata asta și nu ar fi trebuit să îl 
îngrijoreze atât de mult sentimentele ei. 

— Poate ar trebui să ne gândim o secundă..., a 
zis Sky, șovăind. 

Stella și-a ignorat cavalerul. 

— Toţi faceţi din ţânțar armăsar. Aţi spus că e 
închis Incendiatul, nu? 

— O, și supus! a adăugat Terra. Sunt sigură că 
tata a distilat un ulei care îl calmează, le-a explicat 
când toţi au clipit la ea. Se numește Zanbaq. 

Terra a aruncat o privire la masa cadrelor 
didactice, unde tatăl ei, profesorul, stătea cu 
doamna Dowling și Directorul Specialist Silva. 

— Cred că aș putea să produc mai mult, s-a 
oferit Terra în șoaptă. 

Terra ar fi putut, de fapt, să fie destul de 
drăguță dacă nu ar mai fi vorbit atât de mult sau 
dacă ar fi spus măcar lucruri utile. Stella și-a arătat 
îngăduinţa regală. 

— Mulţumesc, Terra, pentru ajutor! Și ţie îţi 
mulțumesc, Bloom, pentru că ţi-ai asumat 
responsabilitatea! Și vă mulţumesc și celorlalte 
pentru... nimic. Cred că vă mulţumesc pentru 
nimic. 

S-a uitat la Aisha și la Musa cu o dizgrație 
regală. Nu îi păsa că toate o preferau pe Bloom. 
Sentimentele lor nu o interesau câtuși de puţin pe 
Stella. Avea de gând să obţină ceea ce își dorea. 

Nu renunța la ce-ti aparține, copil! Invăţase 
când era mică. Altfel, n-o să ai nimic! 

Bloom s-a ridicat în picioare și i s-a adresat 
doar Stellei. 

— Anunţă-mă când vrei să o faci. 

FOC 


Nu era atât de ușor să scapi de un Specialist. 
Serios și vădit tulburat, cu părul ciufulit de vânt, 
Sky m-a prins din urmă lângă iaz. Chiar arăta ca un 
cavaler perfect. Însă nu putea să salveze toate 
domnișoarele pe care le întâlnea. Trebuia să 
aleagă una. 

— Nu trebuie să fii de acord cu tot ce vrea 
Stella, mi-a spus, alergând pe lângă mine. Există și 
alte variante. Nu o face doar pentru că are o... 
personalitate puternică. 

— Am pierdut inelul, i-am zis pe un ton egal. 
Trebuie să o ajut să și-l recupereze. Punct! 

— Două personalităţi puternice, a recunoscut 
Sky. Am înțeles. 

M-am uitat direct în ochii lui. 

— E clar că îţi plac fetele de un anumit fel. 

A urmat o pauză. Nu-mi regretam cuvintele. Cu 
o zi în urmă, flirtase un pic cu mine, iar apoi își 
petrecuse noaptea cu Stella. Nu creasem o situație 
stânjenitoare, ci pur și simplu sublimasem ce 
anume era ciudat. 

După câteva clipe de tăcere, Sky a vrut să-mi 
explice: 

— Deci ieri... când eram... când stăteam de 
vorbă... N-am mai vorbit cu Stella de luni de zile. 
Da, am fost împreună anul trecut, dar ne-am 
despărțit cam urât și... 

Și seara trecută nu făcuseră decât să stea de 
vorbă? Și hotărâseră să rămână doar prieteni? 

— Şi ce? l-am întrebat eu. 

— Pur și simplu nu vreau să crezi că sunt tipul 
ăla..., a spus Sky cu tristeţe. 

— Sky! l-am întrerupt. Abia ne-am cunoscut 
ieri. Nu cred nimic despre tine. 

Nu conta ceea ce credeam. Conta dacă era 
tipul ăla. Sau nu. 

— Bine! Mi se pare corect, a spus Sky. 

l-am surprins privirea. Imi plăcea că părea să 
mă asculte cu adevărat. Am simţit o scânteie când 
ni s-au întâlnit privirile: o scânteie a posibilităţii, a 
potenţialului. 

Mi-am ales cu grijă cuvintele. 

— Relaţia ta cu Stella pare... complicată. Și, 
acum, n-am nevoie de mai multe complicaţii în 
viața mea. 

Așadar, asta era. La revedere, cavaler de 
basm! Prinţesa putea să-l aibă. 


SPECIALISTUL 


Directoarea Dowling ţinea băutură fină în biroul 
ei. Riven s-a servit, făcându-se comod pe un scaun 
în timp ce noua sa cunoștință atrăgătoare, Beatrix, 
s-a plimbat pe lângă cărţi. S-au tachinat cât Riven 
s-a uitat la telefonul lui. Dowling ieșea jumătate de 
oră pentru masa de prânz. Asistentul ei, Callum, 
avea cincisprezece minute la dispoziţie, deci nu 
aveau prea mult timp. Riven lăsase pe cineva de 
șase, deoarece Callum putea să-i toarne. 

— Ce cauţi? Răspunsurile la teste? 

Beatrix și-a afișat disprețul. 

— Te rog! Testele care se dau acum sunt de tot 

râsul! 

Era amuzant să o urmărească, dar și mai 
amuzant să o asculte. 

— Istoria locului este mult mai întunecată 
decât vor Dowling și restul profesorilor să aflăm, a 
zis Beatrix și s-a întors la Riven, dinspre biblioteca 
sculptată în piatră, cu ochii strălucitori, ca ai unui 
animal de pradă. Vreau să aflu adevărul. Tu nu? 

Riven voia și el ceva. A tachinat-o, spunându-i 
că era o tocilară sexy. 

— De ce? E un arhetip care te tulbură? s-a 
apropiat ea și i-a zis șoptit. 

Lucrurile păreau să ia o turnură cu adevărat 
interesantă când telefonul lui Riven a băzâit cu un 
mesaj de la Dane, care-i spunea că secretarul 
Callum era pe drum. Micuţul Specialist Dane se 
dovedea a fi util. Riven se bucura că hotărâse să-i 
devină mentor. 

Riven și Beatrix au plecat în grabă, fără ca el 
să observe scânteile electrice care jucau de-a 
lungul suprafeţei bibliotecii de piatră, dezvăluind 
conturul unei uși secrete. 

A observat însă zâmbetul mulţumit al lui 
Beatrix în timp ce se grăbeau, dar l-a interpretat 
greșit, presupunând că totul avea legătură cu el. 


FOC 


Cercul de pietre era frumos la apus. Strălucirea 
soarelui care cobora dincolo de linia orizontului 
arunca o aură în jurul fiecărei pietre, făcând să 
pară că, aici, magia ar fi putut să se nască în orice 

moment. 

Însă magia nu se manifesta. Am tot încercat, 
dar în zadar. 

— Am auzit că-i ceva în neregulă cu tine, a 
spus prinţesa Stella, pășind în interiorul cercului. 

Acum îi venise și Stellei să fie diplomată cu 
mine! Grozav! 

Am încercat să-i ignor provocarea și am 
insistat: 

— Tot am să te ajut. 

— Și sunt încântată, a zis tărăgănat Stella, dar 
aș prefera să așteptăm până n-ai să mai fii complet 
inutilă. Care-i problema? 

Nu eram sigură că Stella era cea mai potrivită 
persoană în faţa căreia să mă deschid, dar era 
singura de aici. 

— Eu... nu știu, am recunoscut. Și cu cât încerc 
mai mult să-mi dau seama, cu atât devine mai 
greu. 

Frustrată, i-am arătat carnetțelul meu, iar Stella 
l-a privit cu și mai mult dispreț decât afișa de 
obicei. 

— Chestia aia e problema ta! Nu poţi să-ți 
accesezi magia gândind. 

Am oftat. 

— Știu. Totul are legătură cu emoțiile clare și 
pozitive. Am scris și o pagină despre ele. 

— Stai! Ai făcut o listă? 

Rușinată, am vrut să-mi dau carnetelul la o 
parte. 

— Ce-ai scris? Aromele tale preferate de 
înghețată? Despre vidrele care se ţin de mână? 

Hei, vidrele care se ţineau de mână erau foarte 
drăguţe! Prinţesa nu ar fi trebuit să comenteze. Mi- 
am îndesat lucrurile în geantă cât Stella a 
enumerat ideile care i se păreau amuzante, 
inclusiv cea potrivit căreia mama era mândră de 
mine. 

— Stai! a spus Stella. Probabil că ultima nu mai 
este valabilă, nu? Având în vedere că nu e mama 
ta adevărată. 

M-am oprit din a-mi strânge lucrurile și m-am 
întors către Stella. Ar fi fost bine să nu întindă 
coarda. 

A făcut-o. 

— Mă înșel? Îţi mai pasă de ce spune cea care 
nu-ţi este mamă? Deși ești un copil schimbat la 
naștere? Care a încercat să o omoare? 

Mi-am încleștat pumnul. 

— Dacă mai spui ceva..., i-am vorbit eu printre 
dinți. 

Vocea Stellei a înecat-o pe a mea, cu 
autoritatea pe care doar o viitoare conducătoare ar 
fi putut să o aibă. 

— Atinge Recipientul cu mâinile! 

— Ce? 

Ochii Stellei scânteiau în asfintit. 

— Cea mai puternică magie izvorăște din cele 
mai rele emoţii: mânie și furie. Așa că atinge bolul 
cu mâinile alea inutile de copil schimbat la naștere 
și simte-l! 

Neliniștită, mi-am ridicat privirea spre Stella. 
Chipul îi era încordat de furie și am văzut ceva ce 
recunoșteam. Am simţit cum s-a mișcat ceva în 

mine, de parcă m-aș fi îndreptat spre un teren mai 
jos, dar mai sigur. 

Am atins Recipientul cu mâinile și flacăra a 
izbucnit din bol. Era o flacără flămândă, care se 
înălța să mistuie ceva - sau pe cineva. Mi-am 
retras repede mâinile și focul s-a stins. 

— Ce? Crezi că ai terminat? m-a întrebat Stella. 

Chipul îi era scăldat de ultimele raze ale 
soarelui, luminat de triumful feroce. Recunoșteam 
și sentimentul ăla. Voiam să-l simt mai mult. 

În urechi am auzit pârâitul unui foc și mi-am 
dat seama că abia începeam. 


MINTE 


— Nu-mi place ce o învaţă Stella, a spus Aisha. 

Musa nu era prea atentă. Faptul că Aisha își 
făcea griji pentru Bloom se transforma în ceva 
obișnuit, ca ședințele permanente de înot ale 
Aishei. Musa era ocupată să-l caute pe tipul cu 
jachetă verde, cel care emana pace. Ca o 
mașinărie umană de zgomot alb. 

Surprindea în continuare frânturi din acea 
pace, dar ori de câte ori se întorcea, nu vedea pe 
nimeni. Incepea să se teamă că băiatul ar fi putut 
să se facă invizibil și că ea n-ar fi reușit să-l 
găsească niciodată. 

Deși nu asculta, Musa putea să identifice foarte 
clar și cu acuratețe emoția pe care o transmitea 
Aisha. 

— Ești invidioasă? De ce-i atât de importantă 
pentru tine prietenia cu Bloom? 

— Dar colegele de cameră n-ar trebui să fie 
prietene? 

O, draga de Aisha! Musa s-a gândit la Terra- 
Teroarea și a oftat. 

— Nu-s persoana potrivită să comentez despre 
asta. 

Aisha nu-și făcea griji doar în privinţa lui 
Bloom. S-a uitat înțelegătoare la Musa și a întrebat- 
o cum mergea căutarea Domnului Jachetă Verde. 

Musa și-a vărsat frustrarea. 

— ÎI simt la un colţ, dar ori de câte ori încerc 
să-l caut, nu este acolo. 

Musa a mai simţit o undă a păcii dulci și 
liniștitoare. În momentul ăsta, era prea obosită să 
se întoarcă măcar și să fie dezamăgită încă o dată. 

— lată-l! În spatele meu! 

După cum era de așteptat, Aisha i-a răspuns: 

— Nu e nimeni în spatele... 

Apoi, Aisha a căscat ochii căprui, iar Musa și-a 
dat seama că, peste umărul ei, Aisha urmărea pe 
cineva cu privirea. Era posibil ca, în sfârșit, Domnul 
Jachetă Verde să fie localizat. 

— Mister elucidat! Merge prin pereţi. E o Zână 
de Pământ! 

Asta era motivul pentru care păruse să tot 
dispară. Însă acum nu se făcuse nevăzut. Aisha îl 
vedea cu adevărat. Musa nu îndrăznea să se 
întoarcă, dar avea o întrebare. 

— Nu sunt superficială, dar... este drăguţ? a 
întrebat Musa în șoaptă. 

Apoi Aisha, o domnişoară scăpată de sub 
control, a strigat: 

— Hei! Cum te cheamă? 

Nu. Nu! 

— Ce faci? a întrebat-o Musa într-o șoaptă 
agonizantă. Aisha, să nu cumva... 

Musa nu știa să interacţioneze și să stea de 
vorbă cu oamenii. Avea nevoie de timp să-și 
planifice strategia și să-și ascundă câștile, ca să nu 
fie ciudată. Nu putea să discute cu el acum. 

Doar că era prea târziu. 

— Aăă... Eu sunt Sam, s-a auzit vocea plăcută, 
relaxată și ușor uimită a unui băiat. Ce s-a 
întâmplat? 

— Eu sunt Aisha, s-a prezentat trădătoarea 
ticăloasă. Și ea este Musa. 

Aisha s-a întors către Musa, transmițând 
mesajul  aici-toți-suntem-prieteni printr-un gest. 
Amuzant, pentru că Musa intenţiona să o urască pe 
vecie. 

Sam Jachetă Verde era extrem de drăguţ, cu 
păr moale castaniu, ten alb fără imperfecţiuni și un 
maxilar de-a lungul căruia ar fi fost o plăcere să-și 
treacă degetele. Păcat că Musa urma să fie nevoită 
să se târască sub patul ei, să trăiască acolo și să 
nu-l mai revadă niciodată. 

Musa i-a vorbit Aishei în șoaptă: 

— Te urăsc. Am să te urăsc mereu. Am să-ți 
urăsc copiii, nepoţii și... 

Aisha, aparent surdă la vorbele Musei, i-a zis 
lui Sam: 

— Musa te-a urmărit. 

Musa abia a reușit să rostească o ameninţare, 
o promisiune într-un singur cuvânt a ceea ce avea 

să-i facă Aishei. 

— S-a zis cu tine! 

Apoi, Musa și-a înghiţit vorbele când a întâlnit 
privirea lui Sam. Oare ce credea despre ea? Că era 
vreo ciudată care-și ţinea strâns căștile la piept și-l 
urmărea cu disperare ca să aibă ocazia să se 
liniștească în toiul haosului. 

Ultimele raze de soare din curtea școlii au 
scânteiat în părul castaniu al lui Sam. În jurul 
ochilor și al gurii, pielea i se încreţise din pricina 
zâmbetului. Și Aisha tocmai spusese că Musa îl 
urmărea... 

Frumosul și liniștitul Sam s-a uitat la Musa și a 
șoptit: 

— Norocosul de mine! 


PĂMÂNT 


Razele soarelui care apunea pătrundeau prin 
geamurile de sticlă opacă ale serei, printre vrejurile 
întortocheate și florile vii. Unele erau categorisite 
ca fiind magice. Altele nu. Nu conta. Pentru Terra, 
fiecare floare era magică. 

Amplasate la anumite intervale printre plante 
erau niște mese negre de laborator, pe care 
puteau să săvârșească minunile științei în mijlocul 
frumuseţii naturii. 

Terra era mereu fericită aici și nicicând nu 
fusese mai fericită decât era acum. În locul ei 
special. Cu Dane, care se arătase interesat de 
trusa ei de chimie și se prefăcea că nu știa ce este 
o pipetă, făcând-o să spună cuvântul de cinci ori. 

90 


Ea a aruncat o frunză moartă spre el. 

— Mai fă-o o dată și-am să arunc tot ghiveciul 
ăsta! 

Dane a zâmbit larg. Era atât de drăguţ! gândea 
Terra. Era ca anul trecut, când era fericită în seră și 
avea cu cine să-și petreacă timpul. 

Doar că anul ăsta era mai grozav, pentru că 
Dane era o persoană minunată, adorabilă. Și Terra 
era aproape sigură că Dane o plăcea la rândul lui. 

Ea a atins o plantă și a făcut-o să se deschidă 
într-o floare portocalie ca apusul. Doar pentru el. 

Dane a zâmbit, dezgolindu-și dinţii de un alb 
strălucitor, părând cu adevărat impresionat. 

Apoi, i-a băzâit telefonul. Dane a trimis un 
mesaj, după care și-a concentrat din nou atenţia 
asupra Terrei și a întrebat-o ce făceau. 

— Este un ulei, i-a răspuns Terra cu nerăbdare. 
Ei bine, un unguent, din punct de vedere tehnic. 
Dar nu așa de dens ca unul. 

Ea și colegele ei de apartament aveau 
misiunea secretă de a recupera inelul regal al 
Stellei de la Incendiat. Stella îi mulţumise personal 
Terrei pentru ajutor. 

Poate Dane nu înţelegea ce lucru grozav 
făceau. 

— Este o măsură de protecţie. Faţă de 
Incendiat - în caz că nu ai auzit. 

— Da, am auzit, a răspuns Dane. E o nebunie 
că s-au întors! 

Telefonul lui Dane a bâzâit din nou. Dane l-a 
scos iarăși, l-a pus deoparte, dar nu la mult timp 
după aceea a murmurat că trebuia să plece și a 

fugit în grabă. Poate un prieten de-ai lui avea 
probleme? 

Poate trebuia să plece la antrenament. 

Înainte ca telefonul să înceapă să-i bâzâie, 
Dane chiar păruse că se bucura să-și petreacă 
timpul cu ea. 

Oricine îi trimitea mesaje lui Dane era 
superenervant, credea Terra. 


SPECIALISTUL 


Riven s-a oprit din a-i mai trimite mesaje lui 
Dane și a zâmbit în sinea lui. 

Beatrix stătea pe podeaua din dormitorul lui, 
subliniind cu evidenţiatorul niște rânduri dintr-un 
manual. Inteligența era atrăgătoare. 

Ea a ridicat o sprânceană la telefonul lui Riven 
și la mesajele lui hilare. 

— Ai să-l ajuţi făcându-l să se simtă prost? Ești 
un agresor bine intenţionat? 

— Ăsta-i planul, a zis Riven tărăgănat. De ce? E 
un arhetip care te zăpăcește? 

Beatrix a schiţat un zâmbet, uimită și 
impresionată totodată. Corect! a gândit Riven. Nu 
sunt doar o bucată de carne. Deși sunt absolut 
dispus să fiu și asta. 

Din păcate, nu a putut s-o invite pe Beatrix să-i 
exploreze trupul bine dezvoltat, pentru că Sky, 
colegul său de cameră, a intrat chiar atunci și a 
văzut situaţia cu „Beatrix pe podea, drogându-se”. 

— Bună! a zis dezaprobator Sky. 

— Salut! i-a răspuns Beatrix, deloc deranjată. 

Sky s-a uitat la ea, la Riven, și din nou la 
Beatrix. De parcă Sky n-ar fi avut o fată în camera 
lor noaptea trecută. 

Beatrix i-a oferit lui Sky ţigara electronică pe 
care o ţinea. 

— Nu, mulțumesc! i-a răspuns Sky, strâmbând 
din nas. Nu e o mișcare inteligentă în timpul zilei, 
Riv! Dacă Silva o prinde pe ea aici... 

— Beatrix, a spus fata. Nu pe ea. Mă cheamă 
Beatrix. 

Așa, fato, spune-i! 

— Și Silva a plecat, a subliniat Riven. Am cam 
făcut-o pe detectivul ca să mă asigur. Spunea ceva 
de o întâlnire cu un detașament militar din Solaria? 
Întreabă-ţi iubita! 

Sky pur și simplu nu se pricepea atât de bine 
ca Riven să se furișeze și să afle informaţii. Bunele 
intenţii și noblețea interioară îl împiedicau. 

Beatrix a început să-și bată joc de Sky pentru 
că se vedea cu Stella. Era posibil ca Riven să-și fi 
găsit cu adevărat sufletul pereche. 

Sky a ignorat-o. Se încordase. Ba chiar mai 
mult decât de obicei. 

— Dacă vin solarienii... 

Sky părea să se gândească intens. 

— Înseamnă că zvonurile sunt adevărate, a 
terminat Riven în locul lui. Au prins un Incendiat. 
Închisoarea solariană nu este o glumă. Cred că au 
să-l transfere acolo. 

Lui Riven i se părea o idee extraordinară. Să 
ducă departe monstrul criminal? Ar fi fost o victorie 
importantă pentru echipă! 

— Prin urmare... Riven s-a întins elegant. Nu 
trebuie să fim nicăieri. 

Ceilalţi nu păreau să fie de acord. Brusc, 
Beatrix era nevoită să plece imediat la bibliotecă, 
iar Sky trebuia să vorbească urgent cu Stella. Și 
Dane era în seră, distrându-se și purtându-se jalnic 
în compania Terreri. 

Toţi îl abandonaseră pe Riven. Tipic! 


APĂ 


Sky îi spusese Stellei că Incendiatul urma să fie 
mutat. Trebuiau să acţioneze imediat. Era timpul 
ca Bloom, Stella, Musa, Terra și Aisha să fie o 
echipă. În sfârșit. 

Așadar, ar fi fost grozav dacă Stella nu s-ar mai 
fi rățoit la ea, a gândit Aisha, iar Bloom ar fi ţinut 
cont de avertismentele ei în legătură cu instruirea 
pe care i-o oferea Stella. Asta nu era spirit de 
echipă. 

— Ai rugat-o pe Aisha să vină cu noi? s-a 
întrebat Stella cu voce tare când echipa a părăsit 
Alfea și s-a îndreptat, noaptea, spre pădure. 

Bloom și-a ținut gura, iar Aisha i-a apreciat 
tăcerea. Poate că Bloom era supărată pe Aisha, dar 
nu avea de gând să-i cânte-n strună Stellei. 

— Nu cred că ai făcut-o, a continuat Stella. Și 
dacă n-ai rugat-o pe Aisha să vină și nici eu nu am 
rugat-o... Este oficial! Nimeni nu i-a cerut să vină. 

— Ce idioțenie! s-a răstit Aisha. Ai nevoie de 
mine! Ce ai de gând să faci, Stella, să-l orbești cu 
lumina? În timp ce Bloom se strofoacă să aprindă 

un foc? 

— Sunt chiar aici! a mârâit Bloom. 

— Am reparat-o, a susţinut Stella. 

De parcă Bloom ar fi fost una dintre lămpile 
stricate sau ceasul despre care Bloom îi spusese 
Aishei că i-ar plăcea să-l repare. Doar că Aisha nu 
avea încredere în Stella să o repare pe una dintre 
ele. 

Era clar ca lumina zilei că Stella nu era 
obișnuită să facă parte dintr-o echipă. Nu-i păsa de 
așa ceva. Pentru Stella nu conta decât să-și 
recupereze bijuteria falsă, dar de efect. 

— Emoţiile negative sunt instabile, a 
argumentat Aisha. Au limite. Metoda ta nu o să o 
ajute pe termen lung. 

— Niciuna dintre voi nu mă ajută acum! Putem 
să ne vedem de treabă și gata? a răsunat printre 
copaci mârâitul lui Bloom. 

Din spatele lor s-a auzit vocea detașată a 
Musei. 

— O, ce bine! Toată lumea este calmă și 
liniștită. Perfect! 

Terra și Musa au venit spre ele, Terra fluturând 
o fiolă. După câte se părea, Musa o ajutase pe 
Terra să pregătească uleiul care avea să-l 
controleze pe incendiat. Și Terra știa unde era ţinut 
Incendiatul. Terra și Musa știau să colaboreze. 

Misiunea putea să înceapă. 

În cele din urmă, tăcerea s-a pogorât între cele 
cinci fete. Mișcându-se printre copaci, singurul 
sunet era scârțâitul ușor al crengutelor și al 
ierburilor de sub picioarele lor. 

Scena era învăluită de ceaţă, liniștea fiind 
mormântală. Un decor pentru o poveste de groază 
care aștepta să se desfășoare. 

Au ieșit dintre copaci și s-au oprit brusc în clipa 
în care au văzut hambarul părăsit. Bloom a inspirat 
adânc și a înaintat. 

Aisha le-a auzit pe celelalte respirând mai rapid 
când s-au apropiat de vechea structură distrusă. 

Ușa hambarului atârna, deja deschisă. 

Bloom a avansat, așa că Aisha i s-a alăturat, iar 
Stella le-a urmat ca să-și caute inelul. Dar Aisha se 
temea de ceea ce aveau să găsească, înainte de a 
intra în spaţiul cenușiu și gol. Nimic. 

Echipa s-a împrăștiat, Aisha oprindu-se lângă o 
pereche de cătușe, deblocate și deschise. 

— L-au luat deja. 

Ajunseseră prea târziu, a gândit, cu un început 
de disperare. Apoi, Bloom a întors capul în direcția 
ușii din spate a hambarului, care stătea deschisă. 

S-a auzit un sunet slab. Poate doar scârțâitul 
unei balamale, dar a făcut-o pe Bloom să înainteze 
imediat, ca și când ar fi fost la vânătoare, pe 
urmele prăzii. S-a auzit din nou. Nu era un scârțâit 
sau un foșnet, ci o zgârietură. 

Instinctiv, Aisha a vrut s-o urmeze pe Bloom. 
Atunci au început să se audă ţipetele. 


PĂMÂNT 


Terra tocmai voia să intre în hambar când a 
observat că Musa se ducea în direcţia opusă. Ochii 
Musei străluceau cu o nuanţă tulburătoare de mov, 

iar ea mergea împleticindu-se ca o somnambulă în 
direcția pârâului. Colegele de cameră trebuiau să 
rămână împreună. Terra și-a schimbat direcția. 

— Musa, te simți bine? 

Musa abia părea să o audă, bombănind în timp 
ce mergea și ignorând orice. 

Până s-a strâmbat de durere, gemând: 

— Ma doare! 

Terra s-a apropiat să o ajute pe Musa, dar ea 
se holba la pârâu, așa că și Terra s-a uitat într- 
acolo. 

— Fetelor! a strigat Terra după colegele ei de 
cameră. Avem o problemă! 

Era măcel. 

Un jeep negru răsturnat și un camion intrat 
într-un biet copac lovit. Patru soldaţi morți, 
ciopârţiţi în bucăţi  hidoase. Și singurul 
supravieţuitor, domnul Silva. 

Comandantul Specialiștilor era prăbușit lângă 
un arbore. Avea o spintecătură într-o parte, tăieturi 
pe braţe și pe gât. li curgea sânge dintr-o rană de 
la cap. 

Terra a trecut în revistă rănile, știind ce 
însemna asta. 

— Incendiatul, a spus cu voce tare. 

Se pare că mutarea Incendiatului într-o 
închisoare  solariană nu fusese un succes 
răsunător. 

— Incă mai e pe undeva pe aici, a spus Stella 
în șoaptă. 

Măcar erau toate împreună, a gândit Terra. Ca 
echipă, puteau să-și dea seama cum să procedeze. 

— Staţi, unde-i Bloom? a întrebat apoi Aisha. 
Bloom! 

Până și în vocea Aishei se simţea panica. Stella 
părea gata să o ia la sănătoasa. Era ridicol. Bloom 
putea să sfârșească mâncată de Incendiat. Domnul 
Silva putea să moară. 

Terra a preluat conducerea. 

— O să-l ajutăm pe domnul Silva. la-o pe Aisha 
și duceţi-vă să o căutaţi pe Bloom! i-a ordonat 
Stellei, iar Stella a dat aprobator din cap. 

Terra a înaintat spre domnul Silva, care părea 
semiconștient. Musa a încercat să ţină pasul cu 
Terra, dar era clar că și ea se simţea rău. Probabil 
că durerea și teama domnului Silva o atacau 
violent pe sărmana Musa, dărâmându-i toate 
zidurile de apărare. 

— Nu pot, a scâncit Musa. 

— Te ajut eu, i-a promis Terra. Haide! 

Domnul Silva a deschis ochii. Erau negri. Brusc, 
și-a îndreptat sabia spre ele, cu gura încleștată 
într-un mărâit. 

Pentru un soldat, trebuia să fie teribil de 
debusolant să simtă nevoia de a reacţiona ca și 
cum prietenii i-ar fi fost dușmani. Tatăl Terrei o 
avertizase cu privire la efectele pe care le putea 
avea atacul unui Incendiat. 

— Ai grijă, nu se controlează! a avertizat-o 
Terra pe Musa. Incendiatul v-a tăiat, i-a explicat ea 
domnului Silva cât de blând și de calm a putut. 
Sunteţi infectat. Noi o să vă ajutăm. 

A invocat magia ca să-i lege braţele domnului 
Silva cu vrejuri și ca sabia lui urâtă să nu mai fie 

îndreptată spre ele. Bărbatul s-a zbătut violent în 
prinsoarea vrejurilor și, când a încercat să se 
năpustească asupra lor, Musa a îngheţat. 

Nu ajutau pe nimeni dacă intrau în panică. 

— Am Zanbaq pentru dumneavoastră, l-a 
asigurat Terra pe domnul Silva. O să vă calmeze 
infecția, iar noi o să reușim să vă ducem înapoi la 
școală. 

S-a întors spre Musa. 

— O să-i ţin capul, dar trebuie să i-l torni în 
gură. 

Musa a ezitat. Terra înțelegea că Musa se 
simţea îngrozitor acum, dar asta nu schimba ce 
aveau ele de făcut. 

— Musa, a spus Terra cu hotărâre. Este speriat. 
Eu nu sunt. Concentrează-te la mine! 

După un moment, privirea Musei a întâlnit-o pe 
a Terrei și nu a părăsit-o. Ea a dat aprobator din 
cap. 


FOC 


Urmărind sunetele scoase de Incendiat, m-am 
pierdut în pădure, dar, indiferent cât de departe m- 
am avântat printre copaci, nu am reușit să le aud 
din nou. Până le-am auzit. Zgârieturile slabe. În 
spatele meu. M-am întors cu faţa la monstru. 

Invăluit în ceață, Incendiatul se holba la mine 
din partea cealaltă a poienii. A făcut un pas în 
direcția mea, iar eu mi-am acordat un răgaz, 
dorindu-mi ca magia mea să funcţioneze. 
Incendiatul a pornit atacul, iuţind pasul spre mine, 

însă am rămas pe loc și am ridicat o mână. 

O linie de foc a erupt de-a lungul solului din 
pădure, direct spre Incendiat. 

Focul meu și-a atins ţinta, luminând noaptea. 
Incendiatul s-a clătinat înapoi, zvârcolindu-se 
cuprins de flăcări, iar eu m-am trezit zâmbind. Te- 
am prins! 

Dar apoi, Incendiatul a încetat să se mai 
clatine. Stând în picioare, și-a recăpătat calmul și 
m-a atacat din nou, cuprins încă de limbile focului. 

Era posibil să o fi făcut de oaie aici. 

Monstrul care nu mai era ars, ci arzând, s-a 
năpustit chiar asupra mea. 

Simţeam că picioarele îmi erau afundate în 
pământ. Din fericire, o explozie puternică de apă l- 
a oprit la mijlocul saltului. Monstrul a fost aruncat 
în aer, rostogolindu-se în leagănul creat de 
rădăcinile răsturnate ale unui copac. Una dintre 
rădăcini l-a străpuns, iar trupul s-a prăbușit și nu s- 
a mai mișcat. 

M-am întors lent, știind deja pe cine aveam să 
văd. 

Apă care să-mi stingă focul. 

Aisha. 

— Ești bine? m-a întrebat ea, licărul albăstriu al 
puterii apei din ochii ei începând deja să dispară. 

Am dat aprobator din cap și amândouă ne-am 
uitat spre Incendiat. 

— Este...? a șoptit Aisha, parcă îngrijorată că ar 
fi putut să-l trezească. 

— Cred că da. L-ai lovit destul de tare. 

Aisha a zâmbit larg și m-a îmbrâncit, împărțind 

victoria cu mine. 

— Și recunosc: te-ai controlat mai bine decât 
credeam că ai s-o faci. 

I-am zâmbit și eu. 

— Stai așa! Este... un compliment? Îmi faci un 
compliment? 

— Hai să luăm inelul Stellei! i-am zis, de data 
aceasta radiind. 

N-am mai radiat când ne-am uitat cu atenţie la 
Incendiat. Magia focului meu și magia apei Aishei 
nu-l făcuseră să arate mai bine. 

Aisha a mijit ochii. 

— Unde este? 

— Acolo! Se pare că s-a înțepenit... în el...? 

Părând încastrat în carnea carbonizată, inelul 
abia se zărea strălucind în braţul creaturii. 

— Deci... Vrei să...? am întrebat-o pe Aisha, 
sperând cam fără nădejde. 

Ea a făcut ochii mari. 

— Eu? O, nu! Mi-am făcut partea. Ai uitat? 
Tunul de apă? 

— Nu. A fost atât de impresionant, încât m-am 
gândit c-ai vrea tu să termini treaba. 

Am implorat-o din priviri, iar ea s-a uitat fix la 
mine. 

— Nu tu ai...? Cine a pierdut de fapt inelul? Am 
uitat. 

Avea dreptate. Am inspirat și eu adânc și mi- 
am înfipt degetele în carnea carbonizată. 

— E cea mai dezgustătoare chestie pe care am 
văzut-o vreodată, a șoptit Aisha. 

Era cea mai dezgustătoare chestie pe care o 

simţisem vreodată. Dar, în cele din urmă, l-am 
scos. 

Aisha a ovaţionat. 

— Dar e cu succes! 

Privirea mea a întâlnit-o pe a Aishei. Victoria 
îmi făcea inima să bată cu putere. Zâmbetul meu l- 
a stârnit pe al ei și am deschis gura ca să-i 
mulțumesc. Pentru că venise după mine. Pentru că 
avusese încredere în mine. 

Dar, apoi, Incendiatul s-a ridicat. 

Aisha și cu mine am fugit mâncând pământul. 


PĂMÂNT 


Terra se temuse dintotdeauna de domnul Silva. 
Cu părul lui ciufulit și ochii reci, părea foarte sever. 

Acum îl ţine cu un braţ de mijloc, sprijinindu-l 
cât a șchiopătat spre Alfea. Domnul Silva era 
curajos și nu se oprea ca să se odihnească, deși ea 
își dădea seama că fiecare suflare și fiecare pas îl 
costau. Musa era mai scundă decât Terra, și nu la 
fel de bine făcută. Terra trebuia să preia cea mai 
mare parte a greutăţii lui Silva, dar se descurca. 

Când au intrat în curte, Terra a scrutat terenul 
după ajutor. 

Sky era prea departe ca să le ajute, ţinând-o în 
brațe pe Stella, care părea tulburată. Terra a auzit 
o frântură din discuţia lor: aparent, Stella se 
pierduse în pădure. Stella chiar nu făcea faţă 
situațiilor de urgenţă. Terra trebuia să aibă 
încredere că Aisha avea să o găsească pe Bloom. 

— Ala-i Silva? a întrebat Sky de sus, de parcă 

nu i-ar fi venit să creadă. 

O, nu! și-a adus Terra aminte. Sky era foarte 
apropiat de Silva. Tatăl ei spunea că Silva era ca 
un tată pentru Sky. Era oribil ca Sky să-l vadă așa. 

Avea să-l compătimească mai târziu pe Sky. 
Acum trebuia să găsească pe cineva pe care să se 
bazeze și să o ajute în situaţia asta de urgenţă. 

— Am nevoie de o trusă cu medicamente din 
bastion! a strigat Terra ordinul, iar Riven a fugit să- 
| îndeplinească. 

Vicleana Zână de Aer, Beatrix, s-a oferit să se 
ducă la directoare. Musa o ajuta pe Terra să-l 
sprijine pe Silva, Riven aducea medicamentele, iar 
Terra tot avea nevoie de mai mult ajutor. A 
observat că Dane era acolo. 

— Poţi să ne ajuţi să-l ducem în seră? Silva a 
scos un sunet slab, ca de om rănit, iar Terra l-a 
liniștit spunându-i: Aproape am ajuns, domnule 
Silva! 

S-a simţit ușurată să-și zărească fratele 
enervant care venea repede spre ea și Musa. 

— Sam! a strigat Terra. Adu-l pe tata! 

— Pe tata? a întrebat Musa în șoaptă, îngrozită. 

— Mda, i-a răspuns Terra absentă. El e fratele 
meu. 

S-a întrebat de ce Musa părea atât de uluită. 
Oare Musa nu-și dăduse seama că tatăl Terrei era 
profesor aici? Ori Sam o enervase cumva pe Musa? 

Dacă Sam o deranja pe colega de cameră a 
Terrei, Terra avea să-i zică vreo două mai târziu. 

Momentan, trebuia să se concentreze să-l ajute 
pe Silva. Era clar că agoniza, deși pretindea că nu 

suferă. Când Terra l-a dus pe Silva în seră și la tatăl 
ei, Sky i-a urmat cu hotărâre. 

— Cât e de grav? a întrebat Sky încordat? Poţi 
să-l ajuţi? 

— Am să fiu bine, Sky. Dacă ai să-l lași pe 
profesorul Harvey să lucreze, a glumit Silva. 

Pentru o secundă, Terrei i s-a părut că era 
mândrie, dar apoi Sky s-a retras. Odată ce Sky nu l- 
a mai văzut, Silva s-a schimonosit, iar ea și-a dat 
seama ce se întâmpla de fapt. Silva încerca să-l 
protejeze pe Sky, care era înnebunit de grijă. Și tot 
ce putea să facă Terra ca să-i ajute pe Sky sau pe 
Silva era să pregătească medicamentele pentru a-i 
ușura durerea celui din urmă. 

Când tatăl ei a avut un moment să respire, i-a 
spus Terrei că ea îi salvase viaţa lui Silva. 

Terra s-a simţit mai fericită decât în ultimele 
luni, până când Directoarea Dowling a venit în 
fugă, lipsită de obișnuita-i demnitate. În tinerețe, 
ea, tatăl Terrei, tatăl lui Sky și domnul Silva 
obișnuiau să se lupte împreună cu Incendiații. 
Inainte ca tatăl lui Sky să moară. Doamna Dowling 
părea mereu foarte calmă, dar acum părea 
îngrozită. 

Probabil domnul Silva era încă în primejdie. 

Tatăl ei o lăudase și o făcuse foarte fericită pe 
Terra. Insă tatăl lui Sky era mort, iar omul care îi 
era ca un tată ar fi putut să își dea duhul. 


FOC 


Mă simțeam aproape ametţită de victorie. Îmi 

stăpânisem magia cu succes și, împreună cu o 
prietenă, doborâsem un monstru. Terra îmi 
trimisese un mesaj, spunându-mi că Silva era sub 
tratament. 

Măcar dacă Stella n-ar fi trebuit să se 
stropșească la noi... Aș fi zis că faptul că i-am 
recuperat inelul i-ar fi ridicat moralul înălțimii Sale. 

— Habar n-ai ce am fost nevoită să fac ca să 
pun mâna pe el, am informat-o eu. A fost... 

— Ce-ar fi să nu mai discutăm niciodată despre 
asta? mi-a cerut Stella. 

Apoi, ușa de la apartament s-a deschis și Sky a 
intrat. Cu fruntea plecată, s-a îndreptat spre Stella, 
de parcă ar fi fost tentat să se agate de ea. Stella 
s-a înmuiat imediat. 

L-a condus în camera ei și, chiar înainte să 
intre, Sky s-a uitat în spate, la mine. 

Însă a intrat în dormitorul Stellei, după ea. Eu 
am rămas singură în cameră. 

Abia atunci s-a întors Aisha din baie. Nu eram 
singură, m-am gândit când Aisha a început să-și 
coboare patul. Să ai o colegă de cameră însemna 
că nu erai mai niciodată singură. 

Și poate că era grozav. 

— Deci... Cu riscul de a te face să mă urăști din 
nou..., a spus Aisha cu băgare de seamă. 

— Nu te-am urât niciodată. Nu am avut cum să 
controlez tot ce mi s-a întâmplat. Eu doar... 

— Trebuia să o faci în felul tău, m-a completat 
Aisha înţelegătoare. De ce crezi că înot? Benzile 
care marchează culoarele nu-mi spun ce să fac. 
Sunt cele mai bune prietene pe care poate să le 

aibă o fată! 

De fapt, benzile care marcau culoarele erau 
acolo tocmai pentru a indica ce trebuia să facă 
cineva, dar Aisha să străduia. Faptul că Aisha 
încerca să mă înțeleagă m-a făcut brusc și pe mine 
să o înţeleg mai ușor. 

— Incercai doar să mă ajuţi. 

— Faptul că am încercat să te ajut e doar o 
parte din motiv, a recunoscut ea. Locul ăsta este 
nou pentru mine, a spus și a arătat spre camera și 
paturile noastre. Voiam să ne înţelegem. 

Am zâmbit. 

— Și eu. 

— Bine, deci... De ce ai plecat de lângă 
hambar? 

— Nu prea știu, i-am mărturisit eu. Ceea ce 
este ciudat. Am simţit ceva. De parcă între mine și 
chestia aia ar fi existat o legătură. 

— Straniu. 

Aisha nu știa să evalueze o situaţia. Dar în 
seara asta mă simțeam prea bine ca să permit 
ciudăţeniilor să mă întristeze. 

— Îmi dau seama că trebuie să accept lucrurile 
ciudate din viaţa mea. Nu am să le înțeleg pe 
toate. Latura gânditoare a creierului meu e 
limitată. Dar să mă deschid emoţional? O simt. 
Magia mă înconjoară. Este ceva nou și cam 
înfricoșător, dar... 

lar dormitorul nostru, Aisha și noua mea 
speranţă s-au comprimat. O auzeam pe Aisha 
strigându-mi numele, dar îmi părea foarte departe. 

În schimb, am văzut o femeie aplecându-se 

peste o masă către mine, blocând lumina. Era 
trecută de șaizeci de ani și purta o haină în stil 
militar. Părul lung și blond era de nuanţa mierii, iar 
ea avea niște trăsături extraordinare, riduri adânci 
provocate de stres și ochi adânciţi în cap, de un 
albastru-oțelit, de parcă n-ar fi dormit ani de zile, 
holbându-se, în schimb, la cine știe ce orori. 

Deodată, ochii i-au scânteiat. 

Femeia misterioasă din viziunea mea mi-a 
șoptit: „Să mă cauţi... când o să vină vremea”. 

Și voiam să o fac, însă habar n-aveam de unde 
să încep. 

BASMUL +3 


Dar singură caută să auzi 
ciudatele lucruri 
spuse... inimilor înflăcărate 
ale celor morți demult... 
— W.B. Yeats 


FOC 


Viziunea mea, predominantă mai mult de 
sunete decât de imagini, îmi arăta o cameră de 
spital pentru oameni. Am auzit sunetele neregulate 
ale unui monitor cardiac și, apoi, un ţiuit. 

— O pierdem! a spus doctorul agitându-se. 
Haide! Haide! 

Țiuitul s-a întrerupt. S-a mai auzit doar tăcerea, 
urmată de un oftat. 

— Trebuie să mă duc să-i anunţ pe părinţi, a zis 
doctorul obosit. 

Alţi pași și un nou sunet s-au auzit și, apoi... 

— Scuzaţi-mă, doamnă! Nu aveți voie în... 

Doctorul a amuţit și tăcerea s-a lăsat iarăși. O 
lumină blândă a devenit orbitoare. 

O cameră de spital pentru oameni, cu două 
zâne înăuntru. Eu, când eram doar un bebeluș, și 
femeia cu ochi strălucitori și haină militară. 

Chiar eram un copil schimbat. Adevărata fiică a 
părinţilor mei murise pe masa de operaţie în 
viziunea mea. Și eu fusesem lăsată acolo, la 
schimb. Eram o străină și ei nici măcar nu 

bănuiseră vreodată. 

Imaginea femeii era foarte clară. A ars în 
viziunea mea... până când a întins o mână și totul 
s-a întunecat. 

Chipul Aishei a înlocuit bezna. Eram înapoi în 
dormitorul meu, iar Aisha părea să fi înnebunit de 
grijă din cauza mea. 

— Ce naiba s-a întâmplat? 

Am inspirat adânc și i-am răspuns: 

— Cred că am văzut zâna care m-a lăsat în 
lumea oamenilor. 

Mă bazasem pe doamna Dowling pentru 
răspunsuri, dar femeia asta era cea care le avea, 
de fapt. Era prea bătrână ca să-mi fie mamă, dar 
sigur știa de unde venisem. Voia să-mi spună. Voia 
să o găsesc. Și, cumva, aveam s-o fac. 


SPECIALISTUL 


Riven îl bătea măr pe Sky astăzi la scrimă pe 
terenurile de antrenament, deci poate Sky nu era 
în formă. Sau poate Riven devenea extrem de 
priceput! 

Când Directorul Silva s-a apropiat, Sky s-a uitat 
spre el. Silva arăta destul de rău zilele astea. 
Îngrijorarea îi traversa chipul lui Sky ori de câte ori 
Silva nu făcea decât să-și mute greutatea de pe un 
picior pe altul. Riven a profitat de neatenţia lui Sky 
și mai că l-a împuns cu floreta. 

Silva, al cărui ochi rece și atent nu scăpa 
niciodată nimic, a văzut ce se petrecea și a strigat: 

— Sky, ai grijă cum te miști! Riven, când vezi 

că-și favorizează stânga... 

Riven, știind la ce se referea Silva, l-a lovit pe 
Sky în dreapta, iar Sky a căzut pe saltea. 

— Bine executat, Riven! a spus Silva, iar Riven 
s-a străduit să nu rânjească precum un idiot. 

Riven i-a oferit o mână lui Sky să se ridice și s- 
au îndreptat spre bănci. lubita lui Sky era acolo, 
însă nu părea îngrijorată că băiatul ei încasase o 
lovitură. De fapt, trimitea mesaje. 

Sky se încrunta. 

Dacă Stella ar fi fost iubita lui Riven, el s-ar fi 
încruntat în fiecare zi și, în plus, și-ar fi tăiat capul. 
Dar Riven bănuia că starea lui Sky nu avea 
legătură cu Stella. 

— Ţi se pare că se simte mai rău? l-a întrebat 
Sky în șoaptă. 

Nu era nevoie să întrebe la cine se referea. 

— Primesc și eu un compliment și, brusc, Silva 
are leziuni cerebrale..., a mormăit Riven. 

Bine, înţelegea. Nu era nevoie să-i facă în 
ciudă. Sky era cel mai grozav și mereu avea să fie 
preferatul lui Silva. 

Sky n-a făcut decât să se încrunte și mai mult. 

— A trecut o săptămână de când a fost infectat 
de Incendiat și... 

Au ajuns la bănci și la Stella. Riven a început 
să-și scoată bandajele de la mâini și să se schimbe. 

Sky s-a întors să o întrebe și pe Stella ce 
părere avea despre singurul subiect care-l interesa 
acum. 

— Tu ce crezi? 

— Despre? 

— Silva, i-a răspuns Sky încordat. Cum ţi se 
pare? 

Stella abia a aruncat o privire în direcţia lui 
Silva. 

— Bine. 

— Doctoriţa Stella pune un diagnostic fără 
niciun efort! a aclamat-o Riven, prefăcându-se 
entuziasmat. 

Stella l-a ignorat. Era vreo noutate? Lui Riven îi 
convenea. Ar fi preferat să fie otrăvit de iederă 
decât să-l bage Stella în seamă. 

— Te antrenezi mai târziu sau ne întâlnim 
înainte de petrecere? l-a întrebat Stella pe Sky. 

Sky nu i-a răspuns, fiind încă atent la Silva. 

— Sky? l-a îndemnat Stella. Se simte bine! 
Profesorul Harvey îi mai dă Zanbaq, nu? 

— Îi tratează doar simptomele, a spus Sky 
îngrijorat. Până nu o să-l ucidă pe Incendiatul care 
l-a atacat, nu o să se simtă mai bine. 

— Și e lume care-l caută. Nu o să scape de toți 
Specialiștii și de toate zânele din Lumea Cealaltă. 

Dar Sky nu părea convins. Avea o privire pe 
care Riven nu o mai văzuse niciodată. Nu și-l 
imaginase vreodată cu adevărat vulnerabil pe cel 
mai bun prieten al său, eroul din Alfea, iar asta îl 
speria pe Riven. 

În mod clar, o speria și pe Stella. Ea s-a ridicat 
în grabă. 

— Trebuie să ajung la ore. Nu-ţi mai face griji! 

De parcă ar fi fost așa de ușor! Stella l-a 
sărutat repede pe obraz și a plecat imediat. 

Sărmanul Sky! Cine se presupunea că trebuia 

să-i ofere sprijin emoţional, cu o iubită ca Stella și 
Riven în calitate de cel mai bun prieten? 

Deoarece Riven nu putea să-l sprijine din punct 
de vedere emoţional, a încercat să înțeleagă de ce- 
și reînnodase Sky relaţia cu Stella. 

Întrucât Riven nu era un gentleman, a sugerat 
ce lucruri desfrânate i-ar fi putut permite Stella în 
spatele ușilor închise ale dormitorului. 

Sky l-a împins de pe bancă. Riven a aterizat 
întinzându-se și apoi s-a ridicat râzând. Spera ca și 
Sky să râdă. De obicei, Riven reușea măcar să-i 
stârnească râsul. 

Dar Sky nu râdea. Riven s-a uitat la chipul 
nefericit al prietenului său și a simţit o durere 
ciudată în piept, ca și când ceva mic s-ar fi 
sfărâmat sau înmuiat. Fusese amabil din partea lui 
Sky să-l ia pe Riven sub aripa lui anul trecut. 
Uneori îl trata de sus și asta îl durea, dar Sky era 
cel mai bun tip pe care-l știa Riven, iar el chiar se 
străduia să fie cumsecade. Cineva trebuia să-i 
întoarcă bunătatea lui Sky. Și Stella nu lua 
inițiativa. 

De fapt, asta nu avea legătură cu sentimentele 
lui Riven, ci cu ale lui Sky, care îl venera pe Silva. 
Riven trăia mereu cu teama că Sky avea să ajungă 
să aibă la fel de puţin păr pe faţă ca Silva. 

— Ei bine, eu aș da vina pe ea pentru cât de 
prost ai mânuit sabia săptămâna trecută, dar..., 
încerca el să-i vorbească blând, deși era destul de 
sigur că vocea nu-l asculta. Știu cât de apropiați 
sunteți tu și Silva. Sunt aici dacă vrei să... 

Riven a înghiţit în sec, încercând să-și 

găsească apoi cuvintele. Să vorbești? Să plângi pe 
umărul meu? Să mă auzi spunând „o să fie bine, 
omule, sunt aici”? 

Sky a întors capul ca să-i urmărească mișcările 
lui Silva, care părea că încerca să se îndepărteze 
discret de elevii lui. 

— Trebuie să fug, bine? a spus Sky. 

Riven a dat aprobator din cap, schiţând un 
zâmbet schimonosit. Oricum, fusese o idee proastă 
să-i ofere sprijinul lui. Dacă ar fi fost cazul, nici el 
nu s-ar fi ales drept confident. 


APĂ 


Bloom trebuia să aștepte să-și descifreze 
misterul. Aisha a târât-o la ora de magie, unde 
Bloom a fost adusă în faţa unei mese pe care se 
afla o grămăjoară de lemne pentru foc. Aisha s-a 
așezat lângă ea, concentrându-și atenţia asupra 
unui bol cu apă. 

De fapt, ora o entuziasma oarecum pe Aisha. 
Acum era momentul să-și perfecţioneze abilităţile 
și să pună bazele echipei lor. 

— Chiar cred că este imposibil, a anunţțat-o 
Bloom. Poate e o lecţie cu schepsis. 

Aisha, concentrată la vasul ei, a mormăit: 

— Poate din cauză că vorbești prea mult. 

Plimbându-se, Dowling a intervenit: 

— Un foc care nimicește orice în calea lui este 
instinctual și impulsiv. Dar ce se întâmplă când vrei 
ca focul să se stingă? 

Bloom nu a răspuns. Aisha se temea că 

întrebarea lui Dowling atinsese un punct sensibil. 

— Poţi să aprinzi o singură crenguţă și să nu te 
atingi de celelalte? a continuat Dowling cu 
severitate. 

Bloom s-a concentrat și a văzut o bucăţică de 
lemn care începea să scoată fum. S-a străduit din 
răsputeri să nu o lase să se stingă, să ardă în 
continuare. Și, apoi, a zâmbit larg. La naiba - 
reușise! 

Dowling a dat aprobator din cap, gestul fiind un 
semn de mare laudă. Aisha era un pic invidioasă. 
Dowling era la fel de severă ca o fostă antrenoare 
de-ale Aishei pe care toată lumea o urâse pentru 
că era prea dură... până ajutase echipa să obţină 
victoria. Aisha își dorea ca Dowling să dea din cap 
și spre ea, dar încă nu reușise să stârnească nici 
măcar o undă pe suprafaţa apei. 

Apoi, Dowling s-a întors spre altă elevă, o Zână 
de Aer ai cărei ochi străluceau gri când folosea 
ceea ce Aisha își închipuia că era electricitate 
statică pentru a ridica un singur bob de orez dintr-o 
grămadă. 

— impresionant, Beatrix! a spus Dowling. Tine- 
o tot așa! 

— Am înțeles, doamnă D! a zis Beatrix, Zâna 
de Aer. 

Dowling i-a aruncat o privire. 

— Doamnă Director Dowling, a rostit Beatrix. 

Doamna Dowling a plecat de lângă ea. 

Maiestate! a mormăit Beatrix dramatic în 
barbă. 

Bloom și-a înăbușit un râset. Beatrix i-a zâmbit 

conspirativ și prietenos, ca între doi oameni care 
se descurcau grozav la oră. Poate că Beatrix și 
Bloom aveau să fie prietene, pur și simplu. 

Aishei îi fusese destul de greu să se 
împrietenească cu Bloom. Acum, Aisha era singura 
participantă la oră a cărei magie o dezamăgea. 

Frustrată, Aisha a scos un mic sunet. Era 
conștientă că Dowling zăbovea pe lângă ea, 
suflându-i în ceafă. 

— Da! Să mă controlez! s-a răstit Aisha înainte 
ca Dowling să apuce să vorbească. Am înţeles 
ideea! Adică pot s-o fac. 

S-a concentrat atât de intens, că și-a simţit 
creierul încovoindu-se și ochii strălucind. Toată apa 
s-a adunat în mijlocul bolului, formând o sferă 
perfectă. Spera să o impresioneze un pic pe 
Dowling. 

— Bine, Aisha! Oricum, o masă de apă este 
persistentă și fiabilă. Gândește-te la elementele 
individuale care se combină ca să formeze întregul. 

Lui Dowling i-au lucit ochii. Un singur strop 
separat de sferă. 

— Un strop de apă este imprevizibil. Vag. 
Amorf. Poţi să-l izolezi? Poţi să-l păstrezi pe cel 
care se luptă cu forma? 

Aisha s-a concentrat și mai mult. Brusc, apa s-a 
revărsat din bol și pe biroul ei. Nu reușise decât să 
facă mizerie. 

— Mai ai de învăţat, i-a spus sec doamna 
Dowling. Asta a fost tot pentru astăzi! s-a adresat 
ea apoi întregii clase. 

Toată lumea și-a strâns lucrurile, dar Aisha a 

rămas o clipă ca să-și încleșteze maxilarul și să- 
ncerce să scape de sentimentul de frustrare. 
Crezuse că magia era un efort de echipă, dar, dacă 
nu se pricepea la magie, nimeni n-avea să și-o 
dorească în echipa sa. 

— Te simţi bine? 

Bloom părea îngrijorată. 

— Sunt... doar obosită, a pretins Aisha. 


PĂMÂNT 


Terra încerca doar să se bucure de o masă 
bună de prânz. De un potenţial prânz romantic 
alături de băiatul pe care-l plăcea foarte mult. Era 
destul de dificil să-ncerce să-l distreze pe Dane cu 
discuţii spirituale și, în cele din urmă, să-l facă să o 
placă la rândul lui. 

Însă Terra nu a putut să se bucure de un prânz 
minunat, pentru că Riven a stricat totul. S-a băgat 
în faţă ca să-și ia prânzul, gestul lui atât de 
nepoliticos aducând-o la disperare pe Terra. 

Acum, Riven împărțea un măr cu Zâna de Aer 
în fustă scurtă. Ciudat. Neigienic. Nu erau în stare 
să mănânce un măr singuri? 

— E atât de ciudată! a spus Terra. Cine n-ar 
putea să mănânce singur un fruct? In plus, cine ar 
putea să-l placă pe Riven? Terra credea că era de 
la sine înţeles că Riven era un ciudat. 

— Se pare că și ea este o tocilară pe cinste, a 
adăugat Dane, oferindu-i detalii despre interesul lui 
Beatrix pentru istoria zânelor și pentru un stil 
petrecăreţ de viaţă, care pe Terra n-o interesa 

câtuși de puţin, multumesc foarte mult. 

Ea a strâmbat din nas. 

— Riven are gusturi îndoielnice. 

Și preferințele discutabile ale lui Beatrix erau 
de la sine înțelese. Dane s-a uitat aproape 
admirativ spre Beatrix și Riven. Dane era cu 
siguranţă prea amabil pentru binele lui. 

Pe de altă parte, Terra paria că Beatrix era 
genul de fată pe care o plăceau toţi băieţii. Brusc, 
Terrei i s-a făcut prea rău ca să mai mănânce o 
singură bucăţică de măr. 

— Poate..., a spus Dane. Dar nu mi se pare că 
sunt groaznici. În plus, m-au invitat la petrecerea 
din seara asta, așa că... 

— Stai, ce? 

— La petrecerea Specialiștilor din anul al 
doilea, a zis Dane. 

— Mda. Știu ce este. O organizează în fiecare 
an. E un dezastru. 

— Asta înseamnă că nu vii? 

Deodată, Terra și-a dat seama că se purta 
oribil, iar ea își dorea cu disperare ca Dane să o 
creadă de gașcă. A încercat să dreagă busuiocul. 

— Posibil, i-a răspuns Terra. Am să văd care-i 
atmosfera. 

lată! Era o replică bună, nu-i așa? 

Dane a zâmbit. 

— Atunci, poate o să ne vedem deseară. 

Era un semnal? incerca Dane să-i spună să 
vină la petrecere? Oare chiar era Terra nevoită să 
meargă la o petrecere? Mai ales o petrecere de 
genul ăla... 

Terra crescuse aici. Auzise ce se zvonea despre 
petrecerea Specialiștilor din anul al doilea. 
O, ce făcuse? 


FOC 


Era plăcut să iau prânzul cu Musa, dar gafa pe 
care o făcuse Aisha la oră încă mă deranja. 

— Pur și simplu e ciudat să văd că Aishei nu-i 
reușește ceva imediat, am spus îngrijorată. 

— Ai dreptate. Totuși, nu sunt sigură de ce te 
face asta să te simţi insuportabil de vinovată. 

Musa mi-a aruncat un zâmbet, dar eu nu m-am 
putut abţine să nu mă înfior. 

— Știu că trebuie să simţi emoţiile tuturor, dar 
uite o idee: nu trebuie să le spui cu voce tare, am 
zis eu cu un oftat și am încercat să-i explic de ce 
mă simţeam vinovată. Aisha este obosită. Părinţii 
mei cred că Alfea este în Elveţia, așa că mă sună 
pe Skype la nouă dimineata, ora Elveţiei. În fiecare 
dimineaţă. Adică... 

— La două noaptea la noi? a suspinat Musa. 
Da, auzim toate. 

O, Doamne! M-am simțit și mai vinovată. 

— Vorbesc tare? Incerc să nu fac mult zgomot. 

— Ca toate bătrânele care desfac bomboane la 
cinema. Dar eu mă descurc la ore, m-a asigurat 
Musa. La fel și Terra... 

Musa a amuţit, distrasă acum. Ochii i-au 
strălucit mov cât a scrutat încăperea, găsind în 
cele din urmă ceea ce căuta. 

— Unde te uiţi? 

l-am urmărit privirea ca să-l văd pe băiatul ăla, 
Sam, făcându-și loc printre câţiva elevi. El i-a 
surprins privirea Musei și i-a zâmbit calm și repede. 

— E rândul meu să spun ce sentimente te 
încearcă? am întrebat-o pe Musa. 

Zâmbetul Musei s-a transformat într-un rânjet. 

— Încă se dezvoltă. În plus, există o problemă. 
Așa că fă-mi o favoare și nu le trâmbiţa de faţă 
Cu... 

Terra și-a făcut apariţia, trântindu-și zgomotos 
tava cu prânzul pe masă. 

— Am o întrebare, a spus ea deodată. Când a 
devenit grozav să fii tocilar? 

Musa și cu mine ne-am uitat una la cealaltă. O 
bombăneală specifică Terrei se ivea la orizont ca 
un nor de furtună. 

— Să nu mă înţelegeţi greșit! a spus Terra 
plină de furie. Este minunat! Uimitor! Bravo 
tocilarilor! Dar, brusc, e atât de grozav să vorbești 
despre istoria zânelor? 

— Aăă, am spus eu. Ce? 

Terra a pălăvrăgit mai departe. N 

— Îmi place școala. Îmi plac notele bune. Îmi 
place să citesc singură, cu o ceașcă de ceai de 
mușetel... Dar nimeni nu împarte un nenorocit de 
măr cu mine! Deși e scârbos. 

— Trebuie să ne dai mai multe informaţii, a 
spus Musa lent. 

— Beatrix! a rostit Terra cu ură numele. 

Asta era o noutate. 

— Nu pricep care-i diferența. Dintre mine și ea. 
De ce pentru ea... funcţionează. 

Eu și Musa ne-am privit reciproc în vreme ce 
Terra s-a jucat cu mâncarea. Cine, mai exact, era 
gata să comenteze replica aia? 

Apoi, tipul Musei i-a arătat două îngheţate pe 
băț din partea cealaltă a încăperii. O mită clară. De 
parcă Musa ar fi avut nevoie de vreo mită. 

Musa a început să-și împacheteze lucrurile. 

— De fapt, trebuie să plec! Imi pare rău! 

Nu părea să regrete. 

După ce Musa a plecat, m-am holbat 
neputincioasă la Terra. Cred că avea legătură cu 
Dane. O plăcea Dane pe Beatrix? Dar auzisem că 
Beatrix își petrecea timpul cu Riven. Terra vorbise 
foarte mult despre Dane și despre dorinţa ei de a 
se îneca în ochii lui ca două iazuri de ciocolată. In 
plus, mult vorbise și despre Riven și despre dorința 
de a-l îneca în lacul Specialiștilor. 

Speram ca Dane să nu o placă pe Beatrix. 
Speram să o placă pe Terra. 

Ea merita asta. Și merita o prietenă care să 
știe ce să-i spună. 

Terra a oftat. 

— E în regulă. Știu motivul. Fumează, bea și 
arată cum arată. Şi eu... 

Arăt ca mine. 

Fraza a plutit în aerul dintre noi. 

Înainte să pot spune ceva, Terra a clătinat din 
cap și a lăsat ferm plânsul de milă în urmă. 

— Ce mai faci? Ce-ai mai reușit să afli despre 
doamna din amintirea ta? 

— Nu prea multe, i-am răspuns cu sinceritate. 
Oare tatăl tău n-are din întâmplare niște anuare 

vechi? 

Asta fusese ideea strălucită a Aishei. 

— Probabil, dar trebuie să verific. A fost foarte 
ocupat cu Silva și nu vreau să-l deranjez. 

Incercasem să evit să mă gândesc la Silva. Ori 
de câte ori mă gândeam la el, mintea îmi zbura la 
Sky. 

— Cum se simte Silva? am întrebat vinovată. 

— Tata e destul de dezamăgit, deci nu cred că 
se simte prea bine. 

Acum Începusem să mă gândesc la Sky, și nu 
mă puteam abţine. Nu prea îl cunoșteam, dar 
niciodată nu simţisem o legătură atât de puternică 
între mine și altcineva. Gândul la el era ca focul 
meu magic: periculos de aproape de a scăpa de 
sub control. 

— Nu pot să-mi imaginez cât de greu trebuie 
să-i fie lui Sky. Știu că sunt apropiaţi. L-ai văzut 
astăzi? Pe Sky? 

Terra s-a uitat la mine, expresia ei spunând că 
era pe deplin conștientă de ceea ce se întâmpla. 

— Sky este un tip grozav, Bloom. Cu adevărat 
unul dintre cei buni, dar Stella... 

Privirea Terrei a sărit peste câteva mese, unde 
Stella stătea cu o grămadă de elevi din anul doi. 

— Pur și simplu îmi fac griji pentru el, Terra, 
am spus eu; prea repede. 

Terra a cedat, dar scepticismul nu i-a părăsit 
chipul. Era clar că nu mă credea. 

Nu o învinovăţțeam. 

PĂMÂNT 


După ce a ascultat-o pe Bloom făcându-și griji 
la prânz, Terra a plecat să-l prindă pe tatăl ei în 
drum spre seră, unde știa că îl trata pe domnul 
Silva. Cu o clipă înainte ca el să o vadă, Terra i-a 
zărit chipul. În jurul gurii avea riduri adânci și era 
atât de îngrijorat, că părea mult mai în vârstă. 

O, sărmanul Silva! a gândit Terra. Sărmanul 
Sky! 

Nu-l cunoștea bine pe Sky, dar anul trecut îi 
fusese recunoscătoare pentru că avusese grijă de 
Riven. Sky se arătase atât de binevoitor, 
întinzându-i o mână și ajutându-l! Nu mulți tipi ar fi 
făcut-o. Mai ales nu fiii unor eroi celebri. 

Sky era suficient de răbdător încât să-i suporte 
și pe Riven și Stella. Pe lume erau atât de puţini 
oameni amabili! Sky nu merita asta. 

— Cum se simte? a întrebat Terra agitată. 
Directorul Silva? 

Chipul încruntat al tatălui ei s-a luminat 
imediat cu un zâmbet. Împăciuitor și... ușor 
superior, s-a gândit Terra. 

— O să fie bine, iubire. Lasă-mă pe mine să-mi 
fac griji pentru asta! 

Cu alte cuvinte, „Nu-ţi stresa căpușorul 
simpatic, Terra”. 

— O, da. Evident. Dar... Eu și Musa l-am adus 
înapoi, îţi amintești? 

Atunci ai spus că ești mândru de mine, tată, şi- 
a zis Terra în sinea ei. Nu uita! 

— Și sunt sigur că a fost foarte înfricoșător, i s- 


122 


a adresat tatăl ca și când i-ar fi vorbit unei copilițe. 

— Nu, a fost răspunsul categoric al Terrei. 
Adică, poţi să-mi spui ce se întâmplă. Nu mai sunt 
un copil. 

Tatăl ei a sărutat-o pe creștet înainte să-și 
continue drumul. 

— Bineînţeles că nu ești! 

Da, tată, foarte convingător! Terra a oftat. 
Avea încredere în tatăl ei. Poate trebuia să-l lase 
pe el să se ocupe de asta și să se concentreze 
asupra îngrozitoarei perspective de a merge la o 
petrecere. Totuși, o durea. 

Părintele ei credea că Terra era un copilaș 
căruia nu i se putea încredința adevărul. Și Terra 
credea că Silva era pe moarte. 


APĂ 


Bloom stătea în patul ei, uitându-se printr-un 
teanc de anuare. Aisha era angajată într-o misiune 
deșartă. Era la biroul ei, cu un bol pe masă, trudind 
la magia ei. De când se așezase, niciun strop nu se 
ridicase din vas. 

Bloom dădea înainte și înapoi paginile 
anuarelor, acestea foșnind ca vântul printre copaci 
pe timp de furtună. Aisha s-a uitat spre ea, fără să 
dea glas întrebării. 

— Amintirea începe să se șteargă, a 
recunoscut Bloom. Imi este din ce în ce mai greu 
să-mi dau seama cine ar putea să fie. 

A închis anuarul odată ce i-a venit o nouă idee. 

— Dar mă gândeam... Mi-am adus aminte totul 

după ce am folosit magia ca să mă lupt cu 
Incendiatul. Multă magie. E posibil ca ea să o 
simtă, oriunde s-ar afla. Sau poate a deschis o 
poartă magică în mintea mea sau... ceva. Și ce-ar 
fi dacă m-aș duce la cercul de pietre și aș atrage 
cât mai multă magie... 

Aisha i-a aruncat lui Bloom o privire foarte 
îngrijorată. 

— Te rog să nu-mi spui că trebuie să-ţi explic 
de ce este o idee extrem de proastă! 

Aisha simțea că aveau destule probleme fără 
ca Bloom să stârnească un incendiu de proporții. 

— Acum câteva săptămâni, aș fi fost de acord 
cu tine. Dar m-ai văzut la oră, nu? a zis Bloom, cu 
ochii strălucindu-i. Sunt mult mai bună! 

Aisha s-a holbat la vasul ei. 

— Mda, i-a răspuns colega ei de cameră pe un 
ton egal. Te descurci de minune! 

Momentul stânjenitor a fost întrerupt de Terra, 
care striga disperată după ajutor. 

— Se pricepe cineva să traseze o codiţă ca 
lumea? 

Ele au găsit-o pe Terra în baie, în faţa unui 
machiaj groaznic. Încercase să-și facă niște codițe. 
Încercase era cuvântul potrivit. 

Bucuroasă că are ceva de rezolvat, Aisha s-a 
repezit imediat să o ajute pe Terra, folosind tușul 
de parcă ar fi fluturat o sabie. 

Bloom a rămas lângă ușă. Aisha știa că Bloom 
nu era o petrecăreaţă, dar spera că avea să 
rămână prin preajmă. În situaţia asta critică, era 
important să rămână unite. 

Musa și-a băgat capul în baie. 

— E ciudat! E ciudat ce se întâmplă aici! 

Musa era și mai retrasă decât Bloom, iar Aisha 
știa că Musa avea reţineri în privința colegei ei de 
cameră. 

— Schimbă-te! i-a ordonat Terra Musei. La 
petrecerea asta mergem toate! Și o să arătăm... 
lumii... că suntem de gașcă și amuzante și... 

Evident, Terra se gândea din nou la fata aia, 
Beatrix. Vocea i s-a tot subţiat, vorbind din ce în ce 
mai rapid, clar pe punctul de a ţine un discurs plin 
de patos. 

Apoi, Aisha s-a îndepărtat de ochiul Terrei și a 
întors-o spre oglindă. Nu putea să-și repare magia, 
dar îi corectase machiajul Terrei. 

Aisha era încântată să o vadă pe Musa 
zâmbind la Terra în oglindă. 

— Eşti sexy! i-a spus Musa pe un ton 
încrezător. 

Atunci și-a dat Aisha seama că toate urmau să 
se ducă la petrecerea asta. 


SPECIALISTUL 


Cosmeticalele Stellei erau întinse peste tot pe 
biroul lui Sky. Nici măcar Sfântul Sky, intrând în 
camera lui și a lui Riven, n-a putut să nu se 
strâmbe enervat.  Zvâcnirile lui Riven se 
transformaseră într-o vibraţie constantă de multă 
vreme. 

— Scuze! i-a spus Stella graţioasă. Dar patru 
boboace care se pregătesc pentru prima lor 

petrecere e un coșmar într-un alt coșmar. 

— Hai să-ţi spun ceva amuzant: dacă toată 
lumea din jurul tău e un coșmar... nu e vina lor! i-a 
spus Riven dispreţuitor. 

Trecuse o vreme de când se tot plângea de 
încercările enervante ale Terrei de a-și face niște 
codițe cu tuș. 

Fără îndoială, Terra era hilară cu panica ei, 
provocată de faptul că urma într-adevăr să meargă 
la o petrecere, iar Riven o luase și el peste picior, 
dar nu înţelegea de ce credea Stella că putea și ea 
s-o facă. 

Sky s-a întors cu fața la Riven, care-și turna 
atent vodcă - în sticluta lui plată. Fiecare se 
pregătea de petrecere în felul său. Riven era 
îmbrăcat de ocazie și pornit să cauzeze probleme. 

— Bei deja? a ridicat Sky din sprâncene. 

Riven i-a explicat situația. 

— A trecut o oră de când ea este aici. Așa că 
beau de o oră. 

Nu Riven era cel care o invitase pe Stella 
înapoi în camera și în viaţa lor. Riven suferea ca un 
martir din cauza deciziilor groaznice ale lui Sky în 
privinţa iubitelor lui. 

— Poţi s-o lași moale în seara asta? Anul trecut 
ai vomitat în cel puţin cinci locuri. 

Și ce, Sky voia ca Riven să renunţe? Nu credea 
că era în stare să-și bată propriul record? Riven i-a 
aruncat o privire dezamăgită, ca și când i-ar fi 
spus: „Ai un pic de încredere, amice!” 

Apoi, Stella a spus că Marco, unul dintre cei 
mai grozavi Specialiști din domeniu, îl căuta pe Cel 

Ars și că monstrul cu siguranţă avea să fie omorât 
curând, iar Silva, salvat. 
In sfârșit spusese și Stella ceva util! Sky putea, 
în cele din urmă, să se relaxeze și să se simtă bine. 
Dar Sky tot a spus că nu intenţiona să bea. 
Riven rămăsese fără idei. Habar n-avea ce l-ar fi 
făcut pe Sky să se simtă mai bine. 


PĂMÂNT 


Cu pietrele-i crăpate și colțurile întunecate, 
abandonata Aripă de Est numai părăsită nu era în 
seara asta. Berea se vărsa din pahare de plastic. 
Un foc de tabără ardea și se auzea muzică. 
Incăperea era inundată de o lumină mov, de parcă 
magia Musei ar fi umplut aerul, iar gândurile 
tuturor ar fi vopsit pereții. Zâne în blugi și maiouri 
sexy dădeau din picioare pe un ring de dans, 
aruncându-și mâinile în aer și sărutându-se. 

Terra își ţinea strâns caserola de plastic și 
încerca să-și ascundă emoţiile  povestindu-le 
celorlalte fapte istorice fascinante. 

— Asta-i Aripa de Est a școlii Alfea. Aici se 
făceau pregătirile pentru război, dar, deoarece nu 
au mai avut loc conflicte în ultima vreme, nimeni 
nu coboară aici. 

Terra a făcut pauză. 

— Mai puţin în seara asta. 

Terra își dădea seama că Bloom părea puţin 
copleșită. Era drăguţ că și Bloom se simţea 
copleșită. Era perfect în regulă: ele erau Clubul 
Winx și aveau să rămână împreună. 

Și Aisha a observat expresia lui Bloom. 

— Ai nevoie de o bere. 

— Am nevoie de o bere, a confirmat Bloom. 

Bloom și Aisha s-au despărțit de restul și s-au 
îndreptat spre butoi. Și asta era perfect în regulă! 
Terra era sigură că urmau să se întoarcă, iar Musa 
era încă aici și poate ar fi reușit să-l găsească pe 
Dane și, cu puţin noroc, Dane n-ar fi fost cu 
Beatrix. Sau cu Riven. Terra și-a întins gâtul, 
uitându-se în jur. 

— Cauţi pe cineva anume? a întrebat-o Musa, 
crispată. 

— Ce? Nu! Mă-ntrebam doar unde pot să pun 
astea. 

Terra era conștientă că era inutil să-i toarne 
gogoși unei persoane care putea citi emoţiile, dar 
Musa a lăsat-o în pace. A condus-o apoi pe Terra 
către carcasa unui scut, care servea drept bar 
improvizat. 

Cât Terra și-a lăsat jos caserola, Musa a 
început să-și toarne ceva de băut. Ea a deschis 
caserola, dezvăluind negresele. 

Musa s-a uitat relaxată la negrese, dar apoi și-a 
înclinat capul. 

— Alea sunt...? Terra! 

— Ce-i? a întrebat Terra defensiv. Pot să fiu o 
tocilară de gașcă. Exact ca Beatrix. 

O voce enervantă le-a întrerupt. 

— Uite cine și-a făcut apariţia! 

Musa s-a întors repede ca să-l vadă pe fratele 
Terrei apropiindu-se. Biata Musa! a gândit Terra. În 
mod sigur s-ar fi simţit nevoită să se poarte frumos 

cu fratele colegei sale de cameră. 

— Și, pe deasupra, cu caserola mamei, a spus 
Sam tărăgănat. 

— Ce vrei, Sam? s-a răstit Terra. 

Musa a părut speriată de tonul Terrei. Musa era 
singură la părinţi; Terra era destul de sigură. 
Probabil nu-și dădea seama cât de enervanți 
puteau fi frații. 

— Doar să beau ceva. Relaxează-te! i-a spus 
Sam Terrei și apoi s-a întors către Musa, părând 
interesat. Tu ești Musa, nu? 

Musa a clipit. 

— Corect! 

Sam a clipit la rândul lui, o sclipire trecând 
printre ei. 

— Bună! 

Uau, cumva încerca fratele Terrei să flirteze cu 
colega ei de cameră? Doamne, ce jenant pentru el! 
Terra trebuia să-i explice lui Sam că Musa era pur 
și simplu politicoasă. 

Taman atunci, ceva l-a distras pe Sam. 

— Ce duhnește? 

Sam s-a uitat la caserolă și apoi la Terra. 

— Sunt pentru petrecere! a zis Terra înţepată. 

Sam nu ar fi trebuit să o judece. 

În clipa aia, l-a zărit pe Dane venind spre ei. 
Bine, era timpul să se joace! Să petreacă! Era 
vremea jocurilor de petrecere! 

— Nu credeam că ai să vii, a spus Dane. 

Era tare drăguţ și purta o cămașă minunată... 

— Mda, i-a răspuns Terra, disperat de relaxată. 
M-am hotărât să vin în ultimul minut. Nu contează. 

Vrei o negresă? 

Dane s-a întins să ia una. Ce politicos era! 
Mânca ce gătise ea! Brusc, Terra s-a răzgândit în 
privinţa prăjiturilor ei. Îl văzuse pe Dane vomitând 
după o singură băutură. Era posibil ca negresele ei 
rebele să fie prea mult pentru dragul de Dane. 

— Eu aș lua doar o jumătate! l-a avertizat 
Terra. Ba chiar un sfert, ca să fiu sigură. Adică, 
numai o mușcătură. 

Dane a luat mai multe negrese. Era drăguţ din 
partea lui să se arate atât de entuziasmat de 
negresele ei! Terra era calmă. 

— Sau, știi tu, cum preferi, a spus și a râs. 

— Am să iau câteva și pentru Riven și Sky, a 
zis Dane, zâmbind fermecător. Să văd dacă vor. E 
în regulă? 

Terra îşi continua misiunea, rămânând 
relaxată. 

— E perfect în regulă! E perfect! 

Era posibil ca Silva să fie pe moarte, așa că Sky 
putea să mănânce oricât de multe negrese voia, 
dar Terra bănuia cu supărare că, de fapt, prăjiturile 
alea erau pentru altcineva. 

Asta-și dorise dintotdeauna - să-i dea de 
mâncare lui Riven și pipiţei lui aparent inteligente. 


FOC 


Pe o bancă de lângă petrecăreţi, l-am văzut pe 
Sky bând apă cu ochii lipiţi de telefon. M-am 
apropiat, cu o bere în mână. 

— Nu te-am văzut toată ziua. 

— M-ai căutat? 

Am zâmbit. M-a prins. A schiţat și Sky un 
zâmbet, unul care părea ruginit - aproape dureros 
-, de parcă ar fi fost prima dată când zâmbea pe 
ziua de astăzi. 

M-am așezat lângă el. 

— Cum se mai simte Silva? l-am întrebat eu. 

Sky a oftat. 

— Rău. Dar sunt pe urmele Incendiatului. În 
timp, o să se simtă mai bine. 

— Tu cum te simţi? am insistat cu blândetțe. 

Era o întrebare simplă. Evidentă. Dar el s-a 
uitat la mine de parcă ar fi fost una bizară și 
nimeni altcineva nu i-ar mai fi adresat-o. M-am 
întrebat dacă ar fi trebuit să mă abtin. 

— Mă simt ca naiba, Bloom, mi-a mărturisit 
apoi. Știu că se presupune că ar trebui să fiu 
puternic, dar... N 

S-a uitat la mine cu ochi rugători. In încercarea 
de a-i arăta că-l ascultam, că nu trebuia să fie 
puternic pentru mine, nu mi-am mutat privirea. 
Nimeni nu putea să fie puternic tot timpul. 

— După moartea tatălui meu, Silva practic m-a 
crescut. Au fost cei mai buni prieteni. Știu că ne 
antrenăm ca să luptăm, ca să ne riscăm vieţile, dar 
niciodată nu mi-am permis să cred că Silva... 

Cu siguranţă îi era nespus de greu să îndure 
totul. 

— Imi pare foarte rău, i-am spus în șoaptă. 

Nu era mult, dar puteam să-l compătimesc și 
să stau cu el. Lângă mine, l-am simţit pe Sky 
relaxându-se - aproape imperceptibil. 

— Ești apropiată de părinţii tăi? m-a întrebat 
Sky în cele din urmă. 

— Asta... e o întrebare dificilă, i-am răspuns eu. 

— Ei trăiesc în Prima Lume, nu? Nu multe zâne 
trăiesc acolo. De asta spui că e o întrebare dificilă? 

Am amuţit, doborâtă de incertitudine. Oare Sky 
m-ar fi perceput diferit dacă ar fi știut că eram un 
copil schimbat la naștere? In plus, era iubitul altei 
fete: nu trebuia să-l copleșesc cu toate problemele 
mele. 

Sky, prea fermecător pentru binele meu sau al 
lui, a spus: 

— Este în regulă. Îmi plac misterele. 

Am depășit momentul, fluturându-mi berea. 

— Nu-ţi face griji, după alte câteva beri, am să 
fiu ca o carte deschisă. 

— Poate am să beau și eu una, a sugerat Sky. 
Mi-ar prinde bine să-mi distragă ceva atenţia. 

— Am auzit pe cineva vorbind de Beirut!, dacă 
vrei să te distrezi pe cinste, i-am propus eu. 

Sky a ezitat și apoi a zâmbit, sclipind la fel de 
intens ca focurile din jurul nostru. 

— Tocmai ai făcut o mare greșeală! 


SPECIALISTUL 


Fetele jucau contra băieţilor într-un meci 
crâncen. Sky și Riven, prietenii campioni la Beirut, 


1 Joc de petrecere cu băuturi, în care participanţii aruncă o 
minge de ping pong peste o masă, astfel încât mingea să 
aterizeze într-un pahar de bere din capătul celălalt al mesei. (N. 
trad.) 

împotriva lui Bloom, roșcata din lumea oamenilor, 
și a colegei ei de cameră, Aisha, tipa sportivă. 

Când Sky a vrut să bea, ochii roșcatei au 
strălucit roșu. El aproape că a scuipat berea. 

— Ai...? E caldă berea asta? 

— Bea! Astea-s regulile! 

Bloom și Aisha au izbucnit în râs când Sky a 
dat berea pe gât. În linii mari, Riven credea că 
Bloom și Aisha păreau niște fete de treabă. 

Riven a fost următorul. 

— Dacă sunteţi obraznice, o să primiţi o lecţie! 
le-a avertizat Riven. 

Bloom s-a aplecat și i-a șoptit ceva Aishei, iar 
Aisha a dat aprobator din cap. Riven a aruncat 
mingea, dar, înainte să ajungă în pahar, ochii 
Aishei au strălucit albastru, iar berea s-a ridicat 
imediat din recipient. 

Apoi, toată berea din toate paharele s-a 
înspumat și s-a revărsat ca un val de maree spre 
Riven. 

Nu era frumos. Riven a înjurat. 

— O, Doamne! a spus Bloom. 

Bloom și Sky și-au înăbușit râsul, dar Aisha nu 
râdea. Părea îngrozită de mizeria pe care o făcuse. 
Așa cum ar fi trebuit. Il făcuse pe Riven să pară 
ridicol în public! 

— Scuze! a mormăit Aisha. Sincer! Mă duc să 
aduc niște șerveţele! 

După ce Aisha a plecat, Bloom s-a dus să-l 
ajute pe Sky să adune paharele de pe jos. Riven nu 
s-a înveselit când a observat că cei doi încercau să 
nu râdă de el. 

— Te simţi un pic mai bine? i-a șoptit 
conspirativ drăguţa roșcată Bloom. 

— Cu siguranţă mai beat, a recunoscut Sky. 

Riven a surprins momentul și și-a adus aminte 
de prima zi de școală, în care Sky făcuse rost de 
numărul de telefon al roșcatei și-i spusese că nu 
știa ce să-i scrie în mesaj. Asta înainte să se 
combine iar cu Stella. 

— Până la urmă, tot ai băut în seara asta, a 
spus Riven și apoi a ezitat. Dar ea este mai 
amuzantă decât Stella. Mi-aduce aminte de Ricki. 

— Cine-i Ricki? a întrebat Bloom, roșcata 
drăguță. 

Ei bine, se putea să nu întrebe? 

Sky s-a foit, brusc stânjenit. 

— Riv! l-a avertizat el. 

Riven n-avea de gând să bage în seamă niciun 
avertisment. Era ud fleașcă, părea prost și era 
morocănos. 

— Locuiești cu Stella și nu știi ce s-a întâmplat 
cu ultima ei colegă de cameră? 

— Nu. Dar sigur mi-ar plăcea să aflu, a spus 
Bloom cu convingere. 

Sky s-a uitat la Riven, dar era mult prea târziu 
să dea înapoi acum. 

— Ricki a fost cea mai bună prietenă a Stellei. 
Până când a cochetat un pic prea mult cu Sky, aici 
de faţă, și Stella le-a arătat tuturor ce psihopată cu 
acte în regulă este. 

— Ce Înseamnă asta? a întrebat Bloom 
încordată. 

— Stella și-a folosit magia ca să o orbească. 

Dinadins. Și-a orbit cea mai bună prietenă. 

Cuvintele au părut prea reale când le-a rostit 
Riven, greutatea lor zdrobind sunetele vesele ale 
petrecerii. Sky nu mai zâmbea. 

— E imposibil să fie adevărat, a șoptit Bloom. 

Sky și-a dres glasul. 

— Mda. Asta este povestea. 

După ce a lansat bomba, Riven a plecat să se 
usuce. Da, Riven era un ticălos. Puteai să te aștepți 
la asta. 

Dar roșcata avea dreptul să știe în ce se băga. 
Și Sky trebuia să se gândească mai bine la cine se 
întorcea. 

Mergând apăsat, Riven a încercat să-și stoarcă 
puţin cămașa udă. 

Era o petrecere groaznică. Unde era Beatrix, 
focoasa care chiar îl plăcea? Lăsând-o pe Beatrix la 
o parte, unde era Dane? Probabil cu Terra, dar nu 
ar fi trebuit să fie cu ea. Cum să-i fie Riven mentor 
lui Dane și să-l înveţe să fie grozav, dacă Dane nu 
era niciodată prezent? 


FOC 


M-am plimbat pe un hol lateral din Aripa de 
Est, încercând să evit zânele care se sărutau. 
Petrecerea asta m-a făcut să mă gândesc la un 
vers dintr-o poezie: „Singurătatea inimii se ofilește 
cât zânele dansează într-un loc aparte...” Aripa 
asta părăsită era, într-adevăr, un loc aparte, iar eu 
mă simţeam destul de singură. 

Și încercam cu disperare să nu mă gândesc la 

Sky și la ce spusese Riven despre Stella. Am 
căutat-o pe Aisha pe coridor, ca să-mi ţină de urât 
și să-mi dea o mână de ajutor, dar, în schimb, am 
văzut grămezi de fotografii înrămate și lăsate lângă 
perete. 

Una anume m-a făcut să mă opresc. Pentru că, 
în mijlocul elevilor, se afla o femeie într-o haină de 
armată, cu părul blond, strălucitor, prins la spate, 
cu ochi adânciţi și o expresie intensă, buzele-i 
subţiri descriind o linie dreaptă. 

Era femeia misterioasă din viziunea mea. 

Mi-am scos telefonul ca să înregistrez dovada, 
când vocea unei fete m-a făcut să tresar. 

— Faci colaje foto la o petrecere? m-a întrebat 
ea, abia reușind să articuleze cuvintele. Cum de nu 
suntem prietene? 

M-am întors și am văzut-o pe Beatrix. 
Aducându-mi aminte că Terra mi-a spus că pe 
Beatrix o pasiona istoria și dându-mi seama într-o 
secundă de inspiraţie că ar fi putut să știe ceva, 
am luat una dintre fotografii și i-am arătat-o pe 
femeia misterioasă. 

— Ştii cine este? 

Beatrix s-a schimbat aproape imperceptibil la 
faţă. Aproape. 

— De ce? m-a întrebat cu o voce stranie. 

— Știu doar că-ţi place istoria, și m-am gândit 
că s-ar putea să știi. 

— Incă-s curioasă ce motiv ai, a spus Beatrix 
cu viclenie. 

Stânjenită, m-am mișcat pe loc. Motivul era 
greu de explicat. 

— Nu încerc să par misterioasă sau așa ceva, 
dar... eu... 

Pur și simplu nu pot să-ţi zic. 

— Poate că nu încerci să pari misterioasă, dar 
reușești. 

Beatrix s-a uitat la mine și la fotografie și, 
deodată, un zâmbet strălucitor i-a luminat expresia 
întunecată. 

— Oricum nu contează, mi-a spus veselă. 
Habar n-am cine este. Succes! 

Beatrix a ieșit din cameră, mișcându-se rapid, 
de parcă ar fi avut un scop anume. Poate voia să 
guste din negresele Terrei. 

M-am uitat iar la fotografie. Cu un pic mai 
multă atenţie de data asta, și am mai recunoscut 
un chip. 

— Stă lângă doamna Dowling, am spus cu voce 
tare. 


MINTE 


Musa și Sam găsiseră un hol liniștit, scăldat în 
razele lunii. Chiar și în toiul unei petreceri, Sam 
putea să găsească liniștea. 

— Mulţi oameni, a zis Sam. Mai reziști? 

Era atât de calm în privința puterii ei, dar, 
totuși, grijuliu faţă de Musa. Magia ei i-ar fi îngrozit 
pe cei mai mulţi băieţi. Ea îngrozea cam pe toată 
lumea. 

— Să nu subestimezi niciodată puterea unei 
beri ieftine de a asurzi emoţiile intense, a spus 
Musa în glumă și, pe un ton mai serios, a adăugat: 

Este o petrecere. Oamenii sunt fericiţi. 

Simplul fapt de a se uita la Sam în lumina lunii 
o făcea fericită. 

— Și eu sunt, a zis încetișor. 

O căldură deosebită s-a strecurat în privirea lui 
Sam, chiar dacă el a continuat s-o ia peste picior. 

Musa și-a făcut curaj să întrebe: 

— Tu și Terra? Sunteţi apropiaţi? 

Între sprâncenele lui Sam a apărut un mic rid. 

— Când eram mici, n-am cunoscut mulţi copii 
de vârsta noastră, deci da... 

Cei doi nu i se păruseră atât de apropiaţi, dar 
Musa nu era expertă în familii. Era de bine sau de 
rău dacă erau apropiaţi? 

Sam a zâmbit, părând deja înțelept în faţa ei. 

— De asta ne furișăm noi doi? Din cauza 
Terrei? 

— Multe lucruri îi provoacă o mulţime de 
sentimente. Fiindcă-i sunt colegă de cameră, am 
ocazia să le simt pe toate. 

Acum, și Musa se confrunta cu multe dintre 
sentimentele ei. S-a aplecat un pic mai mult. 

— Cum crezi că ar reacţiona la... asta? a șoptit 
Musa. 

— O, acum suntem asta, nu? a întrebat Sam în 
glumă. 

Musa s-a îngrozit imediat. 

— Nu mai suntem. S-a terminat! Cine spuneai 
că ești? 

Sam a zâmbit. Au râs amândoi, iar râsetul s-a 
transformat într-o tăcere dulce și apoi într-un sărut 
și mai dulce. 

Până când Musa a simţit un val de emoţii 
nedorite și s-a retras imediat. 

— Îmi pare rău, doar că... simt niște vibrații 
sociale foarte puternice... 

S-a uitat la Sam brusc panicată. Terra a apărut 
de după colț, dând ochii cu Musa, care, pentru o 
clipă, a înghețat de groază înainte să-l vadă pe 
Sam dispărând de lângă ea și făcându-i semn cu 
mâna din alcovul din partea cealaltă, înainte să 
intre în perete. 

— Aici erai! a spus Terra veselă, adăugând apoi 
rapid și agitată: De ce ești singură? Te simţi bine? 

Terra, care-n mod clar era un pic beată, nu a 
așteptat ca Musa să-i răspundă. A trecut la 
următorul subiect și, din câte se pare, avea să fie 
unul bizar. 

— Deci, n-am vrut să te întreb, dar... ce rost 
are să ai o colegă de cameră care-și dă seama ce 
simt oamenii dacă nu... Nu doar că m-aș gândi 
numai la asta, dar... Dane. Eu. Am putea să fim 
împreună? 

Musa a fost uluită preţ de o secundă. Se 
așteptase la altceva. 

Clar temându-se de ce era mai grav, Terra a 
zis: 

— O, Doamne! 

Musa a liniştit-o. 

— Nu, doar că... Știi, când tu și Dane sunteți 
împreună, se simte în largul lui. Nu știu exact ce 
înseamnă asta, dar te place. 

— Deci s-ar putea să avem o relatie? a întrebat 
Terra cu o speranţă dureroasă-n glas. 

Musa a afișat un zâmbet cumpătat când Terra 
s-a luminat la faţă. 

lat-o! Modalitatea de a o face pe Terra s-o 
placă pe Musa, și nu era nevoie decât de Musa, 
fata a cărei politică era să nu ascundă nimic. ȘI 
care ascundea mai mult decât un sărut cu fratele 
colegei sale de cameră. 


FOC 


Indignarea mea era justificată. Eram rezonabil 
de furioasă și trebuia să exprim ce simţeam! 

Poate eram un pic beată, dar nu conta. De 
fapt, alcoolul mă ajuta să gândesc. Mi-am mai 
turnat un pahar cât Aisha m-a privit plină de 
îngrijorare. 

— Și ești absolut sigură că e femeia din 
amintirea ta? a întrebat Aisha. Nu cumva doar ţi se 
pare? 

— Sunt absolut sigură. Ceea ce înseamnă că 
Dowling știe ceva. Și nu-mi spune. Din nou. 

Nu știam de ce tot aveam încredere în doamna 
Dowling. Nu știam de ce voiam să am încredere în 
ea. Eram o proastă. 

— Bine, a spus Aisha împăciuitor. O să vorbim 
mâine cu ea. 

— Mâine? am repetat eu. 

— Hai să mergem acasă! Eşti furioasă și ai 
băut. lar eu aș putea să-mi mai fac temele... 

Era clar că Aisha nu înţelegea gravitatea 
situaţiei. 

— M-a mințit! N-am de gând să aştept până 

mâine să primesc niște răspunsuri! 

Aisha mi-a aruncat o privire lungă și 
gânditoare. 

— Bine, atunci, a spus în cele din urmă. 
Distracţie plăcută! 

A vrut să plece, dar eu am întins mâna ca s-o 
opresc. 

— Nu vii și tu? am întrebat-o în șoaptă. 

— Vrei s-o vezi pe directoare la miezul nopții, 
beată criță? N-ai decât! Și dacă tot ai idei, de ce nu 
te duci la cercul de pietre să-ți provoci magia? 
Poate ai să primești alt semnal de la zâna ta 
călăuză demult dispărută. Pentru că are sens. 

Aisha, mereu înțelegătoare și singura mea 
aliată adevărată de la Alfea, părea extrem de 
exasperată din cauza mea. 

— M-am săturat să te trag de pe marginea 
prăpastiei, Bloom! m-a anunţat ea. Vrei să sari? N- 
ai decât! 


SPECIALISTUL 


Sky era în toiul unei discuţii aprinse cu Stella 
când s-a întâmplat. li cerea să-i spună adevărul 
despre ce se întâmplase cu Ricki. 

— Să rămân cu tine după ce ţi-ai orbit 
intenţionat cea mai bună prietenă mă face, în cel 
mai bun caz, să par un ticălos, și, în cel mai rău, un 
psihopat absolut! a spus Sky, dându-și seama de 
adevărul vorbelor lui în timp ce le rostea. 

Faptul că văzuse chipul frumos și șocat al lui 
Bloom când Riven spusese povestea îl făcuse să 

înțeleagă asta. Sky nu voia ca ea să gândească rău 
despre el. Bloom era singura persoană căreia îi 
păsa de vremurile grele pe care le trăia. 

De ce mai continua șarada asta, de ce încerca 
să fie cu Stella în ciuda tuturor lucrurilor, când 
Stella nu voia să-i spună adevărul? Și, mult mai 
important, când Stellei nici măcar nu-i păsa că Sky 
se temea pentru Silva? Când lui Bloom părea să-i 
pese mai mult de Sky decât îi păsa iubitei pe care 
o avea de o veșnicie? 

Asta-l făcea să se întrebe ce era în mintea lui și 
de ce mai avea o relaţie cu Stella. 

Și, apoi, a primit un mesaj în care scria că 
Marco și echipa lui îl uciseseră pe Incendiat, iar el 
nu s-a mai gândit deloc la Stella și la Bloom. 

Silva avea să fie bine. 

Sky era foarte fericit. Trebuia să-l vadă imediat 
pe Silva. 

S-a întors și a părăsit-o pe Stella fără să-i mai 
spună vreun cuvânt, alergând către zona de 
antrenament din apropierea Bastionului. A intrat și 
a văzut o singură lumină arzând lângă bănci. Silva 
stătea acolo singur. Sky s-a îndreptat spre el, 
simțind că se îmbujora și începea să zâmbească. 
Zile în șir îi fusese atât de greu să zâmbească, dar 
acum era ușor. 

— Cum te simţi? l-a întrebat Sky, bucuria 
răsunând în inima lui ca trilul unor păsări. Rănile ar 
trebui să se vindece deja, nu? 

Silva s-a întors spre Sky. Cu greu. Era clar că 
încă suferea, dar nu ar fi trebuit să-l mai doară 
nimic. Când Sky s-a uitat în jos, a văzut sângele 

proaspăt care păta coastele lui Silva. 

Rănile nu se vindecaseră. 

— Ai spus că l-au omorât, a zis Sky cu o voce 
distantă până și pentru propriile-i urechi. 

— Așa este, a spus Silva. 

— Dar atunci de ce..., a rostit Sky, șovâăind. 

Duritatea din privirea lui Silva nu s-a stins nici 
măcar o clipă. Silva era înconjurat de o aură de 
oțel aproape de  nestrăpuns. Sky crezuse 
dintotdeauna că Silva făcea o excepţie pentru el. 

Dar poate că nu era așa. 

— Cred că monstrul pe care l-au ucis nu este 
cel care m-a atacat. In mod clar... pe acolo umblă 
mai multe astfel de creaturi. 

— Așa că batalionul o să-și continue căutările! 
a spus Sky încordat și disperat. O să-l găsească pe 
celălalt și... 

Afișându-și durerea pentru prima dată, Silva i-a 
răspuns: 

— Este prea târziu, Sky! S-a terminat. 

Sky s-a uitat în jos, fixându-și mâinile cu 
privirea: se antrenase să ţină arme, să lupte, să 
protejeze. Dar, când singura persoană la care ţinea 
mai mult ca la oricine altcineva avusese probleme, 
Sky nu reușise să-i dea o mână de ajutor. 

— Mi-ai spus... să aștept. 

— Era singura opţiune. 

Sky s-a ridicat repede. Furios. 

— Nu! 

— Singurul lucru pe care mi l-ai zis mereu 
despre tata este că a murit luptând. Și acum ai de 
gând să te prăbușești și să te dai bătut? 

Cei doi s-au fixat cu privirea. Sky era sigur că 
niciunul dintre ei nu știa ce să spună. Niciodată nu- 
i mai vorbise așa lui Silva. Mereu încercase să fie 
cel mai bun, să-l facă mândru pe Silva. Uita tot ce 
ținea de disciplina lui. 

Sky s-a întors, ca Silva să nu-i vadă chipul. 
Trebuia să fie soldatul lui perfect. Nu se cuvenea 
să plângă. 


FOC 


Doamna Dowling s-a întunecat la faţă când am 
dat buzna în biroul ei, întrerupând-o în mijlocul 
unei ședințe. Păcat de ea! Păcat de Aisha! Ştiam ce 
făceam. 

— Ar trebui să fii în pat, a spus doamna 
Dowling. 

— Și dumneavoastră ar trebui să-mi ziceți 
adevărul, i-am răspuns eu tăios. 

Dowling a aruncat o privire spre profesorul 
Harvey, tatăl Terrei, iar el a dat aprobator din cap 
și a plecat. 

Triumfătoare, i-am arătat lui Dowling dovada - 
fotografia de pe telefonul meu. 

— Ce-i asta? m-a întrebat Dowling rece. 

— Femeia asta! Cea care stă chiar lângă 
dumneavoastră în poza asta e femeia care m-a 
lăsat în Prima Lume. 

Dowling s-a uitat la poză și apoi la mine, dând 
scurt din cap. 

— Este Rosalind, mi-a răspuns ea la obiect. 
Unde ai găsit fotografia? 

Rosalind. Am savurat prima informaţie primită. 

— Cine este? 

Dowling a închis ochii o clipă. Mi-a părut atât 
de obosită, încât mai că mi-a fost milă de ea. Insă 
aveam prea mare nevoie de răspunsuri ca să am 
timp de regrete. 

— A fost directoare înaintea mea. Eu i-am fost 
elevă. Și, apoi, protejată. 

— Deci eraţi aici acum șaisprezece ani, când a 
făcut-o. 

— Ti-am spus, a rostit Dowling cu o oarecare 
neliniște în glas. Împrejurările în care te-ai născut 
sunt la fel de necunoscute pentru mine, cum sunt 
și pentru tine. 

Nu m-am putut abtine să nu-i vorbesc pe un 
ton acuzator. 

— Vă daţi seama că-mi vine din ce în ce mai 
greu să cred, nu? 

Doamna Dowling s-a uitat la mine cu o răceală 
apărută din senin. 

— Eşti beată. Poate ar fi mai bine să purtăm 
discuţia asta mâine, când ai să-ţi revii. 

— Toate fotografiile cu ea au fost lăsate în 
Aripa abandonată de Est. Spuneti-mi că lucrul ăsta 
nu ridică întrebări! 

— Rosalind a fost directoare într-o perioadă 
dificilă din istoria școlii Alfea și pe care nu ne dorim 
să o sărbătorim, a zis Dowling rece. 

— Vreau să stau de vorbă cu ea. 

— E imposibil. 

— Serios? Pentru că, în urmă cu o săptămână, 
am avut o viziune. O amintire din ziua în care m-a 

lăsat în Prima Lume. 

Curiozitatea a  sclipit în privirea doamnei 
Dowling. În sfârșit, o interesa și altceva în afară de 
a-mi închide gura și de a mă ignora. 

— Mi-a zis să o caut, am continuat eu cu 
nerăbdare. Vreau să discut cu ea. 

Acum, totul îmi era foarte clar. Doamna 
Dowling nu era cea care avea să-mi dea 
răspunsurile pe care mi le doream, ci doar 
„unealta” care să mă ajute să o găsesc pe cealaltă 
femeie. Rosalind m-ar fi ajutat. 

— A murit, Bloom, mi-a spus Dowling sec. 

Replica ei m-a uluit atât de mult, încât n-am 
înţeles-o. 

— Cum? 

— Au trecut mulţi ani de când a murit, a zis 
Dowling. 

Stând în biroul directoarei, m-am clătinat un 
pic. Eram atât de disperată să obţin niște 
răspunsuri și, totuși, vedeam cum ultima mea 
speranţă se stingea. 

— Deci. Nu știu ce ai văzut sau de ce ai văzut 
așa ceva, dar asta e tot, a continuat Dowling nu 
lipsită de compasiune, dar pe un ton teribil de 
hotărât. 


SPECIALISTUL 


Riven, fără cămașă, cu părul încă ud de bere, a 
fumat un joint cât s-a uitat la armurile de lângă el. 
Dane le-a cercetat la rândul lui și l-a întrebat pe 
Riven ce căuta. 

— Ceva fain, i-a răspuns Riven. 

Găsind un coif grozav, i-a dat jointul lui Dane și 
a încercat să și-l pună. Beatrix a apărut de după 
colţ, a clătinat din cap și i-a smuls coiful. 

— Să nu-ţi acoperi niciodată chipul! l-a sfătuit 
Beatrix. E unul dintre puţinele tale atuuri. 

— Are dreptate, a adăugat Dane. 

În sinea lui, Riven s-a simţit mândru. 

Beatrix s-a uitat cu înţeles la jointul pe care-l 
tinea Dane. 

— O! Riști? 

Dane părea confuz. Riven a clătinat din cap. 

— N-ai nicio șansă! Trage în piept! 

Dane l-a ascultat. Apoi, Beatrix a venit lângă 
Dane și, cu un zâmbet care spunea că știa exact 
despre ce era vorba, l-a îndemnat: 

— Acum suflă! 

Riven a surprins exact momentul în care Dane 
s-a prins în cele din urmă și i-a suflat fumul în gură. 
Ea l-a ţinut un pic. Riven a venit lângă Beatrix, care 
i-a întors favoarea. 

Dane se sprijinea de o masă când Riven și 
Beatrix au ieșit la aer. El părea foarte mulţumit de 
propria persoană, ca și când la asta s-ar fi așteptat 
de la o petrecere. Și părea și un pic ametit. 

— Nu știu cum poţi să mai fumezi după 
negresele Terrei, a comentat el. 

Riven s-a întunecat. Işi dăduse seama din clipa 
în care îl văzuse pe Dane aducând negresele. O, pe 
Terra o aștepta ceva teribil! Riven mâncase toate 
cele patru negrese și refuzase să-l lase pe Dane să 
mai guste. 

Dane părea nefericit. Cine se credea - 
cavalerul și protectorul Terrei? 

— Nu fi idiot! Le-a făcut pentru toată lumea. 

— Ba nu! s-a răstit Riven. Le-a făcut pentru 
tine! 

Dane părea nedumerit. Așadar, de vreme ce 
Riven se numise  palavragiul care spunea 
adevărurile nedorite la petrecerea asta, simțea că 
era datoria lui să-l anunţe pe Dane că Terra era în 
limbă după el. Credea că era mai bine ca Dane să 
știe. Și mai bine ca Terra să sufere din dragoste 
mai devreme, decât mai târziu. 

Terra îl plăcea pe Dane, dar sentimentul nu era 
reciproc. Dane îl plăcea pe el. 


FOC 


Mai aveam un singur plan ca să obțin 
răspunsuri. Așa că, în ciuda avertismentului Aishei, 
m-am avântat în noapte și am intrat în cercul de 
pietre antice de la marginea școlii. Eram prea 
furioasă ca să-mi pese de consecinţe. 

După ce am pătruns în cerc, mi-am simţit 
puterea sporind. Torţele din jurul meu s-au aprins. 
Deasupra palmelor s-au iscat niște flăcări. Am 
continuat să atrag magia spre mine. Mă simţeam 
de parcă lujeri de foc mi se eliberau din coloana 
vertebrală. 

Eram gata să aprind cerul, iar gândul m-a 
speriat suficient încât să mă opresc. 

— Bloom? l-am auzit pe Sky în spatele meu. 

M-am întors și l-am văzut apropiindu-se. Purta 

o armură ușoară de-ale Specialiștilor și o sabie în 
teacă, pe spate, semănând mai mult ca niciodată 
cu un cavaler. 

— Ce faci aici? m-a întrebat el. 

Am ezitat. Puteam să fiu precaută și sfioasă 
sau pur și simplu să-i zic adevărul. 

— Sunt un copil schimbat la naștere, Sky. Asta- 
i povestea complicată a familiei mele. Nu știu cine 
naiba sunt părinţii mei. 

Uitându-mă la el, mi-am dat seama că nu mă 
judeca, fiind doar conștient că era un lucru extrem 
de important. 

A înjurat. 

— Mda, am zis eu. Și am venit aici... ca o 
nebună... pentru că aparent sunt dispusă să fac 
orice pentru posibilitatea de a obţine un răspuns. 

S-a lăsat liniștea cât Sky a asimilat noile 
informații. 

— Habar n-am cum ai putea să primești 
răspunsuri venind aici, dar... înțeleg. 

Apreciam asta. Până acum nu mă înţelesese 
nimeni, dar puteam să cred că Sky ar fi reușit să o 
facă. | 

— Aăă... De ce ţi-ai pus armura? 

Indârjirea se citea pe chipul lui Sky. 

— Silva e pe moarte. Incineratul ucis de ei nu 
era cel care trebuie. Incă umblă liber. 

M-am oprit și-am pus totul cap la cap. 

— Şi ai de gând să te duci să-l găsești singur? 

Sky a strâmbat din buze. 

— Nu ești singura persoană nebună. Nu pot să 
stau cu mâinile-n sân! 

„Întţeleg”, îmi zisese Sky. Uitându-mă la chipul 
lui îndurerat, aș fi putut să-i spun același lucru. 

Pădurea mi-a distras atenţia de la fața lui. Un 
sunet mi-a răsunat în urechi. Șoapte cunoscute, pe 
care începeam să le recunosc. 

— S-ar putea să nu fii nevoit să te duci singur, 
i-am spus lui Sky fără să mă grăbesc. 


SPECIALISTUL 


Terra tot încerca să-l tragă pe Dane după ea și 
să aibă parte de un moment special la petrecere 
alături de el. Riven, în calitatea lui de mentor sexy 
al lui Dane, nu putea să permită așa ceva. Așa că i- 
a provocat pe Terra și pe Dane la o partidă de 
Beirut. 

— Nu, mulțumesc! a spus Dane. 

Riven a așteptat. Ştia că Terra avea o mică 
problemă cu provocările. Problema ei era că le 
adora. 

— Bine! Să nu crezi că n-am observat că porți 
cămașa lui Dane! s-a răstit Terra la Riven. L-ai 
obligat pe bietul Dane să-ţi dea cămașa lui doar 
pentru că Aisha ţi-a udat-o pe a ta! De ce ești așa 
de nesuferit? 

Riven a ridicat din umeri. 

— Mă amuză. 

S-a gândit că l-ar fi amuzat și să-i bată la 
Beirut, doar că așa-zisa lui prietenă Kat l-a 
dezamăgit, iar Terra și Dane au câștigat și s-au 
îmbrățișat victorioși. Era clar că Terra se simţea 
extraordinar îmbrăţișându-l când nu purta cămașă. 

Se pare că Riven îi făcuse Terrei o mare favoare 
luându-i cămașa lui Dane. 

Pe Dane l-a surprins îmbrăţișarea lungă, iar 
Riven i-a aruncat o privire al cărei mesaj era ti-am 
Zis eu! Terra nu l-a văzut. 

Chiar atunci, Stella s-a apropiat de Riven și l-a 
tras de lângă ceilalţi când el nu-și dorea să plece. 

Tipic pentru Stella! 

Riven i-a dat repede la o parte mâna de pe 
brațul lui. Nu era pregătit pentru niciun fel de 
apropiere fizică de prinţesă și voia ca ea să 
înțeleagă asta. 

— L-ai văzut pe Sky? a întrebat nerăbdătoare 
Stella. Nu-mi răspunde la mesaje. 

— Ai căutat-o pe Bloom? i-a răspuns Riven 
inocent. 

Stella a clipit. 

— Ce? 

— Ups, a spus Riven și apoi a chicotit. Sunt 
doar prieteni! Sigur! Nu se întâmplă nimic între ei. 
Nu-i nevoie să o orbești! 

Chipul  machiat cu grijă al Stellei s-a 
transformat într-un peisaj înghețat. 

— Oricum nu mi-aş irosi magia pe un copil 
schimbat la naștere! a spus ea răspicat. 

Riven a simţit fiori pe șira spinării. O, iată! Sky 
era atras de Bloom. Așadar, desigur, fata era un 
dezastru. 

— Stai! Bloom a fost schimbată la naștere? 

— Ups, a spus Stella mieros. 

Înainte ca Riven să poată să-i răspundă, Stellei 
i-a bâzâit telefonul. Și Terrei, care era în partea 

cealaltă. Din privirea fetelor, mesajele erau 
importante. 

Terra a luat brusc iniţiativa. 

— Haide, Stella! Trebuie să plecăm! 

L-a abandonat pe Dane și a fugit la Stella, 
apucând-o de încheietură. 

— Așteaptă, așteaptă! a zis Riven. Unde vă 
duceţi? 

— N-am timp de tine acum, Riven! s-a răstit 
Terra. Se întâmplă ceva important! Trebuie să 
plec! Bucură-te de petrecere și lasă-l în pace pe 
bietul Dane! 

Ea a plecat în grabă, lăsându-i pe Riven și pe 
Dane în urmă, lucru care nu i s-a părut înţelept 
celui dintâi. 

Îi spusese să-l lase pe Dane în pace? O, Terra, 
Terra, Terra! Nu știa ce simţea Riven când era 
provocat? 


FOC 


Șoaptele mi s-au întețit în urechi în clipa în 
care Sky și cu mine ne-am aventurat în pădure. 
Erau mai puternice decât înainte, înfiorătoare. 
Aproape că înțelegeam cuvintele. Sky și-a scos 
sabia. 

— Este aproape! l-am avertizat eu. 

M-am întors. Eram spate în spate. 

— Vreau să știu de ce poţi să le dai de urmă 
chestiilor ăstora? a întrebat Sky. 

Acum vânează-i pe Incinerați, Sky! mi-am spus 
eu. Vorbim mai târziu! 

— E unul dintre multele mistere din viaţa mea, 
pe care le-am putea descifra în îmbrăţișarea 
protectoare a Barierei. 

Brusc, Sky s-a întors să vadă un Incinerat 
apropiindu-se de el. Era clar surprins, dar a reușit 
să-l lovească. Toată lumea spunea că Sky era cel 
mai priceput războinic care se antrena la Alfea. 
Poate ar fi reușit să omoare monstrul, iar noi am fi 
putut să ne ducem acasă. 

Monstrul a ţipat și, apoi, l-a aruncat pe Sky într- 
o parte și s-a întors. Incineratul s-a dat înapoi ca să 
mă atace și, într-o clipă de certitudine rece ca 
luminii lunii, mi-am dat seama că fusesem o 
nesăbuită, întrucât Aisha mă avertizase că eram 
condamnată și nu aveam nicio șansă. 

— Închide ochii! a strigat Stella. 

Am închis ochii cu încredere când Incineratul 
și-a ridicat braţul ca să-mi dea o lovitură mortală. 

Lovitura nu și-a mai atins ţinta. In schimb, din 
spatele pleoapelor, am văzut vag o lumină 
orbitoare. Când am deschis ochii, pădurea era încă 
luminată. Incineratul se retrăgea, clătinându-se 
uimit. 

Eram înconjurată de toate colegele mele de 
apartament. Le trimisesem mesaje, iar ele veniseră 
în fugă. 

Aisha a alergat spre mine, ajutându-mă să mă 
ridic. Din nou pe picioare, monstrul venea chiar în 
direcția ei... până când un lanţ de iederă i s-a 
înfășurat în jurul picioarelor, trăgându-l la pământ. 
Terra mi-a surprins privirea și a zâmbit larg. 

Incineratul a rupt iedera fără probleme, dar 

Terra îl încetinise îndeajuns încât eu să-mi invoc 
din nou magia. Flăcările s-au îndreptat în linii 
ascuţite către creatură, dar fără să ajungă la ea. 

— Aisha! am strigat eu. 

Aisha a invocat un zid masiv de apă în faţa 
flăcărilor și, când apa ei și focul meu s-au întâlnit, 
pădurea s-a umplut de aburi. 

Am văzut silueta vagă a  Incineratului 
clătinându-se către noi, dezorientat și pierdut 
printre aburii albi. Până când, în ceaţă, a strălucit o 
sabie. Sabia lui Sky a străpuns inima monstrului, 
iar monstrul a căzut la pământ. 

Pe măsură ce aburii s-au risipit, am înaintat 
spre cadavrul Incineratului. 

— Staţi! a spus Musa în spatele meu. Opriţi-vă, 
nu cred că este... 

Eram în apropierea lui când monstrul s-a ridicat 
din senin ca să lovească, dar, apoi, o lumină care 
emana din propriul trup înnegrit l-a paralizat. 
Inaintea ochilor noștri, monstrul s-a incinerat din 
interior. 

— Nu, s-a auzit vocea calmă a doamnei 
Dowling, nu era mort. 


SPECIALISTUL 


Sky urmărea din cealaltă parte a încăperii cum 
profesorul Harvey îl trata pe Silva. Se simţea ca 
ultima dată când fusese nevoit să vadă asta - 
incapabil să-l ajute pe Silva, speranţa și frica 
părând să-i sfâșie inima în două cu fiecare bătaie. 
Dacă nu-l ucisese pe monstrul pe care trebuia să-l 

ucidă, totul fusese în zadar. Nu știa, nu avea de 
unde să fie sigur, dar Silva părea să aibă mai multă 
energie. 

— Eşti un idiot! i-a spus Silva lui Sky pe un ton 
puternic și furios. 

— Știu, i-a răspuns Sky, abia îndrăznind să 
spere. Dar te simţi mai bine? 

Silva a continuat cu scandalul: 

— Ești prost, nesăbuit, impulsiv... 

— Domnule profesor Harvey..., a spus Sky 
rugător și s-a întors către profesor, disperat să 
primească un semn. 

Harvey l-a privit cu un zâmbet care i-a oferit lui 
Sky răspunsul pe care își dorea să-l audă. 

— Să nu-i zâmbești! i-a ordonat Silva. 

Silva s-a întors și Sky a văzut ce-și dorise cu 
disperare să vadă: rănile se vindecau. 

Silva se încrunta. Sky își petrecuse toată viaţa 
încercând să-l mulţumească, temându-se ca nu 
cumva să-l facă să-l privească așa. Totuși, în clipa 
asta, lui Sky nu-i păsa câtuși de puţin. S-a grăbit 
spre Silva și l-a îmbrățișat strâns. La urma urmei, 
nu dăduse greș. Nu-l dezamăgea. Nu mai pierdea o 
persoană pe care o iubea. 

— Tatăl tău ar fi mândru, i-a șoptit sever Silva 
în păr. 


LUMINĂ 


— Așadar, Dowling poate să facă mai multe 
feluri de magie? a întrebat Bloom. Se poate așa 
ceva? 

Sărmana, nesăbuita Bloom! Ce-i învățau pe 
copii în California? Părea un loc nelegiuit. 

Stella se simţea binevoitoare în privinţa tuturor 
lucrurilor. Işi folosise magia ca să salveze situaţia! 
Sky și colegele ei din apartamentul Winx erau, fără 
îndoială, extrem de impresionați. Mama ei s-ar fi 
putut mândri când ar fi auzit. 

O petrecere era la fel de bună ca hainele pe 
care le purtai. O luptă era câștigată de puterea cu 
care contribuiai. 

— Dacă ești destul de puternică, i-a spus Terra 
lui Bloom. 

— lar ea este. Evident! a intervenit Stella, dând 
o mână de ajutor. 

Doamna Dowling era puternică și o învăţa și pe 
Stella să fie puternică. 

— Deci bineînţeles că am supărat-o, a zis 
Musa. 

Musa nu era o persoană prea optimistă. 

Stella a început să se simtă un pic negativistă 
când a auzit tocurile tot mai aproape. Toate s-au 
ridicat când doamna Dowling a cotit ca să ne vadă, 
lăsându-și telefonul la o parte. 

— Faptul că voi toate și Directorul Silva sunteţi 
în viaţă nu schimbă cât de nesăbuite ați fost, a zis 
rece doamna Dowling. 

Vestea bună a făcut-o pe Stella să se simtă 
ușurată. Silva trăia. Ele reușiseră, iar Sky avea să 
fie bine acum și să se poarte ca înainte. 

Însă doamna Dowling nu s-a înmuiat. 

— O să discutăm despre consecințe dimineaţă. 

După ce Dowling a plecat, ochii Musei au 

strălucit mov. Aisha s-a aplecat spre ea și i-a 
șoptit: 

— Am enervat-o destul încât să ne trimită în 
detenţie sau să ne exmatriculeze? 

— Cred că prima variantă, a zis Musa. Dar 
numai pentru că am simţit și un strop de mândrie. 

Încă o veste bună! 

Sky a intrat chiar atunci. Părea mai calm decât 
atunci când Silva era rănit, iar Stella s-a relaxat 
când l-a văzut. Uneori, simţea că se asemăna un 
pic cu iedera Terrei și că putea să înflorească 
numai cu sprijinul lui. 

Apoi, Sky s-a uitat între Bloom și Stella și, 
pentru o clipă, Stella a simţit o tensiune ciudată în 
aer, de parcă el ar fi încercat să cântărească un 
lucru important. Să ia o decizie. Stella se simţea ca 
Aisha, care încerca să nu lase apa să-i alunece 
printre degete. 

Bloom a luat atitudine, hotărând în locul lui. 

— Ar trebui să urcăm. 

Pe Stella a enervat-o imensa recunoștință pe 
care a simţit-o faţă de Bloom în situaţia dată, dar 
nu era momentul să se gândească prea mult la 
asta. Nu acum, când i se părea că totul ar fi putut 
să decurgă în sfârșit fără probleme. 

Stella era cu adevărat încântată pentru Sky și 
cu siguranţă el avea să o ierte pentru că se purtase 
un pic ciudat înainte. Toţi îl salvaseră pe Silva - 
împreună. Și-a adus aminte că îl văzuse în pădure, 
mânuindu-și sabia ca un cavaler. Era atât de 
curajos! Și era normal ca un cavaler să fie menit 
unei prințese. 


157 


Totuși, când și-a ridicat privirea spre Sky, a 
văzut o expresie necunoscută pe chipul său drag și 
familiar și a simţit că panica îi strângea inima. Oare 
din cauză că era supărat pe ea sau pentru că și-o 
dorea pe Bloom? 

Poate că Sky nu era curajos în toate privinţele. 

Nu pleca! a gândit Stella. Nu mă lăsa singură în 
întuneric! 


SPECIALISTUL 


Acum, că Sky se simțea mai bine, părea că 
Stella îl plăcea mai mult. S-a îndreptat spre el, clar 
dorindu-și să-l ia de mână și să nu-i dea drumul. 

— Am fost îngrozitoare azi. Îmi pare rău! N-am 
suportat să te văd speriat și vulnerabil. 

— Știu, i-a răspuns Sky. Am simțit. 

Fusese destul de evident. 

— Tu ești singurul care mă cunoaște cu 
adevărat, Sky, a șoptit Stella. 

— Asta-i alegerea ta, Stella. 

— Nu este, totuși. Sunt moștenitoarea tronului 
solarian. Dacă ai ști la cel fel de presiuni sunt 
supusă... 

— Știu. Ştii că sunt conștient de asta. 

Dacă el nu era, nimeni nu era. El și Stella se 
cunoșteau de atât de multă de vreme, încât îi știa 
durerea la fel de bine ca pe a lui. li vedea durerea 
întipărită pe chipul frumos, în timp ce se străduia 
să vorbească. 

— Puterea ta e plasa mea de siguranţă. 
Trebuie să fiu sigură că e acolo dacă se-ntâmplă să 

cad. 

Tiparele lor erau atât de bine stabilite, încât 
putea să le respecte fără să se gândească. Fiecare 
celulă din trupul lui îi spunea să o ia în braţe și să o 
aline, ca de fiecare dată când ea își dezvăluia 
partea vulnerabilă. 

Doar că, până atunci, nu știuse că reciproca n- 
ar fi fost niciodată valabilă. 

— Şi dacă am să cad eu? a întrebat Sky. Cine o 
să fie acolo să mă prindă? 

Zicând asta, s-a întors și a plecat. 

Își tot aducea aminte de senzaţia plăcută pe 
care o avusese doar pentru că Bloom se așezase 
lângă el la o petrecere stupidă. Făcuse o alegere 
greșită în prima zi de școală. Își dorea atât de mult 
să o fi alungat pe Stella din camera lui și, în 
schimb, să-i fi trimis un mesaj lui Bloom! 


PĂMÂNT 


În pat, Terra s-a uitat la poveștile de pe pagina 
ei de Instagram și a dat peste Beatrix care, fără 
îndoială, era grozavă. Împărţea un fruct. Terra nu 
voia să vadă, dar a accesat oricum videoclipul. 

Era un filmuleţ dubios cu Riven și Dane, care 
nu purta cămașă. Riven a făcut cu ochiul la 
cameră. Dane l-a cuprins cu un braț. 

— Hei, Riv, a zis el tărăgănat. Dă-mi un fum! 

— Și cum rămâne cu iubita ta? a întrebat 
Riven. 

— Cu cine? a zis Dane. 

Și apoi și-au bătut joc de ea, Dane sugerând că 


159 


Terra ar fi trebuit să se combine cu o floare, iar 
Riven chicotind. Se distrau pe seama ei. Riven, cel 
mai răutăcios tip de la Alfea, și Dane, băiatul din 
visele Terrei. 

Riven a mai tras o dată din joint, iar Beatrix l-a 
imortalizat. 

— E rândul meu! a spus, gesticulând spre Dane 
și, apoi, a adăugat cu toată încrederea sexy pe 
care Terra n-ar fi putut s-o aibă niciodată: Haide, 
curiosule! 

Riven a suflat în gura amândurora. De data 
asta, gurile celor trei s-au atins. Părea ceva 
nelalocul lui și scăpat de sub control, iar Terra s-a 
simţit stânjenită și extrem de tulburată. 

Dane, care i se păruse atât de dulce și despre 
care credea că o plăcea cu adevărat! Dar nu, 
bineînţeles c-o plăcea pe Beatrix, care era tot ce 
nu putea să fie Terra niciodată. Și cumva, din cine 
știe ce motiv, Riven era implicat. 

Copleșită de șoc și durere, Terrei i-a tremurat 
mâna când și-a lăsat încetișor telefonul pe 
noptieră. Nu putea să se gândească acum la așa 
ceva. Nu în seara asta. 


FOC 


Aisha și cu mine ne-am pregătit de culcare, 
încă agitate din cauza victoriei dobândite la limită, 
iar eu am pus-o la curent cu tot ce făcusem. Și, mai 
important, cu ce nu făcusem. In cercul de pietre, 
nu-mi invocasem toată magia și nu dădusem foc 
pădurii. Credeam că avea să fie mândră de mine. 

Aisha mi-a părut mai mult îngrijorată decât 
mândră. S-a întors să se uite la mine, care stăteam 
în pat, și am simţit că urma să se întâmple ceva 
important. 

— Bloom, știi că vreau să-ţi găsești părinţii 
biologici, dar... Dacă nu există nicio mare 
conspirație? Ai spus că Rosalind era directoare. 

Aisha și-a ales cuvintele cu o grijă evidentă. 

— Oare nu-i posibil să fii fiica unei eleve? A 
unei adolescente care a rămas însărcinată și nu a 
știut ce să facă? 

Din perspectiva asta, părea plauzibil, dar am 
clătinat din cap. 

— Sunt prea multe lucruri pe care nu pot să mi 
le explic. 

Aisha mi-a vorbit mai tăios: 

— Ştii, unii oameni ar omori să se nască așa, 
cu magia ta. Chiar dacă ar însemna că n-ar fi decât 
niște zâne de rând. 

Aisha s-a uitat la bolul cu apă pe care nu putea 
să o stăpânească și a continuat cu avânt: 

— Magia nu... este ușoară pentru mine. Am 
fost nevoită să muncesc din greu ca să intru la 
școala asta. Și o să trebuiască să depun eforturi 
extraordinare ca să rămân aici. Dar tu... 

— Ce? Spui că artrebui să fiu recunoscătoare? 

Nu mi-am dorit niciodată să vin aici. Voiam să 
plec acasă. 

— Spun c-ar trebui să fii realistă, mi-a zis 
Aisha. 

Stiam că doar încerca să mă ajute, să mă 
înțeleagă. 

— Ştii măcar ce înseamnă asta pentru mine? 
Să fiu realistă? 

Am fixat-o pe Aisha cu privirea, pe deplin 
vulnerabilă și implorând-o să mă înţeleagă. 

— inseamnă că mama mea adevărată nu m-a 
vrut; că s-a uitat la mine când eram doar un 
bebeluș și m-a abandonat. Şi dacă tu ai impresia 
că nu m-am gândit la asta în fiecare zi de când am 
aflat că am fost schimbată la naștere..., m-am 
străduit să rostesc. Trebuie să cred că mai am ceva 
de aflat. Trebuie! 

Și, zicând asta, m-am prăbușit pe pat. Nu am 
mai putut să-mi alung lacrimile. Aisha a venit și m- 
a îmbrățișat, iar eu m-am relaxat lângă ea, 
sprijinindu-mă de forţa ei. 

O iubeam pe Aisha. Îmi iubeam noua prietenă. 
Cu adevărat. Dar ea era puternică. Trebuia să fie. 

Cu siguranţă mai era ceva în spatele poveștii 
mele cu Rosalind. 

BASMUL #4 


Veniti, zânelor, și luați-mă din 
casa asta 
plictisitoare! 
Lăsaţi-mă să mă bucur de 
toată libertatea 
pe care am pierdut-o. 
— W. B. Yeats 


SUFLETUL ÎMBĂTRÂNEȘTE 


Farah Dowling, Saul Silva și Ben Harvey aveau 
o misiune. Ca pe vremuri. Secretarul lui Farah, 
Callum, dispăruse. Pe timp de pace, ar fi fost 
neliniștitor. Într-un moment ca acesta, în care 
Incineraţii umblau prin păduri și Bloom punea 
întrebări despre Rosalind, era chiar alarmant. 
Trebuiau să afle ce se întâmplase cu el. 

Cineva încercase să acceseze ușa secretă din 
biblioteca ei, dar nimeni nu ajunsese la ceea ce se 
afla la capătul pasajului secret. 

Farah a anulat vraja, o capcană întinsă pentru 
oricine găsea ușa, însă ei trebuiau să afle cine 
fusese autorul. Secretarul ei dispărut, Callum, era 
principalul suspect, dar dacă ar fi fost el, cum 
evitase capcana și unde se afla acum? 

ÎI ajutase cineva să intre pe ușă? Îl ajutase 
cineva să scape? 

E timpul să aflăm. Ben era în biblioteca ei, 
pregătind o soluţie dintr-un amestec de urzici într- 

un pahar de laborator. A turnat soluţia într-o 
cădelniţă din faianţă, a sigilat-o și apoi a aprins 
flacăra sub ea. După o clipă, ceața a ieșit din 
cădelniță și, în apropierea bibliotecii, ceva a 
început să prindă contur: o formă ghemuită, 
incompletă, care odinioară fusese un trup. 

Chipul lui Callum a prins din nou contur. Era 
crispat de durere, iar ochii îi erau plini de teroarea 
trăită în momentul morţii sale. 

Aha! Deci Callum nu scăpase, până la urmă. 

— Callum! a spus Farah aspru. Da. 

Nu-l iubise pe Callum, dar se  simţise 
responsabilă pentru el, așa cum se simţea pentru 
toată lumea de la Alfea. 

— A fost ucis. Cu ajutorul magiei, a precizat 
Ben. 

Precum o întruchipare a profesorului Harvey, 
Ben a scos un borcan pentru probe umplut pe 
jumătate cu Pietre-Recipient. A trecut borcanul prin 
imaginea feței moarte a lui Callum, recoltând o 
mostră, și apoi a închis capacul, după ce tot ce mai 
rămăsese din secretarul lui Farah a dispărut. 

— Cel puţin acum știm unde s-a dus, a spus 
Farah. 

Ințelegând situaţia, ea și Saul s-au privit cu 
expresii sumbre pe chipuri. 

— Şi că în școala noastră există un criminal, a 
completat Saul. 

Cineva din școala asta încercase să treacă de 
toate barierele lui Farah, în încercarea de a ajunge 
la cel mai groaznic secret pe care îl păstrase 
vreodată. Cineva mortal. Și, nu cu mult timp în 

urmă, îi spusese lui Bloom că Rosalind e moartă. 
Trebuiau să-l găsească pe ucigașul lui Callum. 


SPECIALISTUL 


Riven era destul de sigur că Beatrix era de fapt 
iubita lui. Până acum nu mai avusese una, și se 
simțea bine așa. Ea era în căminul lui Riven, 
purtând unul dintre tricourile lui. Pur și simplu își 
petreceau timpul bucurându-se de compania 
celuilalt. 

În timp ce Beatrix se holba pe telefonul ei la o 
fotografie de-a  ciudatei Bloom, care fusese 
schimbată la naștere, dar era în regulă! Riven 
auzise că femeile erau misterioase. 

— E vina ta că le-ai zis tuturor ce-i cu ea, l-a 
informat Beatrix. Acum e cea mai interesantă 
persoană din școală. 

Riven s-a foit, stânjenit, din cauză că se simţea 
vinovat. 

— Peste câteva zile, oamenii o să uite și o să-și 
vadă de viaţă. 

— Eu nu, a spus Beatrix. 

Riven a sesizat asprimea din comentariul ei, 
dar nu știa ce înseamnă. 

— Ai de gând să te porţi ca în filmele alea cu 
obsesii, în care te vopsești roșcată și-i furi viaţa și 
apoi îi porţi pielea sau ceva de genul? 

— Nu fi dezgustător! i-a zis Beatrix. Pielea mea 
este mult mai frumoasă. 

Riven a rânjit și a decis că nu-i păsa ce 
probleme avea fata. Era amuzantă, dar într-un mod 

inteligent, meschin și răutăcios, exact așa cum îi 
plăcea lui. Era o provocare. O plăcea și spera ca și 
ea să-l placă. 

— Atunci, cred c-am să fiu nevoit să lupt 
pentru atenţia ta... 

Riven a sărutat-o pe ceafă și ea l-a lăsat, 
închizând ochii. Când s-a oprit, Beatrix a oftat. 

— Nu, nu! Luptă în continuare! Un pic spre 
stânga. 

Riven a sărutat-o și s-a întrebat de ce trebuia 
mereu să lupte atât de mult pentru tot ce-și dorea. 

Dar, pe de altă parte, dacă n-ar mai fi fost 
nevoit să lupte, și-ar mai dorit acel ceva? 


FOC 


Am traversat curtea sub un nor. La propriu - 
adică un nor chiar plutea deasupra castelului -, dar 
și la figurat, în sensul că mă apăsa un nor negru de 
îndoială. Ținând atât de necesara cafea și micul 
dejun luat la pachet, am auzit două zâne bârfind 
când am trecut pe lângă câteva grupuri de elevi și 
mi-am dat seama că eu eram subiectul senzațional 
al discuţiei lor. 

— Ascultati ce vă zic: și-a incendiat creșa, a 
spus o zână. 

— Nu. A dat foc echipei de softball, a afirmat o 
alta. A făcut-o scrum într-un meci în deplasare. 
Părinţii ei umani n-au avut nicio șansă. Oare i-a 
ucis pe amândoi sau l-a omorât doar pe unul? 

— Pe niciunul, am corectat-o cu voce tare. 

Când s-au întors, crispându-se, am zâmbit, iar 

ele s-au crispat și mai tare. 

— Aşa c-am rămas în urmă c-o crimă sau două, 
le-am spus eu. 

Apoi m-am întors pe călcâie și m-am dus cu 
cafelele la biroul doamnei Dowling. De fapt, lângă 
biroul ei. Aisha îi ţinea locul secretarului, Callum, 
cât acesta lipsea. 

Dacă tot era acolo, o rugasem să-mi facă o 
mică favoare. 

M-am așezat la masa din fața ei, lăsând jos 
cafeaua și micul dejun adus drept ofrandă. 

— N-ai găsit nimic? 

Cât am băut cafeaua și am mâncat din 
caserole, abia am văzut-o pe Aisha în spatele 
teancurilor de dosare cu documente. 

— Au trecut doar două zile de când îi ţin locul 
lui Callum la birou, Bloom. În plus, îți cam fac o 
favoare, așa că poate ar trebui să-ncerci să fii 
recunoscătoare? 

— Haide, doar nu ţi-ai luat slujba lui Callum de 
dragul meu! 

— Ciudat, pentru că-mi aduc aminte că... 

— Ti-am dat o sugestie utilă... 

— M-ai implorat să mă ofer voluntară ca să pot 
căuta informaţii despre trecutul tău, a spus Aisha. 

— E posibil să te fi rugat. Dar se pare că și tu 
te-ai grăbit să profiţi de ocazie și să obţii puncte 
bonus de la doamna Dowling. Am tușit și am 
adăugat: Taci și-ndură! 

— Să-ndur? Serios? Cred că mi-am pierdut 
brusc abilitatea de a citi dosarele. 

— Stai! Crezi că eu am zis să-nduri? Ciudat! De 

fapt, am zis... Am tușit din nou. Ce prietenă bună? 
Frumoasă și inteligentă? Și bună și... 

Cât m-a privit bâlbâindu-mă, zâmbetul Aishei 
și-a mai pierdut din intensitate. 

— Care nu e sigură că poate să fie de ajutor, a 
terminat ea cu blândețe. Arhivele astea par să 
dateze doar de la începutul carierei doamnei 
Dowling ca directoare. Cred că restul sunt păstrate 
în altă parte. 

— Sau au fost tocate, pentru că lui Dowling îi 
place să ascundă informaţii. 

Aisha mi-a aruncat o privire. Poate nu reușisem 
să-mi ascund amărăciunea în ceea ce o privea pe 
Dowling. 

— Chiar dacă aş şti un pic mai multe despre 
Alfea de atunci, aş putea să pun cap la cap 
informaţiile și să aflu de ce m-a adus Rosalind în 
Prima Lume... 

Aisha a oftat. 

— Îți promit că am să mai caut! Oricum trebuie 
să citesc toate dosarele de aici. Nu ştiu cine l-a 
învățat pe Callum să organizeze un birou, dar nu se 
pricepe deloc. Şi nici măcar nu pot să-l sun ca să-i 
pun întrebări. 

— De ce? am vrut eu să aflu. 

Aisha părea să aibă îndoieli. 

— Aparent, a plecat din cauza unei urgente de 
familie. Dowling nu vrea să-l deranjăm cu „prostii 
banale”, a zis și s-a întors la micul dejun. Apropo, 
mulțumesc! Adică, de vreme ce mă tot foloseşti 
drept scuză ca să nu mănânci la cantină, măcar 
atât să faci și tu! 

— Nu evit cantina, m-am apărat eu. Aisha s-a 
uitat pur și simplu la mine, așa că am dat înapoi. 
Deci toți vorbesc despre mine și spun că am fost 
schimbată la naștere. Și ce dacă? E, literalmente, 
cel mai puţin ciudat lucru în ceea ce mă privește. 

— Așa este. Ei nu știu cât de urât sforăi! 

Aisha mi-a zâmbit larg și eu i-am aruncat o 
bucăţică de granola în faţa-i zâmbitoare taman 
când Musa a intrat cu mâncarea în mână și s-a 
trântit imediat pe podea. 

— Care-i treaba? Ochii i s-au luminat preț de o 
secundă. Bloom încă mai pretinde că n-o supără 
bârfele? 

— Încă mai pretinzi că nu te întâlnești cu 
fratele colegei tale de cameră? am replicat eu. 

Aisha și-a înăbușit un râset când Terra a intrat 
cu micul dejun. 

Terra a clipit. 

— Cine pretinde ce? Adică, în afară de Stella, 
care se preface că nu-i este groază să trăiască în 
umbra mamei sale toată ziua, a continuat ea 
zâmbind. 

— Ai putea să nu te mai bucuri atât de mult de 
asta! a subliniat Musa. 

— Aș putea, oare? Presupun că o să vedem la 
adunare. 

Când Terra s-a apucat să mănânce, m-am uitat 
la colegele mele din apartamentul Winx, care 
transformaseră micul birou într-o cantină. De 
dragul meu. Era frumos din partea lor, dar 
exagerau. Deja făcuseră foarte multe pentru mine. 

— N-am nevoie de asta! am zis atât de tare, 

încât toate s-au uitat la mine. N-am nevoie ca voi 
toate să vă schimbati planurile de la micul dejun ca 
să mâncaţi cu mine, de parcă aș fi vreo ratată 
ciudată. Sunt bine! 

Niciuna dintre ele nu părea convinsă. M-am 
ridicat în picioare și am plecat, bombănind că 
trebuia să pregătesc niște eseuri despre poţiuni. 

Toate știam - și eu, și fetele - că numai bine nu 
eram. 


LUMINĂ 


— Este o singură zi, a spus poate încă iubitul 
Stellei. jumătate de zi. 

Stella a oftat. 

— O jumătate de zi în care toată lumea o adoră 
de parcă ar fi însuși soarele. 

— Ea este Regina Luminii, i-a adus aminte Sky, 
ușor crispat. 

Și foarte fermecător. 

Știa că, în ultima vreme, nu se purtase grozav 
cu Sky, dar era sigur că putea să se descurce mai 
bine și să repare ce nu mergea între ei. Stella i-a 
răsplătit efortul cu un mic zâmbet. 

— Toată chestia asta cu adunarea pe care o 
organizează ca să discute despre Incendiațţi... Știu 
că de fapta venit să vadă cum am progresat. 

— Le-ai spus colegelor tale de apartament că 
ai nevoie de un intermediar? Pun pariu că lui 
Bloom i-ar prinde bine acum să-i distragă ceva 
atenţia... 

Obosise să-l audă pe Sky vorbind despre Bloom 

sau să întrebe dacă se gândea la ea. Stella știa că 
greșise față de Bloom. Ea era cea care le spusese 
tuturor că Bloom era un copil schimbat la naștere, 
și nu recunoscuse. 

Vina nu o lăsa să o întrebe pe Bloom dacă era 
în regulă. 

— N-am nevoie de ele! a răbufnit ea în schimb. 
Te am pe tine. 

Apoi s-a oprit, dându-și seama că o făcea din 
nou: se baza prea mult pe el, când ea nu-i 
permisese lui să facă același lucru. Dar, în ciuda 
trecutului recent, Sky a venit lângă Stella și i-a 
atins brațul cu mâna, încercând să o liniștească. 

Poate că nu știa cum să o oprească din a se 
mai baza pe el, tot așa cum nici ea nu știa cum să 
nu apeleze la el. Așa fusese mereu relaţia lor. 

— Sunt la un mesaj distanţă! Dar ai să te 
descurci. Și cu situația asta, și cu ea. 

Stella nu era chiar atât de sigură, însă acum 
era vremea să afle. Două SUV-uri negre au parcat 
lângă bordură. Între ele era un Rolls-Royce negru 
impecabil. 

Sky i-a aruncat o privire liniștitoare și a plecat. 

Singură, Stella a inspirat adânc și s-a îndreptat 
de spate ca să aibă o postură perfectă, așa cum o 
învățase mama ei. Un străjer regal solarian, cu un 
arc prins la spate, a coborât din unul dintre SUV-uri 
și a deschis portiera Rolls-Royce-ului. 

Un pantof Louboutin cu talpă roșie și toc de 
treisprezece centimetri a atins pământul, urmat de 
cea care-l purta. 

Regina Luna din Solaria a coborât în lumina 

soarelui. În copilărie, Stella obișnuia să întrebe 
dacă, în viitor, și ea avea să fie la fel de puternică 
și elegantă ca mama ei, însă nimeni nu-i 
răspundea niciodată. Toţi păreau pur și simplu 
stingheriţi că Stella nu-și dădea seama că așa ceva 
n-ar fi fost posibil vreodată. 

— Stella! a exclamat mama ei. Arăţi uimitor! 

Stella a înaintat, încercând să zâmbească 
suficient de strălucitor încât să întreacă soarele. 


SPECIALISTUL 


Riven n-avea doar o iubită, ci și o gașcă. El, 
Beatrix și Dane își petreceau foarte mult timpul 
împreună, cu toate că Beatrix îi spunea prea 
naivului Dane povești despre cât de periculoși erau 
copiii schimbaţi la naștere. 

— Așa se răzbunau pe Prima Lume zânele 
furioase. Inlocuiau un copil din Prima Lume cu o 
zână și așteptau să facă ravagii. 

— Dar ce înseamnă să facă ravagii? a întrebat 
inocent Dane. 

Beatrix s-a uitat la Riven. El și-a dat ochii peste 
cap, dar Beatrix a zâmbit și-a continuat: 

— Ai auzit de Marele Incendiu din Londra? 

Ascultând-o pe Beatrix cum îi povestea, Dane - 
dulce și credul - căsca ochii mari și-i credea fiecare 
cuvânt. În mod clar intenţiona să-i ceară mai multe 
informaţii, când a zărit-o pe Terra îndreptându-se 
către seră. Riven a observat cum Dane s-a alarmat 
brusc. 

— Copiii schimbaţi sunt vești proaste. De asta 

nu îi provocăm, a terminat Beatrix. 

— Sau cel puţin încercăm..., a spus Riven. 

Dar oare el și Beatrix chiar încercau, într- 
adevăr, din răsputeri? Dacă Bloom ar fi auzit cum 
vorbeau despre ea, ar fi avut tot dreptul să le dea 
foc la păr. Ar fi fost grav. Beatrix avea un păr 
foarte frumos, iar al lui Riven era și mai și. 

Atent la seră, Dane a mormăit: 

— Ne vedem la adunare. 

Nu conta, Dane. Terra nu intenţiona să lase 
lucrurile așa. Nu-l plăcuse pe Dane atât de mult. lar 
fata era mândră. Dane putea pur și simplu să se 
obișnuiască fără Terra în viaţa lui și să rămână cu 
Riven și Beatrix. 

Dane s-a avântat în misiunea lui lipsită de 
speranţă. 

Riven i-a aruncat o privire iubitei lui, ca să 
poată împărtăși gluma. 

— Nu știu ce e mai tragic: faptul că el crede că 
Terra o să-l ierte pentru videoclipul ăla sau că a 
crezut toate prostiile pe care i le-ai debitat despre 
copiii schimbaţi la naștere. 

— Nu toate sunt prostii! Pot să fie foarte 
periculoși. Le-ai făcut tuturor o favoare... 

Își dorea ca Beatrix să nu se mai poarte de 
parcă numai Riven ar fi vorbit despre asta. Da, 
Riven răspândise adevărul despre Bloom, și era un 
ticălos. Însă nu el îi îndrugase minciuni lui Dane 
despre copiii schimbaţi la naștere. 

Dar nu, era în regulă. Erau amândoi implicaţi. 
La asta se referea Beatrix. 

— Teoretic vorbind, pe Stella a luat-o gura pe 

dinainte. Dar probabil e un lucru bun că nu poate 
să afle nimeni că noi am stârnit totul, a remarcat 
Riven. 

Nu știuse cât de intensă și urâtă avea să 
devină bârfa asta. Tot castelul zumzăia de zvonuri. 
De fiecare dată când Riven o zărea pe Bloom, 
aceasta părea pregătită pentru și mai multe vești 
proaste. 

Totul era nasol pentru sărmana roșcată Bloom. 
Dacă ar fi dat foc școlii Alfea, Riven nu ar fi 
învinovăţit-o. 


PĂMÂNT 


Ah, timpul petrecut în familie! Tatăl Terrei 
părea să-și facă griji în privinţa unui proiect, în 
timp ce Sam o hărțuia pe Terra, întrebând-o dacă- 
și terminase sau nu tema. Nu era treaba ta, Sam! 

Terra încerca să arunce un ochi la ce lucra tatăl 
ei. Acesta avea un borcan pentru probe înăuntrul 
căruia se aflau niște Pietre-Recipient, pe care le 
arunca pe furiș într-un cilindru de sticlă. Dacă Terra 
își aducea bine aminte, Pietrele-Recipient erau 
folosite pentru a urmări magia, deci... 

O bătaie în ușă i-a întrerupt gândurile. Toţi cei 
din familia Harvey s-au întors cu faţa spre ușă și l- 
au văzut pe Dane stând agitat în pragul serei. 

— Bună, Terra! a început Dane. Putem să... 

Tatăl și fratele ei s-au ridicat imediat. 
Profesorul extrem de manierat și fratele mai mult 
decât relaxat al Terrei au venit imediat lângă ea, 
cu fețele schimonosite de o furie rece. 

Toată lumea din Alfea văzuse povestea lui 
Beatrix sau auzise despre ea. Toată lumea știa ce 
spusese Dane despre Terra. 

— Deși apreciez că perspectiva istorică a 
patriarhatului se rezumă la faptul că femeile 
trebuie ferite de situaţii supărătoare, mă descurc, 
le-a zis Terra. 

Le-a aruncat o privire care spunea „Luaţi loc, 
băieţi!” și ei s-au așezat din nou. Totuși, s-a 
străduit să-și înfrâneze zâmbetul văzându-l pe 
Dane la ușă. Dane nu conta cu adevărat. Familia ei 
conta. 

Dane părea pierdut, ca un cățeluș, la fel ca 
atunci când îl cunoscuse, un lucru care o făcea să 
se simtă atât de atrasă de el. 

— Nu mi-ai răspuns la mesaje. 

— Am fost ocupată. 

Dane abia a reușit să se uite în ochii ei. 

— Voiam doar să-ţi spun că îmi pare rău. Te-ai 
purtat minunat cu mine și... 

ignorând durerea, Terra era, în mare parte, 
uimită. Chiar mai avea impresia că puteau fi 
prieteni după glumele lui proaste și mozolelile cu 
Riven și Beatrix? Doar nu credea că era atât de 
fraieră, însă dacă asta era părerea lui... 

Cât de greșit o judecase! 

— Știu asta, i-a spus ea. Pentru că sunt o 
persoană bună, Dane. Cred că și tu ești. Nu sunt 
sigur că mai vreau să aflu, dar îţi dau un sfat: ai 
grijă în cine-ţi pui încrederea! 

Zicând asta, i-a închis ușa în nas. 

Din spatele ei, Sam a zis: 

— Parcă tot mai vreau să-i dau un pumn! 

Ea și fratele ei cel enervant nu prea-și 
împărtășeau zâmbetele, dar acum o făceau. Și 
Terra își cam dorea să-i dea un pumn lui Dane. 


APĂ 


În ce se băgase Aisha? Nu înţelegea nimic din 
hârtiile lui Callum, care nu părea să fi fost adeptul 
muncii în echipă. 

Făcea asta pentru Bloom, dar își dorea să facă 
o treabă bună și pentru Directoarea Dowling. Poate 
așa s-ar fi simţit mai puţin șireată, ca și când ar fi 
făcut ceva greșit. 

Ușa s-a deschis și pe ea a intrat regina. 
Profesorul Harvey și Directorul Specialist Silva o 
însoțeau, dar regina Luna era genul de persoană 
de la care nu puteai să-ţi iei ochii. Era mai 
impunătoare decât ar fi putut să transmită orice 
fotografie. Era cea mai atrăgătoare femeie pe care 
o văzuse Aisha vreodată. 

— Regină Luna, dacă aveţi nevoie de ceva pe 
durata șederii dumneavoastră aici..., s-a oferit 
Aisha. 

— Ce drăguţ din partea ta, Aisha! Dar am 
nevoie de mult mai puţine lucruri decât ţi-ai 
imagina. 

Uau! Regina îi știa numele. 

Doamna Dowling a intrat chiar atunci, pășind 
hotărâtă ca întotdeauna. Aisha admira asta, deși 
nu era sigură că admira atitudinea directoarei față 
de administraţie. 

— Doamnă Dowling, vreau să vă întreb câte 
ceva despre aceste dosare când... 

— Dacă nu înţelegi, atunci creează un nou 
sistem! i-a replicat tăios doamna Dowling, iar Aisha 
a tresărit, simțindu-se de parcă ar fi meritat să o 
dojenească, deși nu știa de ce. 

Ea a dat aprobator din cap și ușa s-a închis în 
urma lui Dowling și a reginei Luna. 

Aisha a inspirat adânc și a hotărât să se dedice 
sarcinii sale. Când s-a întors, a răsturnat un teanc 
de dosare, anulând ore întregi de muncă. Ore de 
muncă pe care și le asumase pentru colega ei de 
cameră, și măcar Bloom îi era recunoscătoare? 

Aisha a vrut să ţipe, așa că, în schimb, a închis 
prea cu forţă sertarul dulapului cu dosare, făcând 
să se desprindă o bucată de furnir. 

— Perfect! a mormăit Aisha și s-a aplecat să 
îndrepte situaţia. 

Doar că bucata de furnir nu căzuse. Fusese 
tăiată pentru a crea un compartiment secret. In 
interiorul compartimentului se afla un inel de 
metal, nu mai mare decât o monedă de douăzeci și 
cinci de centi, și de îndată ce Aisha l-a atins, inelul 
s-a umplut cu o energie statică pârâitoare. 

L-a ridicat în lumină. Nimic. 

Apoi, Aisha l-a dus la ureche. 

instantaneu, vocea reginei Luna, care suna 
complet diferit și mult mai puțin caldă, a izbucnit: 
„Asistentul tău a murit aici! In biroul tău! Sigur ai o 
teorie despre ce s-a întâmplat”. 

FOC 


Mergeam prin curte, încercând să-mi ţin capul 
plecat în timp ce alţii nu reușeau să vorbească mai 
încet, când Aisha a venit în fugă spre mine. 

Aisha, pe care nimic nu o fascina de obicei, 
avea probleme cu vorbitul în șoaptă: 

— Bloom! a spus ea. N-o să-ţi vină să crezi ce 
am găsit în biroul meu! 

M-am încordat. 

— Dosare? 

— Un inel care acţionează ca un dispozitiv de 
tras cu urechea! aproape că a tipat Aisha. Cred că 
a fost al lui Callum. Regina Luna a venit la birou - 
arată exact ca Stella, doar că e și mai intimidantă - 
și eu am răsturnat niște hârtii. Am vrut doar să pun 
lucrurile deoparte. Apoi am găsit un inel de metal 
într-un sertar și, când l-am luat, am auzit un băzâit. 
Așa că am dus inelul la ureche. Și îţi jur că am 
auzit-o pe regina Luna cum a spus „Asistentul tău a 
murit aici! În biroul tău! Sigur ai o teorie despre ce 
s-a întâmplat!” 

— Stai un pic! i-am zis eu. Callum nu-și 
vizitează familia? A murit? 

Aisha și cu mine ne-am continuat plimbarea, 
ea începând să-mi povestească totul cu sufletul la 
gură. 

— Și Dowling mi-a spus că a plecat din cauza 
unei urgente de familie. Deci sunt... 

O, doamna Dowling era cea mai rea! Nu-mi 
venea să cred că avusesem vreodată încredere în 

ea. Nu-mi venea să cred că-mi dorisem să mă- 
ncred în ea. 

— A minţit. Şocant! Așadar, Callum a păţit 
ceva. Ce ai făcut cu inelul ăla? 

— L-am pus înapoi, mi-a răspuns Aisha. 

M-am uitat lunga la biata, dulcea și inocenta 
mea colegă de cameră. 

— Nu-mi spune că ai de gând să-l lași acolo și 
să uiţi totul! 

— Exact asta intenţionez să fac. Mi s-a părut... 
greșit. 

— În mod clar, Callum nu era de acord. Ce 
crezi că urmărea? 

Aisha mi-a aruncat o privire cu subințeles. 

— Poate avea și el un prieten care avea nevoie 
să o spioneze pe Dowling? 

Am ignorat replica ironică. 

— Sau cerceta vreunul dintre secretele lui 
Dowling și voia să știe mai multe. 

Callum fusese întotdeauna liniștit și discret. 
Măcar dacă aș fi aflat ceva despre el înainte să fie 
prea târziu... Poate ar fi reușit să mă ajute. 

Fusese ucis în biroul lui Dowling. Cine ar fi 
putut să o facă? Din câte știam, eu eram singura 
elevă care se tot strecura în biroul lui Dowling, iar 
eu nu eram ucigașul. Deși, fără îndoială, toată 
lumea de la Alfea ar fi fost gata să creadă că eu 
eram. 

În timp ce Aisha și cu mine ne plimbam, 
privirile aruncate în direcţia noastră erau din ce în 
ce mai intense, iar băzâitul discuţiilor, tot mai 
sonor. Am vorbit mai încet, ca să nu ne mai audă 

nimeni discutând despre crimă și faptul că ne 
furișam în biroul lui Dowling. 

— Eşti sigură că nu a distrus arhivele...? 

Schimbarea bruscă a subiectului a părut să o 
tulbure pe Aisha. 

— Ce? 

— Arhivele din perioada de dinainte să ajungă 
directoare, i-am amintit Aishei. Nu crezi că le-a 
distrus? 

— Glumești? Femeia aia iubește hârțoagele! M- 
am oferit să încep să scanez fișierele și să le 
introduc în sistemul informatic, iar ea s-a uitat la 
mine de parcă aș fi avut două capete. Arhivele alea 
trebuie să fie în continuare pe undeva. 

M-am oprit din mers și ăla a fost momentul în 
care Aisha și-a dat clar seama că urma să se 
întâmple un dezastru. 

— Bloom! a spus Aisha. E obligatoriu să 
participăm la adunare. 

— Ceea ce înseamnă că toţi o să se 
concentreze la asta. 

— Bloom...! 

— Nu-ţi cer să vii, am asigurat-o eu. 

— E o idee proastă! 

— O idee proastă este să particip la adunarea 
aia unde toată lumea o să se uite la mine de parcă 
aș fi o ciudată. M-am oprit, încercând să-mi 
organizez argumentele. Nu pot să stau și să ascult 
cum oamenii inventează lucruri despre mine. Mai 
ales când nici măcar eu nu știu care este adevărul. 

Aisha a deschis gura ca să mă contrazică, dar 
mi-a văzut faţa și, probabil, cât de serioasă eram. 

A oftat. 

— Bine! Te-a apucat o migrenă cumplită. Abia 
ai putut să stai în picioare. Ne-am înțeles? 

Am zâmbit. 


FOC 


Bănuiam unde să caut arhivele pierdute. Unde 
altundeva, dacă nu în locul în care depozitaseră 
poza lui Rosalind și ascunseseră toate relicvele 
războiului? 

M-am întors în părăsita Aripă de Est. 

Nu mă așteptasem ca Aripa de Est să fie 
ciudată, însă era de un milion de ori mai 
înfiorătoare în lipsa petrecăreţilor și a muzicii. Fără 
focurile de tabără, aici era întuneric, iar holurile 
păreau mai înguste și mai întortocheate. Ca într-un 
labirint. Am cotit cu grijă. 

M-am îndreptat către o ușă și am încercat 
mânerul, doar ca să descopăr că nu era blocat. Era 
un loc la fel de bun ca oricare altul ca să-mi încep 
căutarea. 

Am zâmbit și am deschis ușa. 

Apoi, o mână a închis-o trântind-o. 

Am tresărit speriată din cale-afară și mi-am 
ridicat privirea către cineva care nu părea fericit să 
mă vadă. 

— Ce cauţi aici? m-a întrebat Sky. 


SPECIALISTUL 


Riven se îndrepta spre adunarea Reginei 

Lunatice, când a văzut-o pe Beatrix mergând prin 
locuri întunecate cu aerul unei femei care avea o 
misiune. 

Riven i s-a alăturat cu un zâmbet diabolic. 

— Unde mergem? 

— la uite cum te ţii după mine! Adunarea este 
obligatorie pentru toți. 

O clipă, dispoziţia plăcută în care se afla Riven 
a pălit. lubita lui avea o expresie ciudat de ostilă, 
de parcă nu l-ar fi dorit prin preajmă sau ar fi 
intenţionat să-i facă ceva groaznic dacă ar fi rămas 
pe lângă ea. 

Beatrix i-a aruncat un zâmbet sexy. 

— Deci... vii sau nu? 

S-a întors și s-a îndreptat cu pași rapizi spre 
Aripa de Est. Era o idee bună. Acolo puteau să aibă 
parte de ceva intimitate. 

Ce femeie! Riven a urmat-o de îndată. 


MINTE 


Stella stătea în primul rând, departe de 
colegele ei de apartament și între doi străjeri 
solarieni. Dacă te uitai la ea, ai fi crezut că Stella 
se bucura în sfârșit că se afla în locul ei de drept ca 
prinţesă, dar Musa percepea, vag, altceva. A 
încercat să nu dea curs curiozităţii. La o adunare 
participau mulţi. Dacă ar fi permis cuiva să intre, ar 
fi fost copleșită. 

Dowling, Silva și Harvey se plimbau printre 
elevi, monitorizându-le comportamentul. 

In acel moment, toată lumea s-a liniștit când 

Regina Luna s-a apropiat din partea laterală a sălii. 
Ochii i-au strălucit și lumina a căpătat o nuanţă 
subacvatică. Liniștea s-a așternut imediat în sală. 
Luna s-a uitat în jur. 

— E cam teatral, nu-i așa? a întrebat regina, 
părând amuzată. 

Ochii i-au strălucit din nou și ea s-a scăldat 
într-o lumină caldă și blândă. S-a oprit o clipă, 
dominând scena cu ușurință, graţie și un zâmbet 
dezarmant care spunea „Sunt exact ca voi”. 

Politicienii! a gândit Musa. Luna era clar bună 
la ce făcea, dar Musa nu trebuia să-și folosească 
puterile ca să-și dea seama că nu trebuia să o 
creadă pe deplin. 

— lată-ne! a declarat cu mulţumire regina Luna 
și, apoi vocea ei melodioasă s-a transformat în cea 
a unui povestitor. Când eram la Alfea, relația mea 
cu adunările a fost mereu una controversată. Îmi 
plăcea la nebunie să scap de ore. Uram să mi se 
țină discursuri... Dar nu am venit să vă ţin 
discursuri, a continuat pe un ton mai serios. Am 
venit să vă tratez ca pe adulţii care sunteţi. Să vă 
vorbesc despre Incendiați. 

Musa stătea cu Aisha, Terra și Sam, cei doi fraţi 
părând să se înțeleagă destul de bine astăzi, lucru 
pe care Musa îl considera încurajator. Mai puţin 
încurajatoare i se părea febra regalității din jur. 

— Tot nu-mi vine să cred că e mama Stellei! a 
spus Aisha extaziată. 

— Nu-i așa? i-a raspuns Terra la fel de 
încântată. E o zână extrem de puternică! Fără 
orgoliu. Cu obiective importante. Pun pariu că o 

înnebunește pe Stella! 

Alături, Musa era doar pe jumătate atentă la 
fanele reginei. Citea un mesaj de la Sam, în care 
scria: Încep să cred că de fapt îti place toată treaba 
asta cu furișatul. 

Regina Luna și-a continuat discursul despre 
damnare și întuneric: 

— Au trecut ani de zile de când a fost zărit 
ultimul, însă de curând, după cum știți toți, au fost 
uciși doi dintre ei. 

Sam și-a sprijinit piciorul de al Musei. Fata s-a 
străduit să nu zâmbească și și-a atins ușor brațul 
de al lui, surprinzându-l zâmbind. 

— Musa! a exclamat Terra. 

Musa a ieșit din transa ei hormonală și și-a dat 
seama că Terra se holba la ea. 

— Ce este? 

Inima Musei bătea cu putere. Oare Terra 
văzuse ce se întâmpla? Dacă da... 

— Prin ce trece Stella acum? Se simte groaznic, 
nu? 

Musa a răsuflat ușurată. Ar fi făcut orice și-ar fi 
dorit Terra, câtă vreme nu ar fi bănuit nimic. Și-a 
invocat puterea, urmărind comportamentul ciudat 
al Stellei... 

— Te rog să aștepți! i-a șoptit Terrei. 

— Fiecare suveran al acestui tărâm și-a asumat 
responsabilitatea de a ne apăra ţinutul de aceste 
creaturi. Acum, datoria este a mea, a intonat 
regina Luna. 

Dar, în timp ce magia Musei își făcea efectul, 
Dowling a trecut pe lângă scaunul Stellei și i-a 

atras atenţia Musei. 

— Ce naiba? s-a scăpat Musa. 

Ea a urmărit cu atenţie cum Dowling se plimba 
prin cameră. Aparent, Dowling se asigura că elevii 
ei erau atenţi. Dar în mână ţinea un obiect, un fel 
de cilindru de sticlă. Musa a intuit ce simțea 
Dowling. Neîncredere? Dar faţă de cine? 

Brusc încordată, Musa le-a șoptit celorlalte: 

— Adunarea asta nu este doar despre 
Incendiați. Se mai întâmplă ceva. 


FOC 


Sky s-a uitat în liniște la comoara alcătuită din 
fotografii cu Rosalind care aveau legătură cu mine. 
Nu spusese prea multe de când îi explicasem ce 
intenţionam să fac. 

— Dacă ai de gând să mă judeci, te rog frumos 
să te alături celorlalţi elevi și s-o faci pe la spatele 
meu! i-am cerut eu. 

— Nu te judecă nimeni, mi-a vorbit Sky cu 
blândeţe. 

Am râs batjocoritor. 

— Nu știam că ești orb! Și surd. Ar trebui să te 
duci la doctor. 

Sky a zâmbit, parcă din reflex. Ca și când l-aș fi 
fermecat peste măsură. Fermecat de un copil 
schimbat la naștere. lar asta m-a făcut să am 
încredere în el. Dacă exista vreo persoană căreia 
să-i pot încredința adevărul, Sky era aceea. 

— Am încercat din răsputeri să fiu indiferentă; 
să-i las pe oameni să șoptească când trec pe lângă 

ei și să nu le strig mereu că sunt niște nemernici. 
Am făcut o pauză. Dar adevărul este că e nasol. 
Foarte nasol. 

— Oamenii sunt nemernici, Bloom. Deci poate 
c-ar trebui să ţipi. 

Sinceritatea lui aproape că m-a făcut să simt o 
durere în inimă, de parcă în piept aș fi avut un 
magnet care voia să mă tragă spre el. Am făcut un 
pas înainte, apropiindu-mă. Până când Sky s-a 
îndepărtat, iar eu am simţit în piept lipsa apropierii 
lui. 

— Nu știam că există, a spus Sky. 

M-am uitat la fotografie. Rosalind stătea în 
centru, un general maiestuos care controla totul, 
lângă Dowling, Silva, profesorul Harvey, tatăl Terrei 
- cu toţii, mai tineri - și un bărbat chipeș, cu ochi 
care-mi aduceau aminte de ai lui Sky. 

— E tatăl tău? O cunoștea pe Rosalind? am 
întrebat nerăbdătoare când Sky a dat aprobator 
din cap. 

— Ştiam că o femeie este comandantul lui, dar 
nu pot să-ți spun sigur dacă i-am auzit vreodată 
numele. 

Pentru că Dowling interzisese să se vorbească 
despre Rosalind. Am încuviințat și am rămas încă o 
secundă cu privirea aţintită la imagine. Rosalind și 
tatăl lui Sky aveau cele mai intense priviri dintre 
toţi cei surprinși în poză. Ei doi păreau să 
alcătuiască o echipă foarte puternică. 

— Semeni cu el. 

— Şi mă port ca el, și poate că într-o zi, dacă 
muncesc destul de mult, am să reușesc să devin 

un războinic pe jumătate la fel de bun pe cât a fost 
tatăl meu, a spus Sky imitându-l pe Silva. 

A renunţat la teatru. 

— Scuze! Din reflex. 

— E ciudată să simţi că toţi îl cunosc mai bine 
pe tatăl tău decât tine? 

— Probabil nu la fel de ciudat ca a nu ști cine 
este. Vocea lui Sky era blândă. Locul ăsta. Alfea e 
căminul meu de o viaţă întreagă. Nu pot să-mi 
imaginez prin ce treci, Bloom. Cât de imposibil de 
greu trebuie să ţi se pară totul. 

Simţeam că mă înţelege și aveam nevoie de 
asta. Atât de mult! Mai mult decât ar fi trebuit. 

Am simțit din nou zvâcnirea aia în piept, 
dorindu-mi să fiu aproape de el. Nu să fac ceva 
greșit, ci să mă sprijin de Sky. Să împărţim 
puterea, înțelegerea și căldura. 

— Se pare că nu suntem singurii care pun ceva 
la cale, a șoptit Beatrix. 

Sky și cu mine ne-am ridicat grăbiţi privirea și 
am dat peste Riven și Beatrix, mândri ca niște 
pisici care tocmai descoperiseră o mină de cărbuni 
plină cu canari. 


APĂ 


— Dowling este neliniștită, le-a spus Musa celor 
din grup. 

— La o adică, asistentul ei a murit, a zis Aisha. 

Și Aisha era îngrijorată. Nu era momentul să se 
poarte iresponsabil, și totuși iată că Bloom fugise 
din nou. Lăsând-o să-i fie secretară, Dowling avea 

încredere în Aisha, iar ea nu era demnă de 
încrederea ei. 

— Dar și Silva e în alertă maximă. De parcă 
pretutindeni ar putea să existe o ameninţare. Și... 

Musa a amuţit. Terra s-a uitat la ea, înțelegând 
de ce. 

— Și tatăl meu? 

— E speriat. Extrem de speriat. 

Terra și-a măsurat tatăl din priviri și apoi s-a 
uitat la Dowling și la cilindrul de sticlă din mâna ei. 
Terra nu era proastă. Clar punea cap la cap niște 
indicii. 

— Mai devreme făcea ceva, a zis ea lent. Cu 
pietrele pe care le folosesc pentru Recipient. 
Urmărește magia. Și acum doamna Dowling are... 

Vocea reginei Luna a acoperit toate celelalte 
voci, anunţul răsunând prin încăpere ca un 
clopoțel. 

— În Solaria urmărim cel puţin cinci Incendiaţi. 
Amenințarea este serioasă. Și tinde să devină și 
mai serioasă. 

Un murmur a străbătut mulțimea. Brusc, elevii 
se confruntau cu gravitatea situaţiei. Aisha se 
întreba dacă mai simțea vreunul dintre ei ce 
simţea ea. O parte din ea se gândise la Alfea ca la 
un joc la care putea să exceleze, dar ăsta nu era 
deloc un joc. 

Regina Luna a continuat: 

— Conflictul se ivește la orizont. În trecut, Alfea 
reprezenta principalul teren de antrenament 
pentru zânele și Specialiștii care se luptau cu 
Incendiaţii. Se pare că va fi din nou. E vremea să 

fiți atenţi cu toții! 
SPECIALISTUL 


A fost destul de grozav, cugeta Riven. El și 
iubita lui, prietenul său cel mai bun și... amica 
schimbată la naștere care complica totul. Umblau 
prin Aripa de Est în căutarea aventurii. Comiteau 
infracțiuni, deși Riven nu-și dăduse de fapt încă 
seama ce infracțiune săvârșeau. li plăcea să îl vadă 
pe Sky chiulind de la adunare și făcându-și niţel de 
cap. Riven și Beatrix îi tachinau pe Bloom și Sky cu 
relaţia lor ilicită-și-totuși-pură. Riven era fericit. 

— Vai! O aventură emoţională! i-a luat Beatrix 
peste picior pe cei doi iubiţi cu siguranţă nu prea 
tineri. De fapt, e mult mai grav! 

Sky s-a întunecat la faţă. În mod clar, îi 
atinsese un punct sensibil. Riven nu voia să strice 
distracţia, așa că, înainte ca Sky să apuce să 
reacționeze, Riven a tras de o ușă din cealaltă 
parte a camerei. Un lacăt greu a zăngănit. Sunetul 
i-a atras atenţia lui Beatrix. 

— O, îmi plac ușile încuiate! 

Riven trăia ca să îi distreze pe alţii. 

— Ce-i aici, în spate? a întrebat Riven. 

Dacă tot intrau ilegal, măcar să o facă așa cum 
scria la carte. 

— Nu știu, i-a răspuns Sky rigid. Silva e 
singurul care are cheia. 

Bloom s-a apropiat încet de ușă, părând 
intrigată. Vedeţi, nu avea resentimente din cauză 
că bârfise că era un copil schimbat la naștere. 

Riven îi dădea o mână de ajutor în misiunea ei. 

— Deci cum intrăm? a întrebat Bloom. 

— Nu intrăm, a răspuns Sky, stricându-le tot 
cheful. 

Și Bloom era de aceeași părere. 

— Și dacă acolo sunt mai multe chestii? E cam 
singurul motiv pentru care am venit aici și... 

— Am să-l întreb pe Silva când am să-l văd 
data viitoare. 

Sky încerca să pună capăt conversaţiei, însă 
Bloom se uita cu încăpățânare la ușă. Se 
transforma într-o bătălie a voinţelor. Sky nu știa 
mare lucru despre roșcate, gândea Riven. 

— Sky! a spus Bloom. 

— Cu cât îi zici mai mult „nu”, cu atât mai mult 
își dorește asta. Cedează, i-a spus Riven mieros. 

— Chiar trebuie să vorbim despre 
consimţământ? l-a tachinat Beatrix. 

Trebuiau să discute despre cuvintele cu dublu 
înțeles? Pentru că Riven refuza să renunțe la ele. 

Bloom s-a întors cu faţa la Beatrix și Riven. 

— Ce spuneaţi că faceţi aici? i-a întrebat ea. 

Uau, o ajutau! Sky era cel care-i stătea în cale. 

— Suntem de partea ta, i-a răspuns Beatrix. 

Și era adevărat: iubita lui Riven avea întru totul 
dreptate! 

— N-am nevoie de ajutor din partea unor 
oameni care postează videoclipuri în care-și bat joc 
de prietena mea! 

Riven s-a crispat în sinea lui, dar a refuzat să 
se dea de gol. 

— Uite, știu că videoclipul a fost prea mult, dar 

eu nu am spus nimic despre Terra. Doar eram de 
faţă. Beatrix a făcut o pauză lungă. Dacă vrei să te 
superi pe unul dintre noi, gândește-te la 
nemernicul care le-a zis tuturor că ai fost 
schimbată la naștere. 

Sky și Bloom au îngheţat. Amândoi s-au uitat la 
Riven. 

Și, deodată, Riven nu s-a mai simţit binevenit, 
inclus sau fericit. 

— Nu așa mă gândeam c-ai să mi-o tragi azi, 
Bea, i-a zis cu răceală și a plecat în grabă, refuzând 
să audă ce avea de zis Sfântul Sky despre situaţia 
asta. 

Nu suporta să mai audă un cuvânt din gura lui 
Beatrix. Nu suporta dezamăgirea de pe chipul lui 
Sky. Nu știuse că Sky avea așteptări de la el. A ieșit 
cu pași mari pe teren, alergând sub cerul liber și 
dorindu-și doar să plece cât mai departe. 

— Chiar fugi de mine? l-a întrebat Sky. 

Riven s-a lăsat ademenit și s-a întors. 

— Bine! Sunt pregătit să aud ce ticălos sunt! 

— Ești, a spus Sky răspicat, iar Riven s-a 
abținut să tresară. Adică, ai fost dintotdeauna unul. 
Dar de când... 

Sky a ezitat. În mod clar, Sfântul Sky își făcea 
griji să nu-i rănească sentimentele lui Riven, chiar 
dacă Riven era îngrozitor și, aparent, Sky așa îl 
considerase tot timpul. 

— De când ce? l-a încurajat Riven. Exact! Abia 
aștept să aud! 

— Bine, în regulă. Ești și mai ticălos de când ai 
început să te culci cu Beatrix. 

— Habar n-ai! l-a tachinat Riven. 

Gluma nu a părut să-l amuze pe Sky. Și ce mai 
rămânea din relaţia lor, dacă Riven nu-l făcea pe 
Sky să râdă? Riven știa că era singurul motiv 
pentru care Sky îl ţinea prin preajmă. 

— Fii și tu serios! i-a cerut Sky. 

Riven i-a întâlnit privirea. i 

— Sunt! a replicat el furios. Imi place de 
Beatrix. Și ea este prima persoană din nenorocita 
asta de şcoală care mă place aşa cum sunt. 

Din punctul de vedere al lui Beatrix, el nu era 
un proiect pentru Sfântul Sky. Nu... ce fusese 
pentru Terra. Nu doar o pasiune pentru o 
bunăciune, ca Dane. Beatrix îl alesese pe Riven. 
Uneori, exagera. La fel și el. Era în regulă. Nu 
intenționase asta. Riven înțelegea. Se înțelegeau 
reciproc. 

— Şi eu ce sunt? a întrebat Sky încet. 

— Tipul care se crede întotdeauna mai bun 
decât mine! Riven a așteptat ca Sky să nege, știind 
că nu avea să o facă, apoi a continuat: Și de ce îmi 
aruncați toți asta în față? Ai iubită. Poate ar fi mai 
bine să nu mai stai pe lângă boboace cât timp 
prințesa rămâne agaţă de tine! 

— Nu aşa stau lucrurile! s-a răstit Sky. 

Riven nu voia să-l rănească pe Sky. Dar avea s- 
o facă, pentru că era un om oribil. Pentru că se 
săturase ca totul să fie oribil când acţiona el, și 
perfect când era vorba despre Sky. 

— Ești sigur? l-a întrebat Riven. Pentru că 
poate asta văd toţi ceilalţi. Inclusiv Stella. Și, 
sincer, probabil ăsta e și motivul pentru care mi-a 

spus de la bun început că Bloom a fost schimbată 
la naștere. 


MINTE 


Musa știa că Terra își făcea griji pentru tatăl ei, 
Dowling și orice altceva se întâmpla cu ei. Și ea era 
îngrijorată, dar totul se risipea când o săruta Sam. 

— Vreau s-o fac în public, i-a spus Sam cu 
blândeţe, sărutând-o din nou. 

Deși i-a plăcut, l-a împins. 

— Şi îmi place că avem ceva doar al nostru. Nu 
e vorba doar despre Terra. Dacă toţi elevii o să afle 
că suntem împreună, am să simt reacţiile tuturor. 
Bune sau rele, pozitive sau negative. 

Sam a oftat. 

— Știu că trebuie să le simţi, dar trebuie să-ţi și 
pese? 

— Mi-aș dori să fie atât de simplu! 

Musa își dorea să-i fi putut explica cum era 
pentru ea, cum fiecare gând despre propria 
persoană era ca un val care putea s-o ducă în larg 
sau să o scufunde. Nu știa cum. 

După cum o privea Sam, părea să înţeleagă cât 
de greu îi era să spună cuvintele cu voce tare. 

— Nu te supăra, dar se pare că... e cam de 
rahat să fii empată. 

— Nici întâlnirea cu un empat nu e chiar floare 
la ureche! 

Musa intenţionase ca replica ei să fie o glumă, 
însă păruse prea reală. 

— Merită, i-a spus Sam cu blândeţe. 

Asta zicea acum, dar Musa știa că, într-o zi, 
avea să se supere pe ea. Că Terra avea să se 
supere pe ea. Când oamenii credeau că ești fata 
care știe totul, se așteptau să le dai totul. Dar 
acum, își dorea doar pentru ea asta. 


FOC 


Am încercat din nou ușa încuiată, în timp ce 
Beatrix s-a uitat în dorul lelii la fotografiile cu 
Rosalind pe care le scosesem. 

— Deci, a spus Beatrix. Rosalind. Lasă-mă să 
ghicesc! Crezi că ea a fost cea care te-a schimbat 
în Prima Lume. 

Nu am răspuns. Beatrix a studiat fotografiile în 
continuare. 

— Era aprigă, a comentat Beatrix. 

Asta m-a făcut să mă opresc. 

— La petrecere mi-ai spus că nu știi cine este, 
am zis, precaută. 

Beatrix a ridicat din umeri. 

— Nu ai vrut să-mi zici motivul, așa că nici eu 
nu ţi-am spus nimic despre ea. 

— Oricum nu contează. Am dat doar peste 
piste false. Cu excepţia ăsteia. 

M-am oprit, frustrată, în faţa ușii încuiate. 

— Așadar, să intrăm! a sugerat Beatrix. 

— E încuiată, am subliniat eu. 

— lar tu ești o Zână de Foc. Te-am văzut la oră, 
Bloom. Știu că ești puternică. Mă-ntreb doar cât de 
puternică... 

Pe cât de puternică trebuia să fiu. Am întâlnit 

ochii negri ai lui Beatrix. 

— Dacă aș fi vrut, aș fi putut să trec de ușa 
asta. Aș fi putut să incendiez și toată școala, dar mi; 
puterea este problema mea. 

— E bine de știut! a spus Beatrix cu glas 
mieros. 

Telefonul mi-a băzâit: un mesaj de la Sky, în 
care scria: 7ot acolo ești? M-am gândit la ușă, iar 
apoi la mesaj. 

— Doar că nu vreau să îl pun într-o lumină 
proastă pe Sky. 

— Dar vrei răspunsuri... 

Ce iți dorești mai mult: pe Sky sau răspunsuri? 
insinua tonul lui Beatrix. Dar bineînțeles că voiam 
răspunsuri. Și nu mi-l puteam dori pe Sky. 

Luând o hotărâre, i-am răspuns la mesaj: Wu. 
Am probleme cu colegele de apartament. Vorbim 
mai târziu. Când am terminat, mi-am ridicat 
privirea. 

— Presupun că aș putea să topesc balamalele? 

Chipul lui Beatrix spunea că era puţin 
impresionată de sugestia mea. Dar apoi a ridicat 
lacătul care nu mai bloca ușa. 

— Sau aș putea să-l sparg. 

Asta nu-mi trecuse prin cap. Am presupus că 
nu gândeam ca o fată rea, așa, ca Beatrix, dar 
credeam că pot să-mi petrec timpul cu una. 

— Aşa nu lăsăm prea multe urme, am 
recunoscut eu. 

Am intrat împreună pe ușă. 


LUMINĂ 

O rază de lumină emana din mâinile Stellei în 
timp ce stătea în biroul directoarei. Exersase cu 
Dowling de o sută de ori, dar acum o urmărea 
mama ei. Chipul reginei Luna era de necitit. 

— Ce vrei să facă lumina? a întrebat Dowling. 

Stella și-a adunat toată hotărârea și magia, iar 
raza s-a separat în șapte fascicule identice de 
lumină albă. 

— Nu-ţi uita scopul! a spus Dowling. Tu 
controlezi lumina. Nu ea te controlează pe tine. 

Stella și-a mișcat mâna, îndoind cele șapte 
fascicule, rezultatul fiind același cu trecerea luminii 
printr-o prismă. Razele au format un curcubeu 
perfect colorat. 

— Bine lucrat! a rostit Dowling cu vocea ei 
gravă. 

Stellei i s-a părut că strălucea, chiar dacă 
lumina a dispărut. 

Până când și-a auzit mama zicând: 

— Spune-mi, te rog, că a fost o glumă! Regina 
Luna s-a uitat cu răceală la Dowling. Aţi învăţat-o 
să facă un curcubeu. Să își arate puterea, a spus 
pe un ton personal și afișându-și adevărata față, 
diferită de masca la care apelase toată ziua. 

Stella și-a dorit să se facă mică și să dispară. 

— Am discutat despre asta la sfârșitul 
semestrului trecut, a spus calmă Dowling. 
Restaurarea magiei reprezintă un proces. 

— Nu mi-am trimis fata înapoi la Alfea pentru 
un proces! a izbucnit Regina. Am trimis-o pentru că 
mi-aţi promis că o veţi ajuta să-și revină după 

incidentul cu Ricki. 

Menţionarea numelui lui Ricki și modul în care 
mama ei vorbea despre ea, ca și când ar fi fost o 
jucărie stricată, erau ca niște lovituri fizice pentru 
Stella, dar fata încerca din răsputeri să nu se 
poarte ca și când ar fi simţit durerea. 

— Incidentul s-a petrecut deoarece înainte a 
fost instruită să se concentreze doar la rezultat, a 
răspuns Dowling cu o urmă de răceală în glas. 

Mama Stellei a privit-o pe Dowling cu un 
dispreț rece și regal. 

Dowling s-a uitat la Stella, iar tonul ei a căpătat 
o nuanţă neutră. 

— Când va fi pregătită, vom trece la o magie 
mai puternică. Va dura o vreme. 

— Să îţi recit lista de ameninţări cu care ne 
confruntăm cât alegi să nu te grăbești? a întrebat 
regina Luna. 

— Mamă..., a șoptit Stella. 

Regina Luna s-a uitat la Stella, fără să ridice 
vocea când i s-a adresat: 

— Nu vorbi în timp ce vorbesc eu! Și-a mutat 
atenţia din nou la Dowling. Solaria este ţinutul cel 
mai puternic în Lumea Cealaltă. Ea este 
moștenitoarea sa. O prelungire a acelei puteri. 

Stella nu voia să o contrazică, dar se lupta 
pentru viaţa ei. 

— Dar ceea ce face doamna Dowling 
funcţionează! Puterea mea a crescut atât de 
mult... 

— Nu mă întrerupe când vorbesc! a zis regina 
Luna pe un ton mai dur. 

Stella și-a amintit ce făcuse în poiană ca să o 
protejeze pe Bloom. Era mândră de fapta ei și se 
putea încuraja cu asta. 

— L-am orbit pe unul dintre Incendiaţi, a spus 
ea. 

— Și a făcut-o cu precizie și pricepere, aș putea 
adăuga, s-a auzit Dowling. 

— Şi crezi că asta înseamnă puterea? a 
întrebat mama Stellei. 

Brusc, ochii reginei au strălucit într-o nuanţă de 
galben aprins. Lumina a părut să învăluie camera, 
iar mama ei a dispărut. Stella s-a întors, ca să vadă 
că dispăruse și Dowling. 

Stella a rămas fără aer. A închis ochii. Când i-a 
deschis, nu se mai afla în birou, ci în întuneric. 
Complet singură. Simţindu-se la fel de singură și de 
speriată ca atunci când era mică. Ştia că nu e 
adevărat, dar tot era îngrozită. 

A vorbit foarte încet. Implorând: 

— Te rog, încetează! 

A închis ochii. Din fericire, s-a trezit iar, brusc, 
în biroul directoarei, unde se simțea în siguranţă. 

Mama sa a pășit direct în fața ei. Nu mai era o 
fiinţă creată din lumina soarelui, ci una din gheaţă 
și foc, orbitoare și îngrozitor de rece. 

— Când controlezi lumina, a spus regina Luna, 
controlezi ce văd oamenii. Şi, în ciuda a ceea ce se 
spune că ar fi lucruri de valoare în viața asta, 
aparențele sunt importante. 

Stella nu se putea opri din tremurat. Mama ei 
s-a întors, mutându-și atenţia asupra lui Dowling. 

— Tu știi asta mai bine ca oricine, Farah! Mai 


198 


ales având în vedere eforturile mele de a te ajuta 
să le păstrezi. 

— Da, amândouă ne-am străduit să păstrăm 
reputaţia ținutului Solaria, a recunoscut Dowling. 

Stella nu știa ce însemna asta, dar își dădea 
seama că între mama ei și directoare se 
petrecuseră mai multe decât și-ar fi putut ea 
închipui. Poate că Dowling nu era de partea ei. 
Poate că erau amândouă împotriva ei. 

— Stella, a rostit clar Dowling, ai făcut o treabă 
excelentă! Poţi să pleci. 

Când a ieșit, Stella a trecut clătinându-se pe 
lângă Aisha, care bâjbâia în birou căutând ceva: 
Stella putea doar să spere că Aisha nu avea să 
observe cât de tulburată era. 


PĂMÂNT 


În seră, Terra și-a surprins tatăl înjurând 
cilindrul de sticlă plin cu Pietre-Recipient. 

— S-a întâmplat ceva cu proiectul tău? Pot să 
te ajut! s-a oferit ea imediat. Doar... 

— Nu e momentul potrivit! a izbucnit tatăl ei. 

Terra a dat înapoi. Tatăl ei nu îi vorbea 
niciodată așa, iar fata a văzut imediat regretul pe 
chipul lui. 

— Îmi pare rău, dragă! a rostit bărbatul pe un 
ton care voia să-i transmită tu ești fetita mea. Dar 
sunt bine. Mulţumesc, totuși! 

Vorbele lui nu au liniștit-o deloc. 

— Dacă s-ar întâmpla ceva, mi-ai spune, nu? a 
întrebat disperată Terra. 

— Bineînţeles că da, a liniștit-o tatăl ei. 

Ea l-a fixat cu privirea, încercând să își ascundă 
dezamăgirea și întorcându-se apoi cât de repede a 
putut în apartamentul Winx, unde le-a găsit pe 
Aisha și Musa, cărora le-a spus: 

— M-a minţit în faţă! De ce ne mint cu toţii? 

— Poate sunt nevoiţi să o facă. Regina Luna... 
Aisha părea neliniștită, ca și când ar fi știut ceva ce 
ele nu știau. Pare să prețuiască secretele. 

Musa i-a aruncat Aishei o privire deosebit de 
tăioasă. 

— Orice s-ar întâmpla, sunt sigură că ei cred că 
acționează corect, a continuat Aisha. 

— întotdeauna fac așa, a spus Musa 
posomorâtă. 

— Atunci trebuia să-mi zică „Terra, nu pot să îţi 
spun”. Nu să mă mintă! 

Terra era pe punctul de a-și frânge mâinile. 
Musa și-a mutat privirea, ca și când ar fi regretat 
dintr-un motiv oarecare. Aisha, ca de obicei, a 
încercat să rezolve problema. 

— l-a făcut doamnei Dowling un preparat cu 
Pietre-Recipient, nu? Și treaba Pietrelor-Recipient 
este să citească magia, lucru pe care îl făceau la 
adunare. 

Fetele s-au uitat una la cealaltă, analizându-i 
spusele. 

— Așadar, avem de-a face cu un cadavru, a 
continuat Aisha. Adulţi îngrijorați... 

— Dar dacă ei cred că o zână l-a ucis pe 
Callum? a întrebat Musa. 

— O zână care a participat la adunare, a 


200 


completat Aisha. 

Profesorii căutau printre elevi suspectul de 
crimă. 

— Erau nervoși și după aceea, a spus Musa, iar 
Terra a dat din cap, gândindu-se la tatăl ei, care se 
juca în seră cu cilindrul. Deci în mod clar nu au 
găsit-o. 

Ușa s-a deschis cu un bubuit, iar Sky a dat 
buzna în cameră, întrerupându-le munca de 
detectivi. 

— Bloom e aici? 

Aisha i-a ignorat întrebarea, adresându-i alta: 

— Ţi-a povestit Silva? Ce s-a întâmplat azi? 
Trebuie să îţi fi povestit. 

Sky s-a încruntat. 

— Astea-s problemele din apartament de care 
vorbea Bloom? 

— Aăă, a spus Musa. N-avem nicio problemă 
aici. 

Sky s-a încruntat. 

— Acum chiar că nu mai înţeleg nimic! 

Terra știa prin ce trece el. În plus, ea terminase 
cu secretele și avea încredere în Sky. El era bun cu 
Riven: ar fi fost bun cu oricine. 

Așadar, și-a exprimat părerea: 

— Asistentul lui Dowling a murit și profesorii 
cred că ucigașul este o zână și s-au folosit de 
adunare ca să o găsească, dar nu au făcut-o, 
deoarece el sau ea în mod clar nu era acolo, iar 
acum nu mai credem și nu mai avem încredere în 
absolut nimeni... 

Sky a înjurat. 

— Beatrix! 

Preţ de o clipă, Terra a fost pur și simplu 
nedumerită. Sky venise aici ca să o caute pe 
Bloom. Ce legătură avea iubita tocilară a lui Riven 
cu Bloom? 


FOC 


În camera care nu mai era încuiată, peste tot 
erau hărţi împrăștiate, pe la colţuri aflându-se niște 
relicve militare și cutii cu dosare. Și peste tot era 
un praf ce dădea de înţeles că încăperea nu mai 
fusese deschisă de ani de zile. 

Cercul acoperit cu nisip din mijlocul podelei era 
pur și simplu ciudat. 

— Ştiam că Alfea are un trecut militar, dar încă 
este o școală. Locul ăsta? Seamănă cu... un 
cabinet de război, am spus eu tulburată. 

Nu știu ce a făcut Beatrix, dar, brusc, textura 
nisipului a părut să se schimbe, curgând în linii și 
cercuri. M-am uitat în jos și am dat peste o hartă 
cu Lumea Cealaltă apărând în mijlocul camerei. 

— Nu seamănă cu un cabinet de război. Chiar e 
unul. Un loc unde oameni puternici și necinstiţi 
decid cine trăiește și cine moare. 

Nu știam ce să înțeleg din asta, așa că m-am 
îndreptat spre dosare. Aveam nevoie de dovezi 
clare. 

Beatrix pur și simplu m-a urmărit cum 
scotoceam prin cutii. Nu după mult timp, am întins 
hârtiile pe dulapuri. Alcătuiam o cronologie. 

— Se pare că Rosalind nu prea a trecut pe la 

școală în 2004. 

— Serios? a spus Beatrix. Conducea cruciada 
împotriva Incendiaţilor. 

— Trebuie să aflu unde se afla în decembrie, 
când m-am născut eu. 

Asta a părut să o intereseze pe Beatrix, deși nu 
știam de ce o privea data nașterii mele. Insă eu 
eram mai preocupată de ceea ce tocmai 
descoperisem printre cutii. 

— Cred că ăsta ar putea fi jurnalul lui Rosalind 
din anul ăla. 

Telefonul mi-a bâzâit din nou. Apoi din nou. Și 
din nou. 

— E cam deranjant, a remarcat Beatrix. 

Mi-am scos telefonul, uitându-mă cu un ochi la 
mesaje. Fără să le văd cu adevărat. 

— Nesfârșitele mesaje de grup din apartament. 
Am să le citesc mai târziu. 

Mi-am lăsat telefonul pe masă și am luat 
jurnalul lângă unul dintre rafturi, încercând să pun 
totul cap la cap. 

Beatrix nu și-a mutat privirea de la telefonul 
meu când a băzâit din nou. Probabil o deranja. 

Am încercat să o fac să se concentreze la 
lucrurile importante. 

— Se pare că Rosalind a fost într-un loc numit 
Aster Dell. 

Beatrix s-a apropiat încet de telefonul meu 
care, chiar atunci, a încetat să mai bâzâie. Era 
minunat. 

Am continuat, entuziasmată: 

— Dar dacă părinţii mei biologici nu sunt elevi? 

Dacă sunt din Aster Dell? 

Beatrix s-a uitat la mine, rostind pe un ton 
amabil: 

— Ai zis cumva Aster Dell? 

— Mada. Poţi să mai faci o dată chestia aia cu 
harta? Poate reușesc să-l găsesc. 

Un zâmbet s-a ivit pe chipul lui Beatrix. 

— Nu este nevoie. Chiar știu unde este. Vrei să 
mergi? 

Îmi dorisem să primesc răspunsuri, dar ideea 
de a-mi fi brusc oferite m-a ametit. 

— Ce? Acum? 

— E la câteva ore de aici, m-a ispitit Beatrix. 

Am ezitat, neștiind ce să-i răspund. 

Beatrix a continuat: 

— Ai chiulit de la adunare, l-ai minţit pe Sky și 
ai intrat prin efracţie în cabinetul secret de război. 
Acum ai de gând să renunţi? 

Avea dreptate. Dar nu puteam să îmi imaginez 
cât de consternată ar fi fost Aisha dacă ar fi știut 
ce facem. Deci probabil că nu se cuvenea să fac 
așa ceva. 

— Spun că se face târziu și că poate nu vreau 
să chiulesc împreună cu o persoană pe care abia o 
Cunosc. 

— Ştii că te-am ajutat mai mult decât toți 
ceilalți să ajungi mai departe. Și că și eu chiulesc 
de la școală cu o persoană pe care abia o cunosc. 

Un alt argument foarte bun. Dar totuși, aveam 
încredere în Aisha mai mult decât în Beatrix, iar 
vocea Aishei din mintea mea îmi spunea să refuz. 

— Dar poate că doamna Dowling o să-ți 

mărturisească tot, acum că ai găsit camera pe care 
o ţine încuiată, mi-a zis Beatrix cu o voce blândă și 
insinuantă. Ca să-i împiedice pe oameni să afle 
adevărul. 

Între timp, ajunsesem să o cunosc prea bine pe 
doamna Dowling. Și-ar fi păstrat secretele. Nu mi- 
ar fi spus niciodată nimic. 

Am inspirat adânc și am hotărât să-i acord 
încrederea mea. 

— Cum ajungem acolo? 


SPECIALISTUL 


Riven stătea întins în patul lui și se uita pe 
telefon, când Sky a dat buzna și i-a cerut să-i 
spună unde era Beatrix. Lui Riven nu îi venea să 
creadă ce atitudine avea Sky. Ce, Sky avea acum 
nevoie de trei femei? 

— Beatrix nu este atașată chirurgical de mine. 
Așa că nu știu ce să-ţi zic. Ce treabă ai cu ea? 

— O caut pe Bloom! a spus Sky. 

Mult prea tare. 

O, Dumnezeule! Haide, Sky, Riven voia să 
trăiască! 

Cu ajutorul sprâncenelor, dar și cu toată forța 
minţii lui, Riven a încercat să îi facă semn lui Sky 
să-și ţină gura, însă acesta nu a sesizat și a 
continuat să tune și să fulgere: 

— Nimeni nu știe nimic de ea, iar Beatrix a fost 
ultima persoană despre care știu că a fost cu 
Bloom... 

Ușa de la baie s-a deschis și Stella și-a făcut 

apariţia. Riven încercase să îi facă semn lui Sky că 
ea asculta! 

Stella era un turn de furie blondă. 

— Serios? Ti-am trimis cam douăzeci de 
mesaje, iar tu fugi în căutarea lui Bloom? 

Aparent, el nu-și dăduse seama! 

— Mda, succes cu asta! i-a urat Riven. 

Riven i-a aruncat Stellei o privire de genul ti- 
am spus eu când s-a ridicat și a ieșit din cameră, 
închizând ușa ca să nu îi mai audă. Trebuia să-și 
găsească iubita. 


PĂMÂNT 


Terra a intrat cu Aisha și Musa în biroul 
directoarei, unde au înfruntat-o pe Dowling. Și pe 
tatăl Terrei. 

Aisha, cea raţională, le-a explicat că o bănuiau 
pe Beatrix și că fusese singură cu Bloom în Aripa 
de Est. 

Terrei nu-i venea să creadă că Dowling chiar 
încerca să își păstreze avantajul. 

— Și ce a căutat Bloom acolo? 

— Asta e important pentru dumneavoastră? a 
întrebat Musa. 

— Ceea ce contează este că Beatrix nu a fost 
la întrunire, a spus încet Aisha. 

Dowling și Harvey s-au privit reciproc, tăcând 
în continuare. Terra nu se mai putea controla nici 
măcar o clipă în plus. Toată lumea trebuia să 
înceteze cu secretele, altminteri cineva avea să fie 
rănit. 

— O, Dumnezeule! Știm că asistentul Callum a 
fost ucis! Că a fost o zână. Și știm că v-aţi folosit 
de adunare ca de un pretext, ca să aflați cine a 
făcut-o. Așa că puteți să încetați cu prostia asta? 

— Terra..., a început tatăl ei. 

— Nu! N-ai dreptul să-mi spui să tac! lar dacă 
Bloom pățește ceva pentru că ai ţinut secrete faţă 
de noi... 

Întinzând mâna, Musa a atins-o ușor pe Terra 
pe braţ. O, ce drăguţ! Corect; ele erau Clubul Winx, 
și plănuiau să rămâne unite ca să rezolve 
problema. Terra a dat din cap spre dulcea ei colegă 
de cameră și s-a potolit. 

— Nu am mai primit vești de la Bloom de 
câteva ore. Și nimeni nu a văzut-o pe Beatrix, a 
adăugat, grăbită, Aisha. 

Discuţia a fost întreruptă de domnul Silva, care 
a dat buzna pe ușă, aproape vibrând din cauza a 
ceea ce păreau a fi vești importante. El s-a 
controlat, aruncând o privire  neîncrezătoare 
Clubului Winx. Terra părea gata să explodeze din 
nou de indignare. Nu mai accepta să li se ascundă 
informații! 

Dar Dowling a dat din cap. 

— Ele știu. 

— Unul dintre străjerii reginei a fost doborât, a 
rostit Silva cu răceală. Mașina lui de teren a 
dispărut. 

Terra și celelalte s-au privit reciproc, brusc 
îngrozite. Beatrix dobora străjeri și fura mașini de 
teren? Unde pleca? Unde o ducea pe Bloom? 

Deodată, Terra nu a mai fost atât de sigură că 

ea și colegele ei de apartament se puteau 
descurca cu asta. Se simţea ca un copil speriat 
care dorea să i se spună că totul avea să fie bine. 
Insă nu și dacă era o minciună. 
— O vom găsi, a spus Dowling, iar Terra s-a 
agăţat de sunetul autoritar al vocii ei. Te asigur! 


LUMINĂ 


Stella a traversat încăperea spre Sky. 

— Am nevoie de tine! 

Pentru prima dată, cuvintele nu au părut să 
aibă vreun efect asupra lui Sky. El s-a uitat la ea ca 
și când nu ar fi cunoscut-o, iar problemele ei nu l-ar 
fi privit. 

— Bloom a dispărut! a spus, ca și când ar fi 
fost cel mai important lucru din lumea lui. Nu știu 
dacă este în pericol sau doar se ascunde, dar, 
oricum ar fi, probabil că totul are legătură cu toţi 
cei care știau că a fost schimbată la naștere. 
Mulțumită ţie! 

Cuprinsă de vinovăţie, Stella a rămas fără 
cuvinte. Nu știa ce să spună, căci nu avea nicio 
scuză pentru ce făcuse, iar Sky în mod clar nu 
intenţiona să accepte una nepotrivită. 

El era mereu protector, dar acum nu o proteja 
pe ea. O vedea ca pe cineva de care alţii aveau 
nevoie să fie apăraţi. Dacă toţi o percepeau ca pe 
o ameninţare, chiar și Sky, poate că aveau 
dreptate. 

În cele din urmă, Stella a șovăit.: 

— Nu am vrut să o rănesc... 

— Îmi spui că nu vrei să fii ca mama ta, a 
întrerupt-o Sky. Dar eu nu văd decât o persoană 
care îi tratează pe ceilalți exact așa cum te 
tratează pe tine Luna. 

Vorbele lui au fost ca o palmă peste faţă. Dar 
Sky nu terminase: 

— M-am săturat de asta, Stel! a spus el. Am 
terminat-o! Adio! 

Sky a pornit spre ușă. Ea se tot gândea că el 
avea să se întoarcă, văzând cât de supărată era, că 
s-ar fi înduioșat și ar fi îmbrăţișat-o, așa cum o mai 
făcuse. Dar el a ieșit, lăsând-o pe Stella complet 
singură. 


FOC 


Când ne-am oprit pe faleză, încă mă întrebam 
de unde luase Beatrix mașina de teren. Poate 
convinsese pe cineva să i-o împrumute. 

Gândurile mi-au fost întrerupte când am ieșit 
din mașină și m-am uitat împrejur la spaţiul 
deschis. 

— Aster Dell este un oraș, nu? Eşti sigură că 
suntem unde trebuie? 

— Sunt sigură, mi-a răspuns Beatrix. 

După ce am făcut câţiva pași, am văzut tot 
peisajul. Ne aflam în vârful unui munte abrupt, cu 
granit împodobit cu flori galbene, iar câmpurile de 
dedesubt erau atât de îndepărtate, încât semănau 
cu o ceaţă verde. Am rămas uluită preţ de o clipă, 
dar știam că trebuia să-mi continui cercetările. 
Trebuia să înțeleg unde sunt. Mă născusem aici? 

Beatrix s-a îndreptat spre vârf, rămânând 
deasupra mea. 

— Cum a putut fi marcat un oraș pe hartă, pe 
versantul unui munte? am întrebat eu. 

Plimbându-mă, am călcat pe ceva care s-a 
crăpat. Mi-am coborât privirea și apoi am 
îngenuncheat ca să văd mai bine ce este. 

Era o parte dintr-un craniu. Am simţit un nod în 
stomac și, brusc, mi-am dat seama că altceva se 
petrecea aici. 

— Ce naiba e locul ăsta? 

Deasupra ei, ochii lui Beatrix străluceau gri. lar 
Beatrix şi-a strâns pumnii pe lângă corp, 
adunându-și magia. 

Am văzut electricitatea pârâind în jurul 
mâinilor lui Beatrix. Ochii i-au strălucit și mai 
puternic. Și, încet, Beatrix și-a ridicat mâinile de 
lângă corp, invocând o furtună. 

— Ce faci? 

— Nu ești singura zână puternică din Alfea! 

Alarmată, mi-am invocat limbile de foc în 
palme, dar era prea târziu. Beatrix și-a ridicat 
ambele mâini și un fulger s-a năpustit din nori. 

Direct spre mine. 

Lumea s-a colorat într-un alb intens, iar mie mi 
s-a părut că urma să fie ultimul lucru pe care 
aveam să-l văd, dar apoi strălucirea s-a împrăștiat 
precum ceata. 

— Bine ai venit în Aster Dell! a rostit Beatrix. 

M-am întors, uluită. În locul versantului golaș 
era acum o așezare ruinată. Oriunde mă uitam, 
vedeam ziduri prăbușite sau acoperișuri dărâmate, 

distruse de o forţă necruțătoare. 

— A fost un loc frumos, a continuat Beatrix. 
Plin de oameni care încercau să își trăiască viața. 
Până într-o iarnă, când Incendiaţii au înconjurat 
așezarea și o unitate militară din Alfea a hotărât că 
nimicirea creaturilor era mai importantă decât 
viețile oamenilor nevinovaţi de aici. 

Am făcut câţiva pași spre ruine. 

— Nu e real! Faci tu cumva ca eu să văd asta. 

— Doar străpung vălul magic pe care regina 
Luna l-a întins ca să ascundă atrocitatea care a 
avut loc aici. Gândește-te la asta! Liderul ținutului 
nostru a încercat să ascundă o crimă de război. 

Beatrix mi-a aruncat o privire, iar pe chipul ei 
am văzut mai multă sinceritate decât aș fi putut 
să-mi imaginez vreodată. Beatrix a venit lângă 
mine și a rămas uitându-se la Aster Dell. 

— M-am născut aici. Familia mea a murit aici. 
Pe 10 decembrie 2004. Cu două zile înainte de ziua 
ta de naștere din Prima Lume. 

Acum mi-am dat seama de ce îi păsa de ziua 
mea de naștere. 

— Tu... crezi că familia mea a fost ucisă aici. 

— Nu cred, a răspuns Beatrix. Știu! Deoarece 
toţi cei de aici au murit. In afară de mine. Și de 
tine. 

— Nu înțeleg. De unde știi? 

— Pentru că am văzut. Am văzut moartea. 
Cadavrele. Dar cineva m-a luat. M-a dus departe. 
Dar i-am văzut din fugă. Umblând printre trupurile 
căzute precum niște eroi cuceritori. 

Nu eram sigură că vreau să știu răspunsul, dar 

am întrebat-o oricum: 

— Pe cine ai văzut? 

Beatrix le-a pronunţat numele ca și când ar fi 
pronunţat o sentință: 

— Dowling. Silva. Harvey. 

Nu. Nu avea sens. 

— Asta... Erai copil. De unde știi că era real ce 
ai văzut? Că îţi amintești adevărul? 

— Deoarece femeia care m-a salvat și-a folosit 
magia ca să îmi întipărească amintirea în minte, a 
zis Beatrix cu ardoare. 

Acum știam despre ce vorbea Beatrix, pentru 
că același lucru mi se întâmplase și mie. 

— Rosalind..., am șoptit. Ea te-a salvat. 

— Ne-a salvat pe amândouă, m-a corectat 
Beatrix. A mustrat-o conștiința. Nu a lăsat-o inima 
să distrugă un sat, indiferent pe cât de mulți dintre 
Incendiați ar fi putut să îi ucidă făcând asta. Dar cei 
mai de încredere aliaţi s-au întors împotriva ei. Au 
înscenat o lovitură și și-au îndeplinit misiunea. 

Eram ameţită. Nu m-am putut abţine să nu mă 
gândesc la prima dată când am văzut-o pe 
Dowling, înconjurată de lumină, la cât de mult 
sperasem și-mi dorisem să am încredere în ea. 

— Știu că m-au minţit. Dar ei nu sunt... 
monștri. 

Beatrix s-a întors spre mine, iar eu am auzit 
ura din spatele fiecărui cuvânt pe care l-a rostit cu 
furie: 

— Atunci, de ce ascund adevărul? 

Nu am știut ce să-i răspund. Vălul magic pe 
care îl alungase fulgerul a început, lent, să revină, 

ascunzând așezarea și lăsând doar versantul 
muntelui și goliciunea devastării și confuziei. 

Clătinând din cap, am vrut să mă îndrept spre 
mașina de teren. Voiam să mă întorc în Alfea. 
Voiam să o întreb pe Dowling despre toate astea. 
Încă nu știam ce să cred, iar Beatrix tot insista: 

— De ce aș inventa că profesorii sunt criminali? 
a întrebat Beatrix în timp ce mergeam cu mașina. 
Ce câștig din asta? 

— Nu știu. Nu știu ce să înţeleg din toate astea. 
Trebuie să am pur și simplu încredere în tine? Să 
am încredere în amintirea unei zâne moarte... 

Am amuţit. Dacă mă îndoiam de amintirea lui 
Beatrix despre Rosalind, trebuia să mă îndoiesc și 
de a mea. Și apoi, nu aș mai fi avut niciun răspuns. 

— Nu ar trebui să ai încredere în mine înainte 
să mă dovedesc demnă de încredere. La asta se 
așteaptă profesorii. lar eu nu sunt ca ei. Tie îţi 
trebuie răspunsuri. 

Îmi doream cu disperare să aflu răspunsuri. 
Beatrix spunea tot ce voiam să aud, dar de asta nu 
aveam încredere în oferta ei. Imi promitea prea 
multe. 

— De la o femeie care a murit și nu a lăsat 
decât mesaje codate și jumătăţi de adevăr. Ne 
trebuie mai multe informaţii, i-am spus eu. 

Beatrix a început să zâmbească leneș. 

— Și o să le obţinem. Deoarece Rosalind este 
în viață. 

M-am simţit din nou ca lovită de fulger. 

— Dowling mi-a spus că e moartă! 

— Dowling a întemniţat-o. Beatrix părea foarte 

mulțumită de ea. Am venit la Alfea ca să o scot de 
acolo. 

Dar înainte să îmi mai poată spune ceva, un 
pocnet strident ne-a întrerupt conversaţia. Mașina 
s-a învârtit, speriindu-ne pe amândouă. Apoi, 
Beatrix a redresat-o. 

— Am făcut pană? am întrebat eu. 

Afară s-au auzit încet trei sunete rapide și am 
simţit cum celelalte trei roți s-au dezumflat încet. 

— Nu, a răspuns Beatrix și a călcat frâna. 

Amândouă ne-am uitat împrejur, întrebându-ne 
ce naiba s-a întâmplat, și am tresărit când l-am 
văzut pe Directorul Silva. 

Era înarmat cu un arc și stătea în mijlocul 
drumului. Nu m-am putut abţine să nu mă gândesc 
la cum mi-a povestit Beatrix că el distrusese orașul 
Aster Dell. 

În mod clar, Beatrix se gândea la același lucru. 
A înjurat, a sărit din mașină și a vrut să fugă. Dar 
abia a făcut câţiva pași, înainte ca drumul de asfalt 
să se transforme în lichid negru sub ea și smoala 
să i se lipească de tălpi. Era prinsă în capcană. 

Disperată, m-am uitat în dreapta ei și l-am 
văzut pe profesorul Harvey, cu ochii de un verde 
strălucitor. Tatăl cel blând al Terrei o supunea pe o 
elevă la așa ceva! 

În mână ţinea un cilindru de sticlă plin cu 
pietre și, când s-a apropiat de Beatrix, pietrele s-au 
luminat. 

Dowling s-a îndreptat Beatrix cu o expresie 
hotărâtă, ca și când pietrele care emanau o 
asemenea lumină i-ar fi confirmat ceva despre ea. 

Beatrix încă avea mâinile libere, iar eu am văzut că 
încerca frenetic să își adune magia. 

— Nu azi! a izbucnit Dowling. 

Dowling i-a încătușat mâinile cu niște brățări 
dintr-un metal ciudat sculptat. Fulgerul lui Beatrix 
a pârâit o secundă și apoi a dispărut când 
marginile de metal ale brăţărilor au intrat în pielea 
lui Beatrix ca niște dinți. 

Sângerând și zbătându-se, Beatrix i-a strigat lui 
Dowling: 

— Ce sunt chestiile astea? De ce nu pot...? Mă 
doare! 

Mi-am depăşit groaza care mă paraliza şi am 
coborât din maşină, îngrozită de durerea pe care o 
simţea Beatrix. 

— Încetaţi! am strigat. 

Am încercat să alerg spre Beatrix, dar Silva m- 
a prins bine din spate. M-am zbătut, dar nu m-am 
putut elibera din strânsoarea lui fermă. 

Silva, bărbatul pe care Sky îl iubea ca pe un 
tată, mi-a gâfâit tăios la ureche: 

— Asta nu te privește pe tine! 


PĂMÂNT 


Terra stătea cu Aisha, Musa și restul elevilor la 
intrarea în Alfea, alcătuind grup neliniștit care 
șoptea despre crimă și secrete. 

Apoi a oprit un Rover, iar tatăl Terrei și Bloom 
au coborât din el. Bloom era palidă și tulburată, dar 
în siguranţă. Terra, Aisha și Musa au ţâșnit înainte. 

Bloom s-a îndepărtat brusc de tatăl Terrei și s-a 

oprit în brațele lor. Terra și-a ignorat tatăl când a 
îmbrăţișat-o strâns pe Bloom, chiar dacă a văzut 
urma de suferinţă pe chipul lui când s-a îndepărtat. 
Dacă voia o îmbrăţișare, el nu ar fi trebuit să o 
mintă. 

Bloom tremura în braţele Terrei. 

— Ne-am făcut griji pentru tine! a șoptit Aisha. 

— Chiar ne-am speriat! a confirmat Musa. 

— Ce ţi-a făcut Beatrix? a întrebat Terra. 

Cu o voce ciudat de încordată, Bloom i-a 
răspuns: 

— Nu mi-a făcut nimic. Nu este un monstru. 

Replica ei a fost surprinzătoare pentru toată 
lumea, având în vedere situaţia. Bloom probabil că 
nu știa. 

— Bloom, a spus Terra. Ea l-a ucis pe Callum! 

— Cine ţi-a zis? 

Musa a clipit. 

— Dowling. Silva. Harvey. 

Dacă Pietrele-Recipient se luminaseră pentru 
Beatrix, asta dovedea că ea îl ucisese pe Callum. 
Terra s-a așteptat ca Bloom să se îngrozească 
imediat, dar încordarea pur și simplu a cuprins și 
mai mult chipul lui Bloom. 

— Au dovezi? a întrebat ea. 

Aisha s-a arătat și mai îngrijorată. 

— Bloom, de ce ar spune așa ceva dacă nu ar fi 
adevărat? 

— Niciodată nu știi de ce fac oamenii de fapt 
unele lucruri, a răspuns, distantă, Bloom. 

Asta le-a făcut pe toate să se simtă îngrozitor, 
inclusiv pe Terra. În tot acest timp, își făcuse griji 

pentru Bloom, iar colega ei de apartament se purta 
ca și când Beatrix ar fi fost singura ei prietenă, 
smulsă cu cruzime de lângă ea. 

— Poate ar trebui să ne odihnim, a sugerat 
Aisha. 

Da! Aisha avea dreptate. Pesemne că Bloom 
era în stare de șoc. Îi trebuia o pătură și Terra avea 
să-i găsească una. 

Doar că Bloom nu se mai uita la ele, ci îl fixa pe 
Sky cu privirea în timp ce se apropia. 

— Puteţi să plecaţi, fetelor, le-a șoptit și s-a 
îndreptat spre Sky, ca și când ar fi fost doi magneti 
care se atrăgeau. 

Terra și-a mutat politicoasă privirea de la ce se 
întâmpla acolo, sperând că Stella nu era prin 
preajmă ca să vadă așa ceva. Bloom trecea prin 
destule și fără să fie orbită în seara asta. 

Din mulţime s-au ridicat șoapte despre crimă, 
Callum, Beatrix și un spion aflându-se în centrul 
lor. 

Riven stătea într-o parte în întuneric, singur și 
părând destul de supărat. Când Beatrix a fost 
luată, Terra l-a văzut pe Dane apropiindu-se de el. 

— Ce naiba s-a întâmplat? a întrebat Dane cu o 
voce subțiată de frică. 

Probabil Dane chiar o plăcea pe Beatrix, și-a zis 
Terra în sinea ei și simțind un pic remușcare, deja 
mutându-și privirea de la Dane și uitându-se din 
nou la Riven. 

Răspunsul lui Riven la întrebarea lui Dane a 
fost să îl împingă, într-un acces brusc de furie. Ea 
nu știa de ce e furios, dar bănuia că pe propria 

persoană, tot la fel de mult ca și pe Beatrix. Pe 
toate. 

Dane s-a îndepărtat clătinându-se, uitându-se 
șocat la Riven, dar Terrei i s-a părut că înţelegea 
situaţia. 

Ştia cum e să fii trădat. De Dane și de tatăl ei. 
Terrei mai că îi părea rău. Chiar și pentru Riven. 


FOC 


M-am îndreptat spre Sky, al cărui chip frumos 
era schimonosit de suferință. 

— Imi pare rău! mi-a spus imediat ce m-am 
apropiat. Te-am lăsat singură cu ea. Nu ar fi trebuit 
să o fac. Ea... 

Ştiam că îngrijorarea lui era sinceră, dar nu 
mai suportam să mai aud o dată că Beatrix era un 
monstru. 

— Nu m-a răpit, Sky. Sunt bine! Te asigur! 

Am evitat să mă uit în ochii lui, dar el și-a 
aplecat capul și m-a făcut să îi întâlnesc privirea. 
De îndată ce m-am făcut, m-am simţit ușurată 
pentru prima dată de când văzusem orașul Aster 
Dell. 

— Orice s-a întâmplat acolo... îmi poţi spune, 
mi-a zis cu blândețe. 

Intre noi s-a așternut liniștea preţ de o secundă 
și am simţit o legătură. Voiam să mă deschid în 
faţa lui. Poate chiar aș fi reușit să o fac. 

Apoi, cu coada ochiului, i-am văzut pe Dowling 
și Silva conducând-o pe Beatrix. Am înţepenit, iar 
el a surprins momentul. 

— Când ai să fii pregătită, m-a asigurat el. Mă 
bucur doar că te-ai întors! 

Sky m-a luat în braţe, părând să nu îi pese de 
cei care ne vedeau. Am simţit că ușurarea lui, la fel 
ca și braţele sale puternice, mă cuprind cu totul. 
Simţeam același lucru ca și el. Voiam să mă agăt 
de el și să îi șoptesc la ureche tot ce aflasem. 

— Sky! s-a auzit apoi vocea poruncitoare a lui 
Silva. 

Dându-mi drumul, Sky s-a îndreptat spre Silva, 
bărbatul care îi cerea loialitatea, și spre Beatrix, 
prizoniera care ar fi putut să aibă răspunsurile pe 
care le căutam. Răspunsurile care aveau să mă 
conducă spre casă. 


MINTE 


Când Musa a revenit în apartamentul Winx cu 
Terra și Aisha, starea de spirit a Terrei părea să se 
întunece cu fiecare pas, până ce Musa a avut 
impresia că un nor negru începuse să plutească 
deasupra lor în cameră. Cam douăzeci de pași i-a 
luat Musei să izbucnească: 

— Terra, poţi, te rog, să ne spui odată ce ai? a 
întrebat Musa disperată. Mă faci să îmi pierd 
minţile! 

Terra a inspirat adânc. 

— Tata m-a minţit azi. Mi-a zis niște minciuni 
sfruntate, iar când l-am înfruntat, a încercat să se 
poarte ca și când ar fi făcut-o pentru binele meu. 
Toţi ne-au minţit! 

— Au avut intenţii bune, a spus Aisha, părând 

neliniștită. 

Vocea Terrei era rece: 

— Pot să se justifice cât vor, dar nu îi minţi pe 
cei la care ţii! Nu dacă ei contează pentru tine. 

Magia Musei a licărit de vinovăţie când Terra a 
dat-o de gol fără să vrea. Și, pe moment, i s-a 
părut că avea un singur lucru de făcut. 

Musa a înghiţit. 

— Trebuie să îţi spun ceva. 

Aisha și Terra s-au oprit. Musa nu a îndrăznit să 
își ridice privirea și să se uite la chipul Terrei, așa 
că pur și simplu i-a vorbit: 

— In urmă cu ceva timp, am cunoscut un tip și 
mi-a plăcut de el, mult, dar nu știam cum ai să 
reacţionezi dacă ţi-aș spune, așa că nu ţi-am spus, 
iar acum au trecut câteva săptămâni și... Mă văd 
cu fratele tău. 

Mărturisirea Musei a surprins-o pe Aisha. Musa 
s-a uitat în sfârșit la Terra, temându-se de potopul 
de sentimente pe care urma să le trăiască. 

Dar apoi Terra a râs mult și tare. 

— Mulţumesc că mi-ai spus adevărul! a zis în 
cele din urmă Terra, cu vocea înecată de atâta râs. 
Chiar aveam nevoie de asta, în ciuda faptului că ai 
gusturi îngrozitoare. Sam este... 

Musa începea să se simtă insultată în numele 
iubitului ei. 

— Indiscutabil, atrăgător! 

Ochii Terrei dansau. 

— Seamănă leit cu tata la vârsta asta. Și cred 
că el a chelit la optsprezece ani? Probabil 
nouăsprezece. Adolescenti chei. Foarte mişto! Sper 

să te distreze chestia asta! 

Cele trei au râs și, pentru o clipă, tot stresul lor 
a dispărut, chiar dacă, în inima ei, Musa credea că 
toate simțeau că ziua de azi era doar începutul a 
ceva mai important decât își puteau ele imagina. 

Apoi Musa a zărit pe cineva îndepărtându-se de 
apartamentul lor și le-a atins pe celelalte fete ușor 
pe braţe, în vreme ce toate trei se întorceau să se 
uite la străjerii care cărau geamantane elegante. 

Au dat fuga spre apartamentul Winx, însă 
lucrurile Stellei deja dispăruseră. 


LUMINĂ 


Stella stătea liniștită în Rolls-Royce, așteptând 
să plece. 

— Școala asta s-a schimbat de când am fost eu 
elevă, a remarcat mama ei. Acasă pot să te învăţ 
tot ce trebuie să știi. 

Era mai mult o ameninţare decât o promisiune. 
Stella și-a reprimat un fior. Tânjea cu toată ființa 
după familiaritatea cordială a apartamentului Winx 
și fetele care o enervaseră. Nu și-a îngăduit să 
miște niciun mușchi. 

Pe un ton supărat, Stella a mormăit: 

— Ai fi putut să mă lași să îmi iau rămas-bun 
de la prietenele mele. 

Mama ei părea calmă și amuzată. Regina 
controla mereu totul. 

— Nu sunt prietenele tale, Stella. Dacă ar fi 
fost, le-ai fi văzut aici. 

FOC 


Am găsit-o pe Dowling la biroul ei, semnând 
formulare. 

— Nu sta la pândă! mi-a spus fără să-și ridice 
privirea. 

Am ezitat, apoi am intrat pe ușa biroului. 
Dowling s-a oprit din lucru și s-a uitat la mine. 

— Pot să te ajut? m-a întrebat politicos, ca și 
când ar fi fost doar o altă zi obișnuită. 

O echipă militară - asta spusese Beatrix că 
erau Silva, Dowling și profesorul Harvey. O trupă 
de atac, care distrusese orașul Aster Dell. Așa 
păruseră în momentul distrugerii lui. 

I-am adresat și eu o întrebare. 

— Ce erau... brăţările alea? 

— Limitatoare runice. Împiedică o zână să își 
folosească magia. 

— Sunt o barbarie! am spus eu pe un ton sec. 
l-au sfâșiat pielea! 

În mod evident, pe Dowling nu o surprindea 
informaţia asta. Stoicismul ei era înfiorător. Nu 
afișa nici cea mai mică urmă de vinovăţie. Nu 
dădea înapoi, dar nici eu nu aveam de gând să o 
fac. 

— Sigur nu ești rănită? m-a întrebat Dowling. 

— Sunt bine. Nu m-a rănit. 

— Totuși, ai stat ceva vreme cu Beatrix. 
Despre ce aţi vorbit în tot acest timp? 

Am cugetat bine la asta o clipă lungă, iar apoi 
am ridicat din umeri. 

— Despre băieţi. Haine. Cine poate să conducă 

mai repede. A fost o călătorie de plăcere, doamnă 
Dowling! Nimic mai mult. 

Dowling m-a privit cu atenţie. Nu puteam să-mi 
dau seama dacă mă credea sau nu. 

— Ei bine, poate data viitoare ai să-ţi alegi cu 
mai multă înțelepciune însoţitorul! a spus în cele 
din urmă. 

— Puteţi să fiţi sigură de asta! i-am răspuns 
uitându-mă în ochii ei. 


SPECIALISTUL 


Sky îl urmărea pe Silva închizând ușa de la 
celula unei fete care, în mod evident, îndura mari 
dureri. Care era și o criminală și probabil 
intenţionase să o rănească pe Bloom. Și-ar fi dorit 
să știe ce să facă. Se temea că deja greșise. 

Când el și Silva s-au îndepărtat de temniţa lui 
Beatrix și au mers pe hol spre curtea castelului, 
Sky a spus: 

— După petrecerea Specialiștilor, mi-ai spus 
„Stai pe lângă Bloom! Am vrea să știm mai multe 
despre ea”. Nu e același lucru cu „Bloom ar putea 
fi în pericol din cauza unui criminal”. 

Silva nu a zis nimic. Sky a încercat să nu se 
lase copleșit de frustrare, dar Silva îl cunoștea prea 
bine. 

— Ce anume faci este important, Sky! Trebuie 
să ai încredere în mine. 

— Am, a replicat Sky. Ştii că am. 

El își încredința viaţa lui Silva, dar nu era 
același lucru cu a-i încredința viaţa lui Bloom. 

Sky și-a ridicat bărbia. 

— Dar trebuie să știu tot adevărul. 

— Una dintre lecţiile pe care ai venit să le 
înveţi la școala asta este că, uneori, un soldat 
trebuie doar să îndeplinească ordinele. 

În tonul lui Silva nu s-a mai simţit nici cea mai 
mică urmă de blândeţe când i-a spus poruncitor: 

— Aşa că am să ţi le repet: trebuie să-i câştigi 
încrederea lui Bloom! Află tot ce poţi, inclusiv ce s- 
a întâmplat în călătoria aia! lar apoi, trebuie să îmi 
spui. Mie îmi ești loial, Sky. Mie! Școlii Alfea. Și 
nimănui altcuiva! 

BASMUL +5 


În _ mincinoasele zile ale 
tinereții mele 
Mi-am  legănat frunzele și 
florile în soare; 
Acum pot să mă veștejesc în 
adevăr. 
— W.B. Yeats 


FOC 


Turnurile din Aripa de Est erau ca două săbii 
care mă aşteptau în întuneric. Doi Specialişti 
păzeau închisoarea lui Beatrix, chipurile 
adolescentilor pe care îi cunoșteam devenind brusc 
macabre, transformându-se în soldaţi care ar fi 
tăiat pe oricine ar fi îndrăznit să intre. Soldaţi care 
nu păreau deloc alarmaţi de situaţia în care se 
aflau. Ştiam cum se simt. 

Am urmărit totul din umbre. Dowling și Silva 
erau acolo, interogând-o pe Beatrix. Ceilalţi elevi 
spuneau că o torturau în fiecare noapte și că 
directoarea noastră era obsedată de răzbunare. 

Cât am stat la pândă, Dowling și Silva au 
părăsit Aripa de Est. Dowling era calmă. Nu 
semăna cu o femeie obsedată de răzbunare, dar 
nici cu una mulțumită de răspunsurile pe care le 
primise. 

Puteam să pun pariu că Beatrix era 
încăpăţânată. 

Beatrix îmi dăduse răspunsuri, iar eu mi le 
dorisem foarte mult. 

Mi-am notat în telefon: 12.15 Dowling și Silva. 
Apoi, punând capăt misiunii de supraveghere în 
seara asta, mi-am băgat telefonul în buzunar și am 
dat să plec în clipa în care o siluetă s-a invit din 
întuneric și s-a îndreptat spre mine. 

Fusesem prinsă. 

Însă apoi silueta a ieșit din umbre și l-am văzut 
pe Dane în uniforma de Specialist, în mod clar 
prezent la datorie. Ca și ceilalți gardieni, mi s-a 
părut, brusc, mai bătrân. 

— O plimbare târzie de seară? m-a întrebat 
Dane. 

— Aveam nevoie de aer, am pretins eu. 

— De cel de aici? De aerul de lângă locul unde 
o ţin închisă pe Beatrix? Știu ce faci. 

Am râs brusc și neconvingător și am început să 
mă îndepărtez. 

— Nu știi nimic! 

— Vrei să vorbești cu ea, nu-i așa? a întrebat 
Dane. 

Mergi mai departe, Bloom! m-am îndemnat în 
gând. 

— Pot să te ajut! a strigat el în urma mea și 
asta m-a făcut să mă opresc și să mă întorc. 

— Mâine seară sunt iar de gardă. Poate și 
atunci ai să simţi nevoia de aer proaspăt. 

Dane a plecat, lăsându-mă să mă uit din nou la 
Aripa de Est. Răspunsurile mă așteptau acolo, cu 
Beatrix. 

Dar ca să ajung până în seara în care era el iar 

de gardă, trebuia să trec de ziua de mâine. 
FOC 


Zidurile labirintului din gard viu erau înalte și 
verzi în jurul meu și al lui Sky, atât de înalte, încât 
în jurul meu nu vedeam decât verde, iar deasupra, 
doar albastru. 

Până când un Incendiat și-a făcut brusc apariţia 
și s-a năpustit mortal de repede spre locul în care 
stăteam împreună, la capătul unui braţ lung al 
labirintului. Unul lângă celălalt. Sky și-a scos sabia, 
iar eu mi-am concentrat magia când Incendiatul s- 
a apropiat. 

Mi-am simţit magia adunându-se. Incendiatul a 
izbucnit în flăcări, dar nu s-a oprit. Nu a șovăit, ci a 
venit spre noi precum o sferă de foc umblătoare. 
Sky a încercat să pareze năprasnicele lovituri ale 
pumnilor lui de foc. 

Taman când Incendiatul era pe cale să îl 
nimerească, s-a auzit un fluierat și creatura a 
dispărut în praf. Un cristal, ale cărui fețe străluceau 
toate de magie, a căzut pe pământul unde se 
aflase până atunci monstrul. 

Am încercat să mă adun și l-am ajutat și pe 
furiosul Sky să se ridice în picioare. Când s-a 
ridicat, am observat o tăietură pe faţa lui. 

— Sângerezi, i-am șoptit. 

— Rău? 

— Nu. Vrei să...? 

Mi-am fluturat degetele, zâmbind. El a dat 
aprobator din cap, așa că i-am atins obrazul cu 

vârfurile degetelor și magia a izbucnit în mine ca o 
mică scânteie care prinde viaţă, iar rana s-a închis 
când mi-am folosit magia ca să o cicatrizez prin 
ardere, dispărând ca și cum nici n-ar fi fost. 

— Ești ca nou, am șoptit. 

Rămânând pe loc, ne-am uitat unul la celălalt o 
clipă care s-a prelungit puţin prea mult. Părea că 
Stella și Sky se despărțiseră, dar poate doar pentru 
că mama ei o luase cu ea. Tot nu voiam să mă 
implic într-o situaţie complicată. Mi-am coborât 
mâna și m-am întors spre locul unde fusese 
Incendiatul și am luat cristalul. 

— Aș vrea să ne spună odată cum să luptăm cu 
ființele astea! Îmi doream să ne spună multe 
lucruri. 

— Cred că este o parte din distracţie, a sugerat 
Sky. Ca noi să nu știm. 

— Tipic pentru Alfea, am zis cu amărăciune. 

Sky era un soldat în misiune; uitându-se 
împrejur, nu a părut să-mi observe amărăciunea. 

— Domnule profesor Harvey? a întrebat el. 
Putem să mergem mai departe? 

Acum ne îndreptam spre ieșirea labirintului, 
tatăl Terrei traversând terenul spre noi. 

— Fiecare eșec vă aduce cu un pas mai 
aproape de succes. 

Ar fi trebuit să coacă prăjituri cu răvaș. 

l-am zâmbit vesel. 

— O lecţie bună, domnule profesor! Ca de 
obicei. 

Sky mi-a aruncat o privire piezișă, dar l-am 
ignorat cu hotărâre. Profesorul Harvey a luat 

cristalul, părând entuziasmat să împărtășească 
minunea cunoașterii cu noi. 

— Folosită corect, magia focului este eficientă. 
În fiecare dintre Incendiaţi se află un miez magic 
numit Tăciune. În timp și cu îndemânare, magia ta 
îl poate stinge și distruge. 

— Am înțeles! am spus. 

Puteam să mă descurc și singură. Trebuia doar 
să aflu mai multe. 

Ca și când ar fi putut să-mi audă gândurile, 
profesorul Harvey a continuat: 

— Cheia este încrederea reciprocă. Trebuie să 
ai încredere în Specialistul tău că o să-l ţină la 
distanţă în timp ce îţi canalizezi magia controlată. 
Și trebuie să ai încredere în zâna ta ca să termini 
treaba. 

După ce Harvey a plecat, am zis în glumă: 

— Așadar, presupun că întrebarea este... Pot 
să am încredere în tine? 

Intenţionasem să fie o glumă, dar Sky s-a uitat, 
peste câmp, la silueta distantă a lui Silva. Uneori, 
aveam impresia că Sky ţine secrete faţă de mine. 

— Oarecum voiam să te întreb același lucru, a 
zis Sky. 

Poate că evita să-mi răspundă, dar avea 
dreptate. Și eu îi ascundeam unele lucruri. 

Încredere reciprocă? Nu prea. 

— „O lecție bună, domnule profesor, ca de 
obicei”, m-a imitat Sky cu o voce piţigăiată care cu 
siguranţă nu semăna cu a mea. Cine era fata aia? 

— După călătoria mea cu Beatrix, toţi mă 
supraveghează ca niște șoimi. 

Ăsta era adevărul, deocamdată. 

Când am părăsit labirintul, ziua lungă de 
antrenament se întindea ca un festin în faţa 
castelului. l-am văzut pe Dowling și Silva mergând 
pe lângă perechi de zâne și Specialiști, luptându-se 
cu asistenții de astăzi. Zânele de Apă scoteau apă 
din lac, Zânele de Pământ le împiedicau cu vrejuri, 
iar Zânele de Foc le loveau cu flăcări. 

M-am uitat pe furiș la Dowling, care deja era cu 
ochii pe mine. Aisha și Musa mergeau pe lângă ea, 
luându-și notițe cu asiduitate ca niște ajutoare 
ascultătoare. Cu siguranţă Musa nu mi se păruse 
niciodată genul de om care să dea o mână de 
ajutor. Aisha s-a strâmbat la mine, iar eu i-am 
zâmbit. 

Era același zâmbet fals pe care i-l oferisem și 
profesorului Harvey. Doar Sky își dăduse seama de 
prefăcătoria mea. Pentru asta, puteam să spun că 
Sky mă cunoștea destul de bine. Mi se părea că, 
alături de Sky, puteam să-mi găsesc mereu 
liniștea. 

— Trebuie să le arăt că nu sunt una dintre... 
acolitele ei rele, i-am explicat eu. 

Sky mi-a zâmbit. 

— Pentru că Beatrix este un personaj negativ 
din filmele cu Bond? 

Aveam regrete. 

— Mi-am ales prost cuvintele. 

— Ai s-o ajuţi să își cioplească numele pe lună 
cu laserul? a întrebat Sky. 

— Taci din gură! m-am răstit eu. 

Era atât de drăguţ... 

Sky a zâmbit ca și când ar fi știut asta. 

— Să fure turnul Eiffel? 

— Putem să revenim la ale noastre, te rog? i- 
am strigat. 

Zâmbind amândoi, Sky și cu mine ne-am întors 
în labirintul de antrenament. 

Încredere reciprocă? Poate cândva. 


MINTE 


Lângă Aisha și directoarea Dowling, Musa 
mergea cu greu pe câmpul de luptă. Aisha s-a uitat 
la plăcuţa de scris ca o adevărată profesionistă. 

— O să fie a cincea încercare pentru Sky și 
Bloom, a raportat Aisha. 

Dowling i s-a adresat Musei: 

— Și? 

Musa i-a răspuns obosită: 

— El este puţin încordat. Ea... frustrată? Dar 
niciunul dintre ei nu e obosit. 

— Bun! a zis Dowling. 

Directoarea s-a uitat la Aisha, care și-a notat 
repede ceva. Musa era obosită. Și nedumerită. Și 
invidioasă pe alţii, ale căror sarcini erau mult mai 
simple, prin comparaţie. 

— Știu că ei știu că îi citesc, dar tot mi se pare 
invaziv. Nu îmi pot folosi magia împotriva unui 
inamic adevărat? 

— Nu toată magia zânelor se potrivește cu 
rolurile dintr-o luptă, a rostit Dowling pe un ton 
apăsat. Sprijinul este la fel de important, dacă nu 
chiar mai mult. Magia ta poate să te ajute să 

evaluezi stări mentale fragile sau să descoperi 
inamici ascunși. 

Vocea ei era tăioasă. Alarmate, Musa și Aisha 
s-au privit reciproc. Oare Dowling vorbea despre 
Bloom? 

— Ca Beatrix? a spus repede Aisha. 

Dowling a ezitat. 

— Exact. 

Musa a riscat să-și orienteze un strop din 
magia ei spre doamna Dowling. 

— Apropo, ce mai face? Aţi aflat de ce... l-a 
ucis pe Callum? 

Zidurile lui Dowling erau mai înalte decât 
zidurile de gard viu din labirint. 

— Haideţi să nu ne pierdem concentrarea, a 
spus clar directoarea. Cine urmează? 


PĂMÂNT 


Terra s-a clătinat spre băncile de lângă 
Bastion, abia mai reușind să meargă după ședința 
ei de antrenament, însă tatăl ei i-a tăiat calea spre 
odihnă. 

— Te descurci bine acolo, dragă? 

Terra nu a catadicsit să-i răspundă. 

— Mai devreme am făcut îngheţată pe băț, 
dacă... 

Terra a dat scurt din cap. Nu accepta îngheţata 
pe băț pe post de mită ca să îl ierte pentru că o 
minţise. 

— Nu vreau... dar multumesc! 

Tatăl ei a dat din cap, înțelegând mesajul, și a 

lăsat-o în pace. 

În sfârșit, Terra a ajuns la bănci și și-a luat 
sticla cu apă. Îi era foarte cald și sete și se simţea 
foarte murdară. Era sigură că faţa ei avea culoarea 
unei roșii răscoapte, a unei roșii care îi făcea pe 
toţi să se mire cum de ajunsese într-o stare atât de 
îngrozitoare. 

Zveltă, musculoasă și abia părând obosită, o 
Specialistă pe nume Kat și-a luat geanta de lângă 
Terra. Terra o ura din adâncul inimii. 

— N-a fost deloc o idee rea să apelezi la lujerii 
aia ca să blochezi mișcările, Ter. 

De fapt, poate Kat era în regulă. Poate era 
chiar minunată, iar ele două aveau să se 
împrietenească. 

— Mda, a răspuns Terra nerăbdătoare, chiar 
dacă bea apă. Totul are legătură cu... forţa 
elastică... a celulozei... 

Kat i-a aruncat o privire inexpresivă și s-a 
îndepărtat de bănci. 

În mod clar, lui Kat nu îi păsa de forta elastică. 
Nimănui nu îi păsa. Terra era atât de proastă! Până 
acum, ar fi trebuit să-și dea seama că nu trebuie să 
vorbească așa. 

Terra a închis ochii, impunându-și să se 
răcorească. 

Când i-a deschis, Riven stătea lângă ea. Terra 
aproape a sărit în sus de frică. Oare Riven nu o 
văzuse acolo? Terrei i se spusese că nu era greu de 
observat. 

Riven părea complet epuizat și nici nu mergea 
țanţoș ca de obicei. De nesomn, ochii îi erau 

adânciţi în orbite. Părea să-și fi pierdut pieptănul, 
iar părul îi aducea cu o tufa de flori galbene 
sălbatice și care trebuiau urgent tunse. 

Studiind chipul obosit și trist al lui Riven, Terra 
s-a uitat întâmplător în ochii lui, însă și-a mutat 
repede privirea și s-a ridicat în picioare ca să își 
adune lucrurile. Riven a continuat să se holbeze la 
ea. 

— Forţă elastică? a rostit încet Riven. Tare! a 
mai adăugat și i-a zâmbit vag. Să știi că are 
dreptate. Ești o adevărată forţă acolo! 

Terra era  uluită. Astea erau cumva 
complimente? Riven se simţea bine? 

Dar aruncând o privire la el, oricine și-ar fi dat 
seama că nu. 

— Şi tu, i-a spus ea încet. 

Riven i-a ignorat replica, înjurând: 

— Am fost de rahat! După două încercări cu 
mine, Aisha a renunţat la luptă și a trecut la 
sprijinire. 

Era complet normal că Riven să nu fie în formă 
după toate evenimentele traumatice. In mod 
normal, era bun, gândea Terra. Poate încă nu la fel 
de bun ca Sky, dar avea potenţial. 

Probabil Riven se simțea singur. Terra se 
simţea un pic singură, cu Stella plecată și cu un 
membru important mai puţin în Clubul lor Winx, iar 
Stella nu făcuse decât să plece cu mama ei. Nu era 
o criminală. 

— A fost o săptămână ciudată, l-a liniștit ea. 
Tu... Îmi pare rău! Știu că tu și Beatrix eraţi 
apropiaţi. De bună seamă că îţi e foarte greu. 

Riven a înghiţit în sec și s-a uitat la ea, iar de 
data asta, Terra nu și-a mai ferit privirea. S-a uitat 
în ochii ei și un zâmbet adevărat a început să îi 
curbeze buzele, transformându-i chipul într-o 
adevărată rază de lumină. Ea a crezut că urma să-i 
spună ceva important, când Dane s-a apropiat și i- 
a întrerupt. Dumnezeule, ce bine ar fi fost dacă 
Terra ar fi putut să arunce un pepene în chipul 
frumos al lui Dane! 

— Faine mișcări, Riv! l-a lăudat Dane în 
batjocură. Nu am mai văzut pe nimeni să moară 
atât de rapid, în atât de multe feluri. Ar trebui să 
participi la A/fea are talent. 

Riven a scuturat din cap, încercând să îl ignore 
pe Dane, iar Terra s-a gândit că asta era atitudinea 
corectă! 

Dane îl luase peste picior și plecase, dar răul 
era deja făcut. River se pleoștise. Nu mai zâmbea. 

— Aăă..., a zis Terra către Riven. C-a fost asta? 

Crezuse că Dane și Riven erau prieteni. 
Bineînţeles, cândva i se păruse că Dane era 
drăguţ. 

Riven a răspuns pe un ton obosit: 

— Asta a fost o lovitură sub centură din partea 
monstrului-boboc pe care l-am creat. Sau pe care l- 
a creat Beatrix. Incă ţine la ea. O fi vreo ciudăţenie 
de-ale homosexualilor? 

Stai, homosexuali? a gândit Terra. Crezuse că 
povestea de pe Instagram fusese doar un moment 
de răutate de-a zânelor populare. O, nu, oare Riven 
crezuse că lui Dane îi plăcea de e/? Nu era de 
mirare că Riven îl îndrăgise pe Dane. Lui Riven îi 

plăcea când oamenii îl plăceau. lar așa ceva nu se 
întâmpla foarte des, deoarece Riven era cel mai 
groaznic tip. 

Crezuse că lui Dane îi place de el, și 
bineînţeles, crezuse că și prietenei lui îi plăcea de 
el. Și se înșelase în ambele cazuri. O, Riven! 

— Măcar e homo? Eu nu mai înțeleg nimic! 

Riven a oftat resemnat, iar apoi s-a uitat obosit 
împrejur, de parcă s-ar fi întrebat unde se află. 
Lent, s-a ridicat și a plecat, târșâindu-și picioarele. 

Ar fi fost de-a dreptul nebună să se grăbească 
după cea mai groaznică persoană din Alfea și să îi 
ofere o pătură și peria de care avea nevoie cu 
disperare. 

Așa că Terra pur și simplu l-a urmărit pe Riven 
plecând, simțind, fără niciun motiv, că inima i se 
frânge un pic. 


MINTE 


Totul era liniștit în camera Musei și a Terrei. Ei 
bine, pe cât de liniștit era de obicei. 

— După capul tău, eu doar stau în pat și ascult 
muzică grunge din anii '90, în timp ce-mi fac tema 
cu rune și-i trimit mesaje deocheate fratelui tău, 
nu-i așa? 

Terra s-a gândit la asta și apoi a devenit 
evident că nu voia să mai acorde importanţă 
chestiunii, după care și-a luat un alt ghiveci. 

— Încă alte câteva plante și locul n-o să mai 
pară atât de... fantomatic, a rostit apoi, adoptând 
în mod forțat un ton mai vesel. 

— Pregătești un exorcism cu plante pentru 
Stella? 

— O cameră goală mă îngrozește pur și simplu! 
A trecut o săptămână. Trebuie să acceptăm că nu 
se mai întoarce. Indiferent cât ne întrebăm ce face, 
îi trimitem mesaje, o sunăm sau ne uităm pe 
conturile ei de Insta, Snap, Tumblr sau Pinterest. 

Ei bine, nu era un sentiment surprinzător, dar 
emana din Terra în valuri. Nu era de mirare că 
Dane se dovedise a fi un turnător. Terrei chiar îi 
plăceau oamenii oribili. 

— Stai! Ţi-e... dor de Stella? 

— Nu! a protestat Terra. Era rea și mă insulta 
și a plecat fără să-și ia rămas-bun, iar asta a fost 
cu adevărat cea mai răutăcioasă... 

— Vrei să te insult eu? a întrebat-o Musa. Te-ar 
face să te simţi mai bine? 

— Ce? Nu! Terra a făcut o pauză. Poate doar... 
dacă te referi la ţinuta mea? 

Chiar atunci, un pocnet s-a auzit din camera 
Stellei, iar Terra s-a grăbit să îndrepte situaţia. 
Probabil că nu așezase într-o poziţie chiar bună cea 
de-a optsprezecea plantă. 

Cu ușa deschisă, Musa o auzea pe Aisha 
încercând din răsputeri să aibă o discuţie sinceră 
cu Bloom. Prea multă dramă în apartamentul lor! 
Musa nu crezuse vreodată că avea să simtă asta, 
dar chiar se bucura că Terra era colega ei de 
cameră. Terra era cea mai bună. 

În plus, Terra avea un frate atrăgător. 

— Bloom! s-a auzit Aisha. Ştii că sunt aici dacă 
vrei să stăm de vorbă, da? Știu că după tot ce s-a 


237 


întâmplat... crezi că nu poţi avea încredere în 
Dowling, dar eu niciodată nu aș... Mie poţi să-mi 
spui orice. Rămâne între noi! 

Mda, sau nu, a gândit Musa și și-a dorit ca 
Terra să fi închis ușa. 

— Știu. Nu am despre ce să discut. Vreau să 
mă concentrez la antrenamentul de săptămâna 
asta. Mi-am petrecut prea mult timp concentrându- 
mă la orice altceva în afară de școală și... 

Un telefon care suna a întrerupt scuza șubredă 
a lui Bloom. 

— Ar trebui să răspund! 

Bloom a ieșit din apartament. 

Imediat ce ușa s-a închis în urma lui Bloom, 
Aisha a ieșit repede din cameră și a intrat în cea a 
Musei și a Terrei. 

— Trebuie să vorbim despre Bloom! a spus ea. 
De săptămâni întregi se gândește doar la părinţii ei 
biologici și la Rosalind. Chiar trebuie să credem că 
a... depășit pur și simplu momentul? 

Terra a dat din cap, recunoscând cât de puţin 
probabil era scenariul ăsta și, resemnată, a lăsat 
jos plantele. 

— A zis ceva despre ce s-a întâmplat în ziua aia 
cu Beatrix? 

— Nimic, a răspuns Aisha. 

Apoi Aisha și Terra s-au întors ca să se uite cu 
suspiciune la Musa. 

— După ce m-ati luat peste picior că dau de gol 
sentimentele tuturor, credeaţi că am să vă spun de 
bunăvoie că Bloom e varză? 

Asta era treaba lui Bloom. Aisha și Terra s-au 


238 


privit ca și când ar fi spus „Ai dreptate!” 

— Știu că ne ascunde ceva, doar că nu știu ce 
anume. Adică, de ce să îi trimită mesaje lui Dane? 
a întrebat Aisha. 

— Îi trimitea mesaje lui Dane? a întrebat Terra. 

Musa s-a simțită lovită de un val de emoţii 
dinspre Terra. Frică. Trădare. Dorinţă. Ceva despre 
niște pepeni. 

— Am simţit mai multă panică decât ar fi 
trebuit, a observat ea. 

Terra și Aisha s-au întors speriate spre Musa. 
Ea le-a fixat cu privirea, ridicând mental din umeri. 
Oamenii! Nu puteai să scapi fără să le citești 
emoţiile, nu puteai să-i împiedici să se supere din 
cauza asta. Nu am deloc sorți de izbândă! 

Terra a luat o hotărâre. 

— Mda... l-am văzut azi. Riven a spus că el încă 
ține la Beatrix. 

Musa nu a fost nevoită să le citească emoţiile 
ca să își dea seama că informaţia asta le neliniștea 
pe toate. 


FOC 


Inima mi-a bătut repede când am respins 
apelul părinţilor mei și m-am îndreptat spre Aripa 
de Est - închisoarea lui Beatrix. Știind atât de 
puţine și conștientizând că știu și mai puţin, nu 
puteam să dau ochii cu ei. Cu mama puteam să 
vorbesc doar după ce aș fi aflat cine eram cu 
adevărat. 

Dane stătea de pază, așa cum promisese. 

Lângă el, aparent adormit pe un scaun, era un alt 
Specialist. 

— E-n regulă! a spus Dane. Doarme adânc! 

Dane mi-a întins un săculeţ cu putere, iar 
posibilitatea ca înăuntru să se fi aflat otravă sau 
droguri puternice m-a făcut să mă alarmez. 

Dane a oftat. 

— Relaxează-te! E doar un sedativ slab. O să 
se trezească peste o oră. Ea te așteaptă. 

M-am aventurat mai aproape de gratiile celulei 
și am văzut-o pe Beatrix ghemuită într-un colţ. Şi-a 
ridicat privirea când m-a văzut. Mi s-a părut că-mi 
zâmbea sincer, dar tânăra asta aducea puţin a 
tigroaică. 

— Cineva și-a rupt din timpul său preţios, a 
rostit mieros Beatrix, ridicându-se în picioare când 
m-am apropiat. 

Dar eu nu aveam energie pentru prostiile 
obișnuite ale lui Beatrix. 

— L-ai ucis pe Callum? am întrebat-o. 

— Așadar, ai intrat direct în subiect. Bravo! m- 
a felicitat Beatrix. 

— Ai făcut-o? am insistat eu. 

— Hai să-ţi răspund scurt: da! 

Replica ei era destul de sinceră. Atât de 
sinceră, încât mă uluia. 

— Vreau să aflu răspunsul lung? 

— Ce-ai zice de unul mediu? a sugerat Beatrix. 
Callum nu era un asistent lingușitor. Voia același 
lucru ca și mine. 

Atunci mi-am dat seama. 

— Era aici ca să o scoată din închisoare pe 

Rosalind? 

— E un pic mai complicat decât „malefica 
Beatrix îl ucide pe asistentul ghinionist”. Asta e 
povestea pe care o susține conducerea, nu? Adică, 
înțeleg. Cine vrea să aibă de-a face cu nuanţările? 

Mi-a luat o clipă să înţeleg și apoi am rostit 
numele celor la care s-a referit Beatrix când a zis 
„conducerea”: 

— Dowling, Harvey, Silva... Nu mi-au spus 
adevărul despre multe lucruri. Însă doar pentru că 
nu mi-au spus, nu înseamnă că tu ai făcut-o. 

— Tot nu mă crezi că ei au ars până-n temelii 
orașul Aster Dell? a întrebat Beatrix pe un ton 
încordat. 

— Dacă au făcut-o... dacă mi-au ucis părinții 
biologici... 

Nu știam ce aș fi făcut. 

— Trebuie să aflu ce s-a întâmplat cu adevărat 
în ziua aia. 

— Știu pe cineva care poate să-ţi povestească, 
mi-a răspuns Beatrix pe un ton cântat. 

Nu era nevoie să îi pronunţe numele. Rosa/ind. 

— Unde o ţin? 

— Pot să-ţi arăt, m-a asigurat Beatrix. Unde se 
află Rosalind și cum să ajungi la ea. Toate 
răspunsurile astea, și mult mai multe, pot fi ale 
tale. 

— Ce vrei? 

Beatrix mi-a arătat cătușele - limitatoarele 
runice, după cum fusesem informată. 

— Accesoriile astea minunate pe care mi le-a 
dat Dowling dor ca naiba! La plecare, Dane o să-ți 

dea o bijuterie falsă care mă poate ajuta să scap 
de ele. Consideră că este o baterie pentru zâne. 
Dacă îţi folosești magia ca să o încarci în cercul de 
pietre... 

— Vrei să te eliberez? am întrebat-o. 

Am rămas fără cuvinte la îndrăzneala ei. 
Tocmai recunoscuse că omorâse pe cineva! 

Dar Beatrix nu a insistat prea mult, ci doar m-a 
momit: 

— Nu ai încredere în mine. Nici nu ar trebui să 
ai. Nu ar trebui să ai încredere nici în profesori. Nu 
ar trebui să ai încredere în prietenii tăi. Singura 
persoană în care ar trebui să ai încredere este 
Rosalind. lar dacă vrei să o vezi, asta e singura ta 
opţiune. 

Am părăsit celula fără să mai adaug și altceva, 
căznindu-mă să iau o decizie. Incă mă mai 
căzneam, când Dane s-a apropiat și mi-a dat un 
manual. M-am uitat la Dane. Era un șmecher, dar 
nu un criminal. Din câte știam. 

Am început cu îndoială: 

— Știu că tu și Beatrix aţi fost prieteni, dar... 

— De ce o ajut? Simplu! E singura persoană de 
aici care m-a făcut vreodată să simt că a fi diferit e 
un lucru bun. Şansele sunt împotriva străinilor în 
Alfea. Dane a făcut o pauză lungă. Nu de asta te 
afli aici? 


MINTE 


Musa stătea în zona de antrenament de lângă 
Bastion și testa echilibrul unui baston, întrebându- 

se dacă mânuirea unei arme pentru un timp ar fi 
făcut-o să nu se mai gândească la unele lucruri. 

— Îți place să ţii băţul ăla mare? a întrebat 
Riven, prietenul enervant al lui Sky. 

Musa a rotit bastonul, oprindu-se cu arma la 
câţiva centimetri de capul lui, și a rămas acolo o 
clipă, în vreme ce un zâmbet senzual începea să 
înflorească pe buzele lui Riven. 

— Presupun că da, a șoptit Riven. 

Of, tipul ăsta! Părea vraiște. lar părul lui era și 
mai groaznic. 

— Cred că tocmai am vomitat! l-a luat Musa 
peste picior. 

Asta era atitudinea corectă față de Riven. 
Brusc, un licăr s-a aprins în ochii lui. Ei bine, poate 
nu chiar un licăr. Poate o scânteie. 

— Te-am văzut la rundele de sprijin cu 
directoarea, la antrenament. Nu m-aș fi așteptat ca 
o Zână de Minte să se miște atât de bine! 

Cu pulsul încă accelerat, Musa a recunoscut: 

— Am fost dansatoare. Imi cam lipsește 
mișcarea. Să îmi folosesc corpul. 

Musa s-a înjurat pentru că îi spusese așa ceva 
lui Riven, care i s-a părut și mai morocănos. 
Aparent, voia să flirteze doar dacă exista șansa să 
ia bătaie. 

— Păcat! Ești o zână. Lor nu le pasă de ceea ce 
vrei să fii aici, ci doar de ceea ce vor ei să fii. 

Musa a mijit ochii când magia ei a clocotit. 
Disperarea a cuprins-o, făcând-o să tânjească și să- 
și dorească să fie... în altă parte. Cu altcineva. 

— Chiar nu îţi place aici, nu-i așa? 

= Riven s-a strâmbat de groază și dezgust. 
Injurând, a plecat repede și l-a avertizat din mers 
pe Sam că Musa e acolo. 

Sam s-a apropiat. Și, brusc, Musa a reușit să se 
gândească la un alt mod de a-și înfrunta toate 
sentimentele înăbușite. 

— Vrei să ne întoarcem în apartament? i-a 
sugerat Musa. 

Odată ajunși acolo, practic l-a doborât pe Sam. 

— Câtă pasiune! a gâfâit Sam, cu buzele lipite 
de ale ei. Ești pasională. 

— Sunt mai pasională când nu vorbești, i-a 
șoptit Musa. 

L-a sărutat și mai apăsat, încercând să 
oprească vorbele și sentimentele, dar a simţit că 
Sam voia să protesteze. 

— Corect! Bine! Este... Nu vreau să spun 
„agresiv”, dar... 

— Sam, a șoptit Musa. Am promis că mă văd 
cu Terra și Aisha, deci hai să... 

Stăm o clipă. Amândoi. Ea voia să se piardă în 
sărutări, dar Sam s-a îndepărtat. 

— Nu pot să cred că mă comport așa, însă doar 
pentru că nu sunt empat, asta nu înseamnă că 
sunt lipsit de empatie. Ce se întâmplă? 

S-a gândit la chipul lui drăguţ și îngrijorat. Nu 
prea știa cum să fie o persoană deschisă. 

— Mă deranjează antrenamentul... Să stau pe 
margine și să nu pot face nimic. 

Sam i-a zis pe un ton liniștitor: 

— Musa, Zânele de Minte sunt unele dintre 
cele mai puternice zâne... 

— Prostii! Suntem neputincioase când lucrurile 
merg prost. 

Își aducea aminte vremea în care lucrurile 
merseseră mai degrabă rău, decât prost. 

Îi răspunsese tăios, dar și Sam o privea la fel 
de tăios. 

— Mda, nu are legătură doar CU 
antrenamentul. S-a întâmplat ceva? 

— Nu, adică, mda, dar demult. Chestiuni de 
familie. Și tot antrenamentul ăsta este pur și 
simplu... A lăsat-o baltă, după care a zis: Nu e 
mare lucru. Sunt doar frustrată. Și dacă aș fi în 
locul tău, aș profita de frustrarea aia cât aș mai 
putea. 

Amabilul Sam și-a dorit în mod evident să 
insiste, dar a lăsat-o momentan să facă ce vrea. 

— Ai dreptate! Fii frustrată! 

Înţeleaptă decizie, Sam! El a zâmbit, iar ea l-a 
împins pe pat. Și-a scos cămașa și i-a văzut 
expresia uimită. 

Când Musa l-a încălecat, un ghiveci a căzut de 
pe dulap și s-a spart, iar Sam, speriat, a scos un 
mic strigăt. La sunetul de neliniște, magia Musei a 
clocotit instinctiv, iar apoi a simţit un val de 
conștiință de sine dinspre Sam. 

— Te rog să nu mă judeci după frica pe deplin 
legitimă și masculină de fantome care sunt în mod 
obiectiv înspăimântătoare și...! 

Musa i-a zâmbit și l-a sărutat cu iuţeală. 

— A trecut momentul! Cred că ar trebui să mă 
schimb și să le ajung din urmă. 

El a sărutat-o din nou, iar ea l-a condus afară 

din cameră. 

După ce Musa a auzit ușa apartamentului 
închizându-se în urma lui Sam, s-a întors spre 
camera goală. A studiat cu atenţie locul, apoi și-a 
proiectat magia și s-a așezat din nou pe pat. Ştia 
ce simţise. 

Pe cine simţise. 

— Acum vrei să ieși afară? a întrebat încet 
Musa. 

Multă vreme s-a auzit doar liniștea și, apoi, 
locul gol din fața Musei a licărit, dezvăluind-o pe 
Stella. 

— Magie nouă? Nu-i rău, a apreciat Musa cât 
mai calm posibil. 

— Mulţumesc! Stella se străduia să pară 
indiferentă. Am exersat o vreme. 

— De când te ascunzi aici? 

— De câteva zile? 

Stella nu părea sigură. Era nemachiată și purta 
haine largi și părul prins într-un coc. Musa nu o mai 
văzuse pe Stella vulnerabilă. 

— Vrei să discutăm despre asta? a întrebat-o 
Musa. 

Stella nu i-a răspuns. Părea aproape speriată, 
și-a zis Musa. 

Când Musa și-a proiectat puterea, și-a dat 
seama că Stella era îngrozită. 


FOC 


Razele de lumină străpungeau ceața dimineţii, 
făcând cercul de pietre să pară un loc și mai magic 

decât de obicei. Am rămas uitându-mă neliniștită 
împrejur, ţinând manualul pe care mi-l dăduse 
Dane. 

După ce m-am asigurat că drumul e liber, am 
deschis cartea și am scos un disc metalic lucrat cu 
grijă, purtând pe el rune ale căror semnificaţii nici 
măcar nu le puteam ghici. 

Când mi-am chemat magia, chiar la marginile 
discului, metalul fasonat a strălucit roșu ca un 
tăciune, puterea mea semănând cu o scânteie care 
aprindea un fitil. Când mi-am lăsat magia să scadă, 
strălucirea a rămas. Acordasem discul la o sursă de 
putere, iar acum își trăgea magia din cercul de 
pietre. Focul și-a făcut loc încet prin metal. Am 
urmărit ornamentele delicate, fascinată, până când 
un sunet neplăcut m-a scos din reverie. 

Vocea lui Sky a răsunat în aerul dimineţii: 

— Aici își petrec timpul geniile? 

În mare grabă, am băgat discul în rucsac și m- 
am întors ca să îl urmăresc pe Sky apropiindu-se. 

El şi-a îndreptat privirea spre manual. 

— In apartament e cam mult zgomot, i-am 
răspuns cât mai nonșalant posibil. 

Nu mi-am dat seama dacă mă credea. 

— Ce e chestia aia? a întrebat Sky. 

Am căscat ochii. 

— O carte? Sunt puţin îngrijorată că nu ai mai 
văzut una, dar... 

Sky s-a strâmbat ca și când ar fi ajuns la 
capătul răbdării. 

— Nu vreau să fac asta, Bloom! a izbucnit el. 
Nu vreau să ne minţim unul pe celălalt. Nu vreau 

să joc niciun joc. 

Insă eu am continuat cu jocul: 

— Nu e niciun joc. 

Sky se chinuia în mod clar, încercând să scoată 
forţat cuvintele. Ca și când fiecare cuvânt ar fi fost 
interzis și el ar fi încălcat un ordin direct. 

— Silva vrea ca eu... să te supraveghez. l-am 
spus că e nebun! Că nu se întâmplă nimic ciudat. 
Că te simţeai frustrată, însă... 

— M-ai spionat? l-am întrebat. 

Chiar dacă tocmai recunoscuse că mă spiona, 
aparent era uimit să mă audă repetând cuvântul, 
de parcă ar fi fost sigur că era un băiat bun și c-ar 
fi fost imposibil să facă tot ceea ce făcuse. 

Ce proastă eram! 

— Ar fi trebuit să mă aștept la asta. lar tu ai 
urmat, orbește, ce ţi-au spus... 

— El mi-a dat un ordin, mi-a spus neputincios 
Sky. 

— Pe care l-ar fi putut da oricui! Dar te-a ales 
pe tine. S-a folosit de prietenia noastră. Dar tot eu 
sunt personajul negativ, nu? 

Drept răspuns, Sky mi-a apucat rucsacul, 
dezvăluind discul și faptul că nici eu nu eram chiar 
sinceră. 

— Ce înseamnă asta, Bloom? a întrebat el. 

Am ezitat un moment lung și și încărcat de 
vinovăţie. Sky s-a calmat fără grabă. 

— Vreau să fiu de partea ta, dar nu mă ajuţi 
deloc. Spune-mi! m-a îndemnat încet și insistent. 
Poţi să ai încredere în mine! 

Tocmai îmi dovedise că nu puteam avea 

încredere în el. Sau nu? Cel puţin îmi spusese. 
Poate trebuia să încerc și eu să îi spun ceva. 

Am inspirat adânc și am început să îi zic 
adevărul despre Aster Dell. 


LUMINĂ 


Stella nu își dorise să se apropie de colegele ei 
de apartament. Ele erau în primul an și, în plus, ea 
știuse întotdeauna că Terra urma să le spună 
povestea lui Ricki, iar fetele aveau să o judece 
pentru ceea ce credeau că făcuse. Să o judece și 
să o urască. 

Așadar, le judecase și le urase ea prima. O 
urâse pe Terra, pentru că zisese ce credea că era 
adevărat și pentru gusturile ei îngrozitoare în 
materie de bluze. Pe Bloom, probabil pentru că era 
fata visurilor lui Sky. Pe Aisha, pentru că încerca 
întotdeauna să facă ce e corect. Și pe Musa, pentru 
puterea ei îngrozitoare de a citi în sufletul Stellei. 

Se temuse de magia Musei. Totuși, acum, 
puterea Musei i se părea aproape eliberatoare. 
Stella era forţată să devină invizibilă - la propriu. 
Se săturase să păstreze aparențele. 

Musa cunoştea deja cele mai intime 
sentimente ale oamenilor. Stella ar fi putut să-i 
spună totul, să-și pună inima pe tavă, și tot n-ar fi 
contat. 

— Am fugit în urmă cu câteva zile. Sunt sigură 
că mama a ordonat întregii armate să mă caute. 
Dar n-ai s-auzi de asta. 

— Și nu o să te caute aici? a întrebat 

neîncrezătoare Musa. 

— La început, nu. Ca să o facă, ar trebui să 
recunoască faptul că, parţial, a pierdut controlul. 
Așa ceva nu o să se întâmple niciodată. 

Ochii Musei au strălucit, iar Stella și-a dat 
seama că Musa simţea convingerea Stellei. Simţea 
exact cât de intimidată era Stella de mama ei, cum 
dorinţa ei de a fi iubită și plăcută de mama sa era 
depășită de o frică pură. 

Stella se bucura. Stella voia ca Musa să o vadă. 
Avea impresia că fusese invizibilă nu doar câteva 
zile. 

Vocea Stellei îi accentua emoţiile, spunând: 

— Emană forţă și putere! Nu da niciodată 
semne de slăbiciune! Doar de asta îi pasă, iar eu 
sunt o prelungire a forţei ei. Magia mea trebuie să 
fie puternică cu orice preț. Asta m-a învățat mama. 
Mi-a dat lecţii încă de mică. Când emoțiile pozitive 
nu funcționau, trecea direct la cele negative. A fost 
dur. Magia mea este haotică... din cauza ei. 

Stella a înghiţit în sec, fiind pe punctul de a 
avea cea mai importantă revelaţie. li era ușor să-i 
spună lucrurile astea Musei, deoarece Musa își 
dădea seama că fata din faţa ei chiar era sinceră. 
Nimeni altcineva n-ar fi crezut cât de rău îi părea 
Stellei. 

— Ricki era prietena mea cea mai bună. N-am 
vrut să o rănesc, a șoptit Stella, sperând ca 
adevărul și regretul să răsune prin oasele Musei la 
fel cum durerea răsuna prin oasele ei. Dar mi-am 
pierdut controlul și a fost mai bine... pentru 
mama... ca lumea să creadă că am făcut-o 

intenţionat. Pentru că, dacă sunt o ticăloasă ori un 
monstru, nu sunt slabă. 

— Ce aiurea, Stel! a rostit Musa cu blândeţe. 

Stella era atât de extenuată, încât nici măcar 
nu putea să se simtă rușinată. 

— Mie îmi spui? Și în secunda în care am ajuns 
acasă, a început din nou. Așadar, iată-mă aici! 
Până îmi dau seama ce urmează să fac. Te rog să 
nu spui nimănui! 

Mama ei o educase să fie mândră, să se 
comporte ca o regină, iar acum implora. A 
așteptat, cu toţi mușchii încordaţi, ca Musa să o ia 
peste picior pentru că decăzuse atât de mult. Stella 
era singură. De fapt, fusese singură dintotdeauna. 

Purpuriul dispăruse din ochii Musei. Când s-a 
uitat la Stella, a făcut-o cu o privire plină de 
compasiune. 

— Nu trebuie să te ascunzi! a asigurat-o Musa. 
Celelalte fete din apartament n-o să aibă nimic 
împotrivă să stai aici. 

Preţ de o clipă, Stellei i s-a părut că ar putea s- 
o creadă pe Musa. Ca și când mama ei s-ar fi 
înșelat, iar ea, până la urmă, ar fi avut prietene. 


PĂMÂNT 


Dane a băut cu sete din sticla mare de apă 
când și-a terminat prânzul, iar apoi s-a uitat 
împrejur într-un fel care Terrei i s-a părut dubios, 
îndepărtându-se de mulţimea din curte și mergând 
către o zonă liniștită din spate unde nu avea să fie 
văzut. Terra s-a furișat după el, chiar la timp ca să 

îl vadă scoțând un joint și aprinzându-l. 

Terrei i s-a părut că era momentul să-i 
vorbească. 

— În mijlocul curţii? Foarte inteligent din partea 
ta! 

Terra s-a apropiat. Dane a mai tras un fum. 

— Mda. Vrei și tu? 

Dane i-a suflat agresiv fumul în faţă, iar Terra a 
fluturat din mâini, împrăștiindu-l. 

— Ce e în neregulă cu tine? 

— O, iar îţi pasă de mine? a întrebat Dane cu 
amărăciune. 

Era ultimul lucru pe care se aștepta Terra să îl 
audă. Nu îi trecuse niciodată prin minte că Dane 
chiar ar fi putut să îi simtă lipsa. 

— Întotdeauna mi-a păsat de tine, s-a apărat 
ea cu o urmă de ezitare în glas. 

Tonul lui Dane a devenit brutal. 

— Serios? Deoarece mi se pare că am greșit o 
singură dată și m-ai și îndepărtat. 

— Deci acum totul are legătură cu Beatrix? a 
întrebat Terra. 

— Ea cu siguranţă nu m-a făcut niciodată să 
mă simt prost! 

Terra a izbucnit: 

— Nu, doar a ucis pe cineva, Dane! 

lar dacă Dane și-ar fi bătut joc de Beatrix pe 
Internet așa cum își bătuse joc de Terra, poate 
Beatrix chiar Far fi ucis. Acum, Terrei i se părea că 
Dane ar fi meritat-o. De ce credea Dane că 
sentimentele lui rănite erau mai importante decât 
viața cuiva? 

Dane și-a dat ochii peste cap, iar Terra a simţit 
cum îi piere și ultima urmă de compasiune. 

— Am închis subiectul! a spus Dane și a vrut să 
se ridice în picioare, dar nu a reușit. 

Și-a coborât privirea și a văzut cum un vrej se 
înfășura în jurul picioarelor și îl lega de scaun. 

— Nu prea cred! a subliniat Terra. 

Dane a râs, fără să pară deranjat. A mai tras 
sfidător un fum, dar un mic jet de apă i-a stins 
jointul. 

Aisha s-a apropiat. 

— Ce se întâmplă cu tine și Bloom? 

Dane s-a uitat de la una la alta, afișând grijuliu 
o expresie neutră: 

Terra și-a pierdut răbdarea și i-a ordonat: 

— Spune-ne! Sau... 

— Ce? Nu ai să mă faci să sufăr! 

— Depinde ce înţelegi tu prin suferință, i-a 
răspuns Terra evaziv. S-ar putea să nu fie durere 
fizică. Dar să nu crezi că nu sunt în stare să te las 
pe scaunul ăla cât timp este nevoie ca să vorbești! 
Și aia... A gesticulat cu înțeles. Pare o sticlă mare 
cu apă. Sper că poţi să te ţii! Altfel, ai să te 
murdărești. 

In cele din urmă, Dane a părut să își dea 
seama că era captiv. Terra și-a încrucișat braţele și 
a așteptat. 

Poate Dane se simţea rănit că ea nu mai era 
prietena lui, dar asta era culmea, având în vedere 
că o vorbise de rău pe Terra ca să îi amuze pe 
Riven și Beatrix și nu se străduise să se revanșeze 
pentru asta. Nu încercase mai deloc. Nu crezuse că 

fata merita efortul. 

Terra voia să o ajute pe Bloom, dar ar fi minţit 
dac-ar fi spus că nu se bucură că se răzbună un pic 
la rândul ei. 


FOC 


Odată ce mi-am spus povestea, peste cercul de 
pietre s-a așternut tăcerea. 

— Am locuit toată viața la Alfea. Silva m-a 
crescut, a spus Sky în cele din urmă, părând 
amorțit de cele auzite. 

Ințelegeam că îi e greu să creadă, dar trebuia 
să afle adevărul. 

— Am văzut cu ochii mei Aster Dell. 

În mod clar, Sky încă se gândea numai la Silva. 
Dacă ar fi fost tatăl meu, și eu aș fi simţit la fel. 

— Nu s-ar fi implicat niciodată în masacrarea 
unui oraș întreg! 

— Nici dacă ar fi crezut că îi ucidea pe 
Incendiaţi? Dacă ar fi crezut că o să salveze mai 
multe vieţi pe viitor? 

Sky a deschis gura și a închis-o apoi. 

Mda, așa credeam și eu. 

— Nu cred că sunt ră/, Sky. Cred doar că sunt... 
complicaţi, am spus neputincioasă. Cred că 
protejează locul ăsta. Dar se protejează și pe ei. 
Așadar, care-i adevărul? Ce s-a întâmplat în ziua 
aia? N-au de gând să-mi spună. 

S-a apropiat de mine, ca și când ar fi auzit 
disperarea din vocea mea și simțind probabil 
încotro m-ar fi condus. 

— Știu cât de greu îţi este că nu îţi cunoști 
părinţii, Bloom, dar... 

— Oare? Cel puţin tu ai fost crescut de oameni 
care i-au cunoscut pe ai tăi. Ai auzit povești. Ai 
văzut fotografii. 

M-am uitat la dealurile verzi de dincolo de 
pietre, încercând să nu plâng când peisajul gol s-a 
înceţoșat. Vântul s-a întețit, făcându-mă să mă 
înfior. 

— Ți-e frig? a întrebat Sky, cuprins brusc de 
îngrijorare. Vrei un pulover? 

Mi-am scos sticla de apă, întorcându-mă din 
nou ca să văd că Sky își scosese jacheta și mi-o 
întindea. 

— Eşti drăguţ, dar... sunt o Zână de Foc. 

Șase focuri s-au aprins în jurul nostru, 
încălzindu-ne, ca un cerc de stele care să se 
asorteze cu cercul de pietre. Sky s-a uitat împrejur 
și toate flăcările pâlpâitoare i-au strălucit în privire. 

— Corect! m-a necăjit un pic Sky. Pentru că 
niciodată nu ai nevoie de ajutor. 

l-am oferit apa mea. Când a luat-o și a băut, 
am încercat să îi ignor cuvintele. 

— Face parte din farmecul meu. 

Sky mi-a aruncat o privire care spunea că nu 
poate fi ignorat. 

— Frustrant farmec! 

— Asta pentru că vrei să repari lucrurile, iar eu 
n-am nevoie să fiu reparată. 

Sky s-a întors puţin. M-am întrebat dacă nu 
cumva părusem mai dură decât intenţionasem, dar 
apoi mi-a vorbit, deși cu greu, și mi-am dat seama 

că pur și simplu încerca să-și găsească cuvintele. 

— Despre Andreas am auzit mai multe povești 
decât pot număra. Cum ar fi că este încă în viaţă. 
Doar că a murit. Este un ideal. Un gol. O fantomă 
imposibilă. Ştii cât de greu este să te ridici la 
nivelul ăla? Până și Silva... pare să joace un rol 
dintr-un simţ al datoriei. Un tată e tot ce-mi doresc 
cu adevărat. 

M-am apropiat de el și mi-am pus o mână pe 
brațul lui. 

— Sky... 

— Eu repar lucrurile pentru că asta trebuie să 
fac, a zis Sky, părând dezolat. Pentru că trebuie s-o 
fac. Pentru că, atunci când repar alţi oameni, nu 
trebuie să mă gândesc la cât de distrus sunt eu! 

S-a întors spre mine și a fost ca și când l-aș fi 
văzut pentru prima dată, masca datoriei pe care o 
purta cu grijă dispărând cu totul. 

— Toţi suntem distruși, Bloom! Toţi trebuie să 
fim reparaţi. Are și asta un anumit farmec. 

Chipul îi era apropiat de al meu, iar eu am 
simţit din nou dorinţa trăgându-mă spre el și de 
data asta nu m-am împotrivit. De data asta, n-am 
putut. 

Buzele ni s-au întâlnit și, în cele din urmă, am 
înțeles de ce mereu mă atrăsese atât de mult. Ne 
potriveam ca două cioburi care puteau forma un 
întreg. 

Prin întunericul din spatele ochilor, am văzut o 
strălucire puternică în clipa în care magia a aprins 
discul pe care mi-l dăduse Dane. 

Eu și Sky ne-am despărțit, uitându-ne amândoi 

spre lumină. Am ezitat și apoi am vrut să iau 
discul. Sky s-a întins spre mine și mi-a acoperit 
mâna cu alui. 

— Tot nu mi-ai spus pentru ce-i ăla. Tot nu ai 
încredere în mine? 

Mi-am coborât privirea la mâna cu care mă 
apucase și simplul fapt de a ne vedea atingându- 
ne m-a umplut de tristeţe. 

— Ba da. Dar știu și că, dacă îţi spun, ai să mă 
oprești. 

Mi s-a părut că Sky era gata să mă contrazică, 
dar apoi s-a petrecut exact ceea ce așteptasem. S- 
a clătinat și privirea i s-a înceţoșat, încercând să se 
țină de bancă în momentul în care a căzut la 
pământ. A fost sfâșietor să îl privesc pe Sky 
pierzându-și graţia de soldat când corpul l-a trădat. 

Deoarece eu îl trădasem. 

— Ce se întâmplă...? a întrebat Sky, dar mi-am 
dat seama că știa deja, doar că nu voia să creadă. 

Își dorise să aibă încredere în mine. 

Am strecurat discul la loc în rucsac, împreună 
cu sacul de pudră pe care mi-l dăduse Dane. Ochii 
lui Sky se închideau deja. Avea să doarmă o vreme. 

— Dane a spus că nu o să dureze mult, i-am 
spus trupului inconștient al lui Sky. Imi pare rău! 

Am stins flăcările pâlpâitoare din jurul nostru, 
știind că focul dintre noi se stinsese deja. 


SPECIALISTUL 


Silva trimisese un mesaj grupului de 
Specialiști, spunându-le să se echipeze. Riven nu 

știa ce voia, dar și-a pus morocănos armura. 
Probabil era vorba despre o altă rundă de instrucții. 
Poate s-ar fi simţit mai bine dacă ar fi lovit pe 
cineva. Poate i-ar fi tăiat capul lui Dane, într-un 
nefericit accident în timpul antrenamentului. A ieșit 
din cameră, fixându-și centura cu sabia și 
scuturând din cap, în încercarea de a se aduna. 

Apoi Terra a venit în fugă prin holul 
Specialiștilor, îndreptându-se către Riven. 

Ea l-a apucat de braț. 

— Hei! Am nevoie de ajutor! 

Riven și-a dus mâna spre sabie. 

— Ce trebuie să fac? 

Terra avea bucăţi de vrejuri în păr și o privire 
sălbatică. 

— Bloom e pe cale să facă o nebunie, așa că 
trebuie să îl găsesc pe Sky! 

— Trebuie să îl găsești pe Sky, a repetat Riven 
pe un ton egal. Ca să te ajute. 

— Da, evident! 

— Măcar ai stat vreodată de vorbă cu Sky? 

— Da, o dată. Indoiala începea să se strecoare 
în glasul Terrei. Poate chiar de două ori. În orice 
caz, toată lumea știe că e un tip minunat, iar eu 
cred că îi pasă cu adevărat de Bloom. Sper că 
Stella nu... 

— O s-o orbească, a șoptit Riven. Și eu mi-am 
făcut griji în privinţa asta. 

— E foarte îngrijorător să orbești! s-a arătat de 
acord Terra. Dar acum nu asta e problema, ci alta: 
Dane este un turnător. Este un turnător făţarnic! Ai 
observat? 

— Mi-am dat seama. 

Nu îl deranjase. Crezuse că era ceva ce el și 
Dane aveau în comun. 

Terra a arătat acuzator cu degetul. 

— Și totuși, te-ai cam sărutat cu el! 

— lar tu voiai să îl săruţi! i-a întors-o Riven. 

— Nu asta e important acum! Dane punea ceva 
la cale, așa că l-am legat cu vrejurile de un scaun 
și l-am amenințat că îl ţin legat acolo pentru 
totdeauna... 

— Scuze, ce ai făcut? Riven i-a aruncat Terrei o 
privire şocată. Terra, ţi-a trecut prin minte că ai o 
problemă cu gestionarea vrejurilor? 

Terra i-a ignorat replica. 

— Adică, nu pentru totdeauna, dar n-am de 
gând să-l las să își facă nevoile. Trebuia să scot 
cumva informaţii de la el! Cred că înţelegi. 

Riven a înjurat. 

— Ţi-ai fluturat vrejurile ameninţător la el și i-ai 
spus „Știm cum să te facem să vorbești”? 

— Nu, Riven! Fii rezonabil! De ce aș face asta? 

Terra a scuturat din cap și a fluturat un obiect 
spre el. 

Riven a mijit ochii. 

— Ăla e telefonul lui Dane? 

— Mda. Vrei, te rog, să te concentrezi? 

— Voiam să mă asigur c-am înțeles bine, a 
spus Riven. Acum tâlhărești oameni. 

Terra înflorea cu adevărat, transformându-se 
într-o infractoare nebună. 

— Bloom și Dane plănuiesc să o scoată din 
închisoare pe fosta ta nebună și periculoasă! i-a 

dezvăluit Terra. Dane i-a dat lui Bloom un fel de 
cheie magică. 

Ce făceau? Ce făcuse Dane? 

— Practic, nu ne-am despărțit, a subliniat 
Riven. 

— Crima înseamnă despărţire, l-a corectat 
Terra. 

Riven a dat aprobator din cap. 

— Mda, ai dreptate. 

— Deci am nevoie disperată de ajutor și 
trebuie să îl găsesc pe Sky! Cine altcineva ar putea 
să mă ajute? 

Riven i-a zâmbit strâmb. 

— Cu siguranţă nu eu. 

— Nimeni nu ţi-ar cere vreodată ajutorul, i-a 
confirmat distrasă Terra. Sky poate s-o facă pe 
Bloom să înţeleagă situaţia! Știi cumva unde este? 

— Credeam că a plecat să o găsească pe 
Bloom, ca să fiu sincer. 

— O, nu! Ochii Terrei erau mari ca niște farfurii. 
Dar dacă Bloom l-a îndepărtat deja din drum? 

Ce, Terra suspecta o altă crimă? Orbiri. Crime. 
Răpiri și legături cu vrejuri. De ce nu se mulțumea 
nimeni să fie un infractor mărunt ca Riven însuși? 

— Nu cred că Bloom l-ar ucide pe Sky, a spus 
hotărât Riven. Îl place prea mult ca să-i facă felul. 

Terra i-a dat un pumn în braţ lui Riven. Destul 
de puternic. 

— Bloom este prietena mea! Nu ar ucide 
niciodată pe nimeni. 

— Tocmai ai spus că vrea să scoată din 
închisoare o criminală! 

— Nu e deloc același lucru! i-a spus aspru 
Terra. Sunt sigură că doar l-a legat pe Sky și l-a 
ascuns undeva, într-un loc sigur. Bine, mă ocup eu 
de Bloom. Poate că ar trebui să îl cauţi pe Sky. 

— Asta e tot ce vrei să fac? 

— Aăă, a spus Terra. Presupun c-ai putea să-l 
dezlegi și pe Dane? 

Riven și-a simţit sprâncenele atingându-i linia 
părului. 

— Nu l-ai dezlegat deja pe Dane? 

— Nu, Riven, a zis Terra. Ar fi putut să-mi stea 
în cale! 

Fata s-a întors și a plecat în grabă. Ei bine, 
discuţia asta îl dăduse peste cap. Aparent, Terra 
era acum spioana ținutului. 

Riven s-a uitat după Terra și a șoptit: 

— Chiar nu cred că Dane ar îndrăzni. 

A scuturat din cap și s-a îndreptat spre curte, 
când Silva a trecut pe lângă el. Maxilarul mereu 
încordat al lui Silva semăna acum cu granitul 
dezamăgit de lume. 

— Bine că te-ai echipat! Unde e Sky? s-a răstit 
Silva. 

— Mă bucur că nu se mai deranjează nimeni să 
spună măcar „Hei, Riven!”, a mormăit el. Direct la 
subiect, băieți! 

Riven simțea că urma să fie implicat într-o 
acțiune militară. De ce trebuia să fie chinuit așa? 

— Cel puţin șase Incendiaţi ne măcelăresc 
oamenii de partea cealaltă a Barierei, a scuipat 
Silva cuvintele! Echipa lui Marco deja a fost 
doborâtă. Este datoria noastră să îi oprim! 

Riven s-a holbat la Silva cu gura căscată. Ura 
să sublinieze ce era evident, dar dacă toată echipa 
de Specialiști adulţi fusese doborâtă, elevii de la 
Alfea tocmai urmau să fie uciși. 

— Ce motivaţie am să fiu ucis? a întrebat, cu 
speranţa că găsise o metodă să nu pară 
insubordonat. 

— Nu pune întrebări! a mormăit Silva. Găseşte- 
| pe Sky! 

Bine, Riven înţelegea. Toată lumea îl voia pe 
Sky. Era treaba lui Riven să îl aducă înapoi. 

Întrucât Incendiaţii aveau să-i ucidă pe toţi, ar 
fi trebuit să se grăbească să îl dezlege și pe Dane. 


FOC 


M-am îndreptat spre poartă, iar apoi m-am 
oprit brusc în clipa în care am văzut un gardian 
ciudat. 

În graba mare, i-am trimis un mesaj lui Dane în 
care i-am scris „Am cheia. Unde ești?”. 

— Nu vine, am auzit-o pe Terra în spatele meu. 

M-am întors, ca să le văd pe Terra și Aisha. 
Terra a ridicat telefonul lui Dane. Aisha aproape 
vibra de dezamăgire și furie. 

— Ce naiba faci, Bloom? O scoţi pe Beatrix din 
închisoare? 

Toate justificările cărora mă gândeam să le 
dau glas păreau firave în privirile lor furioase. Dar 
prietenele mele nu erau soldaţi. Mă mai ajutaseră 
și înainte. Poate, dacă ar fi știut adevărul despre 
Aster Dell, m-ar fi ajutat din nou. 

— Dowling mă minte! Toată lumea de aici 
minte! Nu știți ce știu eu. 

— Știm! a spus categoric Aisha. Dane ne-a 
povestit despre Aster Dell. 

— Tata n-ar face niciodată asta, Bloom! a 
răsunat vocea Terrei. Beatrix este o mincinoasă! Și 
o criminală! 

M-am uitat de la una la cealaltă. 

— Bineînţeles! Tu ești fiica lui, iar tu ești 
asistenta lui Dowling. Nu am să vă conving. Așa 
cum nici pe Sky nu l-am convins. 

Am încercat să trec pe lângă ele, dar Aisha a 
pășit în faţa mea, blocându-mi calea. 

— Nu sunt asistenta lui Dowling! a spus ea. Am 
spionat-o. Mai multe zile. Pentru tine. 

Terra părea confuză. 

— Ce-ai făcut? 

Aisha a ignorat-o. 

— Ideea este că tot ce am văzut e că își dă 
silinţa - cu toţii fac eforturi - să ne ţină în 
siguranţă. 

Dowling încerca din răsputeri să ascundă 
adevărul. Măcar atât știam și eu. Nu puteam să o 
iert niciodată pentru asta. 

— Au minţit că o femeie este moartă de 
șaisprezece ani și în legătură cu o crimă de război 
Știu că vrei să crezi în ei, dar sunt distructivi. Poate 
periculoși... 

— Ascultă și tu ce spui! a izbucnit Terra. Chiar 
pari nebună! 

Furia m-a făcut să încerc să trec pe lângă 
Aisha. Ea m-a blocat din nou, ca și când aș fi jucat 

pentru echipa adversă și nu ar fi vrut să mă lase să 
înscriu. 

Aisha se mișca cu siguranţă, dar în vocea i se 
simțeau ezitarea și disperarea. 

— Nu am spus nimănui ce faci. Dacă ne dai 
cheia, n-o s-o facem. Dar dacă nu... Nu vreau să te 
văd în celula de lângă ea. 

Am rămas locului, furioasă și simţindu-mă ca 
un animal ţinut la distanţă. Doar că eu aveam dinţi. 
Îmi simţeam magia ghemuindu-se şi 
înfierbântându-se în mine, așteptând să ţâșnească 
afară. Eram foarte tentată să o folosesc împotriva 
prietenelor mele ca să scap de ele. 

Când Aisha a făcut un pas înapoi, nu am văzut 
frică pe chipul ei. Doar îngrijorare. Și suferință. 

— Bloom! a spus Aisha. 

Doar atât. 

Expresia de pe chipul Aishei m-a scos din 
starea în care eram. Am pierdut controlul magiei, 
iar regretul mi-a făcut stomacul să bolborosească. 
Ce fusesem gata să fac? 

M-a distrus, dar am băgat mâna în sac și am 
scos discul. Ultima mea șansă de a primi 
răspunsuri. L-am întins și Aisha l-a luat. 

— Ştiu cât de greu îţi e, a șoptit Aisha. 

— Nu! am contrazis-o pe Aisha, iubind-o, 
urând-o și sperând să nu o disprețuiesc o veșnicie 
pentru asta. Nu știi! 


MINTE 


Stella s-a aplecat peste telefonul Musei, citind 

o mulțime de mesaje de la Aisha despre Dane. 

— Nu pot să cred că toată lumea o ascultă pe 
Aisha ca și când ar ști totul! a zis Stella pe un ton 
tăios. Habar n-ai cât de greu mi-a fost să-mi ţin 
gura când toată lumea din apartament a luat-o 
razna. Nu pot să mă abţin prea mult! 

Musa a ridicat din sprâncene. 

— Deci din cauza ta tot cad lucruri și se strică 
și... 

— Am şi eu idei! s-a apărat, demnă, Stella. lar 
dacă nu pot să mi le exprim verbal, nu mă 
deranjează să mă comport ca o fantomă. 

Ușa s-a deschis chiar atunci, iar Aisha și Terra 
au intrat. De îndată ce ușa s-a clintit, Stella a 
dispărut. 

Terra era deja plină de vervă. 

— Doar mă-ntreb ce altceva putem să facem... 

— Am putea să uităm de toate astea și... Aisha 
s-a oprit, văzând-o pe Musa. Unde ai fost? Nu mi-ai 
primit mesajele? 

Musa nu știa dacă se poate abţine să nu 
dezvăluie secretele Stellei. 

— Le-am citit. Scuze! Am fost... ocupată. Sam 
a fost pe aici și... 

Terra s-a strâmbat. 

— Stai, nu în camera noastră, nu? 

Aisha a ignorat-o, arătându-i un disc cu rune. 

— E-n regulă! Am oprit-o pe Bloom. Cred că 
începe s-o ia razna. Știu că am zis că nu o s-o 
facem, dar mă întreb dacă trebuie să îi spunem lui 
Dowling. 

Un licăr de enervare a făcut-o pe Musa să 

tresară. Nu era enervarea ei. S-a uitat la raft, unde 
tremura un ghiveci, începând să se miște singur 
spre margine. Musa a arătat spre locul gol. 

— Să nu îndrăznești! 

Aisha, presupunând, de bună seamă, că Musa 
vorbea despre ea, a spus: 

— Nu! Cred că ar trebui să îi spunem. 

Vasul s-a mai mișcat doi centimetri. De fapt, 
Musa se săturase. Se simţea pe deplin pregătită să 
dezvăluie secretele Stellei. 

— Stella are o idee în legătură cu asta, le-a 
anunţat ea. 

— Ce? a zis Terra. 

— Cum? a întrebat Aisha. 

— Refuz să le tot curăţ, i s-a adresat Musa 
Stellei. Spune-le odată! 

Colegele ei de apartament s-au holbat la ea ca 
și când ar fi crezut că o luase razna... până când 
Stella s-a materializat lângă ghiveci. l-a aruncat 
Musei o privire ofensată, iar apoi s-a întors către 
Terra și Aisha. 

— Am o idee, a spus Stella. 

Fetele erau _ uluite. Terra a început să 
vorbească, dar tonul Stellei nu lăsa loc de 
contraziceri. 

— Toată lumea din nenorocitul ăsta de 
apartament vede totul în alb sau negru! V-a trecut 
vreodată prin cap că există și o cale de mijloc? 

Stella s-a uitat la Musa și cele două au părut să 
se înțeleagă. Era oarecum frumos. 

— Bloom e o pacoste! a spus Stella, lucru care 
era mai puţin frumos. Dar merită să afle cine este. 

Serios! Nu să asculte poveștile pe care i le spun 
profesorii. Așadar, putem să ne-ngrijorăm dacă 
avem dreptate sau să ne ajutăm prietena. Ce 
alegeţi? 


FOC 


Am găsit-o pe Dowling în faţa unui șifonier 
deschis, uitându-se la o ţinută care semăna niţel cu 
hainele unui Specialist. Era ţinuta pe care o 
purtase Dowling în fotografiile vechi. Ea s-a întors 
la sunetul ușii care s-a trântit în urma mea. 

— Pardon? a spus încet Dowling. 

— Vreau să o văd! i-am cerut. Pe Rosalind. 

— Ti-am spus, este... 

Vocea mea s-a auzit ca o altă ușă trântită. 

— Ştiu că este în viaţă! Așa că să nu mă mai 
minţiţi! 

Se spuseseră prea multe minciuni. Nu știam 
dacă suportam să mai aud una. 

— Acum nu am timp pentru asta, Bloom! a zis 
Dowling și a vrut să treacă pe lângă mine. 

— Sunt din Aster Dell! 

Am pronunţat pur și simplu cuvintele, care au 
făcut-o să încremenească acolo. 

— Da. Acolo m-am născut. Și acolo au locuit 
părinţii mei biologici. Asta până când 
dumneavoastră, domnul Silva și profesorul Harvey 
l-aţi distrus. 

În clipa aceea, Dowling n-a zis nimic. Nici 
măcar nu trebuia să-mi răspundă. Îi citeam 
vinovăția pe chip. 

— Deci e adevărat, am șoptit cu glas tremurat. 

Nu îmi dădusem seama că speram să nu fie 
adevărat. Ea era femeia care venise din altă lume 
ca să mă salveze, înconjurată de lumină. Femeia 
care mă minţise de nenumărate ori. 

M-am agăţat de furie, deoarece părea mai 
sigură. 

— Cum aţi putut să faceţi așa ceva? Cum să fie 
uciderea Incendiaților mai importantă pentru voi 
decât salvarea vieților oamenilor? Decât... părinții 
mei? 

Expresia lui Dowling s-a schimbat. 

— Crezi că am făcut-o intenţionat? 

— Așa a spus Beatrix, am răspuns, ezitant. Că 
pe Rosalind a mustrat-o conștiința, dar că aţi făcut- 
o oricum. 

Spuneti-mi că nu este adevărat! Nu, am gândit 
eu. Nu voiam să îmi spună ce-mi doream să aud. 
Voiam adevărul. 

Dowling a scuturat din cap. 

— Rosalind. După atâta timp, încă mai 
manipulează pe oamenii... 

— Ce înseamnă asta? am rugat-o pe Dowling. 
Povestiţi-mi ce s-a întâmplat în ziua aia. 

S-a așternut o liniște lungă, îngrozitoare. Am 
văzut-o pe Dowling inspirând adânc și m-am rugat 
să nu mă mintă din nou. 

— In ziua aia..., a spus Dowling. Am făcut o 
greșeală. 

lar suferinţa și hotărârea de pe chipul lui 
Dowling m-au făcut în sfârșit să o cred. 

— Rosalind a fost mentorul meu. Cea mai 

puternică zână din Alfea. Temută, dar respectată. 
Nu m-am îndoit niciodată de ea. Nu i-am pus 
niciodată deciziile la îndoială. Așadar, când am 
auzit despre Incendiaţi în Aster Dell, noi am urmat- 
O. 

În vreme ce Dowling povestea, mai că am 
văzut echipa lui Rosalind prinzând viaţă și mergând 
prin pădurea verde. Înainte de distrugerea oraşului 
Aster Dell. Dowling, Silva, tatăl Terrei, tatăl lui Silva 
și Rosalind, lidera de încredere, formau o echipă 
care încerca să facă bine. Cum de mersese totul 
atât de rău? 

— Magia pe care am dezlănțuit-o în ziua aia a 
fost foarte puternică. Până atunci, nu ştiam că 
zânele puteau să își combine magia. Era un secret 
păstrat de Rosalind. Nu primul. Totuși, nu ne-am 
îndoit niciodată de ea. Ne-a spus că s-a chinuit să 
evacueze orașul și că doar Incendiaţi urmau să fie 
uciși în explozie. 

Mi-am amintit viziunea pe care mi-o arătase 
Beatrix: ravagii și atât de mulţi oameni morți în 
orașul distrus. Părinţii mei nu fuseseră dintre 
Incendiați. 

Chipul lui Dowling era plin de regret. „Ar fi 
trebuit să ne îndoim de ea” era tot ce trebuia să 
spună. 

Deci fusese vina lui Rosalind? Oare Beatrix 
știa? Cine mințea? 

Poate că minţeau cu toţii. 

— Când ne-am dat seama ce făcuse? Ce 
făcuserăm noi? De șaisprezece ani tot retrăiesc 
ziua respectivă, a continuat Dowling cu o voce 

răgușită. Dacă Aster Dell este orașul tău natal? Nu 
există cuvinte pe care să ţi le spun și care să 
îndrepte răul pe care ţi l-am făcut. 

— De ce să fi minţit Rosalind? am șoptit. 

De ce minţeau toți? Mă săturasem până peste 
cap. 

— Era o fanatică. Voia ca toţi Incendiaţi să 
moară, indiferent de preţ. Sunt sigură că a crezut 
că dacă ne-ar fi spus că nu îi poate evacua pe 
localnici, am fi refuzat-o. Și-ar fi avut dreptate. 

Am încercat să înţeleg, să descâlcesc toată 
încurcătura. 

— Și cu mine cum rămâne? De ce m-a salvat? 
De ce m-a adus în lumea oamenilor? De ce mi-a 
spus să o găsesc? 

Acolo, în biroul ei întunecat, cu ușile trecutului 
său deschise în fața noastră, Dowling mi s-a părut 
cuprinsă de oboseală. 

— Nu știu, Bloom. Rosalind mi-a ascuns multe 
lucruri. 

Speranţa a înflorit în mine. 

— Și de asta vreau să o văd! Știu că o ţineţi 
închisă. Beatrix mi-a spus că este sub școală. 

Dowling s-a foit, jenată. Am bănuit că nu se 
aștepta să știu asta, însă nici n-a negat. 

— Orice ar vrea să-ţi dea, nu merită să fie 
eliberată iar în lume, Bloom! 

Dowling s-a apropiat de mine. Mai deschisă ca 
niciodată, ca și când ar fi putut să se întindă și să 
mă ia de mâini, să verse adevărul în căușul 
palmelor mele - adevărul de care aveam nevoie. 
Despre părinţii mei biologici. 

270 


— Am să te ajut să primeşti răspunsurile care 
îți trebuie, m-a liniștit Dowling. Iți dau cuvântul 
meu! 

Îmi doream atât de mult să o cred, dar nu 
voiam să fiu nesăbuită. Și chiar atunci a sosit Silva 
și a chemat-o pe Dowling: era ceva mai important 
decât găsirea răspunsurilor mele. 

Mereu părea să existe ceva mai important. 
Pentru toţi, în afară de mine. 


SPECIALISTUL 


Când Sky și-a revenit în cercul de pietre, era 
întuneric și frig, iar Bloom dispăruse de multă 
vreme. El și-a ignorat toate mesajele de pe telefon, 
s-a ridicat în picioare clătinându-se și s-a întors 
spre castel, dar, înainte să ajungă acolo, l-a găsit 
Riven. 

— Arăţi ca naiba! l-a anunţat Sky, cel mai bun 
prieten al lui, mereu înţelegător. 

— Așa mă și simt. Deci are logică. 

Riven părea să creadă că se cuvine să își 
explice prezenţa în afara porţilor. 

— Terra superspioana l-a făcut pe Dane să 
ciripească tot. l-a spus că Bloom a venit aici ca să 
facă o chestie cu o cheie magică, și nimeni nu a 
reușit să dea de tine, așa că... 

Prietenul lui Sky purta armură și ţinea o geantă 
cu echipament. 

Sky s-a încordat. 

— Unde e Dane? Trădătorul! 

Sky urma să-l facă să plătească. 

— Se echipează. 

— Ce? a exclamat Sky. Te rog, spune-mi că 
Beatrix este... 

— Încă închisă, i-a răspuns scurt Riven. Avem 
probleme mult mai mari. 

l-a aruncat lui Sky geanta cu echipament. 
Riven arunca întotdeauna prea tare, dar Sky putea 
mereu să prindă orice-i azvârlea. Sky a deschis 
fermoarul genţii și și-a văzut armura și sabia. 

— Ce naiba se întâmplă? a întrebat încet Sky. 

— Silva are nevoie de noi la Barieră! a spus 
Riven. 

Sky a apucat strâns mânerul sabiei. Ştia ce 
înseamnă asta. Incendiaţii atacau. Datoria lui Sky 
era clară. 

Incendiaţii veneau spre ei în forță, i-a explicat 
Riven când s-au îndreptat spre Barieră. Circula o 
înregistrare video în care ucideau o echipă de 
Specialiști. Mintea lui Sky a evitat ideea unui 
număr atât de mare de Incendiaţi și de câte ravagii 
puteau să facă. 

De îndată ce gândurile au început să-i 
hoinărească, s-au îndreptat spre Bloom. 

— Când o să-l vedem pe Silva..., a spus Sky. 
Crezi că am putea să nu-i menţionăm... 

Riven a oftat. 

— Oricine poate să fie destul de ghinionist 
încât să aibă o prietenă nebună. Două înseamnă că 
există o tipologie. Vrei să nu-i pomenesc că ai fost 
drogat de o nebună roșcată hotărâtă să elibereze 
criminali din închisoare? 

— Aăă. Mda, a replicat Sky. 

Riven a ridicat din umeri. 

— Mi-e indiferent, omule! Nu îţi judec 
ciudăţeniile! Uf, ce zi! Sper că Terra o să-i spargă 
telefonul lui Dane, a adăugat el și s-a luminat ca și 
când ar fi fost un gând plăcut. 

Sky s-a încruntat. 

— De ce i-a furat Terra telefonul lui Dane? 

Riven a clătinat din cap. 

— Ar trebui să-ţi explic prea multe infracțiuni. 
Haide, frate! Trebuie să mergem la tăiere! 


FOC 


M-am așezat pe pământ și m-am uitat prin 
Barieră. Lumea Cealaltă de dincolo era frumoasă și 
ciudată și nu semăna câtuși de puţin cu casa mea. 
Nu vedeam nici măcar un licăr de speranţă în tot 
peisajul ăsta. 

Apoi, cu un sunet slab, ceva mic și strălucitor a 
căzut în iarba de lângă mine. 

— Ai nevoie de răspunsuri, a spus Musa. 

— Oamenii ţi le-au ascuns, a completat-o 
Terra, pentru care adevărul era foarte important. 
Nu vrem să fim și noi ca ei. 

M-am simţit incredibil de emoţionată, ca și 
când cineva m-ar fi văzut în sfârșit pentru prima 
dată după mult timp. Prietenele mele erau acest 
„cineva”. După o clipă, mi-am dat seama cine 
lipsea. 

— Unde e Aisha? 

Terra s-a strâmbat. 

— Ştii că este încăpăţânată și nu prea a fost de 

acord cu lucrurile la care ne gândeam... 

— E în apartament, a zis Musa pe un ton egal. 

— Presupun că... n-aș putea să-mi doresc mai 
mult. Am dat din cap spre disc. Deci o să mă lăsaţi 
să o scot pe Beatrix din închisoare? 

— Mda, deci cam asta e partea cu care n-a fost 
de acord Aisha... 

lar în clipa aia, Stella a ieșit din beznă. Am 
tresărit. De unde naiba venise și Stella? 

— Oricum ei nu-i plac ideile mele, a spus ea cu 
viclenie. 


APĂ 


Scrâșnetele  Incendiaţilor umpleau pădurea 
întunecată de parcă ar fi fost niște frunze cu dinţi. 
Directoarea Dowling, profesorul Harvey și 
Directorul Specialist Silva, înconjurați de 
Specialiști, stăteau în fața Barierei, gata să lupte. 

Restul colegelor de apartament veniseră cu 
Bloom. Era timpul ca Aisha să aleagă o echipă. 

— Câţi sunt? a întrebat ea. 

Ceilalţi s-au întors să o privească. Riven, 
prietenul ciudat al lui Sky, i-a aruncat Aishei o 
privire piezișă, însă Directoarea Dowling s-a uitat la 
Aisha sincer îngrijorată. 

— Întoarceţi-vă la școală! Nu ar trebui să fiţi 
atât de aproape de Barieră! 

— Am venit pentru că... 

Aisha n-a putut decât să le ofere dispozitivul pe 
care îl găsise în biroul lui Callum. 

— Un dispozitiv de ascultare! a spus profesorul 

Harvey. 

Pe chipul lui Dowling se citea seriozitate, 
aproape ca întotdeauna. Totuși, o alesese pe Aisha 
și îi încredințase responsabilităţi, iar Aisha o 
răsplătise înșelând-o ca să o ajute pe Bloom. Acum, 
că vieţile multora erau în pericol, Dowling avea să 
înfrunte, curând, creaturile de coșmar ca să își 
salveze elevii, iar Bloom era încă hotărâtă să își 
facă vadă scopul împlinit. 

Gândul că își trăda colega de cameră era oribil, 
dar dacă Aisha nu vorbea acum, o trăda pe 
Dowling și, totodată, trăda și Alfea. 

— l-a aparţinut lui Callum. L-am găsit când a 
fost... ucis, a mărturisit Aisha. L-am folosit. Mi s-a 
părut că sunt înconjurată de prea multe secrete și 
nu știam dacă am încredere în voi. Dar acum știu. 
Ne protejați. 

— Trebuie să te întorci acum la școală! a 
izbucnit Silva. Nu este momentul să câștigi puncte 
în plus sau... 

Aisha era de acord. Nu era vremea să se 
gândească la note mari sau să-și dorească prieteni. 
Nu era un joc. Era timpul să facă ce i se părea a fi 
corect. 

Foarte hotărâtă, Aisha l-a întrerupt: 

— Nu vreau puncte în plus. Am venit pentru că 
trebuie să știți ce se întâmplă și ce urmează să 
facă Bloom. 

Riven se uita acum la Aisha atât de pieziș, 
încât avea și o sprânceană ridicată. Sky a implorat- 
o din priviri să tacă. 

Aisha le-a zis oricum. 

FOC 


Am intrat în Aripa de Est ca să eliberez 
prizoniera. De data asta, cu ajutorul prietenilor 
mei. 

— Și eu care mă îndoiam de tine! a spus 
Beatrix când a poziţionat discul cu rune peste 
brățară. 

Discul a funcționat repede. Magia lui Beatrix a 
revenit și mai repede. Ochii i-au strălucit gri și a 
fost înspăimântător să vedem cât de repede și-a 
accesat puterea. Cu un deget, a atins ușa încuiată. 
O mică scânteie s-a arcuit imediat prin metal, iar 
ușa s-a deschis. 

— Incepem! a spus Beatrix, ca și când am fi 
început o mare aventură. 

Odată ieșită din celula ei, practic a început să 
topăie în timp ce ne conducea spre biroul lui 
Dowling. 

După ce am ajuns acolo, mi-a arătat cum să 
dau la o parte biblioteca de piatră, ca să expun ușa 
ascunsă. Am rămas lângă masa de scris a lui 
Dowling cât Beatrix s-a uitat precaută din pragul 
uşii. 

— Când o să ajungă Dane aici, o să-l putem 
arunca înăuntru! m-a anunțat Beatrix veselă. 

Aparent, aşa funcționa. 

— Mi se pare cam dur să îl foloseşti ca să 
declanșezi capcana, am constatat eu nonșalant. 

— O să fie de acord! Beatrix s-a gândit la asta. 
Sau nu, dar oricum o s-o facem! 

— Și cum rămâne cu tine? am întrebat-o. Ai să 
vrei? 

Beatrix și-a înclinat capul ca o pasăre 
nedumerită. Mă studia. Nici măcar nu a avut timp 
să reacționeze când Stella a apărut chiar lângă ea 
și a împins-o cu putere prin tocul ușii. De îndată ce 
Beatrix a atins pământul, ochii i s-au înceţoșat de 
magie și a rămas paralizată. 

Am presupus că așa profitase de Callum. Era 
corect să păţească același lucru. 

— A fost mai satisfăcător decât să împing un 
ghiveci de flori! a remarcat criptic Stella, 
scuturându-și mâinile de praf. 

Terra și Musa au intrat pe ușa biroului lui 
Dowling, mai puţin vesele decât Stella, dar părând 
hotărâte. Terra cea loială a privit-o cu dispreţ pe 
Beatrix. 

— Apropo, a spus ea. Dane nu vrea să o facă. 

Era clar că Stella își dorea să fie admirată 
imediat. 

— Vezi? Scoţi ticăloasa ca să obţii ce are 
nevoie Bloom, iar apoi o prinzi din nou în capcană. 
Simplu! Ideile mele sunt grozave! 

Cu ochi strălucitori, Musa s-a uitat în jos, la 
Beatrix. 

— În caz că se întreabă cineva, a zis Musa pe 
un ton sec, ea nu se bucură. 

Nu mă întrebam. Mă holbam la ușa secretă și 
mă gândeam la răspunsurile din spatele ei. 


PĂMÂNT 

Tunelurile de dincolo de ușa secretă erau 
întunecate și înfricoșătoare. Terra presupunea că 
are sens. 

Stella își folosea magia ca să lumineze calea cu 
unul dintre mănunchiurile frumoase și strălucitoare 
pe care le folosea să își facă toate fotografiile 
acelea superbe. Terra mergea aproape de Stella, 
chiar dacă Stella era înspăimântătoare și rea din 
cauza acelei lumini. 

Și pentru că se bucura să o revadă. Toate 
colegele de apartament erau împreună. 

— Cred că am să regret că te-ntreb, dar... ești 
bine? a spus Stella. 

Terra avea atât de multe pe cap, că nu prea 
știa ce să-i zică mai întâi. Era foarte ușurată că 
Stella o întrebase. 

Stella nu părea ușurată, dar era prea târziu! 
Terra deja vorbea: 

— Tocmai am eliberat o prizonieră. Am pătruns 
ilegal în biroul directoarei. 

Stella a dat din cap. Mda, Terra presupunea că 
Stella fusese acolo tot timpul. 

Terra s-a surprins vorbind mai repede, dând 
frâu liber sentimentelor: 

— De când mă știu, când sunt speriată sau 
nesigură, întotdeauna apelez la o singură persoană 
pentru răspunsuri: la tatăl meu. Mereu am reușit să 
închid ochii în întuneric și să fiu sigură că el mă va 
conduce în direcţia corectă. Dar nu cred că m-ar fi 
condus pe aici. 

Stella a părut să se gândească la răspuns cu 
atenţie înainte să vorbească. 

— Chiar și cei mai buni părinţi fac ce cred eí că 
este mai bine pentru copiii lor. La un moment dat, 
trebuie să preluăm noi iniţiativa. 

S-a oprit și s-a concentrat. Ochii Stellei au 
strălucit ca topazul și un alt mănunchi strălucitor 
de lumină și-a făcut apariţia. Lângă Terra. Doar 
pentru ea, luminându-i calea. 

Terra s-a uitat la lumina ei magică. Era atât de 
emoţionată, încât îi venea să plângă. S-a întrebat 
dacă Stella s-ar fi lăsat îmbrăţișată. 

— O, și apropo, ţinuta ta? 

Stella a măsurat-o cu privirea din cap până în 
picioare. Nimicitoare, și fără să rostească un 
cuvânt măcar. Terra s-a simţit în mod firesc 
umilită, acolo, în tunelul înfricoșător. Și a radiat. 

Imi plac prietenele mele obtuze și răutăcioase, 
a cugetat Terra. Ador Clubul Winx! 


FOC 


În capătul tunelului se afla o ușă. M-am oprit în 
faţa ei, știind că eram unde trebuia să fiu. Dar am 
rămas nemișcată, prea agitată din pricina fricii și 
entuziasmului ca să mă pot mișca. Aveam senzaţia 
că aș fi putut rămâne aici, așteptând răspunsuri 
toată viaţa. 

Până s-a apropiat Musa. Ochii nu-i străluceau, 
dar oricum simţeam că ar fi putut vedea ce e în 
inima mea. 

— Tot ce am căutat se află dincolo de acea 
ușă, am șoptit eu. 

Preţ de o clipă, am rămas toate în pragul ușii. 

279 


— O să ne găsești aici când ai să ieși, a rostit 
Musa calm. 

Prietenele mele. Știam că mă vor aștepta. 

Am ieșit pe ușă și am văzut o barieră 
asemănătoare celei din pădure, dar aceasta era o 
adevărată rețea din magie strălucitoare. 

Am mai făcut un pas înainte, spre lumină. 

BASMUL +6 


Grozava ură și cămăruța 
Ne-au  schilodit de la- 
nceput. 
Din pântecele mamei port 
o inimă fanatică, 
— W.B. Yeats 


FOC 


Am intrat în camera ciudată și strălucitoare. 
Zidurile se unduiau ca niște raze de lumină pe 
suprafaţa apei.  Prizonieră într-o închisoare 
translucidă, Rosalind atârna suspendată. Arăta 
exact ca în viziunea mea, ca în fotografiile cu ea: o 
femeie cu o personalitate atât de puternică, încât 
ar fi putut să aprindă aerul din jurul ei. 

Am atins lumina care se unduia între noi și 
vibrația unei magii interzise m-a făcut să sar 
înapoi. 

— Scuze! Ar fi trebuit să te avertizez. 

O voce a răsunat, însă doar în mintea mea. 
Vedeam buzele lui Rosalind, dar nu se mișcau. 

— Rosalind? am șoptit totuși. 

— Pot doar să-mi imaginez câte întrebări ai 
pentru mine, mi-a răspuns ea. 

Vocea lui Rosalind din mintea mea era blândă, 
dar încrezătoare. Trecuse prea mult timp de când 
nu mă mai simţisem consolată. Auzind-o, aproape 
am lăcrimat. 

— Doar câteva, am recunoscut eu. 

— Ei bine, pentru tine am doar una. Ştii cât de 
specială ești? i 

Nu mă aşteptasem la aşa ceva. Intrebarea ei 
era dură, dar plăcută. Sinceră. Partea cea mai bună 
era că părea complet diferită de doamna Dowling. 

Nu m-am putut abţine să nu zâmbesc, uimită. 

— Vrei să înveți un truc nou? m-a întrebat 
Rosalind pe un ton jucăuș. 

— Acum? 

Era momentul potrivit pentru trucuri? 

— Accesează flacăra din tine. Folosește-te de 
bucuria pe care o simţi, pentru că urmează să 
primești răspunsuri! Sau de cât de supărată ești pe 
mine pentru că te-am lăsat în Prima Lume fără ei. 
N-am să mă simt jignită. 

Am închis ochii și am simţit toate emoţiile 
încâlcite din mine scânteind și apoi aprinzându-se. 

Poate că exact acum era momentul pentru 
trucuri. 

Rosalind m-a încurajat: 

— Acum vine partea amuzantă! Flacăra aia? 
instinctele tale îți spun că o să te ardă. Se înșală. 
Agaţă-te de ea! 

Mi s-a părut că focul mă învăluie, dar fără să 
mă mistuie. Am suspinat, simțind că puterea se 
aprinde în mine. 

— Acum. Atinge din nou bariera! 

Am ezitat. 

— Nu fi lașă! m-a certat Rosalind. Ai să te 
descurci! Fă-o! 

Rosalind îmi dădea ordine cu o autoritate atât 

de naturală, încât mi s-a părut normal să o ascult. 
Am atins bariera. De data asta, mâna nu mi-a fost 
respinsă. 

Când mi s-a limpezit vederea, am văzut că 
bariera dispăruse. Rosalind stătea în mijlocul 
camerei. 

— Șaisprezece ani! a zis tare și cu o voce 
răgușită, dar plină de personalitate. Fără nicio 
oglindă. Fără machiaj. Cât de minunat arăt acum? 
Să nu mă minţi! Bine, poţi să zici o mică minciună! 

A schiţat un zâmbet foarte dezarmant și, după 
ce a făcut un pas, picioarele i-au cedat. M-am 
grăbit spre ea. 

— Ai nevoie de mâncare. De apă. De odihnă. 

— Nu! s-a împotrivit Rosalind. Am nevoie de 
magie. 


PĂMÂNT 


— Bloom a intrat de ceva vreme, a spus Terra 
îngrijorară. Despre ce ar putea să vorbească? 

Stella i-a aruncat o privire disprețuitoare. 

— Odată te-am auzit vorbind despre pământ 
două ore. Despre pământ! Două ore! 

— Despre sol, a corectat-o Terra serioasă. Nu 
încurca noțiunile, Stella! Era o diferență 
importantă. Și am lăsat-o pe Beatrix acolo. Vreau 
să mă asigur că nu e trează și nu-ncearcă să 
folosească trei șișuri. 

— Nu fi ridicolă! Ar folosi un șiș, de trei ori. Poc, 
poc, poc! 

O, Terra o adora pe Musa, dar colega ei de 

cameră nu era o persoană care să-i inspire 
siguranţă. 

— N-am putea să intrăm ca să verificăm? 

— Bine, dar exagerezi! a rostit Stella cu un aer 
superior. 

Stella și-a păstrat atitudinea cât au străbătut 
tunelul și până când au ajuns în pragul ușii și s-au 
confruntat cu spațiul din podea unde fusese 
Beatrix. Terra s-a uitat acuzator la Stella. Musa a 
aruncat o privire spre ușă. 

Corect! Trebuiau să se regrupeze. Terra 
alcătuia un plan. 

— Aș vrea să primesc scuzele scrise de mână 
pe un bilet parfumat după ce o găsim! 

Musa a șoptit: 

— Devine și mai grav... 

Dowling stătea cu Aisha lângă ușă. Și, mai rău 
de atât, acolo se afla și tatăl Terrei. 

— Nici nu știți ce probleme aţi creat! Mai ales 
tu, Stella! a spus Dowling. 

O, nu! Stella trebuia protejată. 

— Noi doar..., a început curajoasă Terra. 

Tatăl ei a întrerupt-o, vorbindu-i pentru prima 
dată cu vocea de profesor, nu de părinte: 

— Să nu mai aud un cuvânt! Vino cu mine! 

Când tatăl Terrei le-a condus afară, Stella s-a 
oprit lângă Aisha. 

— Sper că avantajele pe care ai să le obţii cu 
ocazia asta o să-ţi ţină companie când nu o să mai 
ai prieteni, i-a spus suav. 

Terra s-a trezit din nou un pic recunoscătoare 
pentru răutatea Stellei. 

MINTE 


Toţi aveau prea multe sentimente stridente, 
intense și îngrozitoare, iar Musa le ura pe toate. 

S-a așezat liniștită lângă Stella când profesorul 
Harvey le-a citit actul de rebeliune și a încercat să 
dispară în podea. Terra stătea lângă ușă, toţi nervii 
ei zguduindu-se ca niște clopoței în vânt în mintea 
Musei. Aisha ocupa un loc în partea cealaltă a 
camerei, urmărind totul. 

— Nu aţi ascultat ordinele! a spus profesorul 
Harvey. Aţi intrat prin efracţie! Aţi pus vieţile 
colegilor în pericol. Și aţi eliberat-o pe Rosalind? 
Aveţi idee ce-aţi făcut? 

Niciuna nu a scos un cuvânt. Profesorul Harvey 
s-a întors ca să i se adreseze direct Terrei: 

— Aș spune că m-ai dezamăgit, dar ai întrecut 
orice limită! 

Harvey a dat să plece, clătinând din cap. Pe 
chipul Terrei se zărea un amestec de frustrare și 
dezolare. Dar, apoi, s-a uitat la Stella. Stella a dat 
aprobator din cap, încurajând furia care creștea în 
Terra ca o avalanșă, iar fiica profesorului și-a gasit 
vocea: 

— Ai mințit din nou! 

Musa s-a întrebat când aveau oamenii să nu o 
mai subestimeze pe Terra. Ea răspundea la toate 
provocările ca un taur care tânjea după un steag 
roșu. 

— Poftim? s-a mirat profesorul Harvey. 

— În legătură cu Rosalind. Cu Aster Dell. Cu 


285 


toate. lar acum, tot tu ești supărat? Pe mine? Terra 
și-a fixat tatăl cu o privire serioasă și dezamăgită. 
Nu poţi să mă pedepsești pentru că nu am știut ce 
nu mi-ai spus! Nu are nicio logică! 

În mod clar, profesorul Harvey nu a avut ce 
replică să-i dea, așa că a apelat la poziţia de 
părinte/profesor. 

— Cred că voi toate ar trebui să vă calmati, a 
zis și a plecat imediat, închizând ferm ușa în urma 
lui. 

lar când Terra a apucat clanţa și a încercat să o 
deschidă, ușa nu s-a cilintit. 

— Și-a folosit magia ca să o încuie! a zis și a 
zgâlţăit furioasă clanța. L-am prins într-o capcană 
logică, iar el și-a folosit magia ca să ne 
pedepsească! 

— Asta înseamnă că ai câștigat, a spus Stella. 

Informaţia nu a părut să o consoleze pe Terra. 
Musa a încercat să potolească frustrarea care 
emana în valuri dinspre Terra. 

— Pur și simplu e copleșit. 

Dar Terra nu asculta. Aisha a profitat de ocazie 
ca să încerce să se furișeze în camera ei, o mișcare 
înțeleaptă din punctul de vedere al Musei, dar 
Stella a împiedicat-o. 

— Și tu unde te duci? a întrebat-o Stella. Știam 
că ești animăluţul unui profesor. Doar că nu știam 
că animăluţul e un şobolan! 

— Intenţionam să detensionez situaţia plecând, 
dar dacă tu vrei să o menţii tensionată... 

Aisha s-a apropiat de Stella, în mod clar 
pregătită să lupte. O, nu, dinţii și sentimentele 

aveau să zboare peste tot! Musa s-a uitat disperată 
împrejur. 

— Puteţi, vă rog, să așteptați treizeci de 
secunde? Lăsaţi-mă cel puţin să îmi pun căștile..., 
le-a implorat ea, sărind în picioare și fugind în 
camera ei. 

Musa a închis ușa după ea și a inspirat adânc, 
simțind apoi o smucitură în magia ei - simțind 
ceva. De data asta, a făcut-o să zâmbească. 

S-a întors și l-a văzut pe Sam. Zâmbetul lui a 
făcut-o să se liniștească imediat. A adoptat o 
expresie îndurerată, ca să-l impresioneze, și s-a 
cuibărit la pieptul lui. Sam a tras-o mai aproape. Cu 
el, se simţea la adăpost. 

— Ce naiba se întâmplă acolo? 

Sam putea să audă și singur ce se întâmplă. 
Dincolo de ușa aia, Aisha și Stella se certau de zor. 
Aparent, se auzeau numai ţipete. Deocamdată. 

— Indiferent de situaţie, nu te trezești zicând 
vrute și nevrute! a răcnit Stella înfuriată. Oricine a 
depășit vârsta de cinci ani știe asta. Până și Terra o 
știe! 

— Hei! s-a auzit vocea Terrei, singura care nu 
tipa. Adică, da, dar... hei! 

Aisha a strigat, furia ei umplând mintea Musei, 
căci ușa nu reușea să funcționeze ca o barieră. 

— Incendiaţii sunt dincolo de Barieră. Bloom 
este egoistă. Ultimul lucru de care are nevoie 
doamna Dowling este să-și facă griji în privinţa lui 
Rosalind! 

FOC 


Am urmărit-o pe doamna Dowling pătrunzând 
în spaţiul mistic al cercului de pietre. A rămas acolo 
o clipă, cercetând cu privirea iarba și pietrele, iar 
apoi a început să se îndepărteze. 

Nu putea să ne vadă pe mine sau Rosalind 
stând chiar acolo, ochii fostei directoare strălucind 
ușor în beznă. Când am văzut-o pe Dowling 
plecând, m-am întors spre Rosalind. 

— Credeam că ești slăbită? Că nu poţi să 
foloseşti magia? Dar poţi să ne faci invizibile? 

— În interiorul cercului de pietre, pot să apelez 
la magia ținutului, a răspuns Rosalind. De aceea te- 
am rugat să mă aduci aici. Ca să îmi pot încărca 
bateriile astea bătrâne. 

Rosalind și-a așezat mâna lângă una dintre 
pietre și tentacule de lumină magică s-au întins, 
legând mâna de piatră. Ea s-a așezat, scoțând un 
geamăt prelung de ușurare. 

— Dacă ești destul de puternică să faci magie, 
poţi să răspunzi la întrebări. Am riscat prea multe 
ca să te găsesc și să te scot de acolo. Te rog, 
spune-mi doar ce s-a întâmplat în Aster Dell! 

Până și eu am tresărit la tonul meu imperativ, 
dar Rosalind n-a părut deosebit de impresionată. 

— Tot ce ţi-a zis Farah este adevărat. l-am 
minţit. Le-am spus că Aster Dell a fost evacuat. Nu 
era. 

Farah, am chibzuit eu, iar apoi mi-am dat 
seama că se referea la doamna Dowling. Era 

aproape imposibil să mi-o imaginez pe doamna 
Dowling având un prenume. Se străduia din 
răsputeri să fie o figură autoritară, un adult pe care 
elevii ei să se bazeze. Pentru o clipă, mi-am dorit 
să alerg după doamna Dowling și să îi povestesc 
tot ce făcusem. 

În schimb, am întrebat încet: 

— l-ai ucis pe oamenii ăia nevinovaţi? 

— Aici, a zis Rosalind, situaţia se complică. 

Ochii lui Rosalind au strălucit o clipă efemeră și 
lumina lunii a părut să îi răspundă, aruncând 
umbre ciudate. Șase siluete cu glugi au părut să 
plutească spre noi din afara cercului. 

— Una dintre regulile fundamentale ale Lumii 
Celeilalte este că doar zânele pot să facă magie. 
Coloniștii din Aster Dell erau o excepţie, fiind 
oameni care își trăgeau energia din sacrificii și 
moarte, la fel cum o facem noi din elemente: erau 
Vrăjitoare de Sânge. Este magie pierdută. 
Periculoasă. Dacă ar fi știut cineva că era posibil, 
ar fi zdruncinat din temelii Lumea Cealaltă. Prin 
urmare, i-am minţit chiar și pe cei mai de încredere 
sfetnici ai mei. Acele vrăjitoare trăiau ascunse de 
secole, dar acţiunile lor sugerau că începuseră să 
prindă curaj. Era doar o chestiune de timp să facă 
o mișcare. 

Siluetele s-au oprit și s-au întors spre centru. 

— Așa că în clipa în care lIncendiaţii s-au 
repezit asupra lor, am întrevăzut ocazia. Mai mulţi 
iepuri, o singură lovitură puternică. 

Siluetele au dispărut într-un licăr de lumină, iar 
ochii lui Rosalind au revenit la normal. 

Am făcut un calcul în minte. 

— Stai! Dacă cei din Aster Dell erau vrăjitoare, 
iar părinţii mei erau zâne... 

— Eşti isteaţă! m-a aprobat Rosalind. Bun! 
Treaba o să meargă mai repede. Ai dreptate. 
Părinţii tău nu sunt din Aster Dell. Ai fost răpită. 
Zânele care-ţi erau părinţi erau de negăsit. 

— Deci s-ar putea să mai trăiască pe undeva. 
Părinţii mei zâne ar putea să fie încă în viaţă! De 
ce nu ai încercat să-i găsești? 

Ochii de un albastru intens ai lui Rosalind erau 
fixaţi asupra mea, complet absorbiți de mine, ca și 
când aș fi fost vreo minune. 

— Nu erai în siguranţă în Lumea Cealaltă. 
Puterea din tine era prea mare. Mi-am dat seama 
de când te-am văzut. De asta te voiau vrăjitoarele: 
ca să îţi folosească puterea. Și motivul pentru care 
te vor și Incendiaţii din afara Barierei: ca să scape 
de tine, înainte să poţi fi folosită împotriva lor. 

Nu era deloc minunat ce-mi povestea ea. 

Toată lumea spunea că nu mai văzuse niciun 
Incendiat de șaisprezece ani. Acum, brusc, erau 
aici, aproape de Alfea, ucigând oameni și rănindu-l 
pe Silva, care era ca un tată pentru Sky. 

Oare Sky m-ar fi urât, dacă ar fi știut că toate 
erau din vina mea? S-ar fi temut prietenii mei să se 
apropie de mine? Crezusem că, venind la Alfea, 
puteam să-mi protejez părinţii, dar poate că 
purtam pericolul cu mine oriunde mă duceam. 
Abătându-l asupra tuturor celor pe care îi iubeam. 

Nu am putut să alung fiorul care mă străbătea. 

— M-au căutat în tot timpul ăsta? 

— Uneori e nasol să fii specială. Rosalind a 
zâmbit. Dar acum mă ai pe mine. lar asta o să fie și 
mai nasol pentru Incendiaţi. Eşti pregătită pentru 
cel de-al doilea truc? 

Rosalind a zâmbit. Era ciudat de liniștitor. Cel 
puţin nu eram singură în situaţia asta. Ea urma să 
mă ajute și să-mi dea răspunsul de care aveam cea 
mai mare nevoie: cum să îi protejez pe cei pe care 
îi iubesc. 


SPECIALISTUL 


Ei erau la marginea pădurii, în toiul nopţii, iar 
Riven era destul de sigur că aveau să moară cu 
toții. 

Sky și Silva, liderii neînfricaţi, se aflau în 
fruntea micului lor grup. Riven trăgea cu urechea 
la ei fără nicio rușine. 

Din nefericire, supravegheau cu stoicism licărul 
palid al Barierei, căutând urme de monștri în 
pădurea de dincolo. Totuși, Riven își dădea seama 
că amândoi voiau să renunțe la  reținerile 
masculine și să-și dezvăluie secrete. Silva își 
dresese glasul de patru ori. 

— Ar trebui să mă îngrijorez că am fost nevoit 
să aflu de la Aisha că Bloom te-a drogat? a întrebat 
Silva în cele din urmă. 

Aisha, tipa sportivă, își făcuse apariţia, se 
aruncase în braţele lui Dowling într-o explozie de 
dragoste specifică preferatei profesorului și îi 
predase un fel de dispozitiv magic foarte avantajos 
de interceptare a discuţiilor pe care îl folosise ca să 

o spioneze pe Dowling. Apoi, mărturisise totul 
despre abaterile lui Bloom și ea, Dowling și tatăl 
Terrei plecaseră probabil să o aresteze pe Bloom? 
Riven nu era sigur. Nu îi venea să creadă că Aisha, 
prietena de încredere, pârâse tot, iar el, Riven, nu. 
Cu siguranţă ar fi trebuit să le toarne. Încercase, 
dar Dowling plecase deja ca să o împiedice pe 
Bloom să o elibereze pe Beatrix, iar Sky îl lovise în 
coaste când Riven începuse să îi spună vrute și 
nevrute lui Silva. 

— Nu știu, a răspuns Sky acum, foarte încet. 
Să-mi fac griji că a trebuit să aflu de la Bloom ce s- 
a întâmplat în Aster Dell? 

Tonul lui Sky era aproape ameninţător. Bine, 
ce se întâmplase în Aster Dell? s-a întrebat Riven. 
Era un soi de club de striptease cu zâne pe care 
Silva avea plăcerea să îl frecventeze? Ridicol. 

Ştia că probabil nu ăsta era răspunsul, dar se 
gândea la moartea lor iminentă și voia să se 
înveselească. 

Silva își adunase curajul și devenise dubios de 
nemișcat. Părea momentul potrivit să dezvăluie 
informaţiile despre clubul de striptease. 

— Cred că e pe acolo, a șoptit Kat. 

Uau, Kat, Riven încerca să tragă cu urechea! 
De ce trebuia ea să fie în continuare un soldat 
foarte eficient și să se concentreze ca să nu fie 
uciși? 

— O să discutăm mai târziu despre asta, a 
hotărât Silva. 

Nu exista „mai târziu”; urmau să fie uciși! 
Riven voia să afle acum despre clubul de 

striptease. 

Dar Silva și Sky deja se întorceau spre grup, iar 
Kat își concentrase privirea rece de super-soldat 
asupra lui Riven. 

— Mai scoate-l o dată! 

Riven și-a scos telefonul și i l-a dat lui Kat. 

— Fă-o tu! 

Kat i-a aruncat o privire disprețuitoare. 

Riven s-a apărat. Nu era vina lui că toţi ceilalţi 
erau niște nebuni însetaţi de sânge! 

— E ceva macabru să vezi pe cineva murind! 
Nu te uita la mine ca și când aș fi un ticălos pentru 
că nu vreau să văd așa ceva. 

Kat, o nebună însetată de sânge cu acte în 
regulă, și-a dat ochii peste cap când a luat 
telefonul. Când s-a uitat la ecran, Riven a auzit 
țipete. Carne sfâșiată. Cu greu și-a reprimat un fior. 

— Recunosc golul ăla, a raportat Kat. Este 
aproape de hambar. Nu e departe. 

— Să mergem! a izbucnit Silva. 

Riven avea o idee mai bună. Să nu se ducă. 

— Staţi! Cum rămâne cu zânele? Am numărat 
cel puţin șase dintre Incendiaţi acolo. E o idioțenie 
absolută! 

Afirmația evidentă l-a făcut pe Sky să se 
încrunte la rebelul Riven. 

— Este un ordin, Riv! i-a spus Sky fără 
compasiune. Acceptă situaţia! 

Riven s-a crispat. Erau momente în viaţa unui 
tip când trebuia să își pună întrebările care contau 
cu adevărat. De ce am fost de acord să folosesc 
sabia asta stupidă și de ce m-am împrietenit cu 

idiotul ăsta critic? 

Corect. Deoarece Alfea nu îi dăduse de ales, iar 
acum regulile de la Alfea îi spuneau să meargă și 
să moară. 

Silva s-a adresat întregii echipe: 

— înțeleg că situaţia are darul să vă 
îngrozească. Aţi fost destul de norocoși să creșteţi 
într-o eră a păcii. Dar să intraţi în pădure și să 
sfidaţi șansele ca să luptaţi cu o creatură care vă 
înspăimântă? Asta înseamnă să fiți Specialiști. Și 
măcar la atât mă aștept de la fiecare dintre voi. 

Minunat discurs, a apreciat Riven, doar că era 
stupid. De ce să nu încerce să echilibreze șansele, 
în așa fel încât - Riven doar specula - să nu fie 
nevoie să moară cu totii? 

Apoi s-a auzit un râcâit strident, de-a dreptul 
oribil - un sunet ca de șmirghel care a răsunat ca 
un tunet. S-au uitat toţi spre pădurea în care ar fi 
trebuit să se afle inamicul lor, dar ceva era în 
neregulă aici. 

Sky a fost cel care și-a dat primul seama. 

— Nu se aude din pădure. Se aude de la 
școală! 

Silva a trecut imediat la acțiune: 

— Împrăștiaţi-vă! Mergeţi la școală! Găsiţi cât 
mai mulţi elevi și duceţi-i în curte! Plecaţi! ACUM! 

În castel erau oameni la care ţinea, s-a gândit 
Riven, și apoi s-a întrebat: Cine? Răspunsul i-a 
venit aproape imediat. Beatrix! Dacă Bloom nu o 
scosese afară, Beatrix era legată și neajutorată în 
castelul ăla. 

Așa că s-a trezit și el alergând la fel de repede 

ca Sky. 
PĂMÂNT 


Era minunat că Sam și Musa aveau o relaţie, și- 
a dat seama Terra, deoarece acum erau spectatorii 
ei prizonieri, iar ea putea să le împărtășească 
multe gânduri. În afara camerei ei, era prea 
înspăimântător. Tăcerea se așternuse peste tot, 
ceea ce însemna că Aisha și Stella ori plecaseră în 
camerele lor, ori se uciseseră una pe cealaltă. 
Terra nu voia să știe. jucându-se cu plantele ei și 
vorbind cu Sam și Musa despre tatăl ei, gândul la el 
a durut-o mai puţin. 

— Credeam că el nu se înșală niciodată, a spus 
ea întristată. 

— Și părinţii sunt tot oameni, Ter. lar oamenii 
sunt imperfecţi. Cu cât îţi dai seama mai repede de 
asta, cu atât mai bine. 

Musa era atât de înțeleaptă! Terra credea că, 
după ce Musa și Sam aveau să se căsătorească, 
Musa urma să aibă o influenţă foarte liniștitoare 
asupra familiei. 

Sam a studiat-o pe Musa. 

— Tu nu vorbești niciodată despre părinţii tăi. 

— Am un motiv, a răspuns scurt Musa. 

Fratele ei era enervant, dar avea și dreptate. 
Era timpul să împărtășească toate secretele 
îngrozitoare ale familiei lor și să devină mai 
apropiați. Ei o puteau ajuta pe Musa. 

— Știi, poţi să... vorbești despre ei, i-a propus 
Terra. Indiferent ce s-a întâmplat. Noi suntem 

prietenii tăi. Adică, Sam este mai mult de atât, în 
mod evident, dar de dragul discuţiei... 

— Nu avem ce discuta! a răspuns Musa pe un 
ton sec. 

Înainte ca Terra să mai poată insista, luminile 
au pâlpâit. Intermitent. 

— Ciudat, a șoptit Terra, și toţi trei s-au mișcat 
simultan spre ușă. 

Și în camera comună luminile pâlpâiau 
intermitent. Aparent, tot castelul pâlpâia. 

Stella și Aisha au ieșit din camerele lor, fiecare 
cu aceeași expresie speriată pe chip. Ura! Terra se 
bucura că nu se uciseseră una pe cealaltă. Dar tot 
era foarte ciudat. 

— Avem 0... pană de curent? a întrebat Stella. 

Aisha s-a încruntat. 

— Poate să se întâmple așa ceva aici? 

Terra a intervenit repede ca să-i explice: 

— Nu ar trebui. Alfea este un avanpost. 
„Electricitatea” funcţionează cu magie. Sub școală, 
există puțuri de energie care au fost concepute 
de... 

— Am să sar peste lecţia de istorie și am să 
verific ce se întâmplă, a întrerupt-o Sam, care nu 
aprecia niciodată momentele în care Terra 
împărtășea informații fascinante. 

Fratele ei enervant a trecut prin ușa de la 
intrare cu propria-i magie, părând să dispară în 
întuneric. 

Fraţii erau atât de enervanţi! Oare de ce 
plecase? Ca să dea peste alţi tipi și să poată spune 
că era ciudat să rămână fără curent? Trebuiau să 

analizeze situaţia și să ia măsuri ca să o 
remedieze. 

Terra și-a continuat lecţia, căci avea multe de 
spus: 

— Bineînțeles, puţurile au fost concepute dintr- 
un spirit de cooperare între Zânele de Apă și cele 
de Aer. lar când puţurile se umplu cu destulă 
magie, funcţionează ca o baterie... 

Sam a ţâșnit înapoi prin zid și s-a prăbușit pe 
podeaua camerei comune, acoperit complet de 
sânge. Era foarte mult sânge. 

Când fetele au alergat spre el, i s-a părut că 
lumea s-a învârtit. 

— Sam! a exclamat Terra. 

Brusc, numele lui părea singurul cuvânt pe 
care îl știa. 

Sam a suspinat, înecându-se: 

— Unul dintre Incendiaţi a pătruns în școală. 

Luminile s-au stins de tot, lăsându-i în 
întuneric. 


FOC 


Am rămas în mijlocul cercului de pietre alături 
de Rosalind. Torţele se stingeau peste tot în jurul 
nostru, iar magia mea era un foc controlat în mine. 

— Caută mai adânc decât înainte! m-a 
îndemnat Rosalind. Ce ai făcut ca să mă eliberezi 
este doar o fărâmă din magia care îţi trebuie. 

Torţele s-au aprins la cuvintele ei, iar eu i-am 
perceput sfaturile din ce în ce mai limpede. Când 
lumina torţelor i-a atins părul, pletele i-au strălucit 

auriu. 

— Mai mult! Lasă focul să te mistuie! 

M-am simţit la fel ca înainte, ca și când aș fi 
avut prea multă putere în mine și trebuia să se 
reverse. 

— Continuă! 

Problema era că voiam s-o fac. Puterea curgea 
prin mine și mi se părea ceva grozav. Dar și când 
îmi incendiasem casa mă simţisem fantastic. Până 
la un moment dat. Până am rănit pe cineva. 

— Dar dacă îmi pierd controlul? am întrebat-o. 

— Controlul te limitează! 

— Sunt speriată, am anunţat-o în șoaptă. 

— Bun! mi-a răspuns Rosalind. Clipa în care 
înveți să te bucuri de acel sentiment este cea în 
care lumea se deschide pentru tine. Inlăuntrul tău 
arde un foc sălbatic, Bloom. Cu oamenii potriviţi în 
jurul tău... 

Era bine că eram speriată? Bine? Doamna 
Dowling nu își dorise niciodată să fiu speriată. Mi- 
am lăsat magia să se domolească și m-am întors 
spre Rosalind. 

— Cu tine, adică? Cu tine în preajmă? Vrei să te 
ascult, să am încredere în tine și să te las să mă 
îndrumi, deși abia te-am cunoscut. M-ai ascuns de 
doamna Dowling. Nici măcar n-ai zis nimănui că 
exist! 

Nu mă mai gândisem la situaţie din punctul 
ăsta de vedere, dar mi-am amintit de focul care 
pârâia prin dormitorul părinţilor mei, și la mama, 
întinsă pe podea. Eram un pericol pentru părinţii 
mei, iar Rosalind mă adusese acolo! 

— Aproape mi-am ucis părinţii, pentru că m-ai 
lăsat în Prima Lume fără îndrumare și... 

— Îndrumarea de care aveai nevoie era 
dragostea! mi-a tăiat-o Rosalind. Farah nu ar fi 
putut să ţi-o dăruiască niciodată, spre deosebire de 
Vanessa și Michael. 

Auzind numele părinţilor mei, m-am simţit 
doborâtă. Mama și tata. Mă tot gândisem la părinţii 
mei, la părinţii mei biologici și să mă întorc acasă. 
Ca și când, cumva, dacă aș fi primit toate 
răspunsurile, aș fi putut ajunge în vremea de 
dinainte de a-mi incendia casa și de a-mi pune 
mama în pericol. 

Dar nu puteam să etichetez pe oricine drept 
părinți. Acasă nu era doar o idee, ci un loc real. 
Știam cine sunt părinţii mei. 

La fel și Rosalind. 

— Ştii cum îi cheamă, am spus încet. 

— Eu i-am ales. Ştiam că urmau să piardă o 
fiică. Le-am oferit o a doua șansă. Și ţi-am oferit o 
ascunzătoare de monștrii care te voiau moartă. 
Vocea tăioasă și poruncitoare a lui Rosalind s-a 
îndulcit: Întotdeauna am să am grijă de tine, 
Bloom! Și, când o să se termine totul, o să-ţi găsim 
părinţii tăi biologici, împreună! 

Îmi doream atât de mult să cred în 
promisiunea ei! Toate răspunsurile primite până 
acum nu făcuseră decât să mă tulbure și mai mult. 
Cât am încercat să sortez dezvăluirile în mintea 
mea agitată, mi-a bâzâit telefonul și m-am uitat 
absentă la el, iar apoi am înţepenit. Era un mesaj 
de la Stella, care spunea: /ncendiații au intrat în 

școală. Suntem blocați în apartament. 

— Sunt în școală? am întrebat eu aerul nopţii. 
Cum așa? 

Panicată, am încercat să-i răspund cât mai 
repede la mesaj, dar degeaba. Cu gândurile roindu- 
mi de viziunile a ceea ce ar fi putut să li se 
întâmple prietenilor mei din Alfea, m-am întors 
disperată spre Rosalind. 

— Tocmai am rămas fără semnal... Trebuie să 
plec. Ti-ai mai revenit? Poţi să mă ajuţi? 

— Nu pot, mi-a răspuns Rosalind. Dar n-ai 
nevoie de ajutorul meu. 

Nu mai era timp pentru întrebări și răspunsuri, 
ci doar pentru fapte. Am fugit spre castel. 

Alergând mâncând pământul, am ajuns 
aproape epuizată la castel, unde am auzit șoapte 
cunoscute. La marginea îndepărtată a pădurii, am 
văzut o lumină strălucitoare revărsându-se ca și 
când orizontul ar fi fost o cupă, umplând tot cerul. 
Ce naiba? M-am oprit din cursa mea nebunească și 
m-am îndreptat spre strălucirea aia. 

O mână m-a atins pe umăr și o voce a 
exclamat: 

— lată-te! 

M-am întors cu inima în gât. 

— Sky, am spus eu. Salut! 

Nu era o luptă pe viaţă și pe moarte cu un 
monstru, dar tot era un moment foarte jenant. 

— Pari... bine? am adăugat. 

— Sunt. Ce mi-ai administrat și-a pierdut 
efectul acum câteva ore. Haide, trebuie să îi găsim 
pe toţi ceilalți! a continuat cu hotărăre. 

Când s-a îndepărtat, am mai aruncat o privire 
spre marginea pădurii, dar orice s-ar fi aflat acolo 
dispăruse demult. 


SPECIALISTUL 


Kat și Riven au intrat în castel pe întuneric. 
Ținând niște torţe și mișcându-se ușor ca niște 
pisici pe holuri, Riven a auzit căpriorii scârțâind 
deasupra. În depărtare, s-a văzut un licăr de 
lumină roșie. 

— Alo? a strigat Kat. 

Era ca și când Kat nu ar fi văzut niciodată un 
film de groază. 

— Ce naiba faci? a șuierat Riven. Dacă este 
una din creaturile alea? 

O Zână de Foc pe care Riven nu o cunoștea a 
ieșit de după colț, iar apoi alte câteva zâne s-au 
apropiat, poticnindu-se, de Specialiști, spre a fi 
salvate. Kat i-a aruncat lui Riven o privire piezișă, 
vădit defensivă. 

— Pe aici, oameni buni! le-a îndemnat ea. 

— Am văzut mai mulţi elevi în seră, a zis Zâna 
de Foc. 

Kat a dat aprobator din cap. 

— Am să-i aduc înapoi. Tu ocupă-te de hoinarii 
de pe lângă seră! 

— Stai..., a început Riven. 

El nu voia să se despartă - era un drum sigur 
spre orașul crimei! Și nu își dorea să fie singur, dar 
Kat deja plecase. Riven era liber. 

Apoi s-a gândit... elevi în seră. Cine altcineva 

ar fi putut să mai fie acolo? 

Terra. 

Riven a intrat fără zgomot în seră, luminând 
locul cunoscut, cei doi lujeri, bobocii înfloriţi și 
ghivecele cu pământ atent separate. Nu, cu 
îngrășământ. Terra era foarte serioasă în privinţa 
asta. Lui Riven îi plăcea aici. Se simţea fermecat și 
împăcat. 

Până când i-a zărit pe „hoinari”. 

Beatrix zăcea inconștientă pe una dintre mese, 
iar deasupra ei stătea Dane, precum un om de 
știință nebun înarmat cu o sabie. In fața lui se aflau 
diverse plante și pahare și alte ustensile de 
laborator. 

— Ce naiba? l-a întrebat Riven profund afectat. 

Riven și-a dat seama că Dane era cuprins de 
panică. 

— A declanșat o capcană din biroul lui Dowling! 
s-au rostogolit cuvintele din gura lui Dane. Un fel 
de chestie care paralizează. Mi-a dat instrucțiunile 
pentru o poţiune care să o ajute să-și revină, dar... 

Riven s-a gândit la situaţie și apoi a luat o 
decizie. 

— Nasol pentru ea! Haide! 

— Nu o las aici! S-a opus Dane. 

Riven ar fi putut să-l lase pe Dane cu Terra și 
să nu se amestece. Dane nu ar fi avut nimic 
împotrivă. S-ar fi bucurat. Acum ar fi fost în 
siguranţă, nu disperat, aici, în întuneric. Riven era 
vinovat pentru ce se întâmplase cu Dane, așa că i- 
a vorbit cu toată furia născută din trădarea lui 
Beatrix; i-a vorbit ca și când Dane ar fi fost Riven la 

începutul anului, arogant și pe cale să comită o 
îngrozitoare greșeală. 

— Dane! Nu merită efortul! 

— Ține la tine și știu că și tu ţii la ea. Nu te 
preface că nu-i așa! Te rog! îl implora Dane, 
uitându-se la el ca și când ar fi avut încredere că 
Riven ar fi putut și ar fi vrut să îl salveze. Trebuie 
să mă ajuţi! 

Riven s-a uitat la ușă. Nu voia să iasă singur 
acolo și să-i înfrunte pe monștrii care sfâșiau 
oamenii membru cu membru. Nu voia deloc să fie 
singur. 

Oare Beatrix ţinea la el? Era oare posibil ca 
Dane să aibă dreptate? 

S-a uitat din nou la Dane, cu ochii lui de căţel, 
și la Beatrix, care zăcea acolo neajutorată. Unde 
altundeva să plece Riven? Ce altceva putea face? 

Nimeni nu o să-ți ceară niciodată ajutorul, îi 
spusese Terra. Dane i-l cerea, părând sigur că avea 
să i-l dea, și se uita la Riven ca și când Riven chiar 
conta pentru el. 

Riven voia să îl creadă pe Dane. Și nu voia să 
se întoarcă afară. 

Știind deja că e o idee proastă, Riven l-a 
întrebat: 

— Ce instrucţiuni ţi-a lăsat? 


FOC 


Eu și Sky ne-am îndreptat spre apartamentul 
Winx. Am fost nevoiţi să ne facem loc prin valul de 
elevi care mergeau în direcţia opusă, hotărâți să 

scape. La început, tăcerea noastră a părut doar 
liniștea disperării, dar foarte repede a devenit 
limpede, chiar și în momentul ăsta frenetic și 
îngrozitor, că de fapt era vorba de liniștea unei 
stângăcii desăvârșite. 

Am vorbit eu prima: 

— Vrei să spui ceva? 

— Ce-ar mai fi de spus? a întrebat distant Sky. 
M-ai sărutat și după aia m-ai drogat. 

— Teoretic vorbind, mai întâi te-am drogat, am 
glumit eu. 

Sky a devenit serios. Faptul că-l drogasem nu i 
se părea amuzant. Avea dreptate. 

Am încercat să fiu serioasă. 

— Nu știam că o să ne sărutăm când ţi-am dres 
băutura. Apoi m-a luat valul și... 

— Sărutul ţi s-a părut o metodă bună să-mi 
distragi atenţia. Mulţumesc pentru că mi-ai adus 
aminte! 

Nu. Nu asta voiam să spun. Cum putea să 
creadă așa ceva? Sigur știa ce simt pentru el. 

— Nu încercam să te distrag! 

Am tăcut o clipă. 

— M-ai fi oprit, Sky. 

S-a oprit din mers. N-aș fi crezut că putea să-l 
oprească ceva pe soldăţelul meu când era în 
misiune. Pe chipul lui se citeau o suferinţă și o 
frustrare sincere. 

— M-am deschis în fața ta. Ti-am spus lucruri 
pe care nu le-am mai spus nimănui, Bloom! Am 
avut încredere în tine și... 

— Și tot m-ai fi oprit! am terminat eu. Așa că 

poţi să afirmi că ai încredere în mine, dar tot voiai 
să mă tratezi ca pe vreo domniţă care trebuia 
protejată de ea însăși. Imi pare rău, dar asta nu e 
încredere! 

— Ai lăsat o criminală să iasă din închisoare ca 
să eliberezi o fostă directoare nebună, a zis Sky cu 
răceală. 

Ei bine, când punea problema astfel... Trebuia 
să îi arăt un alt punct de vedere. 

— Dar dacă Rosalind nu e nebună? Dacă a avut 
un motiv să mintă? Cu cât aflu mai multe, cu atât 
mai mult cred că e probabil ca toţi să fi făcut ceea 
ce li s-a părut corect. 

— Doar pentru că cineva crede că e corect cea 
făcut, nu înseamnă că așa și este, mi-a răspuns din 
nou cu vocea de soldat care vede lucrurile doar în 
alb și negru. 

Apoi, a plecat. 


PĂMÂNT 


Stella tot încerca să prindă ceva semnal, 
plimbându-se înainte și înapoi și trecând prin 
mijlocul camerei, unde se îngrămădiseră ceilalţi. 
Aisha și Musa o ajutau pe Terra să îl ţină la pământ 
pe Sam, care avea convulsii. Ochii fratelui ei se 
înnegreau. 

— Infecția o să se răspândească în curând. O 
să devină agitat dacă nu-i dăm Zanbaq. Trebuie să 
ieșim afară! 

Terra a sărit spre ușă, dar apoi a văzut-o pe 
Musa tremurând când Sam s-a zvârcolit. 

— Musa, ești bine? 

— Să facă cineva ceva! a șoptit Musa. 

Asta avea și Terra de gând. 

Brusc, s-a auzit o bătaie în ușă. Stella și Terra 
s-au privit neîncrezătoare și au dat înapoi. S-a mai 
auzit o bătaie. Dacă e unul dintre Incendiaţi, a 
cugetat Terra, trebuiau să se lupte cu el. Spera că 
Stella își pregătise spectacolul ei de lumini. 

Lemnul s-a crăpat chiar în clipa aia, iar 
rămășițele ușii s-au deschis, dezvăluindu-l pe Sky, 
care doborâse ușa cu piciorul. Bloom se afla alături 
de el. 

Preţ de o fracțiune de secundă, o liniște plină 
de încordare i-a învăluit pe toţi când Sky și Stella 
au ajuns faţă în faţă. Privirea lui Bloom s-a mutat 
de la unul la celălalt, dar tăcerea lor și ezitarea lui 
Bloom n-au durat mult. 

— Bună! a rostit Sky încet. 

— Salut! i-a răspuns Stella. 

— Trebuie să aducem ajutoare! a zis Terra. 

Terrei chiar nu îi păsa de relaţia dintre cei doi. 
Fratele ei sângera, cu otravă în vene. 

Atunci Bloom și Sky s-au uitat pe lângă Terra și 
Stella și l-au văzut pe Sam pe podea. 

— O, nul a șoptit Bloom. 

Sky a înjurat și apoi a spus: 

— Să îl ducem în curte! Toată lumea este 
acolo. 

In timp ce ieșeau din apartament, Bloom a 
zăbovit o clipă. 

— Ce? a zis Aisha. Credeai că n-ai să fii nevoită 
să dai ochii cu ea? 

306 


Terra nu a rămas ca să audă ce i-a răspuns 
Bloom. Nu îi păsa de triunghiul amoros dintre 
Aisha, Bloom și doamna Dowling, tot așa cum nu-i 
păsa de relaţia dintre Sky, Bloom și Stella. Pe Terra 
o preocupa doar fratele ei. 

Rezistă, Sam! a rostit ea în gând în vreme ce 
mergeau pe holurile întunecate,  auzindu-i 
respirația sacadată din cauza durerii. Rezistă până- 
I găsim pe tata! O să se ocupe el de tine și totul o 
să fie bine! 

Curtea era acum scena unui castel sub asediu. 
Mănunchiurile strălucitoare de magie invocate de 
Zânele de Lumină învăluiau aerul nopţii, oferindu- 
le suficientă lumină cât să vadă ce se întâmplă, dar 
ce se petrecea era îngrozitor. Dowling le poruncea 
Zânelor de Foc să sudeze ușile. Silva le dădea 
ordine Specialiștilor, toţi înarmându-se și mai mult 
și ajutându-le pe zâne să își pună armurile. Terra a 
văzut-o pe Kat ungând cu ulei o sabie, dar nu l-a 
văzut nicăieri pe Riven. Tipic. 

Sam a gemut. Musa a scos un sunet slab, ca și 
când geamătul lui ar fi fost o lovitură pentru ea. 

— Aproape am ajuns, i-a șoptit Terra lui Sam, 
bucurându-se că nu trebuia să își mintă fratele. 

Cantina din curte unde luau prânzul în fiecare 
zi era acum o linie de producție pentru distribuirea 
plantelor medicinale. 

Zânele tăiau Zanbaq și distilau uleiul, 
pregătind bandajele și îngrijind pacienţii. Tatăl ei 
era în mijlocul lor, înfășurând un bandaj în jurul 
rănii unui Specialist, întorcându-se și făcând o 
pauză înainte să se apuce de altceva. Arăta exact 

ca profesorul care era și soldatul care fusese. 
Foarte calm. La cârma tuturor. 

— Tată? a spus Terra. 

Tatăl ei și-a ridicat privirea ca să le vadă pe 
Terra și Musa ţinându-l de sub braţe pe un Sam 
abia conștient. Bărbatul s-a albit la față. A deschis 
gura și, pentru o secundă, nu a rostit niciun cuvânt. 
Încrederea disperată a Terrei în el s-a zdruncinat. 

Tatăl ei s-a întors spre o zână și i-a spus: 

— Am nevoie de Zanbaq! Acum! 

După ce Terra și Musa l-au întins ușor pe Sam 
pe o masă goală, profesorul Harvey l-a consultat în 
mare. Sam era extrem de palid și plin de sânge. 
Tatăl ei a tresărit văzând rănile fiului său, iar apoi 
s-a întors spre Terra. Vocea lui furioasă a răsunat 
lovindu-se de pietrele din curte, chipul lui familiar 
și de încredere fiind la fel de ciudat pentru ea ca și 
școala cea fortificată. 

— A pierdut foarte mult sânge! De ce nu l-aţi 
adus mai devreme aici? 

Terra încă mai spera că adulţii aveau să-i 
salveze, că, în ciuda tuturor dovezilor, tatăl ei era 
în cele din urmă capabil și invincibil. Acum, ultima 
ei speranţă se stingea. 

A întâlnit privirea acuzatoare a tatălui fără să 
tresară. 

— Eram pedepsiţi, tată! Ai uitat? 


FOC 


Toate zânele din curte au aplaudat când 
doamna Dowling a ţinut un discurs anunțând că 

regina Luna venea cu întăriri. 

Dar eu nu puteam să rămân în mulţime. 
Trebuia să găsesc o cale să vorbesc doar cu ea. 

Am profitat de moment de îndată ce Zâna de 
Apă căreia îi dădea instrucţiuni a plecat. Doamna 
Dowling mi-a aruncat o privire care anunța 
următoarea eră glaciară. 

— Ştiu că sunteţi supărată, am început eu. 

— Putin spus, mi-a răspuns doamna Dowling. 

Odată ce i-aș fi explicat, ar fi înţeles și apoi am 
fi reușit să lucrăm toţi împreună. 

— Rosalind nu este monstrul pe care o credeți. 
A minţit cu un motiv. Oamenii din Aster Dell nu 
erau nevinovaţi. Erau Vrăjitoarele de Sânge. lar 
părinţii mei biologici nici măcar nu erau acolo. 

Era posibil ca părinţii mei biologici să fie în 
viată și doamna Dowling să-și recapete mentorul! 
Cu siguranţă doamna Dowling s-ar fi bucurat. 

Însă mi-a aruncat o privire evaluatoare. 

— Chiar se pricepe să-i convingă pe oamenii, 
nu-i așa? mi-a spus pe un ton puţin condescendent. 

Sau ceva mai mult decât condescendent. 

— Oare egoul dumneavoastră e atât de fragil, 
încât nici măcar nu puteţi lua în calcul că poate v- 
aţi înșelat în privinţa ei? am replicat eu. 

Ea a tăcut o clipă, ca și când i-aș fi atins un 
punct sensibil. Totuși, când mi-a răspuns, a făcut-o 
pe un ton cumpătat: 

— Rosalind ţi-a dat informaţii doar cât să te 
convingă. Te manipulează, Bloom! Asta face ea. 

— Atunci, ce naiba aţi făcut dumneavoastră? 
Dumneavoastră aţi fost cea care mi-a ascuns 

informații. Nu ea. 

— Și de ce nu îmi spune personal asta? De ce 
nu luptă lângă tine? Intrebarea doamnei Dowling a 
spintecat aerul ca un bici. Unde este? 

Tot nu înțelegea. Trebuia să o apăr pe 
Rosalind. 

— Este încă slăbită. Nu și-a revenit suficient. 
Dar a spus că atunci când este... 

— Deci ați fost în cercul de pietre? a întrebat 
brusc doamna Dowling. 

— Și-a folosit magia ca să ne ascundă, i-am 
explicat. 

Răspunsul meu a obligat-o pe doamna Dowling 
să se gândească un minut la ce-i spusesem și, 
imediat ce a făcut-o, emoția ivită pe chipul de 
obicei atât de calm m-a uluit. Înțelegeam că e 
supărată că fusese păcălită, dar furia de pe faţa și 
din vocea ei m-a făcut să dau înapoi. 

— Cercul de pietre este un canal de magie a 
ținutului. Magia aceea alimentează totul în Alfea. 
De exemplu, electricitatea. Și Bariera. 

Mi-a luat o secundă să înțeleg ce spunea 
doamna Dowling. In seara asta, castelul se 
întunecase. Bariera dispăruse, iar  Incendiaţii 
reușiseră să treacă de ea. 

Mai că n-am fost în stare să rostesc cuvintele. 

— Spuneţi că Rosalind este motivul pentru care 
Bariera a fost suficient de slabă, încât Incendiaţii să 
ajungă aici? 

Spunea că Incendiaţii veniseră după mine, iar 
eu o eliberasem pe Rosalind și îi ajutasem să 
ajungă aici. Eu eram vinovata. Stricasem totul de 

două ori. 

Tăcerea lui Dowling a fost singurul răspuns de 
care am avut nevoie. Abia am reușit să profit de un 
răgaz ca să înțeleg totul înainte ca în fața porților 
să răsune râcâitul oribil al Incendiaţilor care îţi 
făcea oasele să zăngănească. Al doilea râcâit s-a 
auzit în afara cantinei. Și încă două din părţile 
laterale ale construcţiei. 

Expresia lui Dowling s-a transformat într-una în 
fața căreia îl văzusem deseori pe Sky înjurând: 
determinarea unui soldat. 

— Știţi, ei vin după mine, am fost nevoită să-i 
spun. 

— Da. La început nu mi-am dat seama, dar 
acum sunt conștientă de asta. Doamna Dowling a 
îndreptat forța acelei determinări soldățești spre 
mine. Ceea ce înseamnă că e datoria mea să te 
protejez. 

Nu voiam să fiu protejată. Voiam să ajut. Am 
scrâșnit din dinţi, uitându-mă prin castel. Puteam 
să îndrept situația. 

— O să-i înfruntăm, nu? Rosalind mi-a spus 
cum să lupt cu ei. 

Doamna Dowling a schițat un zâmbet acru. 

— Acţiunile tale sunt motivul pentru care 
școala este în pericol, Bloom. Aș spune că ai făcut 
destule. 


SPECIALISTUL 


Răâcâitul Incendiaţilor răsuna prin seră. Riven 
și-a reprimat panica tot mai mare cât a distilat 

uleiurile, întrucât, pentru o astfel de sarcină, 
mâinile nu trebuiau să-i tremure. Terra ar fi leșinat 
dacă ar fi văzut cu câtă nepricepere măcina Dane 
plantele alea. 

Riven i-a luat pisălogul și mojarul lui Dane, 
intenționând să se ocupe personal de asta. 

— Aăă... cum de te pricepi atât de bine la așa 
ceva? 

Dane părea foarte surprins. Bineînţeles, cugeta 
Riven. Dane chiar nu știa nimic despre el. Văzuse 
doar ce încerca să devină Riven. 

— Eu și Terra obișnuiam să ne petrecem mult 
timp aici. Am să neg că am spus asta, dar...nue 
ea cea mai rea persoană din lume, a recunoscut 
Riven. 

Eu sunt cel mai rău. A avut dreptate tot timpul. 

— Probabil te-am indus în eroare anul ăsta. 

Crezuse că ăsta avea să fie anul lui de glorie, 
în care urma să fie popular, priceput și înconjurat 
de admiratori. Fără să se mai îndoiască de locul lui, 
fără să mai fie nesigur. Era ciudat să constate că, 
de fapt, fusese mai fericit anul trecut. In seră, 
înconjurat de lucruri care-l interesau cu adevărat și 
pe care le făcea cu plăcere. 

Mda, atunci se distrase cu adevărat. 

Riven a turnat uleiul în pudră și vaporii s-au 
ridicat, având culoarea care trebuia. Terra ar fi fost 
mândră de el. 

O, stai, în mod clar n-ar fi fost, deoarece el era 
un infractor malefic. Riven a lăsat preparatul lângă 
chipul nemișcat și frumos al lui Beatrix. 

Când Riven s-a uitat împrejur, l-a văzut pe 

Dane  privind-o adorabil de intens pe Beatrix 
inspirând. 

— Nu ai făcut-o, i-a șoptit Dane. Beatrix este 
deosebită. 

Riven s-a uitat la Dane, mai mult decât confuz. 
Oare Dane era homosexual, heterosexual sau doar 
îi plăceau oamenii îngrozitori? Dacă lui Dane îi 
plăceau fetele, poate Riven ar fi reușit să găsească 
o cale să îl apropie de Terra. Dane ar fi fost în 
siguranţă atunci. Riven nu putea fi salvat. Nimeni 
nu îl voia înapoi, dar poate Dane avea să fie în 
regulă. 

Lumea era întoarsă acum pe dos, monștrii 
veneau să îi ucidă pe toți, iar el își dorea să fi avut 
măcar o urmă de certitudine. 

În cele din urmă, l-a întrebat pur şi simplu pe 
Dane pe cine-și dorește și nu a rămas foarte 
surprins când răspunsul lui a fost „Du-te naibii!” 

Insă a fost foarte surprins când Beatrix a spus 
cu răutate: 

— Asta-mi pare un răspuns în toată regula! 

Amândoi s-au întors ca să o vadă pe Beatrix 
agitându-se și întinzându-se când s-a ridicat, iar 
asta i-a amintit lui Riven cum se trezea în patul lui, 
când o crezuse iubita lui. Când era fericit. Și 
amăgit. 

— Nu e nevoie să mă puneţi la curent. Am 
auzit tot. l-a fixat pe amândoi cu ochii ei negri, 
neobișnuit de serioşi. Voi doi aţi făcut alegerea 
corectă. Când toate astea o să se termine, o să 
vreţi să fiţi de partea noastră. 

N-am ales nimic! s-a gândit Riven măcinat de 

panică. Dar o făcuse, nu-i așa? Îl ajutase pe Dane. 
O ajutase pe Beatrix. Ca de obicei, făcuse alegerea 
greșită. 

Uau, Terra ar fi trebuit să îl lege pe Riven cu 
lujerii ei când avusese ocazia să o facă. 


MINTE 


Sam era ud de transpiraţie și tremura, venele 
negre fiindu-i vizibile pe sub piele. Lângă Terra, 
Musa îl urmărea pe profesorul Harvey injectând 
uleiul direct în antebraţul lui Sam. Venele s-au 
retras o clipă, doar ca să revină ca un val negru de 
petrol. 

— De ce nu funcţionează Zanbaq? a întrebat 
Terra. 

Profesorul Harvey s-a încruntat: Musa îi simţea 
concentrarea și îngrijorarea. 

— Este o rană adâncă. E posibil să se întâmple 
altceva. 

Harvey a luat tifonul însângerat de pe rană și, 
în aceeași clipă, Sam a ţipat. Durerea lui a trecut 
prin mintea Musei ca un al doilea țipăt, dublându-l 
parcă pe-al lui. 

— Suferă! Ajutaţi-l! 

— Fac tot ce pot! a spus profesorul Harvey. 

El și-a îndreptat atenţia spre Musa, care simţea 
greutatea indeciziei și a privirii lui. 

— Dar poți face tu ceva. Eşti Zână de Minte. Să 
simţi emoţii e doar o mică parte a magiei tale. Ai o 
legătură. Poţi să-i iei o parte din suferinţă. 

— Ce? s-a bâlbâit Musa. Cum? 

— În loc să o alungi? Adu-o în tine. Încearcă! 

Musa a întins braţul și l-a luat pe Sam de 
mână, concentrându-și magia asupra lui, dar Sam 
a tipat. Să îi atingă mintea era ca și când ar fi 
încercat să apuce un spin. Musa și-a îndepărtat 
instinctiv magia. 

— Nu pot! Îmi pare rău! 

— Nici măcar nu ai încercat! a exclamat Terra. 

— Am spus că nu pot, bine? s-a răstit furioasă 
Musa, copleșită de rușine și groază pentru Sam și 
pentru ea. R 

Nu putea să facă așa ceva. Nu suporta. Işi 
dorea să fi fost în stare. 

Când Musa a plecat clătinându-se, a văzut-o pe 
Bloom privind totul cu ochi mari și vinovați, ca și 
cum Bloom ar fi fost cea care eșuase. 


FOC 


Celelalte Zâne de Foc se adunaseră la porți, 
spunând că regina Luna și întăririle lor nu aveau să 
ajungă aici până a doua zi. Sam n-ar fi rezistat 
atât. Dacă porţile nu rezistau, mureau cu toții. 

Mă înșelasem îngrozitor de mult, dar dacă 
doamna Dowling credea că intenţionez să rămân 
nemișcată și să nu fac nimic, când toate astea erau 
din vina mea, se înșela și ea la rândul ei. 

Dar măcar în privinţa unui singur lucru îmi 
învățasem lecţia. 

M-am îndepărtat de Zânele de Foc și am plecat 
să îl găsesc pe Sky. 

incerca să care singur o bucată mare și grea 

de lemn - tipic pentru el. S-a oprit lângă ușa 
baricadată, ridicând cam stângaci un capăt, iar eu 
am apucat celălalt capăt ca să îl fixez. Era timpul 
pentru adevăr. Era timpul să vorbim serios. 

— Ar fi trebuit să îţi spun ce făceam la cercul 
de pietre. Ar fi trebuit să fiu sinceră cu tine, așa 
cum ai fost și tu cu mine. Îmi pare rău! 

— Mulţumesc! a zis Sky. 

Am inspirat adânc. Era timpul să fiu și mai 
înspăimântător de sinceră. 

— Și sărutul ăla? Sky, dacă ai crezut că nu e 
real ce am simţit... 

— E în regulă, Bloom! Orice a fost... g 

Nu și-a terminat gândul. Nu l-am lăsat. In 
schimb, l-am tras ca să îl sărut. De data asta foarte 
pasional, arzător ca focul, adevărat ca magia. După 
ce ne-am despărțit, am văzut în sfârşit masca de 
soldățel a lui Sky spărgându-se cu un zâmbet. 

— Dacă spun că tot nu te cred..., a zis Sky. Mă 
mai săruţi o dată? 

l-am zâmbit și eu și m-am simţit mândră de 
legătura care se refăcuse între noi. Dar nu pentru 
asta venisem la el. 

— Ce s-a întâmplat? Poţi să-mi spui. 

— Oare pot? 

Nu era o întrebare adevărată, nu de data asta. 
Chiar acum, în cel mai disperat moment, toate 
dureroasele mele îndoieli în privinţa celor în care 
puteam avea încredere și cui trebuia să îi spun ce 
m-apasă păreau să fi dispărut. Totul părea clar ca 
lumina zilei. Zâmbetele noastre s-au transformat în 
rânjete șirete - eram doi poznași. 

— Orice te-ai gândi să faci, îţi sunt alături, m-a 
asigurat Sky. 

Dar Sky nu era singurul poznaș de care aveam 
nevoie în viaţa mea. 

Am plecat să le caut și le-am găsit pe Aisha și 
Stella vorbind în șoaptă într-un colț al curții. 
Discutau despre mine. 

— O cunosc pe Bloom, a spus Aisha. Nu o să 
stea cu mâinile-n sân. Mai ales dacă se crede 
vinovată pentru toate astea. 

Am zâmbit la Aisha fără să mă vadă. Hei, chiar 
mă cunoștea! 

— Măcar dacă prietena și colega de cameră nu 
s-ar fi întors împotriva ei..., a remarcat Stella cu o 
răutate tristă. 

— Tot nu renunți? a izbucnit Aisha, iar apoi a 
oftat. Îmi pare rău, bine? Asta vrei să spun? M-am 
gândit că, dacă dintre toți oamenii vin chiar la tine, 
ai să-ţi dai seama că îmi pare rău. Ce vrei mai 
mult? 

Stella părea să se gândească la ce voia. 

— Cred că pur și simplu mă bucuram, pentru 
prima dată, de avantajul prieteniei, a recunoscut 
ea. Nu e ceva ce trăiesc în fiecare zi. Bine, atunci! 
Ce crezi că are de gând să facă? 

Am hotărât să îmi fac simțită prezenţa. 

— Probabil ceva nesăbuit și puţin nebunesc, 
am recunoscut eu. 

Amândouă s-au întors ca să mă vadă stând în 
faţa lor. Fără să fug din proprie iniţiativă. 

— Dar, pentru prima dată, le-am spus 
prietenelor mele, n-am s-o fac singură! 

SPECIALISTUL 


Sky a iniţiat o conversaţie cu bucătăreasa lor 
despre preparatele medicinale când Bloom, Aisha 
și Stella s-au furișat pe lângă ei. El a dat din cap 
spre Bloom când ea a trecut pe acolo, părul ei fiind 
cel mai strălucitor lucru în toiul nopţii. 

Succes, iubito! era mesajul pe care băiatul 
spera ca ea să-l înţeleagă din gestul lui. 

Mă rog. Probabil iubită. Presupunea că puteau 
să eticheteze relaţia dacă supravieţuiau nopţii. 

Se gândea cum să încheie conversaţia cu 
bucătăreasa, când l-a auzit pe Silva: 

— Sky! Vreau să-ţi spun ceva. 

Sky s-a apropiat de locul în care Silva întărea o 
ușă și l-a ajutat fără să zică nimic. Întotdeauna i se 
păruse liniștitor doar să se afle în prezența lui 
Silva, realizând ceva împreună. Când trebuiau să-și 
facă datoria, nu existau neînţelegeri între ei. 

— Crezi că o să reziste? a întrebat Sky. 

— O vreme, a răspuns Silva abătut. Dar nu știu 
cum o să se termine noaptea asta, Sky, a adăugat 
cu o voce atât de blândă, încât băiatului i s-a părut 
ciudat să o audă. Așadar... trebuie să afli adevărul 
despre Aster Dell. 

— Bloom mi-a povestit totul, l-a asigurat Sky. 

— Aster Dell este locul în care a murit Andreas, 
a zis Silva. 

Bine, Bloom nu îi spusese asta. De fapt, Bloom 
nu menţționase niciodată numele tatălui său. Toţi 
ceilalți îl repetaseră de nenumărate ori. Andreas 

din Eraklyon, marele erou. 

Dar să fi murit tatăl lui în Aster Dell? Ei își 
încolțiseră inamicii în Aster Dell. Nimeni nu ar fi 
avut șansa să îl atace pe Andreas. 

— Cum e posibil așa ceva? Ai spus că tata a 
murit în bătălie. Luptând. 

— Așa a fost, a zis Silva. Doar că nu ţi-am spus 
cu cine lupta. 

Silva i-a povestit acum, în noaptea asta haotică 
și cu lumini ciudate. Cu o voce lentă și șovăitoare, 
Silva i-a spus cum își dăduse seama ce făcea 
Rosalind în Aster Dell - că oamenii de acolo 
trebuiau evacuați. Fusese nevoit să îi informeze pe 
doamna Dowling și pe profesorul Harvey. 

Andreas, loial lui Rosalind, stătuse în calea lui 
Silva cu sabia în mână, așa că Silva se văzuse 
nevoit să îl doboare. 

Crezuse că va reuși să îi avertizeze la timp pe 
ceilalți. Se înșelase. 

Sky a încercat să nu își lase vocea să tremure 
când i-a zis: 

— Mi-ai spus că tata a fost un erou! 

Brusc, înțelegea mai bine cum se simţise 
Bloom, minţită de toţi adulții din jurul ei. 

Silva i-a răspuns șovăitor: 

— El a salvat nenumărate vieţi înainte de ziua 
aia. A ucis mai mulţi dintre Incendiaţi decât oricare 
dintre noi. Dar nu era... perfect, Sky. Niciun om nu 
este. 

— Nu era perfect? a protestat furios Sky. Asta-i 
tot ce poţi? A ucis sute de oameni, iar tu l-ai 
omorât. Și nu-mi zici decât că nu sunteți perfecţi? 

— Sky... 

— Cum naiba ar putea să mă mulţumească 
asta? 

Toată lumea lui Sky se prăbușea în jurul său. 
Cine trebuia să fie el, dacă nu putea fi ca tatăl lui, 
ca Silva? Nu avea niciun motiv să fie mândru și nu 
mai era sigur de nimic. 

De aceea îl ghidase dintotdeauna Silva cu 
atâta seriozitate. Niciodată nu fusese vorba de 
dragoste, nici pentru Sky, nici pentru tatăl lui. Silva 
îl crescuse doar din simţul datoriei și din vinovăţie. 

Nu fusese niciodată o figură paternă. 

— Maturizează-te și acceptă faptele! i-a spus 
Silva tăios. Și concentrează-te la ce contează. 

Ca și când i-ar fi răspuns lui Silva, s-a mai auzit 
un râcâit strident, ca solzii unui aligator imens care 
zgâriau zidurile de granit ale castelului. Apoi în ușă 
s-a auzit o lovitură atât de puternică, încât Sky s-a 
întrebat dacă mai rezista mult. 

— Au ajuns! a spus Silva. 


PĂMÂNT 


Musa stătea singură într-un colț al curţii, cu 
căștile pe urechi. Cu spatele la măcel. Când Terra 
s-a apropiat, și-a amintit cum Musa obișnuia să o 
ignore în camera lor și s-a enervat și mai tare. 

— Ce naiba? a întrebat-o pe Musa, care stătea 
cu spatele. 

Dar Musa nu s-a întors, așa că Terra i-a scos 
căștile. 

— Nu poţi să fugi! El suferă. Și tatăl meu își dă 

320 


silinţa, dar... 

Când Musa s-a întors, Terra a văzut cumplita 
panică de pe chipul ei. 

— Te rog să mă lași în pace! a implorat-o Musa. 

să o vadă pe Musa cuprinsă de panică era ca și 
când ar fi primit o palmă peste faţă, amintindu-i 
Terrei că lumea de dincolo de cea a lui Sam era 
plină de oameni și suferinţă. Dar oare chiar ar fi 
ajutat-o pe Musa dacă ar fi lăsat-o să rămână acolo 
în colț, ignorând lumea? 

Terra a ezitat. 

— Ştiu că ţii la el, a început ea cu blândeţe. 

Musa tremura. 

— Asta e problema! Nu pot să simt așa ceva! 
Nu pot să simt cum moare cineva la care ţin. Nu 
din nou. 

— Ce? Musa... 

— Mama a murit anul trecut, Terra. lar eu eram 
cu ea. Am simţit clipa în care s-a întâmplat. Am 
simţit tot ce a simţit ea. Vorbind, Musa se lupta cu 
lacrimile. De asta nu pot să discut despre familia 
mea. Și de asta nu pot să fiu acum cu Sam. Mi-e 
imposibil să mai simt așa ceva. Te rog, nu mă face 
să retrăiesc sentimentul! 

Musa părea pe cale să aibă un atac de panică. 
Terra și-a dat seama că nu ajungea nicăieri. Tot ce 
putea face era să fie amabilă cu Musa, sau nu. 

— Bine! Este în regulă, a asigurat-o Terra. 

Terra a tras-o pe fata mai măruntă într-o 
îmbrăţișare și a simţit-o pe Musa inspirând 
sacadat, apoi începând să se liniștească. 

— Și nu am de gând să-l las să moară! i-a 

șoptit Terra în păr, făcându-i o altă promisiune. 

Tatăl ei nu obținea niciun rezultat. Musa nu 
putea încerca, așa că Terra trebuia să facă ea 
ceva. 

Terra a mângâiat-o ușor pe Musa, i-a dat înapoi 
căștile, iar apoi s-a întors și a plecat spre 
baricadele unde stăteau Silva și Sky. Ușile 
castelului răsunau din cauza loviturilor. Zânele din 
curte își țineau strâns armele. Undeva, departe, s-a 
auzit sticla spărgându-se. 

Stând lângă uși, Silva a spus: 

— Nu mai rezistă mult. 

Minunat! şi-a zis Terra în gând. Trebuia să 
ajungă la Incendiatul care îi rănise fratele și să îl 
ucidă, ca să-l facă pe Sam să-și revină. A tras de 
baricadă, încercând să o dărâme. 

— Terra! 

Sky a apucat-o de umăr. 

Terra i-a aruncat o privire enervată. 

— Ne ascundem, în loc să luptăm! 

— O să luptăm când o să fim nevoiţi să o 
facem! a izbucnit Directorul Silva. Nu putem să 
periclităm viaţa nimănui! 

Terra se săturase deja de ce îi spuseseră 
adulţii astăzi. 

— Vieţile ne sunt deja în pericol. Nu putem să 
ajutăm decât ucigând creaturile alea. 

— Nu este atât de ușor pe cât ai... 

Silva nu a avut șansa să termine, fiind întrerupt 
de o parte din baricadă, care a căzut la câţiva 
centimetri de faţa Terrei. 

Terra s-a retras un pas și a urmărit cum 

baricada se dărâmă sub ochii ei. 

Prin tot castelul, brațe arse ieșeau prin 
crăpăturile din ziduri. Lemnul se prăbușea. Râcâitul 
îngrozitor era strident ca tunetul. Prin baricada 
spartă, se zăreau Incendiaţii care mârâiau și 
întindeau mâinile, cu ochii lor oribili strălucind. 
Braţul unuia dintre monștri a trecut prin lemn, 
întinzându-se spre ei cu degetele răsfirate. 

S-a auzit un bubuit când s-a prăbușit tavanul 
de sticlă, unul dintre Incendiaţi prăvălindu-se din 
cer. In altă parte, flăcările aruncate de o Zână de 
Foc au măturat podeaua într-un val distrugător. 
Mâna arsă a încercat să o prindă pe Terra. 

Apoi brațul Incendiatului s-a retras. Cu coada 
ochiului, au văzut umbrele mișcându-se, iar 
noaptea a devenit liniștită când râcâitul a încetat. 
Terra s-a uitat uluită împrejur. 

— Ce s-a întâmplat? 

O liniște plină de încordare a învăluit locul. 
Dowling a înaintat spre mijlocul curţii. Râcâitul nu 
se mai auzea aproape deloc. Silva s-a îndreptat 
spre ea, mișcându-se cu iuţeală. 

— Pleacă, i-a spus Dowling. Se duc afară. 

— Se mișcă împreună, ca și când ar urmări 
ceva, a anunţat Silva încruntat. 

Calmul controlat al directoarei lor a dispărut 
brusc în clipa în care și-a dat seama. 

— Unde e Bloom? a întrebat doamna Dowling. 


LUMINĂ 


Stella, Aisha și Bloom au ieșit de pe culoar în 

aerul rece al nopţii. Parcă s-ar fi furișat de lângă 
mama ei, singură și tremurând. O parte din Stella 
voia să se întoarcă la doamna Dowling, să o 
aștepte pe mama ei și armata, sau să rămână 
lângă Sky și să ceară cuiva, oricui, să o protejeze și 
să îi rezolve problemele. 

Doar că asta nu funcționa. 

Era datoria unei prințese să își protejeze 
poporul, iar Stella voia să fie o persoană care ajuta 
și nu își rănea prietenii. Voia ca Alfea și cei 
dinăuntru să fie în siguranţă. Voia să fie la fel de 
curajoasă ca Bloom, care era atât de hotărâtă să îi 
protejeze pe toţi de ameninţarea pe care ar fi putut 
să o prezinte. 

Bloom a aruncat o privire în spate, spre 
luminile școlii, iar Stella s-a întrebat dacă Bloom 
avea să cedeze nervos. Dacă ar fi făcut-o, Stella nu 
ar fi condamnat-o. 

— Haideţi! le-a îndemnat Bloom, curajoasă ca 
un cavaler. Trebuie să ne asigurăm că Incendiaţii 
mă urmează. 

S-au îndreptat împreună spre întunericul de 
care Stella se temuse întotdeauna, dar nu și acum, 
Pentru prima dată, Stella nu era singură în 
întuneric. 


PĂMÂNT 
Dacă Incendiaţii o urmăreau pe Bloom, Terra 
trebuia să meargă după ei și să îi vâneze. Măcar 


asta era clar. Kat Specialista a luat o armă și a dat 
din cap spre Terra. Au pășit amândouă în față. 

— Terra, să nu ieși! și-a auzit tatăl în spate. 

Terra și-a adunat puterile ca să reziste 
rugăminţii lui. 

— Tată, știu că vrei să mă protejezi, că tu crezi 
că sunt doar un copil, dar nu sunt. Trebuie să fac 
ceva! 

— Ai dreptate! i-a răspuns tatăl ei, iar asta a 
făcut-o pe Terra să se întoarcă speriată. Am nevoie 
de ajutorul tău! 

Când Terra a văzut frica din ochii tatălui ei, a 
alergat înapoi la el. 

Părea că trecuseră doar câteva secunde 
înainte ca Terra să intre în luptă, dar nu în lupta pe 
care o anticipase. Se lupta pentru viața fratelui ei. 
Sam ţipa agonizând. Grămezi însângerate de tifon 
zăceau împrăștiate pe masă. Tatăl ei a luat și a 
folosit forcepsul când Terra s-a aruncat asupra lui 
Sam, disperată să oprească hemoragia. 

— Am găsit o așchie lângă inima lui. O bucată 
din Incendiat. De aceea infecția se răspândește în 
continuare. Dacă mai înaintează... 

În mod clar, tatăl ei nu suporta să termine 
propoziţia. 

— Cum o scoatem? a șoptit Terra. 

— Incerc să o fac, dar dacă o ating 
accidental..., a zis tatăl lor. 

Bărbatului i-a tremurat mâna când a introdus 
forcepsul în rană. Terra și-a mușcat buza cu 
putere. De fiecare dată când tipa Sam, tatăl ei se 
cutremura. 

— Mă doare! a scâncit Sam. 

— Tată! l-a grăbit Terra. 

— Trebuie să fii tare, Sam! l-a implorat tatăl 
lor. Încearcă să nu te mişti! 

Sam a închis ochii, dar până și asta a părut să 
îi provoace dureri. 

— Nu pot! a strigat Sam. 

Terra a strigat, acoperind ţipetele. 

— Tată, o să-l pierdem! 

Fiindcă nu suporta să se uite la chipul lui Sam, 
și-a coborât privirea spre mâna lui, pe care și-o 
strângea şi deschidea, disperat, în aer. Era 
îngrijorată c-avea să-i cadă moale, dintr-odată. 

Apoi, altcineva l-a apucat de mână. 

Brusc, zvârcoleala a încetat. Sam a deschis 
ochii, iar Terra a văzut că privirea lui devenise pe 
deplin violetă de la magia minţii. Musa stătea 
deasupra lui, ochii ei strălucind puternic. Pe obraji 
îi curgeau lacrimi. 

— Musa..., a spus Sam încet. 

— Cred că e rândul meu să te liniștesc, i-a 
șoptit Musa. 

Musa l-a strâns de mână și a suspinat de 
durere. Cei doi o împărtășeau, și-a dat seama 
Terra, și, împărțită între doi oameni, durerea ar fi 
putut să fie suportabilă. Destul cât să îi permită 
tatălui lor să facă ce trebuie. 

— Eşti bine? a șoptit Terra, aproape la fel de 
îngrozită pe cât era de ușurată. 

Musa, atât de controlată și distantă, plângea. 

— Fă ceea ce trebuie! 

Spunând asta, tata și-a îndreptat din nou 
atenţia la rană. Sam și Musa păreau pierduţi în 
lumea lor intimă a suferinței împărtășite. Terra a 

văzut că Musa se străduia din răsputeri, dar nu și-a 
mutat privirea din ochii lui. 

Tatăl ei nu avea la cine să apeleze, în afară de 
Terra. Așa că s-a uitat, rugător, la ea. 

— Nu pot s-o apuc, a rostit neajutorat 
profesorul Harvey. 

Părea la fel de tânăr ca Sam, la fel de tânăr și 
nesigur cum era și ea. Dar Terra știa cum să fie 
sigură pentru alţii, când aveau nevoie de ajutorul 
ei. 

— Ba da, tată, poţi! i-a spus Terra. Știu că poți! 

Tatăl ei a inspirat adânc. Mâinile i s-au oprit. Cu 
o ultimă încercare, Sam și Musa au suspinat. 

Venele negre s-au retras când tatăl ei a scos 
așchia imensă. Cu toţii au răsuflat ușuraţi, dar 
sentimentul de ușurare nu a durat prea mult. 

— E bine pentru moment, a spus încet tatăl ei. 
Dar starea lui este tot gravă. Nu o să scape până 
când Incendiatul care l-a atacat nu o să fie ucis. 


FOC 


Aisha, Stella și cu mine ne-am postat în spatele 
școlii, în zona eliberată a Bastionului. Aisha s-a 
uitat la suprafaţa strălucitoare a apei. 

— Pot să folosesc apa din lacuri, a propus 
Aisha. 

Stella se uita la mine foarte îngrijorată. 

— Mama o să ajungă aici în curând. Cu o 
armată adevărată. Nu trebuie să faci asta, Bloom! 

Totul se întâmpla din vina mea. Eram hotărâtă. 

— Nu o să ajungă la timp, Stella. 

Am privit în întunericul pădurii. Un râcâit a 
răsunat pe sub frunze și plutind apoi spre cer. 

— Mă caută Incendiaţii. Mă caută 
dintotdeauna. 

În mijlocul pădurii, mi s-a părut că-i văd pe 
monștri  furișându-se printre copaci. Umbre, 
mișcându-se cu mare viteză și îndreptându-se spre 
ținta lor. 

— Dacă pot să creez o legătură între mine și ei, 
așa cum a spus Rosalind? Pot să-i opresc. 

Încercam să par calmă, dar, dincolo de asta, 
știam că amândouă îmi simțeau frica. 

— Dar ca să reușesc... Am înghiţit în sec. 
Trebuie să adun mai multă magie ca niciodată. Nu 
știu ce o să se întâmple în clipa aia. 

— E-n regulă! m-a liniștit Aisha. Am să mă 
asigur că nu păţim nimic. Şi că nici tu nu ai să 
păţești. 

— Nu ai să ne vezi, dar o să fim chiar aici, a 
șoptit Stella. 

Aisha m-a apucat de o mână și Stella m-a 
apucat de cealaltă. Aisha era apa focului meu. lar 
Stella, cea care o putea ascunde pe Aisha de 
inamicii noștri. 

Am privit de la un chip la celălalt și am găsit 
puterea. 

— Rosalind vrea să cred că ea este cea de care 
am nevoie ca să trec prin asta. Nu am nevoie de 
ajutorul ei! 

Apoi am inspirat și m-am întors spre poiană. 
Aisha și Stella s-au îndepărtat de mine. Când m-am 
întors din nou, păreau să fi dispărut. 

Am făcut câţiva pași spre poiană. 

Așadar, să vină! Toate lucrurile de care mă 
temeam. Trebuia să devin toate lucrurile de care 
mă temusem sau pe care mi le dorisem vreodată. 

Apa s-a învolburat din lacuri, magia Aishei 
scoțând-o într-un râu argintiu care se mișca prin 
aer ca o rafală de vânt. M-a învăluit într-o cortină 
de apă, un cocon strălucitor ca un diamant care se 
înfășura în jurul meu, izolându-mă de lume. 
Suspendată acolo, m-am simţit ușoară, ca și când 
aș fi putut zbura. 

Apă și foc. In mod ciudat, acolo, la capătul 
călătoriei mele, nu m-am gândit la cuvintele lui 
Rosalind și nici măcar la ale doamnei Dowling. M- 
am gândit la mama, la cum obișnuiam să ne jucăm 
de-a prințesele într-un castel și cum îmi cânta 
cântece vesele. 

Închide ochii și deschide-ti inima! 

Bine, mamă! Am închis ochii. 

Am văzut flăcările prinzând viaţă chiar în vârful 
degetelor, încercuindu-mi mâinile. 

Am simţit scânteile urcându-mi pe picioare în 
timp ce m-am ridicat de la pământ. 

lar din spate, am simţit ieșindu-mi fuioare de 
foc, desfăcându-se ca o floare din flăcări. 

În cele din urmă, am deschis ochii și am văzut 
cum perdeaua de apă s-a evaporat, picăturile de 
ploaie dispărând în aer. Ardeam strălucitor și 
simţeam aerul nopţii înfoindu-mi aripile 
strălucitoare. 

Am atins pământul cu picioarele și mi-am 
întors privirea scânteietoare spre pădure. 

Incendiaţii veneau spre mine. Am ridicat un 
deget ca să îi chem și am văzut o flacără mov 
ieșindu-mi din vârful degetului. Părea să invoce un 
ecou de foc în piepturile Incendiaţilor. În fiecare 
dintre ei, am văzut o lumină ciudată și îngrozitoare. 
Probabil că era Tăciunele la care se referise 
profesorul Harvey. Dar de ce puteam să-i văd? De 
ce îmi păreau Incendiații atât de ciudaţi? 

— Ce sunteți? am șoptit când ei au sărit spre 
mine printre copaci, iar eu am alergat ca să-i 
întâmpin. 

Cel mai apropiat m-a lovit, așa că am ridicat 
mâna. Focul a sărit din pieptul lui spre mine, iar 
când Tăciunele l-a părăsit, silueta carbonizată a 
Incendiatului a oscilat și s-a transformat. Era din 
nou om. 

Zăcea mort pe pământ, iar ceilalţi Incendiaţi 
atacau. Mi se părea că se mișcau cu încetinitorul, 
ca și când nu ar fi fost în elementul lor, iar eu aș fi 
fost în al meu. Am ridicat mâna și lumina mea a 
chemat-o pe a lor, Tăciunii preschimbându-se într- 
un rând de torţe când magia lor a venit la mine. 

Incendiaţii au picat în jurul meu ca frunzele în 
pădure. Trupurile umane au atins pământul și, în 
cele din urmă, m-am trezit în mijlocul unui cerc de 
morți. 

Incendiaţii dispăruseră. Școala mea era în 
siguranţă. Reușisem. 

M-am întors și am văzut-o pe doamna Dowling 
la marginea poienii, uitându-se la mine așa cum 
îmi dorisem să o facă întotdeauna: cu mândrie. 

— Bravo, Bloom! a spus ea. 

Am dat din cap. Dar apoi, mai repede decât se 
ridicase magia mea, flăcările s-au retras. 
intunericul a început să pâlpâie în privirea mea 
periferică și mi-am simţit genunchii cedând când 
m-am prăbușit. Doamna Dowling a străbătut în 
fugă poiana și m-a prins în braţe. 

Aisha și Stella au ieșit repede din întuneric. 

— Ce este în neregulă? a întrebat Aisha. 

— Cumva a...? s-a auzit vocea plină de teamă a 
Stellei. 

— E bine. Doar slăbită. Doamna Dowling s-a 
uitat de la Aisha la Stella. Poate vreţi să încercaţi 
să o duceţi înapoi în camera ei? 

Când fiecare mi-a pus câte un braţ pe umerii 
lor, am reușit să mă uit la ele, pe rând. La Stella 
cea frumoasă și mândră. La Aisha, liniștită și 
hotărâtă. Amândouă prezente aici, hotărâte și 
îngrijorate pentru mine. Ținându-mă ferm, așa cum 
o făcuseră toată noaptea. 

— Am reușit, am șoptit eu. 

— Da. Vocea Aishei era cordială și puternică 
precum umărul care mă sprijinea. Am reușit! 


MINTE 


Musa stătea ghemuită lângă Sam, simțind cum 
agonia îi lovea pe amândoi ca niște valuri negre 
care încercau să îi despartă, să îi ducă departe și 
să îi înece. 

Apoi, brusc, valul s-a retras. 

Musa a clipit, încercând să își limpezească 
vederea. 

— Durerea lui. Dispare! Ea a început să 
zâmbească. Cred că fetele au reușit. 

Sam a strâns-o de mână pe Musa, ridicându-și 
privirea spre ea. S-au privit în ochi. Acum nu mai 
spuneau glume. Nici ironii. În ochii lui Sam se citea 
doar recunoştinţa, profundă și dulce ca un 
adevărat început. 

— Mulţumesc! i-a șoptit. 

Musa a dat din cap și apoi s-a uitat la familia 
Harvey, simțind cum valuri de recunoștință vin 
spre ea din toate direcţiile. 

Lacrimile i-au umezit ochii. Musa a clipit 
repede, ca să și le ascundă. Nu era genul emotiv. 
Nu fusese niciodată. Nu era bine. 

Profesorul Harvey s-a întors spre Terra, chipul 
lui strălucind de mândrie. 

— Da! a zis el. Vă mulțumesc amândurora! 

Terra radia, dar pentru Musa era prea mult. 
Totul i se părea o altă mare care încerca să o 
înghită; prea multe sentimente o copleșeau de 
peste tot. A dat să se întoarcă, până când Terra a 
cuprins-o cu un braţ pe colega ei de cameră și a 
oprit-o, ţinând-o ușor pe Musa cât a fost nevoie. 
Marea de emoţii nu a înecat-o pe Musa, așa cum se 
temuse. Ușurarea și bucuria din jurul lor nu 
semăna câtuși de puţin cu lupta în ape întunecate, 
ci cu o ieșire la lumină. 

— Nu! i-a șoptit Terra la ureche. Trebuie să 
simţi și lucrurile bune. 

Și, spre uimirea Musei, s-a liniștit în braţele 
celei mai bune prietene și a simţit. 

SPECIALISTUL 


În vremurile astea tulburi și dureroase, Riven 
și-a găsit consolarea în una dintre cele câteva 
constante ale lui: amuzamentul de a-l face pe Dane 
să se simtă confuz. 

— Deci stai așa! „Lupţi ca o fată”? „Arunci ca o 
fată”? „Alergi ca o fată”? 

— Toate! Problematice! i-a spus Dane. 

Și cum rămâne cu eliberarea criminalilor, în 
timp ce porti pică unei fete nevinovate care chiar 
te plăcea, Dane? a gândit Riven. E problematic? 

Dar, într-un fel, fraierul de Dane era simpatic. 

Din poziţia ei de lângă fereastra serei, Beatrix 
a vorbit cu o voce deloc amuzată: 

— Râde de tine, Dane! Riven înţelege limbajul 
contemporan al genurilor mai bine decât vrea să 
dea de înțeles. Totuși, e drăguţ din partea lui că se 
preface neștiutor. 

Riven i-a zâmbit lui Beatrix și s-a gândit că-l 
prinsese. Nimeni nu o mai făcuse vreodată în afară 
de ea, care îl credea isteţ și drăguţ. Asta îl făcea să 
creadă că îl place. 

Apoi, el i-a zâmbit lui Dane. Da, erau cam 
groaznici, dar la fel era și Riven. Gașca lor ciudată 
se reunise și, în mijlocul ororilor, părea un lucru 
destul de bun. 

Când Beatrix a vorbit, a făcut-o pe un ton mai 
cordial decât de obicei. 

— Termenul ăsta... Nu a fost nasol, băieți. 
Mulţumesc pentru asta! 

Luminile s-au aprins pâlpâind, iar discuţia a 

încetat. Riven s-a uitat la Dane. 

— Ar trebui să ne întoarcem, a spus el. 

— Ar trebui, a zis Dane. 

Nu s-a mișcat nimeni. Dacă plecau, totul se 
termina. Riven ar fi rămas singur, cu toate fricile și 
regretele lui. 

— Rosalind o să vină curând aici, a spus 
Beatrix abia atunci. Să o ascultați! Ea și tatăl meu 
au un plan. Voi puteţi să faceţi parte din el. Asta... 
nu trebuie să se termine. 

Asta. Deci Beatrix chiar credea că exista așa 
ceva. Nu fusese totul o prefăcătorie. Exista ceva 
între ei. 

lar asta însemna că era și ceva de pierdut. 

Dane a spus pe un ton revelator: 

— Stai puţin! Tatăl tău a fost cel care te-a 
trimis aici? 

— Teoretic vorbind, nu e tatăl meu, dar știe ce 
să... 

Apoi, ușa s-a deschis și o femeie blondă mai în 
vârstă a apărut la intrarea principală în seră. Avea 
un zâmbet tulburător. Riven era Specialist de 
suficient de multă vreme încât să recunoască aerul 
de conducător. 

— Rosalind! a șoptit Beatrix. 

Rosalind. Ura! Geniul din spatele planului 
malefic, fără îndoială, despre care vorbea Beatrix. 

— Nu m-ai uitat, a spus geniul Rosalind. Bun! 

Ea s-a uitat la Riven și la Dane cu aroganță, de 
parcă s-ar fi întrebat Cine naiba mai sunt și ăștia? 
lar Riven a privit-o ca și când i-ar fi răspuns: Cine 
naiba mai ești și tu, doamnă? 

Însă nu a dat glas cuvintelor. Doamna asta îi 
dădea niște impresii foarte contrastante. Ca și 
cum, dacă ar fi fost cu cincizeci de ani mai tânără, 
Sky ar fi încercat să o invite în oraș. 

— Sunt prieteni, a răspuns Beatrix. Amândoi. 

Părea drăguţ. Real. 

Ochii lui Rosalind au strălucit, iar Riven i-a 
simţit magia ca pe o torţă care strălucea în toate 
colţurile întunecate ale sufletului său. In cele din 
urmă, Rosalind a dat aprobator din cap, ca și când 
i-ar fi acceptat. 

Pesemne că asta însemna că sufletul lui Riven 
era destul de întunecat. 

— Întotdeauna e bine să ai prieteni, a spus 
Rosalind. Pariez că vor să știe ce urmează să se 
întâmple? 

Rosalind a surâs, afișând un zâmbet lent care, 
cumva, părea cald ca razele soarelui și rece ca un 
șarpe, totodată. Riven nu era sigur că vrea să afle 
ce urma să se întâmple. 


FOC 


După ce Stella m-a ajutat să ajung în camera 
mea, Aisha a tras pătura și a arătat poruncitor cu 
degetul. M-am urcat cu greu în pat chiar în clipa în 
care Terra a intrat cu un ceai calmant. Musa venea 
din urmă, fără vreun ceai menit să mă calmeze. 

— Și ești sigură că Sam este bine? am simţit eu 
nevoia să întreb a doua oară. 

Terra mă privea, radios, peste cana de ceai. 

— Da! Mulțumită ţie și Musei! 

Musa i-a aruncat o privire tandră. 

— Te rog! Ar fi trebuit să o vezi pe Terra! O să 
ne opereze pe toţi peste o săptămână. De 
antrenament. Chiar dacă nu avem nevoie. 

— Trebuie să spun că sunt puţin dezamăgită că 
n-am văzut aripile, a recunoscut Terra. Erau 
desăvârșite, ca ale Clopoţicăi! 

— Mult mai frumoase! 

Din partea Stellei, era un adevărat elogiu! 

— Mai frumoase? |lmi place Clopoţica, a spus 
visătoare Terra. 

— Bineînţeles că îţi place! a șoptit Stella. 

Telefonul mi-a băzâit pe noptieră. Mama și 
tata! 

— Odihnește-te! a spus Aisha. Te acopăr eu! O 
să fie singura minciună pe care am să mi-o permit 
lunar. 

Când Aisha mi-a luat telefonul și a ieșit din 
cameră, am auzit cum vocea ei s-a umplut de 
viață. Mamei avea să-i placă. 

— Domnule și doamnă Peters, bună ziua! Ce? 
Nu, Bloom e bine. Da, a fost o săptămână grea. 
Examenele sunt criminale! 

M-am uitat la prietenele mele, care mă 
înconjurau din toate părţile. Zâmbeau. Erau fericite 
și în siguranţă. Erau cu mine. Nu eram singură. 

Mi-am îngăduit să închid ochii. 


SPECIALISTUL 


Bloom reușise. Sky știuse că era în stare să 
reușească. 

El doar își dorea să știe ce are de făcut cu el 
însuși. 

Stătea lângă școală, pe iarba din faţa intrării 
principale. Stelele s-au mișcat. Cerul s-a luminat. 
Soarele a răsărit. Castelul în nuanţe aurii, care 
contrasta cu văzduhul albastru, era la fel, știa asta, 
dar nu părea același. Alfea era singura casă pe 
care o cunoscuse, dar acum era pângărită. 

Vocea lui Bloom i-a întrerupt starea de 
zăpăceală în care se afla de ore bune. 

— Aici erai! 

S-a așezat în iarbă lângă el și s-a înclinat un 
pic, lăsându-și umărul să îl atingă pe al lui. Ar fi 
fost drăguţ, dacă n-ar fi părut că Sky se afla la un 
milion de kilometri depărtare de ea. 

— Am auzit un zvon - cum că aseară chiar te-ai 
transformat în zână, a spus el. 

— A fost unul bun sau rău? a zis gânditoare 
Bloom. De fapt, nu îmi pasă. Indiferent ce crede 
lumea, a fost prima dată când m-am simţit în largul 
meu. Absolut. Locul meu e aici, a adăugat încet. 

Sky s-a uitat spre ea. Spre deosebire de școala 
lui, spre deosebire de lume, Bloom avea mai mult 
sens pentru el. Nu mai părea pierdută. Se regăsise, 
așa cum el fusese dintotdeauna sigur că avea s-o 
facă. 

— Ai dreptate! i-a șoptit Sky. 

Nu era sigur că despre el poate spune același 
lucru. 

— Porţi aceleași haine ca aseară? a rostit 
Bloom pe un ton brusc tăios. 

Privirea ei a încetat să mai fie visătoare, 

concentrându-se la chipul lui. 

— Sky! Ce s-a întâmplat? 

Fusese atât de fericită când ieșise ca să îl 
întâlnească, strălucind ca răsăritul și simțind că aici 
era locul ei. lar el nu voia să fie norul negru de la 
orizontul ei. 

— Sunt bine! Te asigur! 

Apoi i-a făcut semn spre alee, unde stătea 
Dowling. Era scuza perfectă. 

— Se pare că cineva vrea să discutăm. 

Personal, Sky se săturase de vorbe. 


FOC 


Încă un interogatoriu în biroul doamnei 
Dowling. Atât de des dădusem buzna aici cerând 
să mi se spună adevărul, încât acum era puţin 
ciudat că încercam să fim politicoase una cu 
cealaltă. 

— Cum te simţi? m-a întrebat doamna Dowling. 

— Puțin obosită, dar am să supraviețuiesc. 

Doamna Dowling a dat aprobator din cap. 

— Ai atras multă magie. Sunt sigură că ai să fii 
epuizată câteva zile și... 

Gata cu prefăcătoria! Poate sufletul pedant al 
doamnei Dowling s-ar fi îngrozit, dar trebuia să 
spun ce gândeam: 

— Am fost o răzgâiată! Mă tot gândesc la ce v- 
am spus aseară. 

Fără doamna Dowling, nu le-aș fi avut pe 
Aisha, Sky, Terra, Musa sau Stella. Nu aș fi avut 
Alfea sau magia. M-am luptat cu sentimentul de 

vinovăţie care mă cuprinsese din cauza modului în 
care o tratasem. Acum, știam că ea se străduise. 
Acum, știam cât de greu e să te străduiești. 

— Pentru mine, aţi fost incredibilă! M-aţi găsit 
când eram pierdută. M-aţi adus într-un loc unde 
eram în siguranţă. M-aţi îndrumat. M-aţi înconjurat 
cu oameni buni. lar eu am fost... 

Atât de nerecunoscătoare... 

Doamna Dowling semăna puţin cu Rosalind, ca 
și când ar fi luat-o, probabil, drept model cu mult 
timp în urmă. Poate ăsta era motivul pentru care 
mă-ncrezusem atât de repede în Rosalind, dorindu- 
mi ca ea să fie tot ce hotărâsem că doamna 
Dowling nu putea fi pentru mine. Părul blond al 
doamnei Dowling era un pic mai închis decât al lui 
Rosalind, ochii ei fiind negri, faţă de cei de un 
albastru închis ai lui Rosalind. Nu era Rosalind, 
care strălucea precum bijuteriile false. Doamna 
Dowling era aur adevărat. 

Doamna Dowling a zâmbit, brusc, vesel și 
sincer. Ca și când, de acum înainte, urma să fim 
sincere una cu cealaltă. 

— Te-am iertat! 

Am crezut-o. 

— Vreti... putem să ne... îmbrăţișăm? 

Am zis-o pur și simplu: era o rugăminte jenantă 
și probabil ridicolă. Doamna Dowling, calmă și 
distantă, s-ar fi îngrozit de mine, ca de obicei. 

Doar că doamna Dowling a dat aprobator din 
cap, a înaintat și m-a luat în braţe. Prima dată când 
o văzusem, era înconjurată de lumină. Păruse o 
adevărată revelaţie, dar lumina fusese rece. 

Îmbrăţişarea asta era caldă. Am îmbrăţișat-o și am 
strâns-o cu putere. 

De acum, urma să ne înțelegem mai bine. 

Avea să fie mentorul meu, iar Alfea, locul de 
care aparţineam de astăzi înainte. 

Doar că era un lucru pe care trebuia să îl fac 
mai întâi. 


FOC 


Casa mea din California arăta mai bine decât 
arunci când o văzusem ultima dată. Totul putea fi 
reparat, în timp. 

Tata a fost foarte surprins să mă vadă. Singurul 
lucru la care s-a gândit a fost să o strige pe mama. 

— Bloom! a zis mama de îndată ce m-a văzut. 
De ce ai venit acasă? Ai probleme? 

Mama nu știa ce probleme avusesem sau cele 
pe care bănuiam că le-aș fi avut în viitor. 

— Am să vă explic totul, i-am liniștit. Trebuie 
doar să vă întreb ceva. 

Am gesticulat spre prietenele mele. 

— Bună! a șoptit Aisha. 

— Bună! a intonat Stella cu un aer regal. 

— Mă bucur să vă cunosc! a spus Terra. 

— Sal'tare! a rostit tărăgănat Musa. 

Părinţii mei au făcut ochii mari. 

— Se poate ca prietenele mele să rămână aici 
în weekend? am întrebat. 

Mama era uimită, dar se înveselea. Vedeam că 
îngrijorarea ei, cum că „fiica mea a luat-o razna”, 
se lupta cu bucuria care spunea „fiica mea are o 

viaţă socială!”. 

— Aăă... Sigur! 

lar apoi le-am spus prietenelor mele să mă 
aștepte în camera mea cât discutam cu părinţii mei 
și le spuneam adevărul. Despre cine eram și ce le 
făcusem. Despre prima lor fiică și pe cine 
pierduseră fără să își dea seama. 

Prima lor fiică ar fi fost om. Nu ar fi iscat 
incendii și nici nu s-ar fi aventurat în ţinuturi 
ciudate, dar nici nu ar fi putut să îi iubească mai 
mult decât mine. 

Eram prea speriată să mă uit la mama. Când 
am reușit, în sfârșit, să o fac, ea se uita la 
cicatricele arse de pe brațele ei. 

— Îmi pare rău! am șoptit când lacrimile mi-au 
curs pe faţă. 

Mă simţeam de parcă aș fi așteptat câteva luni 
să spun asta. Să plâng. 

Și, ca de fiecare dată în toată copilăria mea 
când am plâns, mama a fost lângă mine. M-a luat 
în brațe și m-a strâns, iar eu am știut că sunt a ei și 
că mă aflu acasă. 

Am vorbit mai mult timp, iar cu prietenele mele 
am vorbit mai târziu în camera mea. 

În dimineaţa următoare, am coborât la parter, 
iar părinţii mei mi-au întâmpinat cum se cuvine 
prietenele. Mama l-a lăsat pe tata să comande 
pizza în seara aia și a mâncat chiar și ea, de vreme 
ce era o zi specială. Mama își dorise întotdeauna să 
am suficienţi prieteni încât să dau o petrecere cu 
pizza. 

La fosta mea școală, citisem poezii în care se 

spunea că zânele îndeplinesc dorinţe, iar tărâmul 
de basm se numește Ținutul Dorinţei Inimii. 

Toate dorinţele mele se împliniseră, chiar dacă 
niciuna nu așa cum mă așteptasem. Totuși, 
reușisem să merg acasă cu noile mele prietene. 
Acum, că acceptasem adevărul despre mine, 
puteam avea tot ce îmi dorisem dintotdeauna. 

Poate că tărâmul basmelor era, până la urmă, 
Ținutul Dorinţelor Inimii. 


SPECIALISTUL 


Sky îl ajuta pe Silva să care armele printre 
resturile școlii lor distruse. Ferestrele erau sparte, 
porţile erau doborâte, dar cel puţin armurăria avea 
să fie în ordine. 

— Unde e Riven? a întrebat Silva. 

— Probabil se droghează pe undeva cu Dane. 

Asta era tot ce făcea Riven în ultimele zile. 
Aparent, asta făcea în noaptea în care Incendiaţii 
atacaseră. Bloom și prietenele ei plecaseră să fie 
eroine, iar prietenul lui Sky ce făcea? 

Pe de altă parte, Riven văzuse cât de distrusă 
era Alfea cu mult timp înaintea lui Sky. Poate că 
Riven era cel inteligent. 

Silva i-a aruncat o privire directă lui Sky, care 
crezuse dintotdeauna că expresia lui Silva e foarte 
sinceră. 

— Într-o zi, sper să conştientizezi că tot ce am 
făcut a fost pentru binele tău! Lumea nu e 
perfectă, Sky. Nu e în alb și negru. Nu se împarte în 
eroi și antieroi, în lucruri bune și rele. 

— Atunci de ce mi-ai risipit toată viaţa 
convingându-mă contrariul? a întrebat Sky 
deznădăjduit. 

De fapt, întrebarea era m-ai; iubit vreodată? dar 
niciodată nu-i spusese așa ceva lui Silva. Nici acum 
nu avea șansa să-l întrebe. Pe alee a intrat un 
cortegiu de mașini de teren care însoțeau Rollsurile 
reginei Luna. 

Silva s-a apropiat de mașini încruntându-se. 

— Nu ar trebui să fie aici! Le-am spus că atacul 
s-a încheiat. 

S-a îndreptat spre cortegiul reginei Luna, 
încrezător și neînfricat ca întotdeauna. Silva s-a 
oprit brusc în clipa în care toţi străjerii reginei și-au 
îndreptat arcurile direct spre el. 

— Ce naiba se întâmplă? a întrebat Sky. 

Regina Luna a ieșit din Rolls. 

— Saul Silva, regret, dar trebuie să te arestez! 

Poate că inima-i era grea, dar vocea îi răsuna 
ca niște clopoței veseli. 

— Pentru ce? a întrebat răgușit Silva. 

— Tentativă de omor asupra lui Andreas din 
Eraklyon, i-a răspuns Luna. 

Cu un cuvânt, Sky s-a simţit de parcă o piatră i- 
ar fi lovit întreaga lume, răsturnând totul. 

S-a deschis o portieră și din mașină a coborât 
un bărbat. Sky îi știa chipul dintr-o sută de 
fotografii, dintr-o sută de povești pe care i le 
spusese Silva. 

— Bună, Sky! a rostit tatăl lui. 

Nu prea aveau timp pentru o reuniune 
emoţionantă de familie. Luna le-a ordonat 

soldaţilor ei să intre în Alfea și să remedieze 
problema. 

O asemenea problemă era Silva. Directorul lui 
Sky părea încă uluit când a fost încătușat, iar lui 
Sky i s-a ordonat să se retragă împreună cu restul 
Specialiștilor. 

Sky a fost nevoit să urmărească soldaţii care i- 
au invadat casa, răsturnând totul, și cum l-au luat 
pe Silva, cu cătușe la mâini. 

Și, în tot acest timp, tatăl lui a rămas nemișcat. 
Trăia și nu se deranjase niciodată să ia legătura cu 
Sky. 

Lângă Andreas, sprijinindu-se de el ca și când 
ar fi fost tatăl e;, stătea Beatrix. Fata care ucisese 
pe cineva și fugise din școală. Acum Beatrix le 
zâmbea cu îngâmfare lui Riven și Dane. 

Cu toate că șocul făcea totul să pară foarte 
distant și ireal, Sky a reușit să gândească: B/oom! 
Mă bucur atât de mult că nu ești aici! Nu te 
întoarce! Alfea nu e un loc sigur. Nu mai e. 

Poate că nu fusese niciodată. 

SUFLETUL ÎMBĂTRÂNEȘTE 


Când Rosalind a venit să o caute, Farah 
îngropa cadavrele celor care fuseseră cândva 
Incendiaţi. Ce gest nobil! Dar așa era Farah. Atât 
de nobilă, încât, în cele din urmă, era ineficientă. 

— Povestea din spatele  Incendiaţilor este 
neobișnuită, i-a spus Rosalind fostei discipole. 
Crede-mă! 

Aparent, Farah nu o credea. Ce trist! Rosalind a 
atins ușor banca de lângă ea, invitând-o pe Farah 
să se așeze, dar Farah nu intenţiona să se apropie 
nici măcar un pas. Farah nu fusese niciodată 
amabilă. Era un mare defect. Rosalind a aflat că 
abilitatea de a-i face pe oameni să o placă era 
foarte utilă. 

Doar ca să o tachineze, i-a spus lui Farah că 
Incendiaţii fuseseră cândva soldați într-un 
străvechi război, soldaţi transformati prin magia 
cunoscută ca Flacăra Dragonului. Aceeaşi flacără 
care ardea în fetița schimbată la naștere, Bloom. 

— l-ai lăsat pe Incendiaţi să intre în școală ca 
să o pună la încercare! a spus Farah furioasă. Ai 
riscat vieţile nenumăraţilor elevi... 

Da, da! Și ce voia să spună Farah? 

— Se întrevede un război la orizont. Incendiaţii 
nici nu se compară cu ceea ce urmează. Rosalind 
spusese ce avea de zis. Mă tem că îţi lipsește 
calmul de a conduce noua generație într-un război. 

Un zâmbet strâmb a schimonosit buzele lui 
Farah. 

— Și iată unde voiai să ajungi! 

— Nu mă înțelege greșit, te-ai descurcat de 
minune! i-a spus condescendent Rosalind. 

Farah - directoarea Dowling, ce glumă - a 
observat: 

— Am avut de ales. Să continui cu metodele 
tale sau să învăţ din neajunsurile lor. 

Chiar părea să creadă ce spunea. Părea sigură. 
Rosalind nu și-o amintea pe Farah Dowling atât de 
sigură pe ea. Cândva, fusese sigură doar pe 
Rosalind. 

— Uită-te la tine, a șoptit Rosalind. Te-ai 
maturizat! 

Farah a privit-o pe Rosalind cu un aer de 
superioritate. 

— De îndată ce am ieșit din umbra ta, am 
văzut o lume plină de lumină. S-a dovedit că locul 
ăsta nu e rău. Doartu erai. 

— Era bine dacă regina Luna ar fi fost de acord 
cu tine! a zis Rosalind. 

Nici măcar nu fusese nevoită să o șantajeze pe 
Luna să creadă că Alfea avea nevoie de o nouă 
conducere. Aparent, Luna era supărată pe Farah 
din cauza unui lucru care avea legătură cu fiica 
Lunei. Așa era Farah - atât de naivă, că 
întotdeauna își făcea dușmani. 

Luna era nerăbdătoare ca Rosalind să schimbe 
școala. Ben Harvey avea să o susţină, de dragul 
fiului și al fiicei lui dragi. lar Rosalind era mai 
degrabă încântată să o informeze pe Farah că 
dragul ei Silva era dus la închisoare. Pentru 
tentativa de omor asupra lui Andreas din Eraklyon. 

Andreas își lua fiul înapoi. lar Rosalind lua totul. 
Castelul ei, și pe Bloom. 

Farah s-a întors, încercând să ascundă cât de 
tulburată era de dezastrul care se abătuse asupra 
ei. Dar bineînțeles, Rosalind o cunoștea prea bine 
pe Farah. Nu trebuia să o vadă. Ştia cum percepea 
Farah disperarea. Și îi plăcea asta. 

— Deci acum mai rămâne doar să vorbim 
despre tine. M-am gândit că ar fi mai bine dacă ti- 
ai lua un concediu. Să pleci în munţi. Să iei o 
pauză. Ai lucrat din greu, Farah! 

Vocea lui Farah a răsunat ca fierul forjat: 

— Acum eu sunt directoarea școlii Alfea! Și în 
niciun caz n-am s-o las pe mâinile tale! 

— Știu, a șoptit Rosalind. Dar restul lumii ar 
putea să creadă lucrul ăsta. 

Draga de Farah, întotdeauna prea plină de 
onoare! Crezuse că purtau o discuţie civilizată. 
Farah s-a întors acum, atrăgând magia spre ea, dar 
a lui Rosalind se dezlănţuise deja. A trebuit doar să 
își fluture mâna ca să îi rupă gâtul lui Farah. De 
fapt, a fost aproape prea ușor. 

Ultimul gând al lui Farah Dowling a fost că ar fi 
trebuit să o avertizeze pe Bloom, să o păzească, să 
o înveţe mai multe. Să o înveţe mai bine. 

Dar era prea târziu. 

Toate gândurile au încetat pentru Farah 
Dowling. Lumina a pierit din ochii ei, iar pământul 
s-a ridicat ca să o revendice. Șapte noi morminte, 
în loc de șase pentru cadavrele Incendiaţilor. 

Rosalind s-a asigurat că florile creșteau din 
abundență peste pământul răscolit. Noile flori erau 

splendide. Părea că avea să fie o zi frumoasă. 

O, toate s-ar fi putut termina foarte diferit, 
presupunea Rosalind. Dar nu se întâmplase. 

În viaţa îndrăgitei ei Bloom era loc doar pentru 
un singur mentor. 


FOC 


Când eu și prietenele mele am înaintat pe 
aleea din Alfea, discutând și chicotind, lumina 
soarelui s-a reflectat în turlele castelului și l-a făcut 
să semene, mai mult ca niciodată, cu o ilustrație 
dintr-o carte de basme cu margini aurite. Acum, 
priveliștea îmi era atât de cunoscută, încât m-a 
făcut să zâmbesc. La castel mă simţeam ca acasă 
și era o zi frumoasă. 

Eu, Aisha, Stella, Musa și Terra am intrat pe 
porți. 

Apoi, în mijlocul prafului și ruinelor din Alfea, 
toate discuţiile și râsetele au încetat. Stella a 
șuierat printre dinţi când și-a țintuit mama cu 
privirea. Lângă regina Luna stătea un bărbat pe 
care îl văzusem doar în fotografii, un bărbat care 
avea chipul lui Sky. Un bărbat care trebuia să fie 
mort. 

Și, stând în mijlocul școlii Alfea ca și când i-ar fi 
aparținut și zâmbind ca un demon, era femeia pe 
care o eliberasem. 

— Bine ați revenit, domnișoarelor! ne-a 
întâmpinat Rosalind. 

-Cinci puteri. Un singur destin. 


Școala internaţională Alfea găzduiește elevi din toată Lumea Cealaltă, 
sosiți acolo să se antreneze, să învețe magie și să descopere 
cum să-și controleze puterile. Între zidurile castelului, cinci tinere 
care nu se cunosc se văd nevoite să împartă același apartament. 


AISHA e o fată sportivă și isteață, invidiată de toți colegii 
pentru controlul ei asupra apei. 


TERRA e cumsecade și stângace, iar influenţa ei asupra lumii 
naturale îi surprinde adesea pe rivalii ei. 


MUSA, o tânără introvertită, se închide în sinea ei 
pentru a nu se lăsa copleșită de emoțiile celor care o înconjoară. 


STELLA e prințesă — da, o prințesă adevărată —, iar controlul 
pe care-l exercită asupra luminii inspiră și intimidează deopotrivă. 


Și apoi mai e și BLOOM, proscrisa, fata care vine din lumea oamenilor 
și care a fost la un pas de a-și distruge familia cu puterea focului. 


“Tinerele își doresc aceleași lucruri ca toti ceilalți adolescenţi — 
să descopere cine sunt cu adevărat, să-și facă prieteni și să se integreze 
la noua școală. Dar când o forță malefică străveche, de mult izgonită, 
își face apariţia în afara castelului, cele cinci eleve vor fi silite să facă 
dovada puterilor cu care sunt înzestrate. Iar secretul pe care-l vor 
descoperi e atât de năucitor, încât va pune la îndoială tot ce știu 
despre Lumea Cealaltă... și despre ele însele. 

